ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗΡΝΒ**΄**

Παρασκευή 11 Ιουλίου 2025

Αθήνα, σήμερα στις 11 Ιουλίου 2025, ημέρα Παρασκευή και ώρα 09.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του  σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, την 10.07.2025 ποινική δικογραφία που αφορά στον πρώην Υπουργό Επικρατείας Γεώργιο Γεραπετρίτη.

Θα ξεκινήσουμε με τις δευτερολογίες των εισηγητών αντίστροφα. Τον λόγο έχει ο κ. Καζαμίας από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η συνεδρίαση της Ολομέλειας χθες για το νομοσχέδιο του Υπουργείου Ανάπτυξης κυριαρχήθηκε από την επαίσχυντη τροπολογία που κατέθεσε χθες το Υπουργείο Μετανάστευσης και Ασύλου, ο κ. Πλεύρης, ακολουθώντας την υπόσχεση του Πρωθυπουργού προχθές να καταθέσει αυτή την τροπολογία. Είχαμε και προχθές στην ομιλία του Πρωθυπουργού και χθες στη διάρκεια της παρουσίας του κ. Πλεύρη εδώ αλλά και του Υπουργού Εξωτερικών ένα διαρκές ρατσιστικό παραλήρημα. Η τροπολογία αυτή παραβιάζει το διεθνές δίκαιο, το ευρωπαϊκό δίκαιο και το Σύνταγμα. Υποστηρίζουν ότι η τροπολογία αυτή είναι απαραίτητη. Η τροπολογία στην πραγματικότητα νομιμοποιεί τα pushback που είναι εντελώς απαγορευμένα με βάση το διεθνές δίκαιο, αναστέλλει τις αιτήσεις ασύλου για τρεις μήνες πάλι κατά παράβαση του διεθνούς και ευρωπαϊκού δικαίου αλλά και του Συντάγματος. Το κάνει αυτό στο όνομα μιας απειλής στην ασφάλεια της χώρας, τη στιγμή όμως που δεν ενεργοποιεί η Κυβέρνηση την αντίστοιχη ρήτρα, το άρθρο 15 της Ευρωπαϊκής Διακήρυξης για τα Δικαιώματα του Ανθρώπου, όπως θα όφειλε, η οποία πρέπει να ενεργοποιηθεί αν όντως υπάρχει θέμα εθνικής ασφάλειας. Με άλλα λόγια επικαλείται θέμα εθνικής ασφάλειας το οποίο όμως δεν ενεργοποιεί σύμφωνα με τη διεθνή νομοθεσία και τις διατάξεις της Ευρωπαϊκής Ένωσης και ταυτόχρονα παραβιάζει κατάφωρα το διεθνές δίκαιο.

Η απόφαση αυτή απορρίπτεται κατηγορηματικά από την Πλεύση Ελευθερίας. Χθες το βράδυ η Ζωή Κωνσταντοπούλου κατέθεσε ένσταση συνταγματικότητας την οποία θα συζητήσει η Ολομέλεια σε λίγο. Θεωρούμε ότι θα πρέπει η Κυβέρνηση να αποσύρει την επαίσχυντη και κατάπτυστη αυτή ρατσιστική τροπολογία. Η χώρα δεν έχει ανάγκη από περισσότερο ρατσισμό. Η ασφάλεια της χώρας δεν εγγυάται από τροπολογίες αυτού του είδους οι οποίες στην πραγματικότητα έχουν σκοπό να ικανοποιήσουν ένα ακροατήριο της ακροδεξιάς το οποίο θέλει ο κ. Μητσοτάκης να τον υποστηρίζει.

Βεβαίως οφείλουμε να είμαστε συνεπείς και στις αρχές του διεθνούς δικαίου και στην επεξεργασία αιτήσεων ασύλου. Πολλοί από τους ανθρώπους που ήρθαν τις τελευταίες μέρες στην Κρήτη και των οποίων ο αριθμός μειώνεται, όπως ακούμε στα ρεπορτάζ, έρχονται από εμπόλεμες ζώνες. Δεν έχει νόημα να ακούμε τον κ. Γεραπετρίτη να μας λέει εδώ ότι η Λιβύη έχει εμφύλιο, το γειτονικό Σουδάν, το οποίο έχει κατακλύσει τη Λιβύη με πρόσφυγες έχει εμφύλιο. Το γειτονικό Τσαντ έχει και αυτό εμφύλιο. Και ο Νίγηρας έχει εμφύλιο. Δηλαδή, όλες οι γειτονικές χώρες της Λιβύης έχουν εμφύλιο. Έχει κατακλυστεί η χώρα από πρόσφυγες πολιτικούς πρόσφυγες που διαφεύγουν για να σώσουν τη ζωή τους. Η Ύπατη Αρμοστεία του ΟΗΕ επιβεβαιώνει ότι υπάρχουν τουλάχιστον 250.000 πολιτικοί πρόσφυγες στη Λιβύη και έρχεται ο κ. Πλεύρης με το ρατσιστικό του και ακροδεξιό του παραλήρημα να μας πει ότι αυτοί είναι μετανάστες. Τους έκρινε κιόλας ότι είναι οικονομικοί μετανάστες και ότι έρχονται εδώ για να αποκτήσουν ένα καλύτερο επίπεδο διαβίωσης και γι’ αυτό θα πρέπει να τους κόψει το μενού, είπε. Και ότι η χώρα δεν είναι ξενοδοχείο. Αυτά να λείπουν εντελώς. Ξέρει πολύ καλά ο λαός ότι ο κ. Πλεύρης παλιότερα μιλούσε για την ανάγκη να υπάρξει αίμα και να υπάρξουν θάνατοι στα σύνορα ούτως ώστε να προστατεύονται, κατά τη φασίζουσα άποψή του, τα σύνορα της χώρας.

Εμείς λέμε ότι πρέπει τα σύνορα να είναι ελεγχόμενα. Θα πρέπει να εφαρμόζονται οι διατάξεις του Συντάγματος και του διεθνούς και ευρωπαϊκού δικαίου όταν φυλάσσονται τα σύνορα και ότι βεβαίως δεν υφίσταται υβριδική απειλή παρά τις προσχηματικές επικλήσεις του κ. Γεραπετρίτη ο οποίος τα λέει στα λόγια αλλά στην πράξη δεν ενεργοποιεί τις αντίστοιχες ευρωπαϊκές διατάξεις για να κινητοποιήσει τη διαδικασία. Επομένως, δεν υφίσταται πραγματική υβριδική απειλή όπως ισχυρίζεται και εκείνος και ο κ. Μητσοτάκης.

Έρχομαι τώρα στο νομοσχέδιο που συζητάμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, έχω περισσότερο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Όχι. Μισό λεπτό εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε μιλήσει 17 λεπτά στην πρωτολογία.

**ΑΛΕΞΑΝΔΡΟΣ ΚΑΖΑΜΙΑΣ:** Αφήστε τα 17 λεπτά. Δεν υπάρχει πουθενά στον Κανονισμό αυτή η προσθαφαίρεση που πάτε να κάνετε. Έχουμε επτάμισι λεπτά και θα έπρεπε να μου τα δώσετε από την αρχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας λέω ότι…

**ΑΛΕΞΑΝΔΡΟΣ ΚΑΖΑΜΙΑΣ:**  Κι εγώ σας λέω να μη με διακόπτετε και να μου δώσετε τα επτάμισι λεπτά. Σας παρακαλώ να σταματήσετε αυτή την τακτική. Συνεχίζω, λοιπόν. Θα πάρω τα επτάμισι λεπτά και θα μου δώσετε και άλλο ένα για τη διακοπή που μου κάνατε τώρα χωρίς λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε, παρακαλώ πολύ, προσέχοντας τον χρόνο σας.

**ΑΛΕΞΑΝΔΡΟΣ ΚΑΖΑΜΙΑΣ:**  Συνεχίζω.

Ο Ευρωπαίος Επίτροπος ο κ. Ο’ Φλάχερτι είπε για την τροπολογία που έχουμε μπροστά μας ότι θα πρέπει να απορριφθεί από τα μέλη του Ελληνικού Κοινοβουλίου. Και απευθύνω αυτή την έκκληση προς τους Βουλευτές του ΠΑΣΟΚ αλλά και σε κάποιους μετριοπαθείς Βουλευτές της Νέας Δημοκρατίας ή εν πάση περιπτώσει Βουλευτές της Νέας Δημοκρατίας οι οποίοι θέλουν να πιστεύουν ότι είναι μετριοπαθείς. Λέει ο κ. Ο’ Φλάχερτι στην προτροπή του «προτρέπω τα μέλη του Ελληνικού Κοινοβουλίου» να απορρίψουν την τροπολογία που προβλέπει την αναστολή καταγραφής αιτήσεων ασύλου και που νομιμοποιεί τα pushbacks. Σκεφτείτε το ξανά. Όλος ο κόσμος μας βλέπει και έχετε μια τεράστια ηθική και συνταγματική ευθύνη.

Αναφορικά με το νομοσχέδιο θέλω να πω ότι αυτό δεν εγγυάται καθόλου τη διαφάνεια στις δημόσιες συμβάσεις. Ευνοεί κατά κανόνα τις μεγάλες επιχειρήσεις, αυξάνει τις δυνατότητες για απευθείας αναθέσεις οι οποίες βεβαίως είναι ήδη πάρα πολύ υψηλές στη χώρα μας και υποδεικνύουν ότι δεν υφίσταται υγιής ανταγωνισμός στην οικονομία.

Και στις συστάσεις της η Οικονομική και Κοινωνική Επιτροπή, η ΟΚΕ, μια επιτροπή εμπειρογνωμόνων που σχολιάζει το νομοσχέδιο, το χαρακτηρίζει πολύ σωστά ως ένα νομοσχέδιο στο οποίο υπάρχουν –λέει- σημαντικά κενά, αστοχίες και ένα νομικό πλαίσιο στο οποίο επίκειται αναθεώρηση των οδηγιών, που θα επιφέρουν εκ νέου τροποποιήσεις. Δηλαδή, είναι ένα κατακερματισμένο και πολύ πρόχειρο νομικό πλαίσιο.

Κλείνοντας, θέλω να εφιστήσω την προσοχή της Βουλής στο γεγονός ότι το ελεγκτικό συνέδριο εξέδωσε αναφορά για τον έλεγχο των δημοσίων συμβάσεων από την 1η Ιουλίου μέχρι και τις 31 Δεκεμβρίου του 2024, στο δεύτερο μισό του 2024, στο οποίο συνάγει μια σειρά από ενδιαφέροντα συμπεράσματα: Λέει ότι διαπιστώθηκε μη νόμιμη εξαίρεση των διαδικασιών ανάθεσης μικτών συμβάσεων από την εφαρμογή των διατάξεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας έδωσα και ένα λεπτό ακόμα από αυτό που θέλατε και έχετε φτάσει στα εννιά λεπτά. Σας παρακαλώ, ολοκληρώστε.

**ΑΛΕΞΑΝΔΡΟΣ ΚΑΖΑΜΙΑΣ:** Λέει ότι υπάρχει έλλειψη τεκμηρίωσης και σκοπιμότητας στον προϋπολογισμό των δημοσίων επιχειρήσεων και άλλα πολλά.

Συνεπώς, αυτά τα ζητήματα χρήζουν προσοχής. Το νομοσχέδιο δεν κάνει τίποτα για να ενσωματώσει τις συστάσεις του ελεγκτικού συνεδρίου και γι’ αυτό η Πλεύσης Ελευθερίας το βλέπει με αρνητικό βλέμμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Για το νομοσχέδιο -έτσι κι αλλιώς έφυγε το ενδιαφέρον από αυτό- έχουμε τοποθετηθεί στις επιτροπές. Είναι ένα νομοσχέδιο του Υπουργείου Ανάπτυξης το οποίο έχει να κάνει με τις δημόσιες συμβάσεις και αυτό που θέλει πραγματικά να επιφέρει, δεν είναι να τις κάνει πιο λειτουργικές, πιο ασφαλείς και πιο ωφέλιμες για τους Έλληνες πολίτες. Απλούστατα, θέλει να εμποδίσει να ανοίξουν οι δημόσιες συμβάσεις και να γίνουν πιο διαφανείς, έτσι ώστε να υπηρετούν το δημόσιο συμφέρον.

Υπάρχουν και κάποιες άλλες μικρές παρεμβάσεις, όσον αφορά θέματα αναπηρίας, τα οποία οπωσδήποτε -έστω και αν είναι αποσπασματικά- εμείς θα τα υποστηρίξουμε, καθώς έχει να κάνει με τη διευκόλυνση της ζωής και της λειτουργίας των ανθρώπων με αναπηρία.

Θα αναφερθώ, όμως, λίγο -γιατί τόσο της αξίζει- σε μια τροπολογία η οποία έρχεται με ένα μόνο άρθρο και έχει να κάνει με το πρόβλημα που, δήθεν, ανέκυψε -ενώ ήταν προδιαγεγραμμένο χάρη στην πολιτική της Κυβέρνησης- σχετικά με τη λαθρομετανάστευση.

Προφανώς, δεν πρόκειται να υποστηρίξουμε μια τροπολογία η οποία είναι αποσπασματική, ευκαιριακή, προσχηματική, αποτυπώνει δηλαδή την αλλοπρόσαλλη πολιτική της Κυβέρνησης, ειδικά στα θέματα της εξωτερικής πολιτικής, που έχει καταστήσει το Υπουργείο τη χώρα μας εντελώς ανυπόληπτη διπλωματικά. Όμως, αυτή η τροπολογία δεν θα υποστηριχθεί από εμάς, γιατί κυρίως είναι αναποτελεσματική.

Κανείς δεν πιστεύει μέσα σε αυτήν την Αίθουσα, έστω κι αν έχει ένα ψήγμα λογικής και δεν έχει φανατισμό ή ακραία συμπεριφορά, ότι αυτή η τροπολογία έρχεται να αντιμετωπίσει ένα πρόβλημα. Προφανώς είναι μια κατάσταση εποικισμού η οποία, όμως, δεν οφείλεται σε έκτακτες συνθήκες, πολεμικές συρράξεις, σε εμφυλίους πολέμους και όλα αυτά. Εδώ και τόσα χρόνια υπάρχουν αυτά. Απλώς οφείλεται σε μια αλλαγή στρατηγικής της Άγκυρας, η οποία κάθε φορά που πιέζει τη χώρα μας και η τελευταία δεν μπορεί να αντισταθεί –ίσα, ίσα, υποχωρεί απέναντι σε αυτήν την επεκτατική πολιτική, η οποία έρχεται και αμφισβητεί τη δυνατότητά μας να προφυλάξουμε τα θαλάσσια σύνορα- έρχεται και ανοίγει κάθε φορά καινούργιους διαδρόμους μέσα από χώρες οι οποίες γειτνιάζουν με τη χώρα μας, όσον αφορά τα σύνορα -τα θαλάσσια στη συγκεκριμένη περίπτωση- έτσι ώστε να επιβάλλει τις δικές της πολιτικές απέναντι σε εμάς, αλλά κυρίως και στην Ευρωπαϊκή Ένωση.

Επομένως, μια αποσπασματική, προσχηματική, τροπολογία που έρχεται ευκαιριακά και δεν είναι καθόλου σοβαρή, αλλά κυρίως καθόλου αποτελεσματική, δεν πρόκειται να την υποστηρίξουμε γιατί, ακριβώς, δεν πρόκειται να αντιμετωπίσει κανένα πρόβλημα. Ίσα, ίσα, θα εκθέσει και τη χώρα μας σε θέματα ανθρωπιστικής συμπεριφοράς και σεβασμού των δημοσίων συμβάσεων.

Οπότε, αυτή είναι η θέση μας και τοποθετούμαστε και σε άλλα θέματα, όσον αφορά την τροπολογία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και εμείς για τον χρόνο σας.

Δίνουμε, τώρα, τον λόγο στην κυρία Πέρκα, από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, κύριε Πρόεδρε, θα τοποθετηθώ πολύ σύντομα.

Κοιτάξτε, σε ό,τι αφορά το νομοσχέδιο τα είπαμε αναλυτικά και θα επαναλάβω την κεντρική ιδέα. Μιλάμε για δημόσιες συμβάσεις χωρίς να φροντίζουμε τη δημόσια διοίκηση, κύριε Υπουργέ. Είναι υποστελεχωμένη, χωρίς την ανεξαρτησία που οφείλει, χωρίς την τεχνογνωσία και διατηρώντας και τη θεσμική μνήμη.

Θεωρούμε, λοιπόν, ότι δεν μπορούμε να ψηφίσουμε αυτό το νομοσχέδιο. Καταθέσαμε τις προτάσεις μας για όλα τα σημεία. Δηλαδή, ένα συνολικό, συνεκτικό πλαίσιο. Δεν μπορεί κάθε τρεις και λίγο να έρχεται μία προσθήκη, μία τροπολογία του ν.4412 και να γίνεται, πραγματικά, ένα μωσαϊκό διατάξεων, το οποίο δεν προσφέρει και ασφάλεια δικαίου.

Αυτό, όμως, που πραγματικά έκλεψε την παράσταση σε αυτήν την Ολομέλεια, συζητώντας αυτό το νομοσχέδιο, ήταν η απίστευτη τροπολογία που κατέθεσε η Κυβέρνηση σε ό,τι αφορά την αναστολή υποβολής αιτήσεων ασύλου. Και θα πω γιατί. Φυσικά, είναι ένα θέμα που θα μας απασχολήσει και θα τα πούμε αναλυτικότερα στη συζήτηση για την ένσταση αντισυνταγματικότητας.

Δεν είναι η πρώτη φορά που αυτή η Κυβέρνηση παραβιάζει το διεθνές δίκαιο, το διεθνές δίκαιο που, κατά τα άλλα, επικαλούμαστε για τα συμφέροντα της πατρίδας μας. Παραβιάζει το διεθνές δίκαιο, παραβιάζει τη Συνθήκη της Γενεύης, παραβιάζει τη χάρτα για τα ανθρώπινα δικαιώματα. Το έκανε πάλι και το 2020. Αυτό που δεν μας είπαν, όμως, από χθες οι Υπουργοί είναι ότι εκεί έχει καταδικαστεί η χώρα. Θεωρήθηκαν απάνθρωπες, από την Ευρώπη, οι συνθήκες κράτησης.

Πρόκειται για μία κραυγαλέα θεσμική οπισθοδρόμηση. Πρόκειται για μια προβληματική ακροδεξιά ρατσιστική επιλογή. Και τι δεν ακούσαμε χθες: Για εισβολείς, για έκτακτη ανάγκη, για καταστάσεις πολιορκίας. Με λίγα λόγια, ήρθε ο Υπουργός Μεταναστευτικής Πολιτικής και μας είπε ότι η χώρα δέχεται απειλή, δέχεται εισβολή, από επτά με επτάμισι χιλιάδες κατατρεγμένους ανθρώπους, που είναι σε άθλιες συνθήκες, στοιβαγμένοι στην Κρήτη και ψάχνουν έναν τόπο να σταθούν, αλλά θα μου επιτρέψετε να πω ότι στην Κρήτη οκτώ εκατομμύρια είναι τα αιγοπρόβατα.

Δεν υπάρχει τρόπος να σταθούν οι πρόσφυγες και οι μετανάστες. Και από την Κυβέρνηση είχαν και το θράσος να πουν ότι τα 2/3 είναι μετανάστες, ενώ το 1/3 μόνο είναι πρόσφυγες. Και ένας πρόσφυγας μόνο να είναι, δεν μπορείς να του στερήσεις το δικαίωμα να προσφύγει και να ζητήσει άσυλο. Είναι απόλυτο δικαίωμα, είναι θεμελιώδες και μη διαπραγματεύσιμο.

Αυτό που συμβαίνει -και σας καλούμε, έστω και την τελευταία στιγμή να την αποσύρετε αυτή την τροπολογία- είναι η ντροπή της χώρας. Μετά από τη στήριξη του Νετανιάχου και τη σιωπή για τη γενοκτονία στην Παλαιστίνη, τα σκάνδαλα που σκάνε το ένα μετά το άλλο -περιμένουμε κι άλλο απ’ ό,τι καταλάβαμε για το Ταμείο Ανάκαμψης, με τις δέκα εταιρείες να έχουν εκμεταλλευτεί τα 2,5 δισεκατομμύρια ευρώ- έρχεται αυτή η ντροπιαστική τροπολογία και έχουμε τον ίδιο τον Υπουργό της χώρας, ο οποίος βεβαίως -και η Κυβέρνηση- κλείνει το μάτι στο ακροδεξιό ακροατήριο, σε αυτούς που λένε «μηδενική ανοχή». Βεβαίως και το κλείνει το μάτι.

Και αυτός είναι ο λόγος –και απευθύνομαι και στους συναδέλφους του ΠΑΣΟΚ- που κανονικοποιεί τον ακροδεξιό λόγο. Αυτή τη στάση θα τη βρούμε μπροστά μας. Το έχει κάνει η σοσιαλδημοκρατία στην Ευρώπη και δείτε τι έχει γίνει.

Λέμε, λοιπόν, ότι έστω και την τελευταία στιγμή, ας κάνει η Κυβέρνηση αυτά που οφείλει, ας κάνει κέντρα υποδοχής και φιλοξενίας, ας φροντίσει να τηρεί αυτά που επιβάλλει όχι μόνο το Διεθνές Δίκαιο, αλλά και οι αρχές του ανθρωπισμού, ας ενισχύσει τις υπηρεσίες ασύλου και ας πορευτεί ακριβώς με αυτές τις αρχές.

Δεν είναι δυνατόν να συζητάμε στη Βουλή για εισβολείς. Δεν είναι δυνατόν να συζητάμε στη Βουλή για το πώς θα μειωθούν τα γεύματα των ανθρώπων αυτών, αντί να φροντίζουμε και να δούμε πού πραγματικά είναι το πρόβλημα και στην Κρήτη και στη χώρα ολόκληρη.

Συγχρόνως, βγαίνουν τα αποτελέσματα της Eurostat και δείχνουν την κατάντια της χώρας και του ελληνικού λαού. Και όμως κάποιοι επενδύουν στα ακροδεξιά, στα ρατσιστικά, στα μισαλλόδοξα συναισθήματα, αυτά πάνω απ’ όλα αξίζουν.

Εντάξει, δεν θα συνεχίσω. Θα τα πούμε τα περισσότερα στη συζήτηση για την ένσταση αντισυνταγματικότητας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Φωτόπουλος από την Ελληνική Λύση και μετά ο κ. Δελής.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα είμαι σύντομος.

Είναι γεγονός ότι και χθες, αλλά και σήμερα, κατά μία έννοια το νομοσχέδιο το οποίο συζητούμε αδικήθηκε εξαιτίας της τροπολογίας. Βέβαια, από την άλλη, για να είμαστε ειλικρινείς, καλύτερα που αδικήθηκε γιατί ένα κακό νομοσχέδιο. Τα σημεία τα οποία δεν συμπεριλαμβάνονται στο νομοσχέδιο -συμπεριλαμβανόντουσαν στα πρόστιμα, όχι στο ποσό των προστίμων, αλλά στον τρόπο με τον οποίο θα επιβάλλονται τα πρόστιμα του ΓΕΜΗ και λαμβάνοντας υπόψη το μέγεθος των οντοτήτων- τα είπαμε χθες και τα σχολιάσαμε χθες. Από την άλλη, όμως, είναι φανερό πως το συγκεκριμένο νομοσχέδιο είναι ένα πολυνομοθέτημα εξυπηρετήσεων και προσχηματικής νομοθέτησης. Άρα, το γεγονός ότι δεν ασχοληθήκαμε ιδιαίτερα μάλλον καλό είναι για την Κυβέρνηση.

Εμείς, ως Ελληνική Λύση, δεν θα το ψηφίσουμε. Είναι ένα νομοθέτημα το οποίο δεν εκσυγχρονίζει, αλλά υπονομεύει θεσμούς, διαβρώνει ελεγκτικούς μηχανισμούς, επαναφέρει πρακτικές απευθείας αναθέσεων και εμποδίζει την πλήρη και ουσιαστική εφαρμογή του ευρωπαϊκού δικαίου.

Παρεμβαίνει σε σημεία στα οποία νομίζω ότι θα έπρεπε να είμαστε λίγο πιο προσεκτικοί όσον αφορά τις απογραφές των ανελκυστήρων. Δηλαδή, έχουμε λύσει όλα τα προβλήματα στη χώρα και ξαφνικά ερχόμαστε να απογράψουμε και να καταγράψουμε το σύνολο των ανελκυστήρων της χώρας.

Δεν λύνει προβλήματα όπως τα προβλήματα προσβασιμότητας των Ατόμων με Αναπηρία. Δεν ακούσατε το μεγαλύτερο μέρος αυτών των ενώσεων και την κριτική τους.

Γι’ αυτό και η Ελληνική Λύση έχει αποφασίσει να καταψηφίσει το συγκεκριμένο νομοσχέδιο. Από την άλλη, ως Ελληνική Λύση, πιστοί και κινούμενοι με καθαρά ιδεολογικά κριτήρια, θα υπερψηφίσουμε την τροπολογία για την οποία έγινε μεγάλη συζήτηση. Δεν κινούμαστε με μικροκομματικά κριτήρια. Δεν κρυβόμαστε πίσω από το δάχτυλό μας. Ασκούμε κριτική, σας τα είπαμε και χθες για την τροπολογία για την οποία θα γίνει και η συζήτηση για την συνταγματικότητα στη συνέχεια.

Σας καλωσορίζουμε στη γραμμή της Ελληνικής Λύσης, μια γραμμή την οποία μέχρι τώρα την αποκρούατε, μια γραμμή την οποία μέχρι τώρα τη χαρακτηρίζατε «ακροδεξιά», τη χαρακτηρίζατε ως «ρατσιστική». Να κάνω και μια πρόβλεψη ότι οι λέξεις «ρατσισμός» και «ακροδεξιός» θα ακουστούν σήμερα στην ελληνική Βουλή περισσότερο από κάθε άλλη φορά.

Χθες ακούσαμε και τους δύο Υπουργούς και τον Υπουργό Εξωτερικών και τον Υπουργό Μετανάστευσης και Ασύλου και ειλικρινά -δεν περιμένω απάντηση βέβαια- νομίζω ότι μιλούσαν δύο άνθρωποι από διαφορετικά κόμματα. Ο κ. Γεραπετρίτης, από τη μία, είπε ότι σύρθηκε από τις εξελίξεις για τη συγκεκριμένη τροπολογία. Δεν την πιστεύει. Το έδειξε με κάθε τρόπο ότι δεν την πιστεύει τη συγκεκριμένη τροπολογία, σε αντίθεση με τον κ. Πλέυρη. Εγώ είμαι καλοπροαίρετος, ως Ελληνική Λύση είμαστε πολύ καλοπροαίρετοι, πιστεύουμε ότι και οι δύο αυτά που έλεγαν τα πιστεύουν. Το γιατί είναι στο ίδιο κόμμα είναι δικό τους θέμα. Δεν θα μπούμε στη διαδικασία εμείς να κρίνουμε.

Από την άλλη, δεν μπορούμε να μην καυτηριάσουμε το γεγονός ότι η Κυβέρνηση κάνει μια τεράστια κωλοτούμπα. Στον έκτο χρόνο διακυβέρνησης, μπαίνει στον έβδομο, ο κ. Μητσοτάκης ο οποίος ήταν υπερήφανος για το «μπόλιασμα» του ελληνικού λαού, ξαφνικά ήρθε στη γραμμή της Ελληνικής Λύσης, ξαφνικά ανακάλυψε ότι και οι βάρκες πρέπει να σταματήσουν και οι αιτήσεις ασύλου πρέπει να ανασταλούν και ότι μπορεί να κάνει κλειστά κέντρα κράτησης, κάτι το οποίο δεν έπραξε όλο το προηγούμενο διάστημα.

Εμείς, όπως σας είπα, θα υπερψηφίσουμε τη συγκεκριμένη τροπολογία. Θα συνεχίσουμε να ασκούμε κριτική γιατί θεωρούμε ότι δεν είναι προς σωστή κατεύθυνση. Δεν κατάλαβα -έχουν περάσει παραπάνω από δώδεκα ώρες- το επιχείρημα του κ. Πλεύρη γιατί περιορίζει γεωγραφικά μόνο τη Βόρεια Αφρική και τις ροές οι οποίες έρχονται από τη Βόρεια Αφρική. Το επιχείρημά του, εμένα τουλάχιστον, δεν με κάλυψε. Όταν αντίστοιχα το 2020 η πράξη νομοθετικού περιεχομένου δεν είχε γεωγραφικό προσδιορισμό. Εν πάση περιπτώσει, αυτά είναι από τα πολλά τα οποία λέει η Κυβέρνηση κι εμείς δεν μπορούμε να κατανοήσουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Δελής από το Κομμουνιστικό Κόμμα έχει τον λόγο.

**ΙΩΑΝΝΗΣ ΔΕΛΗΣ:** Ξεκινώ με την απογραφή των ανελκυστήρων της χώρας μέσω ενός μητρώου, ένα απαραίτητο οπωσδήποτε μέτρο. Η ένστασή μας εδώ έχει να κάνει με το διοικητικό πρόστιμο που προβλέπεται και προβλέπεται μάλιστα με οριζόντιο τρόπο, σε περίπτωση μη απογραφής, για κτίρια με χρήση κατοικίας, για τις πολυκατοικίες δηλαδή.

Επειδή όλοι γνωρίζουμε, κύριε Υπουργέ, την κατάσταση που επικρατεί σε πολλές πολυκατοικίες, με πολλούς ενοίκους να μην μπορούν λόγω οικονομικής αδυναμίας, προφανώς, να ανταποκριθούν στις οικονομικές τους υποχρεώσεις, νομίζουμε ότι πρέπει ειδικά για τις κατοικίες να υπάρχει οπωσδήποτε μια ευελιξία και ως προς τις προθεσμίες των προστίμων και ως προς το χρονικό περιθώριο αποπληρωμής τους. Είναι άλλο πράγμα οι κατοικίες και άλλο πράγμα οι επαγγελματικοί χώροι, οι μεγάλοι εμπορικοί χώροι.

Σχετικά τώρα με την πρώτη υπουργική τροπολογία, που εκτός των άλλων το τέταρτο της άρθρο αφορά στα σχολεία. Προβλέπεται μεν η σύσταση δύο χιλιάδων εκατόν τριάντα οργανικών θέσεων εκπαιδευτικών στην Πρωτοβάθμια -που είναι βέβαια σταγόνα στον ωκεανό μπροστά στις ανάγκες, αν εφαρμοστεί η αναλογία των δεκαπέντε παιδιών ανά τμήμα και οι οργανικές θέσεις για όλες τις ειδικότητες από τα εξαθέσια και πάνω για τις ανάγκες κάθε σχολείου και να σταματήσουν επιτέλους αυτές οι μετακινήσεις για τη συμπλήρωση ωραρίου, αν υπολογιστούν όλα αυτά- αλλά, ταυτόχρονα, μαζί με τη θέσπιση της σύσταση αυτών των θέσεων, προβλέπεται η κατάργηση ισάριθμων οργανικών θέσεων στη Δευτεροβάθμια. Τι είδους συμψηφισμός είναι αυτός αλήθεια; «Πλεονάζουσες» ονόμασε χθες τις καταργούμενες οργανικές θέσεις της Δευτεροβάθμιας ο κύριος Υφυπουργός, αλλά δεν είπε ότι τις βγάζουν τέτοιες, πλεονάζουσες δηλαδή, επειδή εφαρμόζεται η αντιπαιδαγωγική αναλογία των είκοσι οκτώ, μην σας πω και τριάντα, μαθητών ανά τμήμα.

Και πάμε τώρα στην τροπολογία της αναστολής χορήγησης ασύλου. Ποιο είναι το κυβερνητικό επιχείρημα που το ακούμε από χθες; «Με τη μη χορήγηση του ασύλου…» -λέει η Κυβέρνηση- «…στους δύστυχους αυτούς τους ανθρώπους, στέλνουμε μήνυμα στους διακινητές τους να σταματήσουν». Καλά, συγγνώμη, μέχρι τώρα το άσυλο πώς το δίνατε δηλαδή; Δεν το δίνατε με το σταγονόμετρο; Ούτε το 1% δεν έπαιρνε άσυλο. Αυτή η τακτική σταμάτησε τις ροές αυτών των δυστυχισμένων ανθρώπων;

Αλήθεια, κύριοι της Κυβέρνησης, για το άσυλο χρυσοπληρώνουν και παίζουν τις ζωές τους και τις ζωές των παιδιών τους κορώνα-γράμματα αυτοί οι άνθρωποι ή γιατί προσπαθούν με κάθε τρόπο να ξεφύγουν από την κόλαση που ζουν και αναζητούν μια ευκαιρία για μια καλύτερη για μια πιο ανθρώπινη ζωή;

Και τελικά τι νομίζετε ότι καταφέρνετε με όλα αυτά τα εμπόδια που βάζετε και εσείς και η Ευρωπαϊκή Ένωση με την απάνθρωπη πολιτική της; Τις ταρίφες ανεβάζετε των διακινητών στο τέλος και τίποτα άλλο. Γιατί, και το ξέρετε καλά, οι αιτίες που τροφοδοτούν τις ροές αυτών των δύστυχων και κατατρεγμένων ανθρώπων παραμένουν και όχι μόνο να παραμένουν, αλλά και οξύνονται. Γίνονται πόλεμοι, επεμβάσεις, πραξικοπήματα, ανταγωνισμοί γεωπολιτικοί για τις πλουτοπαραγωγικές πηγές, για τους εμπορικούς δρόμους.

Η Ελλάδα, και οι κυβερνήσεις της δηλαδή, όχι ο ελληνικός λαός, τι είναι; Είναι ουδέτερη, αμέτοχη σε όλα αυτά ή μήπως είναι με τα μπούνια χωμένη μέσα σε αυτό το ιμπεριαλιστικό πολεμικό παιχνίδι; Ποιος διέλυσε τη Λιβύη, κύριοι Υπουργοί, το 2011; Δεν ήταν η Ευρωπαϊκή Ένωση; Δεν ήταν οι Ηνωμένες Πολιτείες; Τι ρόλο έπαιξε τότε η ελληνική κυβέρνηση, που ήταν κυβέρνηση του ΠΑΣΟΚ; Ήταν αμέτοχη ή μήπως με τη Σούδα βοήθησε στη διάλυση αυτής της χώρας;

Λέτε εδώ στην τροπολογία ότι «τα άτομα αυτά επιστρέφονται χωρίς καταγραφή στη χώρα προέλευσης καταγωγής». Τη λέξη «άνθρωποι» την αποφεύγετε ακόμα και στα κείμενά σας. «Άτομα», όχι άνθρωποι. Όχι, κύριοι της Κυβέρνησης. Είναι άνθρωποι, έχουν όνομα, ψυχή, καρδιά, που ελπίζουν, ονειρεύονται, πονούν. Δεν είναι ούτε αριθμοί ούτε εμπορεύματα.

Αλήθεια, εφόσον επιστρέφονται χωρίς να καταγραφούν, όπως λέτε, πώς θα τους ελέγξετε όλους αυτούς; Πώς θα γίνετε η επιστροφή χωρίς καταγραφή; Πώς θα τους πάτε στα κελιά, στα καταστήματα κράτησης που ετοιμάζετε και στην Κρήτη, χωρίς να τους καταγράψετε;

Πώς θα προστατευτεί μια γυναίκα χωρίς όνομα που θα πέσει θύμα τράφικινγκ; Πώς θα καταγραφεί αν κάποιος αρρωστήσει και πάει στο νοσοκομείο ή αν κάποιος πεθάνει, κύριε Υπουργέ; Πώς θα επιστραφεί, ως αριθμός, ως ένα κιβώτιο; Είναι δυνατόν;

Μετά από αυτήν την τροπολογία νομίζω ότι δικαιούται το Υπουργείο Μεταναστευτικής Πολιτικής να αλλάξει όνομα και από δω και πέρα να ονομάζεται Υπουργείο Ρατσιστικής Πολιτικής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Μαμουλάκης από τον ΣΥΡΙΖΑ έχει τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην καταληκτήρια διαδικασία προ της ψηφίσεως της ονομαστικής ψηφοφορίας και βέβαια του συνόλου των άρθρων του νομοσχεδίου, νομίζω ότι έχουμε μια πλήρη εικόνα γύρω από το νομοθέτημα της Κυβέρνησης αναφορικά με τις δημόσιες συμβάσεις αυτές καθ’ αυτές. Είναι ένα νομοθέτημα το οποίο πέρα από ατελές, προβληματίζει γιατί η εικόνα της χώρας αναφορικά με το πλήθος των ετερόκλητων απευθείας αναθέσεων είναι πραγματικά προβληματικό, το δομικό έλλειμμα ανταγωνισμού που ούτως η άλλως είχε η ελληνική οικονομία πυροδοτείται έτι περαιτέρω με τη διαδικασία που δίδεται πλέον νομοθετώντας, ακόμα και πιέζοντας τα χρονικά όρια, άρα ουσιαστικά ο ανταγωνισμός είναι ακόμα μικρότερος, δηλαδή ένα πρόβλημα γίνεται ακόμα μεγαλύτερο και είναι πρόβλημα της χώρας αυτό γενικότερο, αλλά κυρίως αυτό που αφορά τα δημόσια οικονομικά.

Κάναμε επισημάνσεις. Νομίζω ότι το Ελεγκτικό Συνέδριο καυτηρίασε στοχευμένα τα δομικά ελλείμματα αυτού του νομοθετήματος. Η Εθνική Αρχή Δημοσίων Συμβάσεων, που αν μη τι άλλο είναι η ραχοκοκαλιά που ελέγχει από το άλφα μέχρι το ωμέγα τη διαδικασία εκπόνησης-εκτέλεσης των δημοσίων συμβάσεων, επισήμανε όλα αυτά τα τρωτά σημεία που δυστυχώς έχει πολλά αυτό το νομοσχέδιο και εν πάση περιπτώσει το ουσιαστικό σκέλος είναι ότι δεν επιλύει προβλήματα, αλλά μάλλον οξύνει. Αυτό είναι κάτι κομβικό που δεν μπορούμε παρά να το επισημάνουμε σε μια χώρα όπου οι απευθείας αναθέσεις σπάνε από χρονιά σε χρονιά το ένα ρεκόρ μετά το άλλο. Πλέον φλερτάρουμε με 2 δισεκατομμύρια ευρώ μόνο για το έτος που παρήλθε -το 2024- σε απευθείας αναθέσεις σε όλα τα στρώματα του δημόσιου οικονομικού βίου, από την τοπική αυτοδιοίκηση μέχρι τα Υπουργεία και αυτό είναι εξόχως προβληματικό. Έτσι χρεοκοπήσαμε, κυρίες και κύριοι συνάδελφοι. Με αυτές τις πρακτικές στην αρχή της παρούσας χιλιετίας επήλθε ο δημοσιονομικός εκτροχιασμός μέχρι να φτάσουμε με την κυβέρνηση η οποία ξανά διοικεί τον τόπο, φαίνεται ότι δεν αντιλαμβάνεται, είναι γονιδιακή η σχέση, ταυτότητα η σχέση με τη διασπάθιση δημοσίου χρήματος και κατά τα άλλα θεωρούν εαυτούς φιλοευρωπαίους.

Αλήθεια, μια κυβέρνηση η οποία θεωρεί εαυτόν φιλοευρωπαία, τι σχέση έχει με υποκλοπές; Τι σχέση έχει με το έγκλημα των Τεμπών και το μεγαλύτερο σιδηροδρομικό δυστύχημα των τελευταίων σαράντα και πλέον ετών στην Ευρώπη; Τι σχέση έχει με τη διασπάθιση δημοσίου χρήματος και με την υπόθεση του Ταμείου Ανθεκτικότητας και Ανάκαμψης που έρχεται και αυτό; Τι σχέση έχει με την Ευρωπαϊκή Εισαγγελία; Ή μάλλον έχει πολύ στενή σχέση, η μοναδική σχέση με την Ευρώπη αυτό το διάστημα τουλάχιστον είναι με την Ευρωπαϊκή Εισαγγελία και όχι με τους θεσμούς. Τι σχέση έχει ακόμη και με την τροπολογία που φέρνετε για το μεταναστευτικό ζήτημα που απασχολεί φυσικά την ελληνική κοινωνία, όταν ακόμη και ο ίδιος ο κ. Ο' Φλάχερτι έχει πει με τον πιο ξεκάθαρο τρόπο και επισήμανε και πρότεινε ή έγινε και μια έκκληση προς τα μέλη της Εθνικής Αντιπροσωπείας του ελληνικού Κοινοβουλίου να πράξουν τα δέοντα και όπου δέοντα είναι η προάσπιση των δικαιωμάτων του ανθρώπου και είναι ο σεβασμός στις διεθνείς συμβάσεις που η ίδια η χώρα μας έχει υπογράψει. Ακούσαμε εδώ ένα αδιανόητο παραλήρημα του δεξιού χαρακτήρα προφανώς, ενός ανθρώπου που έχει ουσιαστικά και την καταγωγή του την πολιτική από αυτόν τον χώρο, αλλά εκπροσωπεί εσάς ως Υπουργός της ελληνικής Δημοκρατίας και εκστόμισε τέτοια λόγια από αυτό το Βήμα, από το Βήμα της Βουλής των Ελλήνων. Νομίζω ότι αυτό αν μη τι άλλο δείχνει πολλά για τον τρόπο αντίληψης γύρω από τα ζητήματα που έχετε, ζητήματα ευρωπαϊκά, ζητήματα διαφάνειας.

Το επισημαίνω αυτό διότι βρισκόμαστε σε μια δύσκολη καμπή. Αναμφίβολα αυτό που συμβαίνει αυτήν τη στιγμή στη Λιβύη δεν είναι κάτι που γεννήθηκε χθες. Δεν δημιουργήθηκε εν μία νυκτί, κυοφορείται εδώ και μήνες. Αλλά είχαμε μια δομική αβελτηρία της Κυβέρνησης. Ήρθε εδώ ο μοιραίος Υπουργός, ο κ. Γεραπετρίτης, ο άνθρωπος-απών από τις κρίσιμες στιγμές της ελληνικής διπλωματίας, ο άνθρωπος που έχει καθολική ευθύνη μαζί με τον κ. Μητσοτάκη -τον επέλεξε φυσικά-, για τις αλλεπάλληλες ήττες που έχουμε δεχθεί σε διπλωματικό επίπεδο. Δεν αναφέρομαι μόνο στην Τουρκία του Ταγίπ Ερντογάν. Μιλάμε γι’ αυτό που συμβαίνει αυτήν τη στιγμή με τη διατήρηση του έκνομου τουρκολιβυκού μνημονίου, αφωνία, απραξία γύρω από το ζήτημα αυτό και να τα επίχειρα πώς δημιουργούνται. Αναφέρομαι στα ζητήματα με την Αίγυπτο που ξεκίνησε μια σχέση με πολλές ελπίδες για να ολοκληρωθεί, αναφέρομαι στην οριοθέτηση κατά το ήμισυ της ΑΟΖ και μετέπειτα καταλήξαμε σε αλλεπάλληλες ήττες, τελευταία αυτή η εμβληματική -δυστυχώς- απώλεια ως φαίνεται και δήμευση της περιουσίας της ιστορικής -και όχι μόνο- μονής Αγίας Αικατερίνης του Σινά.

Πολλά, λοιπόν, της εξωτερικής μας πολιτικής, που οι ήττες είναι πολλές και δεν απολογείται κανείς. Ήρθε εδώ ο κ. Γεραπετρίτης να μας πει τι; Ήρθε ως τι; Ως Υπουργός Εξωτερικών να αναφέρει τι; Ότι δεν έκανε το παραμικρό; Ότι απωλέσαμε ακόμα και το μοναδικό έρεισμα που υπήρχε από το 2020 με την Λιβύη, το ανατολικό της έστω σκέλος του στρατάρχη Χαφτάρ; Τι κατάφερε; Από το win-win που οραματιζόταν, φτάσαμε στο lose-lose για την Ελλάδα, για τη χώρα μας.

Και τώρα, μετά από δομικούς μήνες αφετηρίας, σωρεύτηκε το πρόβλημα στην Κρήτη και έρχεται πώς να το λύσει; Με μια αδιανόητη τροπολογία, η οποία όχι μόνο δεν λύνει το πρόβλημα, όχι μόνο εκθέτει ανεπανόρθωτα τη χώρα μας στο εξωτερικό, αλλά προσέξτε, τι θα συμβεί; Τρεις μήνες είναι το μάξιμουμ της διάρκειας. Την ενενηκοστή πρώτη ημέρα τι θα έχει συμβεί; Θα έχουν σωρευτεί πλήθος αιτήσεων και πάλι θα υπάρχει ένα σισύφειο έργο για να μπορέσουμε να αντιμετωπίσουμε αυτήν την κατάσταση, που δεν θα αντιμετωπίσετε πλέον. Άρα, λοιπόν, νομίζω ότι τα πράγματα είναι ξεκάθαρα γύρω από αυτό.

Επιπροσθέτως βέβαια έχω και μια εξαιρετικά αντισυνταγματική προσέγγιση και εδώ αναφέρομαι και στους συναδέλφους από το ΠΑΣΟΚ - Κίνημα Αλλαγής. Νομίζω ότι ακόμα και ο κ. Βενιζέλος που δεν είναι ούτε ΣΥΡΙΖΑ ότι ανήκει στην αριστερά, νομίζω το εξέθεσε με τον πιο χαρακτηριστικό τρόπο τα ζητήματα αντισυνταγματικότητας που διέπουν τη συγκεκριμένη τροπολογία και αν μη τι άλλο είναι κάτι το οποίο θεωρώ ότι πρέπει να το λάβουν και οι συνάδελφοι από το ΠΑΣΟΚ - Κίνημα Αλλαγής υπόψη τους.

Νομίζω, λοιπόν, εν κατακλείδι και να μην καταχραστώ τον χρόνο θεωρούμε ότι η στάση μας και θα κλείσω με αυτό που είπα και στην πρωτολογία μου, θέλω να ευχαριστήσω πραγματικά την Κυβέρνηση όπου μέσα από αυτό το νομοθέτημα για τις δημόσιες συμβάσεις επισημαίνει, ενθυμίζει στον ελληνικό λαό τους δύο διαφορετικούς κόσμους. Ό,τι συνέβη με τα προβλήματα και τις παραλείψεις βεβαίως, αλλά τη διάρκεια 2015-2019 που είχαμε μια χρηστή, μια έντιμη διακυβέρνηση, χωρίς διασπάθιση δημοσίων πόρων, εξού και η έξοδος από τα μνημόνια, το μαξιλάρι των 37 δισεκατομμυρίων ευρώ, η ρύθμιση -κορυφαίο- του χρέους, γιατί υπήρχε μια δημοσιονομική προσαρμογή και εντιμότητα στη διαχείριση των δημοσίων δαπανών και τώρα -να η σύγκριση, να οι δύο διαφορετικοί κόσμου- έχουμε μια Κυβέρνηση η οποία πραγματικά έχει προχωρήσει σε ένα αδιανόητο πάρτι διασπάθισης δημοσίου χρήματος και έχουμε γίνει οι καλύτεροι πελάτες της Ευρωπαϊκής Εισαγγελίας. Αυτό δεν περιποιεί τιμή για τη χώρα και νομίζω ότι ο ελληνικός λαός αξίζει κάτι καλύτερο.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Νικητιάδης από το ΠΑΣΟΚ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Θα καταθέσω σήμερα, κύριε Υπουργέ, στα Πρακτικά -το παρέλειψα χθες- τους πίνακες από την ιστοσελίδα της Κομισιόν που αναφέρονται στις επιδόσεις των διαγωνισμών που γίνονται των δημοσίων στην Ελλάδα, όπου εμφανίζεται ότι το 2023 στους πενήντα από τους εκατό διαγωνισμούς είχαμε μόνο μια συμμετοχή και έχει και τους πίνακες του ΄21 που ήταν καλύτερη η επίδοσή μας, ήμασταν στο 40%, εσείς το πήγατε στο 50%, δηλαδή χειροτέρεψαν τα πράγματα. Θα τους ενεχυριάσω και σε εσάς προσωπικώς εκτός διαδικασίας, γιατί είμαι βέβαιος ότι είναι πολύ χρήσιμοι και δεν μπορεί να μην σας απασχολήσουν, δηλαδή στους δύο διαγωνισμούς που κάνουμε, στον έναν να συμμετέχει μόνο ένας. Αυτό δεν μπορεί να το αντέξει κάποιος.

Μπαίνοντας στην ουσία της δευτερολογίας μου, χαίρομαι γιατί δηλώσατε πως διαβάσατε την τροπολογία μας και δώσατε βάρος σε αυτήν, ανεξαρτήτως της τελικής σας θέσης. Χαίρομαι γιατί συμφωνήσατε τουλάχιστον ως προς την διαπίστωση ότι το 15% αποτιμώμενο σε χρήμα των απευθείας αναθέσεων είναι το ποσοστό στο οποίο φθάνουν οι απευθείας αναθέσεις που όντως σχετίζονται με τα χρήματα. Προφανώς εσείς δεν εκτιμάτε ότι είναι ένα σημαντικό ποσό. Εγώ πιστεύω ότι αυτό το 15% ανάγεται σε κάποια δισεκατομμύρια που θα μπορούσαν και τον 13ο και τον 14ο μισθό να κατοχυρώσουν, θα μπορούσαμε να περάσουμε και το ΕΚΑΣ και να κάνουμε και κάποια νοσοκομεία. Αυτά βέβαια είναι θέμα της πολιτικής που ασκεί ο καθένας.

Επίσης θέλω να πω ότι με μπερδέψατε λίγο σε σχέση με τους υπολογισμούς που κάνατε με το 5% που προτείνουμε εμείς. Είπατε, δηλαδή, ότι το 5% στις 500 χιλιάδες είναι πολύ χαμηλότερο από το 5% στα εκατομμύρια. Είναι προφανές, είναι σαφές ότι το 5% σε ένα μεγαλύτερο ποσό είναι πολύ μεγαλύτερο. Δεν το αμφισβητεί κανένας. Αλλά με αυτόν τον τρόπο μπαίνουν τα ποσοστά σε έναν νόμο. Αυτό λέει ο νόμος, ανεξαρτήτως ποσού. Εν πάση περιπτώσει, δεν καταλαβαίνω τον τρόπο με τον οποίο το υπολογίσατε.

Πέρα από αυτό στις ενστάσεις μας για το άρθρο 13 και τη συμμετοχή φορέα εκτός Ευρωπαϊκής Ένωσης, μετά από συμβουλή προφανώς των συνεργατών σας ισχυριστήκατε ότι υπάρχει συμφωνία μεταξύ της Ευρωπαϊκής Ένωσης και Ηνωμένων Πολιτειών για να μπορούν να χρησιμοποιούνται από τις Ηνωμένες Πολιτείες φορείς για τις πιστοποιήσεις. Εξ όσων γνωρίζω στις Ηνωμένες Πολιτείες ούτε οι διαπιστευμένοι ούτε οι πιστοποιούνται έχουν καμία σχέση με το δημόσιο. Εκεί είναι τα πάντα ιδιωτικά, private, δεν υπάρχει δημόσιος φορέας.

Θέλω λοιπόν να μου πείτε ποια συμφωνία είναι αυτή; Η Ευρωπαϊκή Ένωση υπέγραψε με κάποιον ιδιωτικό φορέα να μπορεί να πιστοποιεί;

Τέλος, για την τροπολογία, όχι αυτή για την οποία θα γίνει συζήτηση αμέσως μετά, που φέρατε σε σχέση με κάποιες διατάξεις, για άλλη μια φορά πρέπει να τονίσουμε ότι είναι απαράδεκτη τακτική να έρχεται μια τροπολογία με τρία, τέσσερα, άρθρα εντελώς διαφορετικού περιεχομένου. Στη συγκεκριμένη τροπολογία το 4ο άρθρο αν ήταν ξεχωριστό θα το ψηφίζαμε. Το άρθρο 5 δεν θα το ψηφίζαμε. Τώρα όμως θα δηλώσουμε «παρών», γιατί αν δηλώσουμε οτιδήποτε άλλο θα εκληφθεί ότι αυτό που δεν θέλουμε να το ψηφίσουμε, το ψηφίζουμε. Εγώ καταλαβαίνω ότι είναι μια δυσκολία.

Εδώ δηλαδή τι θα κάναμε κανονικά; Θα έπρεπε αντί μιας τροπολογίας να φέρετε πέντε τροπολογίες. Είναι καθαρά γραφειοκρατικό το θέμα. Πρέπει όμως, να δίδεται και η δημοκρατική δυνατότητα στον καθένα να αποφαίνεται καθαρά και ευθέως για ένα θέμα, στο οποίο τοποθετείται και ψηφίζει. Δεν μπορεί να ψηφίζουμε για κάτι και να δηλώνουμε «παρών» ενώ συμφωνούμε σε πάρα πολλά πράγματα. Τουλάχιστον στην τροπολογία πρέπει αυτό να ξεκαθαρίσει.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με την κ. Αλεξοπούλου από τη Νέα Δημοκρατία και θα μπούμε στα θέματα αντισυνταγματικότητας.

**ΧΡΙΣΤΙΝΑ ΑΛΕΞΟΠΟΥΛΟΥ:** Καλημέρα σας.

Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω την ομιλία μου με δύο λέξεις, καταθέτοντας ίσως και την προσωπική μου άποψη για την τροπολογία σχετικά με την παράνομη μετανάστευση.

Η εργαλειοποίηση όλων αυτών των απελπισμένων ανθρώπων από ξένες δυνάμεις, αλλά και από οργανωμένες συμμορίες καταντά εισβολή, όπως εύστοχα είπε χθες και ο Υπουργός Μετανάστευσης. Την είδαμε στον υβριδικό πόλεμο του 2020. Την ζούμε ξανά, δυστυχώς, σήμερα. Και θέλω να ρωτήσω, ρητορικά προφανώς. Τι περιμένει άραγε η Αντιπολίτευση από την Κυβέρνηση, από μία κυβέρνηση; Να μην αμυνθεί; Να μην υπερασπίσει την πατρίδα και τους κατοίκους της; Να αφήνει τις καραβιές να έρχονται ανεξέλεγκτα από τη Λιβύη και μετά χιλιάδες άνθρωποι να λιάζονται στο Σύνταγμα ή να ανακαλύψει και αυτή ότι η θάλασσα δεν έχει σύνορα;

Ακούσαμε πολλά και διάφορα από την Αντιπολίτευση χθες για τους παράνομους μετανάστες. Δεν ακούσαμε όμως τίποτα για τους Έλληνες πολίτες. Αναφέρθηκαν κανόνες του διεθνούς δικαίου, που υποτίθεται ότι απαγορεύουν στη χώρα να αμυνθεί. Εγώ, βέβαια, δεν είμαι νομικός. Τα νομικά μας τα ανέλυσε καλύτερα από τον καθένα ο έγκριτος συνταγματολόγος και Υπουργός των Εξωτερικών ο κ. Γεραπετρίτης.

Χρησιμοποιώντας όμως την απλή κοινή λογική, καταλήγω στο συμπέρασμα ότι κανένα δίκαιο και κανένας νόμος δεν μπορεί να απαγορεύσει σε μια κυρίαρχη χώρα να λαμβάνει μέτρα για την προστασία της εθνικής της ασφάλειας και της δημόσιας τάξης. Και θεωρώ αυτό ακριβώς ότι προβλέπεται και από την Οδηγία 33/2013.

Εφόσον, λοιπόν, δεν προτείνετε κάποια εναλλακτική γιατί απλούστατα ενδεχομένως να μην υπάρχει κάποια άλλη εναλλακτική, τα μέτρα που υιοθετούνται αποτελούν δυστυχώς μονόδρομο. Η Κυβέρνηση και ιδίως ο Πρωθυπουργός προσωπικά έχουν αποδείξει έμπρακτα, έχουμε όλοι αποδείξει έμπρακτα την ευαισθησία μας σε θέματα ανθρωπίνων δικαιωμάτων και δεν πρόκειται να τα παραβιάσουμε προστατεύοντας την πατρίδα από δουλεμπόρους και εκβιαστές.

Όμως, η εκτενής συζήτηση για το αυτονόητο και για τα αυτονόητα αυτά μέτρα που λαμβάνονται από την τροπολογία, κινδυνεύει να αδικήσει το υπό ψήφιση νομοσχέδιο. Ένα νομοσχέδιο καινοτόμο και εκσυγχρονιστικό όσο λίγα που κατορθώνει να υπηρετήσει άψογα τη διαρκή αναπτυξιακή προσπάθεια του υπουργείου.

Με το πρώτο μέρος προάγεται η εξειδίκευση σε έναν τομέα όπως οι δημόσιες συμβάσεις που την έχει ο τόπος απόλυτη ανάγκη. Δημιουργείται ένα σώμα υπαλλήλων, που θα εγγράφονται σε ειδικό μητρώο, θα επιμορφώνονται και θα πιστοποιούνται διαρκώς, ούτως ώστε να παρέχουν τις καλύτερες δυνατές υπηρεσίες. Παράλληλα με το τρίτο μέρος γίνονται τομές όσον αφορά στην ποιότητα των αγαθών και υπηρεσιών της χώρας μας, έτσι ώστε το σήμα «made in Greece» να αποκτήσει επιτέλους την πραγματική θέση που του αξίζει. Θεσπίζεται η εθνική πολιτική ποιότητας και τα όργανα που θα τη σχεδιάζουν και θα την υλοποιούν, με πρώτη την αντίστοιχη κυβερνητική επιτροπή που δημιουργείται, αλλά και τον ΕΛΟΤ και τον ΕΣΥΔ που εκσυγχρονίζονται και ενισχύονται σε επίπεδο προσωπικού. Το δεύτερο και τέταρτο μέρος δεν καινοτομούν αλλά αίρουν στρεβλώσεις.

Η Κυβέρνηση συνολικά και ειδικά το συγκεκριμένο Υπουργείο Ανάπτυξης παρακολουθούν διαρκώς τις εξελίξεις της πρακτικής εφαρμογής του υφιστάμενου νομοθετικού πλαισίου και όχι μόνο δεν διστάζουν, αλλά αντίθετα σπεύδουν να πάρουν μέτρα όταν αυτές του επιβάλουν. Με το δεύτερο μέρος επιχειρείται κυρίως η επιτάχυνση των διαδικασιών ανάθεσης των δημοσίων συμβάσεων, χωρίς να θίγεται το παραμικρό, η διαφάνεια, ενώ με το τέταρτο αποσαφηνίζεται και εκσυγχρονίζεται το θεσμικό πλαίσιο λειτουργίας των μεταποιητικών δραστηριοτήτων στην Αττική, που είχε παραμείνει ίδιο και απαράλλακτο από το 2005, ενώ ταυτόχρονα λαμβάνονται σημαντικά μέτρα για την περιβαλλοντική αναβάθμιση των επιχειρήσεων αυτών.

Τέλος, με το πέμπτο και το έκτο μέρος υπηρετείται το αυτονόητο. Εμβαθύνεται η προστασία των καταναλωτών με αναπηρία και καταγράφονται επιτέλους οι ανελκυστήρες, έτσι ώστε η πολιτεία να μπορεί να τους ελέγξει .

Ειλικρινά θα περίμενα οι ρυθμίσεις του νομοσχεδίου να τύχουν ευρείας αποδοχής και οι συζητήσεις στην αρμόδια επιτροπή μου επέτρεψαν να είμαι αισιόδοξη. Σοβαρός και εξειδικευμένος αντίλογος δεν ακούστηκε. Ενώ συγκεκριμένες σωστές παρατηρήσεις όπως αυτή σχετικά με το ύψος του παραβόλου που απαιτείται για την προσφυγή στα διοικητικά δικαστήρια επί θεμάτων δημοσίων διαγωνισμών, υιοθετήθηκε από τον κύριο Υπουργό. Βέβαια η διάθεση του «όχι σε όλα», της μεμψιμοιρίας, της τοξικότητας δεν βοήθησαν να επιβεβαιωθεί η αισιοδοξία μου για κάτι που όπως φαίνεται δεν μειώνει σε τίποτα την υπερηφάνεια μου για το γεγονός ότι μου έγινε η τιμή να εισηγηθώ αυτό το πολύ σημαντικό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, προβάλατε αντιρρήσεις συνταγματικότητας και ζητάτε να αποφανθεί η Βουλή.

Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής. Έχουν δικαίωμα να μιλήσουν ο λέγων, ο αντιλέγων κ. Μακάριος Λαζαρίδης, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί, ο καθένας αυστηρά για 5 λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Μπορώ να σας πω για τη διαδικασία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για τη διαδικασία δεν μπορείτε να μου πείτε. Θα σας πω εγώ. Αν έχετε κάτι για την Κυβέρνηση, να μου πείτε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Μπορείτε να πείτε ό,τι θέλετε για τη διαδικασία. Μπορώ να σας πω κι εγώ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε μπει στη διαδικασία της αντισυνταγματικότητας. Υπάρχει κάποιο θέμα νομοτεχνικό;   (EN)

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Να πω αυτό που θέλω; Νομίζω θα σας διευκολύνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, για πείτε να δω.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Θα ήθελα να ζητήσω τον λόγο ως έχω δικαίωμα να κάνω την ομιλία μου σε σχέση με το νομοσχέδιο, γιατί αντιλαμβάνομαι ότι μετά η συζήτηση που αφορά την αίτηση αντισυνταγματικότητας, αφορά αποκλειστικά και μόνο της τροπολογίας που έχει φέρει η Κυβέρνηση για το μεταναστευτικό. Θα γίνει εκεί η όλη συζήτηση, συνεπώς δεν έχει μετά κανένα νόημα να έρθει να μιλήσει ο Υπουργός Ανάπτυξης για τα θέματα του νομοσχεδίου.

Εάν μπορεί να γίνει τώρα η ομιλία μου και αμέσως μετά γίνει η συζήτηση κανονικά και να επικεντρωθεί στη συνέχεια στην αίτηση αντισυνταγματικότητας, όπως είναι προφανές ότι θα συμβεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επί του νομοσχεδίου έχω κι εγώ ομιλία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, καταλαβαίνω, αλλά θα θέλει να μιλήσει και η πρόεδρος και όλα αυτά, νομίζω ότι πρέπει να προχωρήσουμε στο θέμα της αντισυνταγματικότητας, γιατί μετά θα πρέπει να μιλήσει ο Υπουργός, θα πρέπει να μιλήσει η κυρία πρόεδρος, πιθανόν να έρθει κάποιος άλλος να μιλήσει και θα μπούμε στη διαδικασία.

Κατανοώ και είναι πάρα πολύ σωστό και αυτό που λέει ο Υπουργός. Δυστυχώς, τα θέματα της επικαιρότητας αλλάζουν τη συζήτηση.

Άρα, κυρία Πρόεδρε, αυστηρά για πέντε λεπτά έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ανακοινώσατε τη διαδικασία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν με ακούσατε; Δεν με προσέχετε. Ελάτε, παρακαλώ έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας προσέχω, κύριε Κωνσταντινόπουλε. Πάντα σας προσέχω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Παρακαλώ ησυχία, παρακαλώ.

Έχουμε μπει στα θέματα που αφορούν την ένσταση αντισυνταγματικότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Θα αξιοποιήσω και τον χρόνο που δικαιούμαι ως Πρόεδρος επί της ένστασης αντισυνταγματικότητας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, δικαιούστε πέντε λεπτά στα θέματα της αντισυνταγματικότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά. Δικαιούμαι ως λέγουσα και δικαιούμαι και ως Πρόεδρος. Λέω, θα αξιοποιήσω μία φορά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Από πού είναι αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόλις το διαβάσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πού είναι αυτό; Σε ποιο άρθρο του Κανονισμού γράφεται;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που διαβάσατε, κύριε Πρόεδρε. Ας μην αντιδικήσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, κυρία Πρόεδρε, μην αρχίσουμε. Πείτε μου, σας παρακαλώ, ίσως να μην το γνωρίζω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό

που διαβάσατε, λέει, πέντε λεπτά ο λέγων και οι Πρόεδροι των Κοινοβουλευτικών Ομάδων. Παίρνω, λοιπόν, τον λόγο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού είστε και λέγουσα και Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά. Λέγοντες και λέγουσες είμαστε όλοι οι Βουλευτές μας. Για να μην πάρω τον λόγο μετά και για να αναπτύξω σωστά την ένσταση...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.Άρα, για να συμφωνήσουμε, πόσα λεπτά θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δέκα λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα, πάμε στα δέκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.Ας το κλείσουμε σε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Η Πλεύση Ελευθερίας καταθέτει ένσταση αντισυνταγματικότητας της ρατσιστικής τροπολογίας που ανήγγειλε ο κ. Μητσοτάκης, έφερε και υποστήριξε ο κ. Πλεύρης και, δυστυχώς, με πολλούς τρόπους στήριξαν Βουλευτές και Υπουργοί της Νέας Δημοκρατίας.

Η τροπολογία είναι ανατριχιαστική. Τη διαβάζω. «Αναστολή της υποβολής αιτήσεων χορήγησης ασύλου. Αναστέλλεται η υποβολή αιτήσεων χορήγησης ασύλου από άτομα που εισέρχονται στη χώρα παράνομα με οποιοδήποτε πλωτό μέσο που προέρχεται από τη Βόρεια Αφρική. Τα άτομα αυτά επιστρέφονται, χωρίς καταγραφή, στη χώρα προέλευσης ή καταγωγής.».

Πρόκειται για μελανό στίγμα στη δημοκρατία, στην ευρωπαϊκή ιστορία και σε όλη τη διαδρομή της ανθρωπότητας για την προστασία των ανθρωπίνων δικαιωμάτων, την προστασία των αμάχων και των θυμάτων, τη θωράκιση των προσφύγων, τη στερέωση του σύγχρονου πολιτισμού. Είναι μια τροπολογία απολίτιστη που θα θέσει τη χώρα εκτός του Συμβουλίου της Ευρώπης, όπως προειδοποίησα τον κ. Μητσοτάκη, ο οποίος κόμπαζε.

Ο Επίτροπος του Συμβουλίου της Ευρώπης για τα ανθρώπινα δικαιώματα, ο κ. Μάικλ Ο’ Φλάχερτι, εξέδωσε χτες μία δραματική έκκληση προς τους Έλληνες και τις Ελληνίδες Βουλευτές. «Καλώ τα μέλη του Ελληνικού Κοινοβουλίου να απορρίψουν την τροπολογία αυτή, η οποία θα νομιμοποιούσε την επιστροφή ανθρώπων σε χώρες όπου ενδέχεται να αντιμετωπίσουν βασανιστήρια ή άλλες σοβαρές παραβιάσεις των ανθρωπίνων δικαιωμάτων, κατά παράβαση των υποχρεώσεων που απορρέουν από την Ευρωπαϊκή Σύμβαση Δικαιωμάτων του Ανθρώπου, τη Σύμβαση της Γενεύης του 1951 για τους πρόσφυγες, καθώς και άλλα διεθνή κείμενα, όπως το Διεθνές Σύμφωνο για τα Αστικά και Πολιτικά Δικαιώματα και ο Χάρτης Θεμελιωδών Δικαιωμάτων της Ευρωπαϊκής Ένωσης», λέει ο Επίτροπος Ανθρωπίνων Δικαιωμάτων του Συμβουλίου της Ευρώπης, κύριοι. Εκεί οδηγείτε τη χώρα.

Ο κ. Ο’ Φλάχερτι μιλάει για κίνδυνο, εάν εφαρμοστούν τα μέτρα για τις φυλακίσεις που εξήγγειλε ο κ. Μητσοτάκης να εγερθούν περαιτέρω ζητήματα συμμόρφωσης με το Διεθνές Δίκαιο Ανθρωπίνων Δικαιωμάτων. Εκεί οδηγείτε τη χώρα, κύριε Πλεύρη και γελάτε. Εσείς που θέλατε αίμα στα σύνορα, εσείς που θέλατε νεκρούς και θέλετε νεκρούς στα σύνορα. Εσείς που μας λέτε ότι θα εξετάζετε το μενού των προσφύγων και των μεταναστών και των αιτούντων και των αιτουσών άσυλο.

«Αναγνωρίζω», λέει ο κ. Ο’ Φλάχερτι, «ότι η αύξηση των αφίξεων στη Γαύδο και την Κρήτη τους τελευταίους έξι μήνες έχει δημιουργήσει νέες προκλήσεις για τις ελληνικές αρχές. Ωστόσο, όπως είχα τονίσει και κατά την επίσκεψή μου στην Ελλάδα τον περασμένο Φεβρουάριο, η ανθρωπιστική κατάσταση θα μπορούσε να είναι διαχειρίσιμη…» -το ακούτε;- «…εάν είχε αντιμετωπιστεί εγκαίρως το ζήτημα της έλλειψης υποδομών υποδοχής. Σε κάθε περίπτωση, τα μέτρα που λαμβάνονται για την αντιμετώπιση αυτών των προκλήσεων θα πρέπει να σέβονται τα εφαρμοστέα διεθνή νομικά κείμενα. Με άλλα λόγια, οι αρχές οφείλουν να διασφαλίσουν τον σεβασμό των ανθρωπίνων δικαιωμάτων των εμπλεκόμενων ατόμων, την ατομική και ουσιαστική αξιολόγηση -ατομική και ουσιαστική αξιολόγηση!- των αναγκών προστασίας τους και την πρόσβαση σε πραγματικά μέτρα διεθνούς προστασίας για όσους το δικαιούνται».

Το καταθέτω και πάλι στα Πρακτικά, όπως έκανα χθες εν μέσω ιαχών από την εισηγήτρια της Νέας Δημοκρατίας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, μιλάμε για μία τροπολογία-στίγμα στη δημοκρατία.

Γελάτε, κύριε Σταμάτη, μαζί με τον κ. Βορίδη. Και μετά παριστάνετε τον ευαίσθητο για τα ανθρωπιστικά θέματα. Γιατί πρέπει να ξέρει ο κόσμος ποιοι ξεπλένουν ρατσισμό. Πρέπει να ξέρει ο κόσμος ποιοι παρέχουν το άλλοθι στον ρατσισμό. Ποιοι είναι αυτοί που δεν μίλησαν.

(Θόρυβος από την πτέρυγα της Νέας Δημοκρατίας)

Και θα διαβάσω το ποίημα του πάστορα Μάρτιν Νίμελερ που εμποδίστηκα να το διαβάσω χτες, διότι έσκουζε σε κατάσταση παράκρουσης η εισηγήτρια της Νέας Δημοκρατίας.

«Όταν οι Ναζί πήραν τους κομμουνιστές, σιώπησα, γιατί δεν ήμουν κομμουνιστής. Όταν έκλεισαν μέσα τους σοσιαλδημοκράτες, σιώπησα, γιατί δεν ήμουν σοσιαλδημοκράτης. Όταν πήραν τους συνδικαλιστές, σιώπησα. Δεν ήμουν συνδικαλιστής. Όταν ήρθαν για τους Εβραίους, σιώπησα. Δεν ήμουν Εβραίος. Όταν ήρθαν για μένα, δεν υπήρχε κανείς πλέον, που μπορούσε να διαμαρτυρηθεί.».

Εμείς σήμερα μιλάμε για εκείνους που δεν έχουν φωνή.

Αναγνωρίζουμε στην πολιτική αυτή, που δρομολογείτε, την πιο επικίνδυνη μετάπτωση σε ολοκληρωτικό, αντιδημοκρατικό, ρατσιστικό καθεστώς. Και επισημαίνουμε ότι η τροπολογία αυτή παραβιάζει το άρθρο 74 του Συντάγματος, που λέει ότι καμία τροπολογία άσχετη με νομοσχέδιο δεν εισάγεται. Το προκείμενο νομοσχέδιο είναι για τις δημόσιες συμβάσεις. Το είπε και ο Υπουργός ο κ. Θεοδωρικάκος πριν από λίγο. Είπε: «Είναι άσχετο αυτό που θα συζητήσουμε, να μιλήσω τώρα». Αυτό διεκδίκησε πριν από λίγο.

Κατά το άρθρο 2 του Συντάγματος η προστασία της ανθρώπινης ζωής και αξιοπρέπειας είναι πρωταρχική υποχρέωση της πολιτείας και εσείς θέτετε σε κίνδυνο την ανθρώπινη ζωή και αξιοπρέπεια.

Κατά το άρθρο 5 του Συντάγματος όλοι όσοι βρίσκονται στην ελληνική επικράτεια με οποιονδήποτε τρόπο απολαμβάνουν την απόλυτη προστασία της ζωής, της τιμής και της ελευθερίας τους χωρίς διάκριση εθνικότητας, φυλής, γλώσσας και θρησκευτικών ή πολιτικών πεποιθήσεων. Η προσωπική ελευθερία είναι απαραβίαστη. Κάνετε διακρίσεις και μάλιστα στοχεύετε στους ανθρώπους που έρχονται από τη Βόρεια Αφρική, δηλαδή στους πρόσφυγες που προέρχονται από τις χώρες της Αφρικής και έχουν ήδη μετατοπιστεί στη Λιβύη, υφιστάμενοι σοβαρές παραβιάσεις των ανθρωπίνων δικαιωμάτων τους και από τις λιβυκές αρχές, μεταχείριση σε σκληρή και απάνθρωπη. Και, βέβαια, οι γυναίκες βρίσκονται σύμφωνα και με την έκθεση ακόμη και του State Department σε κίνδυνο βιασμών, παραβίασης της αξιοπρέπειας, της ελευθερίας τους, trafficking. Αυτούς τους ανθρώπους εσείς θέλετε, χωρίς καταγραφή, να τους στέλνετε πίσω.

Παραβιάζονται το άρθρο 6, το άρθρο 7, το άρθρο 8 του Συντάγματός μας, καθώς και το άρθρο 20. Πρόκειται για τα άρθρα εκείνα, που αφενός προβλέπουν ότι κανείς δεν συλλαμβάνεται χωρίς νόμιμη διαδικασία και δικαστική εγγύηση, αλλά και στο άρθρο 7 παράγραφος 2 ότι απαγορεύονται τα βασανιστήρια, οποιαδήποτε σωματική κάκωση, βλάβη υγείας ή άσκηση ψυχολογικής βίας, καθώς και κάθε άλλη προσβολή της ανθρώπινης αξιοπρέπειας. Και είναι προσβολή της ανθρώπινης αξιοπρέπειας αυτή η μεταχείριση που επιφυλάσσεται.

Παραβιάζεται το δικαίωμα στο φυσικό δικαστή και στην πραγματική προσφυγή, το δικαίωμα στην ακρόαση. Τους ανθρώπους αυτούς τους καθιστάτε αόρατους και εντελώς απροστάτευτους χωρίς κανένα μέσο άμυνας.

Παραβιάζεται το δικαίωμα στην οικογένεια και στη μητρότητα, όπως προστατεύεται από το άρθρο 21 του Συντάγματος, αλλά και η παιδική ηλικία, κύριε Πλεύρη. Να δείτε τις εικόνες που προέβαλε η ελεγχόμενη από εσάς ΕΡΤ εχθές στο κεντρικό δελτίο ειδήσεων με τα μωρά και τις μανάδες στο Λαύριο. Ο κ. Ηλιόπουλος νομίζω ήταν εκεί. Αυτοί είναι οι εχθροί; Σε αυτούς κάνετε το μάγκα; Και αυτά τα μωρά και αυτά τα παιδιά και αυτές οι οικογένειες πώς θα προστατευθούν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Πρόεδρε, να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένα λεπτό, θα χρειαστώ ακόμα για να ολοκληρώσω. Σας ευχαριστώ.

Το δικαίωμα στο άσυλο υπάρχει από την εποχή των τραγωδών μας, από τις Ικέτιδες. Είναι ζήτημα πολιτισμού. Το διεθνές πλαίσιο προστασίας των ανθρωπίνων δικαιωμάτων, όλες οι διεθνείς συμβάσεις, η Σύμβαση της Γενεύης, ο Καταστατικός Χάρτης του ΟΗΕ, το Διεθνές Σύμφωνο για τα Πολιτικά και Ατομικά Δικαιώματα, η Ευρωπαϊκή Σύμβαση Δικαιωμάτων του Ανθρώπου παραβιάζονται και εσείς λέτε ανερυθρίαστα ότι θα τα αναστείλετε κατά το άρθρο 15 της Ευρωπαϊκής Σύμβασης χωρίς να έχετε κάνει σχετική ενημέρωση στον Επίτροπο, χωρίς να έχετε καμία νομιμοποίηση, τελικώς χωρίς να έχετε καμία ντροπή. Πρόκειται για αντισυνταγματική, ρατσιστική, απάνθρωπη ρύθμιση και ζητούμε από τη Βουλή των Ελλήνων την απόκρουση της.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λαζαρίδης για πέντε λεπτά.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ας δούμε κατ’ αρχάς ποιο είναι το πρόβλημα που αναγκάζει την Κυβέρνηση να προχωρήσει αυτήν την τροπολογία. Διαφωνεί κάποιος εδώ μέσα ότι η Ελλάδα αυτήν τη στιγμή δέχεται ένα κύμα με αφίξεις πολιτών τρίτων χωρών από τη Λιβύη, το οποίο δεν μπορεί να το υποστηρίξει αν δεν πάρει έκτακτες αποφάσεις; Θέλω να πιστεύω πως όχι. Αποτελούν αυτές οι ροές ασύμμετρη απειλή, που υπερβαίνει τη δικαιολογητική βάση του διεθνούς και ενωσιακού δικαίου για τη διαδικασία παροχής ασύλου; Προφανώς και ναι. Μπορεί να βρισκόμαστε για μία ακόμη φορά μπροστά σε ένα υβριδικό πόλεμο; Η απάντηση είναι ξεκάθαρα ναι.

Τι πρέπει, επομένως, να κάνουμε για να διαφυλάξουμε την ασφάλεια και την κοινωνική σταθερότητα της χώρας και των πολιτών της και φυσικά και της Ευρωπαϊκής Ένωσης, καθώς απειλούμαστε από μία οργανωμένη εργαλειοποίηση των διαρκώς αυξανόμενων μεταναστευτικών ροών; Τι πρέπει να κάνουμε, λοιπόν; Μα, να σταματήσουμε να είμαστε ελκυστικοί για οποιονδήποτε θέλει να εισέλθει παράνομα στη χώρα. Αυτό είναι κεφαλαιώδες για εμάς. Είναι μια πολιτική, την οποία θα την ακολουθήσουμε με έμφαση σε κάθε γράμμα αυτής της φράσης και σε κάθε σημείο στίξης της ανάλυσής της για να είμαστε σαφείς είτε σας αρέσει είτε όχι.

Είναι αυτό αντισυνταγματικό; Είναι αντισυνταγματικό, κυρίες και κύριοι συνάδελφοι, να προστατεύει η πολιτεία, μια Κυβέρνηση την πατρίδα μας, τα σύνορά μας και κατά συνέπεια τους ίδιους τους πολίτες; Φυσικά και όχι.

Και στέκομαι στις προϋποθέσεις και τις δυνατότητες, που μας δίνει το άρθρο 15, παράγραφος 1 της Ευρωπαϊκής Σύμβασης Δικαιωμάτων του Ανθρώπου, στις διατάξεις των άρθρων 8, 9, 32 και 33 της Σύμβασης του 1951 για το καθεστώς των προσφύγων, στην πάγια νομολογία του δικαστηρίου της Ευρωπαϊκής Ένωσης του Λουξεμβούργου και στη νομολογία του Ευρωπαϊκού Δικαστηρίου Δικαιωμάτων του Ανθρώπου, με τα οποία η ρύθμιση μας είναι απολύτως συμβατή.

Οι αποφάσεις -παραδείγματα σας αναφέρω- Σλοβακίας και Ουγγαρίας κατά της Επιτροπής κατά Ισπανίας και ιδίως κατά Βόρειας Μακεδονίας και Ηνωμένου Βασιλείου του Δικαστηρίου του Στρασβούργου λένε κάτι πάρα πολύ συγκεκριμένο: «Εάν υφίσταται πραγματικός κίνδυνος, τότε μπορεί το κράτος κατά τη δική του εκτίμηση να λάβει τα αναγκαία μέτρα». Και μάλιστα, επικαλούμαι ιδιαιτέρως την απόφαση κατά του Ηνωμένου Βασιλείου το 2009, «τα αναγκαία προληπτικά μέτρα». Προσέξτε. Ούτε καν, δηλαδή, να υφίσταται η απειλή, η οποία να είναι στο πεδίο, να είναι και εν δυνάμει απειλή, εφόσον κάτι τέτοιο δικαιολογείται.

Το άρθρο 15, το οποίο θέλω να ξεκαθαρίσω ότι δεν έχει ενεργοποιηθεί, χρησιμοποιήθηκε από δέκα κράτη - μέλη την εποχή του covid για να ληφθούν μέτρα προστασίας των πολιτών. Προσέξτε. Χρησιμοποιήθηκε το άρθρο 15 για θέματα υγείας. Χρησιμοποιείται η αναφορά στα ζωτικά σημεία για το ίδιο ζήτημα, το οποίο αφορά την υβριδική απειλή, δηλαδή την ενδεχόμενη εργαλειοποίηση του μεταναστευτικού από την Πολωνία, τη Λιθουανία, τη Λετονία κατά της Λευκορωσίας. Θα καταθέσω εδώ τα σχετικά έγγραφα. Σε όλες αυτές τις περιπτώσεις έχει υπάρξει ενεργοποίηση του άρθρου 15. Είναι δυνατόν να θεωρούμε ότι αυτές οι περιπτώσεις συνιστούν στην πραγματικότητα, όπως ακούω εδώ μέσα, κατάλυση του πολιτεύματος; Είναι δυνατόν;

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στέκομαι και κάτι σε κάτι ακόμα, το οποίο για εμάς είναι πάρα πολύ ουσιαστικό, ξέρω ότι θα σας στεναχωρήσω. Αυτή η τρίμηνη αναστολή παροχής ασύλου είναι κυριαρχικό δικαίωμα και συνταγματική υποχρέωση της ελληνικής δημοκρατίας, ώστε να διαφυλάσσει την ακεραιότητά της.

Εσείς είστε με αυτούς που παράνομα και λαθραία επιχειρούν να μπουν στη χώρα μας χωρίς να γνωρίζουμε, μάλιστα, τους πραγματικούς λόγους και τις πραγματικές προθέσεις τους. Και εμείς είμαστε με τον ελληνικό λαό και τα θέλω του. Άλλωστε, υπό την ηγεσία του Κυριάκου Μητσοτάκη η Ελλάδα έχει αποδείξει τα τελευταία έξι χρόνια πως μπορεί να ασκεί μια αυστηρή, αλλά απολύτως δίκαιη μεταναστευτική πολιτική.

Θυμίζω ότι το ίδιο κάναμε στην κρίση στον Έβρο το 2020 όταν ο Ερντογάν επιχείρησε να εργαλειοποιήσει τότε το προσφυγικό-μεταναστευτικό και να εργαλειοποιήσει, προσέξτε, ανθρώπινες ζωές για γεωπολιτικούς λόγους. Σταθήκαμε τότε όρθιοι.

Άκουσα χθες τον Πρόεδρο του ΠΑΣΟΚ, τον κ. Ανδρουλάκη, να λέει κάτι το οποίο με εντυπωσίασε πραγματικά. Τι μας είπε ο κ. Ανδρουλάκης; Ότι ελάχιστοι ήταν αυτοί οι οποίοι είχαν μαζευτεί στον Έβρο. Αλήθεια, ελάχιστοι;

**ΠΑΥΛΟΣ ΧΡΗΣΤΙΔΗΣ:** Ελάχιστοι ήταν αυτοί που μπήκαν.

**ΜΑΚΑΡΙΟΣ ΛΑΖΑΡΙΔΗΣ:** Σήμερα δεν είμαστε πλέον, κύριε Χρηστίδη, ούτε αδύναμοι ούτε απομονωμένοι, αντιθέτως.

**ΠΑΥΛΟΣ ΧΡΗΣΤΙΔΗΣ:** Μην το διαστρεβλώνετε.

**ΜΑΚΑΡΙΟΣ ΛΑΖΑΡΙΔΗΣ:** Ξέρω πολύ καλά τι είπε.

Διεθνοποιήσαμε το πρόβλημα. Η Ελλάδα δεν είναι απλώς αποδέκτης ευρωπαϊκών αποφάσεων, αλλά είναι συνδιαμορφωτής της πολιτικής.

Με τη σημερινή μας τροπολογία στέλνουμε ένα ξεκάθαρο μήνυμα σε διακινητές και επίδοξους παράνομους και λαθραίους μετανάστες ότι ο θαλάσσιος δρόμος προς την Ελλάδα είναι πλέον κλειστός. Τα σύνορα της Ελλάδας είναι και θα παραμείνουν απαραβίαστα, κυρίες και κύριοι συνάδελφοι, είτε σας αρέσει είτε δεν σας αρέσει. Η αντίδρασή μας θα είναι νόμιμη, αλλά και αποφασιστική.

Η Ελλάδα δεν θα επιστρέψει ποτέ ξανά στις εικόνες το 2015. Ούτε φυσικά θα ζήσουμε άλλη Μόρια και άλλη Ειδομένη. Εκεί, στην Ειδομένη, που ο δήθεν ανθρωπισμός της Αριστεράς πνίγηκε στις λάσπες της περιοχής. Είναι εικόνες από το μακρινό μαύρο παρελθόν, όπως εικόνες από το μαύρο και σκοτεινό παρελθόν είναι η έλλειψη πολιτικής που είχατε για τα ασυνόδευτα ανήλικα προσφυγόπουλα. Ανθρωπιστές εσείς κατά τα άλλα, ακροδεξιοί εμείς, σαν δεν ντρέπεστε!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή δεν βλέπω από τη Νίκη και από τη Νέα Αριστερά κάποιον, θα προχωρήσουμε στον κ. Κωνσταντίνο Χήτα από την Ελληνική Λύση.

Έχετε τον λόγο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε

Κύριε Λαζαρίδη, άκουσα ότι είπατε Βόρεια Μακεδονία; Δεν θα το περίμενα ποτέ από εσάς, από έναν βορειοελλαδίτη Βουλευτή να λέτε από Βήματος Βουλής «Βόρεια Μακεδονία».

Προχωράμε. Ξέρετε δεν σας πιστεύει πλέον κανείς στη Νέα Δημοκρατία. Κύριε Πλεύρη, το γεγονός ότι η Ελληνική Λύση ως οφείλει απέναντι στην ελληνική κοινωνία θα ψηφίσει αυτό το μισό βήμα το οποίο κάνετε, όπως σας είπα, -μισό βήμα, μισές δουλειές, αυτά κάνετε ούτως ή άλλως- δεν σημαίνει ότι εσείς ξαφνικά γίνατε υπερπατριώτες, και θα καταλήξω τη σκέψη μου.

Εσείς μάλλον, κύριε Πλεύρη, κάνετε αντιπολίτευση στον κ. Μητσοτάκη. Εγώ αυτά καταλαβαίνω, εμείς αυτά καταλαβαίνουμε. Κάνετε αντιπολίτευση στον κ. Μητσοτάκη. Ποιον Πρωθυπουργό; Τον αντινατιβιστή Πρωθυπουργό. Τι είναι ο νατιβισμός; Ο νατιβισμός είναι μια πολιτική προώθησης της προστασίας των συμφερόντων των ιθαγενών πολιτών ενός κράτους έναντι αυτών των μεταναστών σε συνδυασμό με μέτρα κατά της μετανάστευσης. Όταν Πρωθυπουργός σε ομιλίες του βγαίνει και λέει ότι είναι αντινατιβιστής και σήμερα νομοθετεί αυτό, σημαίνει ότι το κάνει πραγματικά για λόγους και μόνο επικοινωνιακούς. Για τρία μηνάκια, κύριε Πλεύρη, λίγο να καταλαγιάσει το καλοκαίρι, να ηρεμήσει λίγο και την Κρήτη γιατί είναι και κρητικός, επειδή δέχεται πολύ μεγάλη πίεση, και μετά πάλι με δόξα με καιρούς, πάλι με χρόνους, πάλι δικά μας θα ‘ναι, στα ίδια θα γυρίσετε.

Πώς μπορεί να πιστέψει ο ελληνικός λαός έναν Πρωθυπουργό όταν του λέγαμε εμείς για κλειστά κέντρα κράτησης ανατριχιάζατε εδώ μέσα και λέγατε «τι είναι αυτά που λέτε», «είστε σκληροί», «είστε απάνθρωποι». Εσείς τα λέγατε, η Νέα Δημοκρατία. Μα, στο εσωτερικό σας αυτήν τη στιγμή που μιλάμε υπάρχουν Βουλευτές που δεν θέλουν να ψηφίσουν την τροπολογία αυτή, για να σας δώσω να καταλάβετε το τι ακριβώς συμβαίνει.

Κύριε Πλεύρη, δείτε ποιος τα είπε αυτά. Πάμε να παίξουμε ένα παιχνίδι, βρείτε ποιος είπε αυτά: «Μπορούν να μπολιάσουν και πρέπει να μπολιάσουν μια οικονομία η οποία γερνάει και η οποία χρειάζεται ανθρώπινο δυναμικό. Και βεβαίως οι πρόσφυγες, οι οποίοι τελικά θα επιλέξουν να κάνουν τη χώρα μας δεύτερη πατρίδα, τα παιδιά τους πρέπει να αισθάνονται και θα αισθάνονται Έλληνες. Αυτό είναι το σωστό. Θα πάνε σε ελληνικό σχολείο, θα γίνουν άριστοι μαθητές, θα σηκώσουν την ελληνική σημαία. Μακριά από εμάς», κύριε Πλεύρη, «οποιαδήποτε ξενοφοβία ή οποιοσδήποτε ρατσισμός. Είμαι περήφανος όταν πηγαίνω σε παρελάσεις και βλέπω μια κοινωνία η οποία μετατρέπεται σε πολυπολιτισμική σιγά-σιγά», Κυριάκος Μητσοτάκης. Στο σημείο αυτό ένα χειροκρότημα, γιατί αυτοί είστε πραγματικά. Αυτός είναι πραγματικός Μητσοτακισμός! Αυτή είναι η πραγματική Νέα Δημοκρατία.

Τώρα άλλαξαν τα κόζια, δεν σας βγήκε η Καμάλα, σας στριμώχνει ο Τραμπ και το πάτε αλλιώς. Είπαμε, μισό βήμα κάνετε και δεν το πιστεύετε κιόλας. Έβαλε εσάς μπροστινό, που ιδεολογικά μπορεί και να τα πιστεύετε προσωπικά εσείς, για να κάνει τη δουλειά του. Όλα είναι επικοινωνία. Δεν είναι έτσι όμως, κύριε Πλεύρη.

Εμείς δεν θα σας αφήσουμε σε χλωρό κλαρί ούτε μπορείτε να κοροϊδεύετε την κοινωνία. Καταρχάς δεν μπορείτε πλέον να κοροϊδεύετε την κοινωνία. Γνωρίζει πάρα πολύ καλά τι σημαίνει Κυβέρνηση Νέας Δημοκρατίας. Είναι αυτή η Κυβέρνηση που οι Βουλευτές κάνουν λόγο για Βόρεια Μακεδονία. Είναι αυτή η Κυβέρνηση η οποία ψήφισε γάμο ομοφυλοφίλων. Είναι αυτή η Κυβέρνηση που έξι χρόνια τώρα δεν φρόντισε να κάνει τίποτα για όλα αυτά που μιλάμε σήμερα. Γιατί αυτά που κάνετε σήμερα δεν τα κάνατε από το 2019; Τι σας έπιασε ξαφνικά σήμερα; Τι άλλαξε; Η δημοσκοπική σας κατάρρευση; Τι άλλαξε; Η αιμορραγία που έχετε στο κοινό σας; Τι άλλαξε; Γιατί δεν τα πιστεύετε αυτά, ξαναλέω, δεν τα πιστεύετε. Είστε πραγματικά πολιτικοί ηθοποιοί. Δεν έχετε καμία ιδεολογία που να αντανακλά σε αυτά που ψηφίζουμε σήμερα.

Προφανώς θα την ψηφίσουμε την τροπολογία. Σας είπα, αν και είναι μισό βήμα, να το κάνουμε.

Και, κύριε Πλεύρη, επειδή σας άκουσα στον ΣΚΑΪ πάρα πολύ σκληρό, ήσασταν πάρα πολύ σκληρός, εμείς σας «προκαλούμε» να δημοσιεύσετε πόσους διαγωνισμούς, τα ποσά των διαγωνισμών, τα φαγητά, ποιοι «παχαίνουν» σε βάρος αυτών των μεταναστών, ποιοι κονομάνε. Θα τα ζητήσουμε όλα ένα-ένα με ερωτήσεις συγκεκριμένες. Το παραμύθι με εμάς δεν περνάει. Ξέρουμε ποια Κυβέρνηση είστε. Αυτή η Κυβέρνηση των δηλώσεων του Μητσοτάκη πριν από λίγο. Αυτοί είστε! Οι μπολιαστές υπέρ των λαθρομεταναστών, είστε υπέρ! Αυτούς θέλετε. Σε μια μέρα με δικό σας νόμο νομιμοποιήσατε πενήντα χιλιάδες παράνομους σε μια νύχτα εδώ μέσα με τις ψήφους του ΣΥΡΙΖΑ, με τις ψήφους της Αριστερής Αντιπολίτευσης. Αυτοί σας στήριξαν, όπως σας στηρίξαν και στον γάμο των ομοφυλοφίλων. Οπότε το παραμυθάκι αυτό δεν περνάει σε εμάς.

Αναρωτιέμαι γιατί προσφεύγουμε κάθε φορά στη διαδικασία της αντισυνταγματικότητας, αφού ποτέ δεν γίνεται δεκτή μια τέτοια ένσταση, ποτέ, από την κυβερνητική πλειοψηφία. Από τη στιγμή που δεν έχουμε ανεξάρτητη δικαιοσύνη, αφού η ηγεσία της διορίζεται από την Κυβέρνηση, και από τη στιγμή που μια εξαρτημένη δικαιοσύνη δεν έχει ένα ανεξάρτητο συνταγματικό δικαστήριο για να κρίνει την αντισυνταγματικότητα ή τη συνταγματικότητα του κάθε νόμου, τότε μιλάμε αδίκως εδώ μέσα.

Κλείνω, κύριε Πρόεδρε, για να μπουν και οι τίτλοι τέλους σε αυτήν τη διαδικασία τουλάχιστον σε ό,τι αφορά εμάς. Ξαναλέμε και απευθυνόμαστε στους Έλληνες πολίτες, το λιγότερο που θα μπορούσαμε να κάνουμε στο μισό βήμα της Κυβέρνησης, το οποίο δεν το πιστεύει, είναι υποκριτικό και είναι επικοινωνιακό, είναι μόνο για τρεις μήνες, όμως οφείλουμε, έχουμε υποχρέωση απέναντι στους Έλληνες πολίτες, να στηρίξουμε την τροπολογία αυτή. Έχουμε διαφωνίες γιατί θέλαμε πιο σκληρή. Θέσαμε τις ενστάσεις μας χθες στον Υπουργό και θα επιμείνουμε. Θα είμαστε εδώ για να υπερασπιστούμε την Ελλάδα και τους Έλληνες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πέρκα από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, η τροπολογία που έφερε η Κυβέρνηση είναι μια κραυγαλέα θεσμική οπισθοδρόμηση και προφανώς υποστηρίζουμε την αίτηση αντισυνταγματικότητας.

Πρόκειται για προβληματική, ακροδεξιά, ρατσιστική επιλογή, για κατάφωρη παραβίαση του Συντάγματος, του διεθνούς δικαίου και του Ενωσιακού κεκτημένου. Η αρχή της μη επαναπροώθησης και η προστασία από βασανιστήρια, απάνθρωπη και εξευτελιστική μεταχείριση είναι απόλυτα ανθρώπινα δικαιώματα από τα οποία ουδέποτε μπορούν να παρεκκλίνουν τα κράτη, σύμφωνα με το Ευρωπαϊκό Δικαστήριο Δικαιωμάτων του Ανθρώπου ΕΔΔΑ. Το δικαίωμα κάθε ανθρώπου να ζητήσει άσυλο δεν μπορεί να ανασταλεί ανεξαρτήτως των πιθανοτήτων επιτυχίας του. Η Κυβέρνηση επομένως παραβιάζει κατάφωρα το διεθνές προσφυγικό δίκαιο και τα ανθρώπινα δικαιώματα αναφέρθηκε και ο Επίτροπος Ανθρωπίνων Δικαιωμάτων, ο κ.Φλάχερτι, και πρέπει να απορρίψει το Ελληνικό Κοινοβούλιο την τροπολογία.

Το δικαίωμα υποβολής αίτησης διεθνούς προστασίας είναι θεμελιώδες, δεν είναι διαπραγματεύσιμο, δεν μπορεί να ανασταλεί, δεν μπορεί να εξαιρείται ούτε προσωρινά ούτε τοπικά. Η ίδια ευρωπαϊκή νομοθεσία είναι σαφής, το δικαίωμα πρόσβασης στη διαδικασία ασύλου κατοχυρώνεται ρητά στο άρθρο 6 της Οδηγίας 2013/32, στον Χάρτη Θεμελιωδών Δικαιωμάτων, στο άρθρο 18 Δικαίωμα Ασύλου: «Το δικαίωμα ασύλου διασφαλίζεται τηρουμένων των κανόνων της Σύμβασης της Γενεύης της 28ης Ιουλίου του 1951 και του Πρωτοκόλλου της 31ης Ιανουαρίου του 1967 περί του καθεστώτος των προσφύγων και σύμφωνα με τη Συνθήκη για την Ευρωπαϊκή Ένωση και το άρθρο 19 «Προστασία σε περίπτωση απομάκρυνσης, απέλασης και έκδοσης» απαγορεύονται ομαδικές απελάσεις.

Καμία ρύθμιση, καμία τροπολογία, κανένα αφήγημα περί έκτακτης ανάγκης δεν μπορεί να ακυρώσει ή να περιορίσει αυτήν την υποχρέωση. Η τροπολογία αυτή εισάγει ένα καθεστώς εξαίρεσης και δεν είναι η πρώτη φορά -το είδαμε και το 2020, όπου τότε βεβαίως η χώρα καταδικάστηκε- και οδηγεί σήμερα σε άτυπες απελάσεις χωρίς καταγραφή. Υπάρχει παραβίαση της αρχής της μη επαναπροώθησης, μιας αρχής που το άρθρο 3 της Ευρωπαϊκής Σύμβασης Δικαιωμάτων του Ανθρώπου ΕΣΔΑ προστατεύει απόλυτα χωρίς δυνατότητα παρέκκλισης ούτε με την επίκληση του άρθρου 15. Διότι η Κυβέρνηση στην αιτιολογική έκθεση επικαλείται το άρθρο 15 της ΕΣΔΑ, δηλαδή παρεκκλίσεις σε περίπτωση έκτακτης ανάγκης, σε περίπτωση πολέμου ή άλλου δημόσιου κινδύνου για τη ζωή και το έθνος κάθε κράτος μπορεί να λαμβάνει μέτρα που παραβιάζουν την ΕΣΔΑ, κύριε Υπουργέ. Στην παράγραφο όμως 2 του άρθρου 15 της ΕΣΔΑ αναφέρεται ότι η προηγούμενη διάταξη δεν επιτρέπεται να παραβιάζει το άρθρο 2 «Δικαίωμα στη ζωή» και το άρθρο 3 «Απαγόρευση βασανιστηρίων». Επομένως να τελειώνουμε και με αυτό το επιχείρημα.

Η ίδια η ΕΣΔΑ ορίζει ότι ακόμη και υπό κατάσταση πολέμου δεν επιτρέπεται παραβίαση του άρθρου 3 της απαγόρευσης των βασανιστηρίων και απάνθρωπης ή εξευτελιστικής μεταχείρισης. Αν ακόμα και χάριν της συζήτησης δεχόμασταν ότι η χώρα τελεί σε καθεστώς έκτακτης ανάγκης, πράγμα το οποίο αμφισβητούμε σθεναρά, η τροπολογία παραμένει μη συμβατή με το διεθνές δίκαιο.

Εδώ προκύπτει μείζον συνταγματικό δίκαιο, νομίζω όχι αναφέρει και ο κ. Βενιζέλος, που μιλάει για ύψιστης σημασίας θέμα κράτους δικαίου, αλλά και ο Συνήγορος του Πολίτη -δεν ακούτε κανέναν- για σοβαρές αποκλίσεις από τις πρόνοιες του διεθνούς και Ενωσιακού δικαίου, εάν αντιστοιχηθεί με το άρθρο 48 του Συντάγματος για κατάσταση πολιορκίας.

Τι μας λέτε όμως; Μας λέτε ότι έχουμε στρατιωτικό νόμο; Ότι έχει κηρυχθεί σε κατάσταση πολιορκίας η Κρήτη ή η χώρα ολόκληρη; Αν ναι, φέρτε το στην Ολομέλεια να συζητήσουμε. Τι επιβάλλει το Σύνταγμα και ποιος κρίνει πότε απειλείται η ζωή του έθνους; Η Βουλή των Ελλήνων; Το Μέγαρο Μαξίμου; Ο Πρωθυπουργός, ο Υπουργός;

Είναι απολύτως ξεκάθαρο. Η τροπολογία αυτή είναι αντισυνταγματική, παραβιάζει το άρθρο 2 παράγραφος 1 του Συντάγματος περί σεβασμού και προστασίας της αξίας του ανθρώπου, τα οποία αποτελούν την πρωταρχική υποχρέωση της πολιτείας. Παραβιάζει το άρθρο 5 παράγραφος 2 περί προστασίας αλλοδαπών προσώπων, «Απαγορεύεται η έκδοση αλλοδαπού που διώκεται για τη δράση του υπέρ της ελευθερίας». Παραβιάζεται το άρθρο 7 παράγραφος 2, «Τα βασανιστήρια, οποιαδήποτε σωματική κάκωση, βλάβη υγείας ή άσκηση ψυχολογικής βίας καθώς και κάθε άλλη προσβολή της ανθρώπινης αξιοπρέπειας απαγορεύονται και τιμωρούνται, όπως ο νόμος ορίζει». Παραβιάζει τη συνταγματική αρχή της αναλογικότητας, άρθρο 25 παράγραφος 1, «Τα δικαιώματα του ανθρώπου ως ατόμου και ως μέλους του κοινωνικού συνόλου και η αρχή του κοινωνικού κράτους δικαίου τελούν υπό την εγγύηση του κράτους. Όλα τα κρατικά όργανα υποχρεούνται να διασφαλίζουν την ανεμπόδιστη αποτελεσματική άσκησή τους». Και βεβαίως παραβιάζει το υπερνομοθετικής ισχύος διεθνές δίκαιο, το οποίο δεσμεύει τη χώρα και υπερέχει του εθνικού νόμου κατά το άρθρο 28 του Συντάγματος. Επομένως παραβιάζει και το άρθρο 28. Γι’ αυτό υποστηρίζουμε με νομικά, θεσμικά και ανθρωπιστικά επιχειρήματα την αίτηση αντισυνταγματικότητας.

Πρέπει να τονίσουμε ότι με την κύρωση της ΕΣΔΑ το πεδίο εφαρμογής και προστασίας των ανθρωπίνων δικαιωμάτων έχει διευρυνθεί, επομένως ακόμη και αν στο Σύνταγμα αναφέρει ως φορείς προστασίας τους Έλληνες πολίτες, τότε ερμηνεύοντας το Σύνταγμα υπό το φως της ΕΣΔΑ, της Σύμβασης για τα Δικαιώματα του Ανθρώπου, θα πρέπει να διευρύνουμε το πεδίο εφαρμογής για κάθε άνθρωπο. Η απάντηση λοιπόν δεν μπορεί να είναι καμία έκτακτη ανάγκη και δεν μπορεί να δικαιολογήσει την αναστολή θεμελιωδών δικαιωμάτων. Το κράτος δικαίου κρίνεται στις κρίσεις όχι στην ομαλότητα. Στην κρίση φαίνεται αν μένεις πιστός στις συνταγματικές σου εγγυήσεις ή τις παραβιάζεις.

Κλείνω με μια ξεκάθαρη θέση, η Κρήτη, όπως και κάθε περιοχή της χώρας, δεν χρειάζεται νέες Αμυγδαλέζες ούτε φυλακές επιστροφής. Χρειάζεται θεσμούς ένταξης, υποδομές φιλοξενίας, σχέδιο διαχείρισης. Δεν χρειάζεται καταστολή και αυθαιρεσία. Χρειάζεται ανθρωπιά, δικαιοσύνη και σεβασμό στο δίκαιο. Γι’ αυτό θα συνεχίσουμε ως Νέα Αριστερά να υπερασπιζόμαστε την Ελλάδα της αλληλεγγύης και του κράτους δικαίου απέναντι στην Ελλάδα του φόβου, της εξαίρεσης και του αυταρχισμού.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το Κομμουνιστικό Κόμμα Ελλάδας θα υπερψηφίσει την ένσταση αντισυνταγματικότητας γιατί θεωρούμε και συμφωνούμε ότι με αυτήν τη ντροπιαστική, σκληρή, άγρια, απάνθρωπη και ρατσιστική τροπολογία παραβιάζεται η διεθνής Συνθήκη της Γενεύης, που υπερισχύει του εθνικού δικαίου, είναι το άρθρο 28 παράγραφος 1 του Συντάγματος.

Εξάλλου η απαράδεκτη μη καταγραφή προσφύγων και μεταναστών καταπατά τον σεβασμό και την προστασία της αξίας του ανθρώπου, είναι το άρθρο 2 παράγραφος 1. Καταπατά ακόμα την απόλυτη προστασία της ζωής, της τιμής και της ελευθερίας όσων βρίσκονται στην ελληνική επικράτεια, αφού προστατεύονται χωρίς διάκριση εθνικότητας, φυλής, γλώσσας, θρησκευτικών ή πολιτικών πεποιθήσεων, είναι το άρθρο 5 παράγραφος 2.

Όμως η υποκρισία σας δεν έχει όρια. Στηρίζετε πολέμους και επεμβάσεις και τα θύματα που τρέχουν να σωθούν και να βάλουν μια μπουκιά στο στόμα τους για να επιβιώσουν, για αυτούς τους ξεριζωμένους, κλιμακώνετε την καταστολή ενάντιά τους. Και όμως η αιτία στον ξεριζωμό τόσο χιλιάδων ανθρώπων από τη Μέση Ανατολή και την Αφρική είναι οι ιμπεριαλιστικοί σχεδιασμοί και επεμβάσεις που η Ελλάδα έχει άμεση συμμετοχή. Αποστολές του Πολεμικού Ναυτικού φτάνουν μέχρι τον Ινδοειρηνικό Ωκεανό, κατοχυρώνοντας έτσι τη θέση της Ελλάδας στον σκληρό πυρήνα του ΝΑΤΟ. Άλλωστε εδώ και χρόνια φρεγάτες του Πολεμικού Ναυτικού επιχειρούν ανοικτά της Λιβύης. Να θυμίσω την αποστολή «Ειρήνη» στα μεθεόρτια της νατοϊκής επέμβασης που διέλυσε τη χώρα, γεννώντας τα καραβάνια των προσφύγων. Σε αντίστοιχες αποστολές μέσα στη φωτιά του πολέμου επιχειρούν δυνάμεις του Πολεμικού Ναυτικού στην Ερυθρά Θάλασσα -και ξέρουμε και διαβάζουμε για τις επιθέσεις- ανοιχτά του Λιβάνου, στη Μεσόγειο και αλλού.

Να γιατί η υποκρισία και ο φαρισαϊσμός σας έχουν ξεπεράσει κάθε όριο. Και βέβαια, για να μην ξεχνιόμαστε, έχετε τη στήριξη της Κομισιόν, για αυτούς που καλλιεργούν αυταπάτες περί Ευρωπαϊκής Ένωσης και προστασίας ανθρωπίνων δικαιωμάτων. Τα καταπατάτε όλοι μαζί, Ευρωπαίοι και κυβερνήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ψυχογιός από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φτάσαμε μετά από χρόνια εδώ σ’ αυτή τη Βουλή να ακούσουμε αυτά τα ντροπιαστικά που είπε ο κ. Πλεύρης στην ομιλία του, που και στερούνται νομιμότητας και αποτελούν θεσμικό ρατσισμό, κατά τη γνώμη μας. Μάλιστα, έχει το θράσος να μας ειρωνεύεται και για δήθεν ανθρωπισμό. Ποιους; Εμάς, που έχουμε δώσει τόσα χρόνια μάχες μέσα και έξω από τη Βουλή για κοινωνίες ισότητας και αλληλεγγύης. Και αυτός κάνει το ακριβώς αντίθετο στην πολιτική του διαδρομή.

Θα ξεκινήσω, πριν πάω στην τροπολογία, να πω για τις υλικές συνθήκες υποδοχής, άλλη μία διεθνή υποχρέωση της χώρας. Ο κ. Πλεύρης, με τις δηλώσεις του για λιγότερη σίτιση και στέγαση προσφύγων, μεταναστών και αιτούντων άσυλο, στην ουσία βάλλει κατά μιας ακόμα υποχρέωσης που έχει η πολιτεία μας και το κράτος μας και που μάλιστα αφορά ευρωπαϊκούς πόρους. Και είναι η Κυβέρνηση αυτή που έχει εδώ και έναν χρόνο σταματήσει να δίνει το οικονομικό βοήθημα στους δικαιούχους στις δομές. Αν αυτό περιποιεί τιμή, να απαντήσουν οι συνάδελφοι της πλειοψηφίας.

Σταματήστε λοιπόν αυτά τα προσβλητικά για μείωση των υλικών συνθηκών υποδοχής, γιατί παραβιάζουν και τον νόμο.

Πάμε τώρα στη φύλαξη των συνόρων, που ακούστηκε πάρα πολύ. Θα το ξεκαθαρίσω. Η φύλαξη των συνόρων είναι δικαίωμα και υποχρέωση της χώρας και το έχουμε πει πολλές φορές. Όμως, πρέπει να υπακούει και να εγγυάται την απαρέγκλιτη τήρηση του Διεθνούς Δικαίου και του Δικαίου της Θάλασσας. Και αυτό είναι στην ουσία που σας λένε όλοι όσοι αντιδρούν, ότι υπάρχει ζήτημα, όμως η αντιμετώπισή του -το λέει ο Συνήγορος του Πολίτη, η Ύπατη Αρμοστεία, ο Επίτροπος Δικαιωμάτων του Συμβουλίου της Ευρώπης- πρέπει να έχει νομιμότητα και αναλογικότητα. Εσείς δεν το κάνετε.

Λέτε δήθεν για μας για «ανοιχτά σύνορα» κι αυτό προσβάλλει και την ελληνική πολιτεία και τη χώρα και τους ανθρώπους που επιχείρησαν το 2015 και όλο τον κρατικό μηχανισμό που διαχειρίστηκε μια κατάσταση με πολλαπλάσιες ροές από εσάς. Και απομονώνετε τη χώρα, κύριε Πλεύρη.

Πάμε, λοιπόν, τώρα στην ένσταση αντισυνταγματικότητας. Μεταξύ άλλων άρθρων που ακούστηκαν εμείς στεκόμαστε στο άρθρο 5 παράγραφος 2 του Συντάγματος που λέει ότι όλοι όσοι βρίσκονται στην ελληνική επικράτεια απολαμβάνουν την απόλυτη προστασία της ζωής, της τιμής και της ελευθερίας τους, χωρίς διάκριση εθνικότητας, φυλής, γλώσσας και θρησκευτικών ή πολιτικών πεποιθήσεων. Εξαιρέσεις επιτρέπονται στις περιπτώσεις που προβλέπει το Διεθνές Δίκαιο.

Μας παραπέμπει λοιπόν στο Διεθνές Δίκαιο, το οποίο είναι υπερεθνικό, είναι αναγκαστικού δικαίου οι διατάξεις του -δεν είναι à la carte, δεν είναι αν το θέλουμε και όπως το θέλουμε-, αποτελεί υποχρέωση της χώρας, είναι jus cogens.

Θα αναφέρω αναλυτικά τις διατάξεις που παραβιάζονται: Το άρθρο 18 του Χάρτη Θεμελιωδών Δικαιωμάτων της ΕΕ για την κατοχύρωση του δικαιώματος στην αίτηση ασύλου, το άρθρο 3 της ΕΣΔΑ, το άρθρο 33 της Σύμβασης της Γενεύης, που είναι ο πυρήνας της Συνθήκης της Γενεύης, η αρχή της μη επαναπροώθησης, η Οδηγία 2013/32, που επικαλεστήκατε και εσείς και τη φέρατε προς ψήφιση, η οποία κατοχυρώνει πλήρως τις διαδικασίες ασύλου.

Όλα αυτά λοιπόν δεν είναι επιλογή μας, είναι jus cogens, είναι διατάξεις αναγκαστικού δικαίου, Διεθνούς Δικαίου, που δεσμεύουν τη χώρα, και είναι όπλο και για τη χώρα απέναντι σε άλλους που το παραβιάζουν.

Η επιστροφή λοιπόν χωρίς καταγραφή συνιστά de facto push back και παραβίαση του δικαιώματος σε ατομική εξέταση αιτήματος διεθνούς προστασίας. Ο κ. Γεραπετρίτης αναφέρθηκε χθες και ομολόγησε ότι αυτό θα πρέπει να τηρείται σε κάθε περίπτωση.

Δεύτερον, έχουμε δημιουργία νομικής αορατότητας, legal limbo. Η αποκλειστική επίκληση της παράνομης εισόδου και της προέλευσης από τη βόρεια Αφρική καταργεί προφανώς τη διάκριση μεταξύ προσώπων που διαφεύγουν διώξεων ή πολέμου και δικαιούνται ασύλου και αυτών που μετακινούνται για άλλους λόγους. Άρα, το θεμέλιο του προσφυγικού δικαίου βάλλεται και τορπιλίζεται και καταργείται.

Επίσης, δεν είναι σαφές ποια είναι η χώρα προέλευσης. Η Λιβύη δεν θεωρείται ασφαλής τρίτη χώρα. Το διαπιστώσατε εσείς ο ίδιος προσωπικά πριν από λίγες μέρες. Δεν υπάρχει καμία επίσημη συμφωνία επανεισδοχής με καμία χώρα της βόρειας Αφρικής.

Επιπλέον, η μη καταγραφή και ταυτοποίηση αντιβαίνει στις υποχρεώσεις για ιχνηλασιμότητα και προστασία ανήλικων, θυμάτων εμπορίας ανθρώπων, θυμάτων βασανιστηρίων. Όλα αυτά κάνετε σήμερα με αυτό που ψηφίζετε.

Επίσης, λέτε στην τροπολογία σας ότι συντρέχουν οι προϋποθέσεις του άρθρου 15 της ΕΣΔΑ. Τι λέει όμως το άρθρο 15 της ΕΣΔΑ; Ότι οποιαδήποτε παρέκκλιση σε ελευθερίες και δικαιώματα που προβλέπονται δεν μπορεί να είναι ασύμβατη με άλλες διεθνείς υποχρεώσεις της χώρας. Και επίσης, ότι σε διαδικαστικό επίπεδο το κράτος που κάνει χρήση του δικαιώματος παρέκκλισης πρέπει να ενημερώνει πλήρως τον Γενικό Γραμματέα του Συμβουλίου της Ευρώπης. Ούτε το ένα ισχύει ούτε το άλλο.

Κυρίες και κύριοι συνάδελφοι, όσον αφορά την αναστολή του δικαιώματος στο άσυλο που εφαρμόστηκε το 2020 στον Έβρο, πράγματι εκεί είχαμε πάρει θέση και εμείς ότι η φύλαξη των συνόρων, όπως είπα, είναι δικαίωμα και υποχρέωση της χώρας όταν εργαλειοποιείται από μια τρίτη χώρα όπως η Τουρκία.

Αυτές τις εγγυήσεις του ασύλου τις αναστείλατε για δύο μήνες. Μετά, όμως, λόγω της κατακραυγής πάλι από την Ύπατη Αρμοστεία, από διεθνείς οργανισμούς, από την Εθνική Επιτροπή Δικαιωμάτων, από το Ευρωπαϊκό Δικαστήριο Δικαιωμάτων του Ανθρώπου, που εκκρεμούν υποθέσεις γι’ αυτή την περίοδο, την πήρατε πίσω την αναστολή ασύλου και δώσατε αναδρομικά το δικαίωμα στο άσυλο σε αυτούς που το είχαν στερηθεί.

Άρα, λοιπόν το Διεθνές Δίκαιο δεν είναι à la carte, δεν προσαρμόζεται στις συγκυρίες, αλλά ορίζει τις υποχρεώσεις των κρατών και στις δύσκολες στιγμές. Ειδικά για τη χώρα μας είναι ένα πολύ ισχυρό όπλο και έχει καθορίσει την ίδια την ύπαρξη του σύγχρονου κράτους μας.

Με αυτό που θα κάνετε δημιουργείτε γκρίζες ζώνες ανθρώπων που δεν εντάσσονται σε κανένα καθεστώς. Είναι επί της ουσίας αόρατοι, δεν μπορούν να πάνε ούτε προς τα πίσω. Εγκλωβίζονται και μένουν όλοι στη χώρα μέχρι να ξεκαθαρίσει το καθεστώς τους.

Πάγια θέση μας είναι η υποβολή αιτήματος ασύλου, η γρήγορη και δίκαιη εξέτασή του προκειμένου να αποφασιστεί ποιος δικαιούνται άσυλο και ποιος όχι και να δρομολογηθούν οι διαδικασίες επιστροφής για αυτούς που δεν δικαιούνται, με μεταφορά των ανθρώπων που φτάνουν στην Κρήτη σε δομές της ενδοχώρας, τις οποίες έχετε εγκαταλείψει, όπως είπα πριν, έχουν όμως χωρητικότητα και δυνατότητες, αλλά θέλουν ενίσχυση σε προσωπικό, υποδομές και μέσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείνετε, παρακαλώ.

**ΓΕΩΡΓΙΟΣ ΨΥΧΟΓΙΟΣ:** Κλείνω, κύριε Πρόεδρε, λέγοντας ότι εμείς αντιλαμβανόμαστε -το έχουμε πει εγκαίρως- ότι είναι ένα δύσκολο ζήτημα και ασκείται πίεση στην Κρήτη, όμως η διαχείριση σε αυτές τις περιπτώσεις θέλει ενεργοποίηση του κρατικού μηχανισμού. Και είπατε από διάφορες πλευρές για στελέχη της κυβέρνησης του ΣΥΡΙΖΑ, που τότε έδωσε μια τεράστια μάχη μέσα και έξω από τη Βουλή και στην Ευρωβουλή, όπως και ο Πρωθυπουργός Αλέξης Τσίπρας, για να το διαχειριστούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Εάν, όμως, δεν πάρετε πρωτοβουλίες σε ευρωπαϊκό επίπεδο -είναι και ευρωπαϊκό το ζήτημα- για να υπάρξει ένα νέο Σύμφωνο Μετανάστευσης και να υπάρξει καταμερισμός της ευθύνης, τότε όλα αυτά δεν πρόκειται να έχουν κανένα αποτέλεσμα. Μάλιστα, θα υπερψηφίσουμε κάτι το οποίο είναι παράνομη πρακτική και ρύθμιση και εκθέτει τη χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΓΕΩΡΓΙΟΣ ΨΥΧΟΓΙΟΣ:** Στηρίζουμε την ένσταση αντισυνταγματικότητας για λόγους αρχής, αλλά και για λόγους ότι αν αφήσουμε να παραβιάζονται τέτοια δικαιώματα, σύντομα έρχεται και η σειρά της κοινωνικής πλειοψηφίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Χρηστίδης από το ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Πρώτα απ’ όλα, να παραδεχτούμε ότι έχουμε ένα ζήτημα να αντιμετωπίσουμε το οποίο είναι σοβαρό, είναι υπαρκτό, δεν το ανακαλύψαμε πριν από δύο μήνες με τον ανασχηματισμό, δεν το ανακαλύψαμε πριν από έξι μήνες για να αλλάζουμε τους νόμους, όπως ο κ. Βορίδης του κ. Καιρίδη πριν από έναν χρόνο. Και νομίζω ότι η συζήτηση αυτή πρέπει να γίνεται επί τη βάσει μιας αρχής που έχει την αλήθεια ως δεδομένο, κύριε Υπουργέ.

Μου έκανε εντύπωση αυτό που εντυπωσίασε τον εισηγητή της Νέας Δημοκρατίας. Ανέβηκε ο κ. Λαζαρίδης στο Βήμα της Βουλής και αναφέρθηκε σε αυτό το οποίο τον εντυπωσίασε απ’ όσα είπε χθες ο Πρόεδρος του ΠΑΣΟΚ Νίκος Ανδρουλάκης. Και τι είπε; Ένα ακόμα ωμό ψέμα είπε ο εισηγητής της Νέας Δημοκρατίας, ο οποίος έχει πει πολλά το τελευταίο χρονικό διάστημα με πολλούς και διαφορετικούς ρόλους.

Αναφέρομαι, για τα Πρακτικά, στο εξής. Τι είπε ο Νίκος Ανδρουλάκης; «Στον Έβρο πέρασαν ελάχιστοι». Αυτό είπε χθες ο Πρόεδρος του ΠΑΣΟΚ. Τι είπε ο κ. Λαζαρίδης; Ακριβώς το αντίθετο.

**ΜΑΚΑΡΙΟΣ ΛΑΖΑΡΙΔΗΣ:** Γιατί πέρασαν ελάχιστοι!

**ΠΑΥΛΟΣ ΧΡΗΣΤΙΔΗΣ:** Το λέω, για να βγάζει ο κόσμος που μας παρακολουθεί τα συμπεράσματα του για το πώς πολιτεύεται η διαστρεβλωτική Νέα Δημοκρατία από το Βήμα της Βουλής, όχι από τα τηλεοπτικά πάνελ. Παίρνουν το λόγο οι εισηγητές για τα ζητήματα που αφορούν τη μετανάστευση και την προσφυγιά και αντί να αναφέρονται στα λόγια του Αρχηγού της Αξιωματικής Αντιπολίτευσης με σοβαρότητα και πατριωτικό λόγο, επιχειρούν να τα διαστρεβλώσουν με τρόπο ο οποίος ειλικρινά θυμίζει τις χειρότερες πρακτικές.

Δεύτερον, πάω στη συζήτηση η οποία αφορά την ουσία. Πότε ανακάλυψε η Νέα Δημοκρατία ότι υπάρχει ζήτημα στην Κρήτη; Τώρα;

Οι ροές του 2025 συνολικά στην πατρίδα μας είναι και κατά τι μικρότερες από το 2024 και παρ’ όλα αυτά, εσείς επιλέγετε να ακολουθήσετε μία στρατηγική τώρα. Για ποιον λόγο; Εκτός του ότι είναι μία τρύπα στο νερό…

**ΜΑΚΑΡΙΟΣ ΛΑΖΑΡΙΔΗΣ:** Είναι αυξημένες κατά…

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, παρακαλώ, υπάρχουν κάποιοι οι οποίοι επιχειρούν να διακόψουν.

Εκτός του ότι επιχειρείτε μία τρύπα στο νερό, είναι προφανές ότι εξυπηρετείτε και μία επικοινωνιακή ανάγκη η οποία έχει χαρακτηριστικά τα οποία η Νέα Δημοκρατία τα αξιοποιεί κατά περιόδους. Με λίγα λόγια, για να βάλω έναν τίτλο, είναι η ακροδεξιά την οποία χρησιμοποιείτε για να αλλάξετε μία ατζέντα, διότι ξέρετε πάρα πολύ καλά ότι «αναστολή ασύλου» σημαίνει αναστολή ή καθυστέρηση επιστροφών. Αυτό το οποίο κάνετε θα οδηγήσει σε επιπλέον εγκλωβισμό, σε παραμονή ανθρώπων στη χώρα, χωρίς προοπτική άμεσης επιστροφής.

Και εδώ, ξέρετε επίσης πάρα πολύ καλά, κύριε Πλεύρη, ότι ενώ η μεγάλη πλειοψηφία, ένα πολύ μεγάλο κομμάτι των ανθρώπων οι οποίοι έρχονται με τις καραβιές αυτές είναι από την Αίγυπτο και το Μπαγκλαντές και ενώ υπάρχουν διμερείς συμφωνίες, δεν κάνετε τίποτα απολύτως. Γιατί δεν κάνετε τίποτα απολύτως; Διότι δεν μπορείτε να κάνετε. Και όλο αυτό το οποίο φέρνετε σήμερα με την τροπολογία αυτή, είναι κάτι το οποίο αποτελεί, όπως είπα και στην αρχή, μια τρύπα στο νερό.

Εμείς τι λέμε; Εμείς λέμε για άμεση καταγραφή, άμεση εξέταση όλων των αιτημάτων ασύλου, απόδοση σε πρόσφυγες, απόρριψη για όσους δεν χρειάζεται και, προφανώς, άμεση επιστροφή, εκτός αν αυτό το οποίο θέλετε είναι να κρύψετε μέσα από αυτήν την αναστολή του ασύλου αυτήν την προφανή αδυναμία την οποία σας περιέγραφα προηγουμένως.

Είναι προφανές, μάλιστα, ότι εδώ μπορούμε να πούμε και άλλα για την προβληματική εξωτερική σας πολιτική, αυτήν η οποία καταφέρνει να φέρει δύο φυλάρχους, αυτούς της ανατολικής και της δυτικής Λιβύης, να έχουν μόνο έναν κοινό αντίπαλο, την Ελλάδα, πώς δηλαδή ένας στρατηγικός εταίρος της χώρας, πώς ένας στρατάρχης, μετατρέπεται εύκολα σε έναν στρατηγικό εχθρό.

Και, φυσικά, να μας πείτε και πόσο καιρό τα παρακολουθείτε και τα γνωρίζετε αυτά, τι ενέργειες έχετε κάνει, αν ο προηγούμενος ή ο προ-προηγούμενος Υπουργός Μεταναστευτικής Πολιτικής τα είχε εντοπίσει και δεν έκανε τίποτα ή περίμενε να φύγει για τον οποιονδήποτε λόγο έφυγε, για να έρθετε εσείς και να τα αντιμετωπίσετε.

Φυσικά, εδώ πρέπει να σταθούμε σε κάτι το οποίο είναι τραγικό και ειλικρινά εγώ περιμένω να δω εάν με αυτή τη φράση την οποία χρησιμοποιήσατε, κύριε Πλεύρη, συμφωνούν τα υπόλοιπα στελέχη, οι Βουλευτές και οι Υπουργοί της Νέας Δημοκρατίας. Ο κ. Μητσοτάκης ο οποίος συναντά τους εταίρους πραγματικά θεωρεί ότι αντιμετωπίζει το ζήτημα το προσφυγικό και το μεταναστευτικό, αντιμετωπίζοντας το μενού των προσφύγων, τις ξενοδοχειακές υποδομές; Αυτό είναι το οποίο στέλνεται σήμερα ως μήνυμα για την ευνομούμενη μεταρρυθμιστική φιλελεύθερη πατρίδα του κ. Μητσοτάκη;

Η θέση μας είναι γνωστή αξιακά και πολιτικά.

Θα κρατήσω ένα λεπτό, κύριε Πρόεδρε, για να αναφερθώ και στο ζήτημα της αντισυνταγματικότητας, την οποία προφανώς και θα στηρίξουμε.

Εσείς, λοιπόν, έρχεστε εδώ και λέτε ότι χρησιμοποιείτε ένα άρθρο της ΕΣΔΑ που δημιουργεί ένα τεράστιο ζήτημα και, προφανώς, οι απαντήσεις που έδωσε ο κ. Μαρινάκης ως Κυβερνητικός Εκπρόσωπος είναι απαντήσεις που προκαλούν προβληματισμό, αν δεν προκαλούν και γέλιο. Η Κυβέρνηση παραδέχεται ότι επικαλείται το άρθρο 15 της ΕΣΔΑ, χωρίς να το ενεργοποιεί.

Προσέξτε, συνάδελφοι. Αναφέρομαι στους Βουλευτές της Νέας Δημοκρατίας. Δεν θα υπάρξει καμία ενημέρωση προς το Συμβούλιο της Ευρώπης, όπως αξιώνει η παράγραφος 3 του άρθρου 15. Θα υπάρξει παραβίαση, χωρίς τη διαδικασία του άρθρου 15, απροκάλυπτα, με επιχειρηματολογία που προσιδιάζει σε συνθήκες πολιορκίας του άρθρου 48. Και, ειλικρινά, αναρωτιέμαι αν θα περιμένουμε τις επόμενες μέρες και σχετικό διάταγμα. Ποιος τα σκέφτηκε αυτά τα πράγματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Ελλάδα –ένα λεπτό και κλείνω, κύριε Πρόεδρε- τα τελευταία δέκα χρόνια αντιμετώπισε ζητήματα και στον Έβρο και στο Βόρειο και Ανατολικό Αιγαίο και στα Δωδεκάνησα. Ποτέ δεν έγινε αυτή η επίκληση.

Λέω, κύριε Πλεύρη, και απευθύνομαι και προς όλους τους νομικούς οι οποίοι έχουν επεξεργαστεί τη συγκεκριμένη ρύθμιση, ότι για πρώτη φορά από τη δικτατορία δημιουργούνται συνθήκες εξαίρεσης της χώρας από την εφαρμογή της ΕΣΔΑ και η Κυβέρνηση οφείλει να προσέξει πάρα πολύ γιατί διαμορφώνει συνθήκες οι οποίες είναι πολύ επικίνδυνες.

Αναφέρεστε στην Κρήτη προφορικά, χωρίς να το καταγράφετε. Αυτές δεν είναι αντιλήψεις με τις οποίες μπορούμε ποτέ να συμφωνήσουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κλείνουμε τη συζήτηση με τον αρμόδιο Υπουργό και μετά θα μπούμε στην ψηφοφορία.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κυρίες και κύριοι συνάδελφοι, πραγματικά από το ΠΑΣΟΚ εντυπωσιάστηκα, γιατί σήμερα κάνει κάτι καταπληκτικό. Στηρίζει την ένσταση αντισυνταγματικότητας και ψηφίζει «ΠΑΡΩΝ» στο άρθρο. Δηλαδή, θεωρείτε ότι είναι αντισυνταγματική η ρύθμιση την οποία φέρνουμε. Τότε γιατί δεν την καταψηφίζετε; Εξηγήστε μου. Όταν κάτι είναι αντισυνταγματικό, μπορεί μετά να λέτε ότι ψηφίζουμε «ΠΑΡΩΝ»; Αν είναι αντισυνταγματικό, το καταψηφίζετε!

(Χειροκροτήματα από την πτέρυγα της Νέας Δημοκρατίας)

Θεωρείτε ότι είναι αντισυνταγματικό το άρθρο 1 που λέει ότι αναστέλλεται η υποβολή αιτήσεων χορήγησης ασύλου από άτομα που εισέρχονται παράνομα; Αυτό θεωρείτε, κυρίες και κύριοι συνάδελφοι; Στις 2 Μαρτίου του 2020 είχαμε Πράξη Νομοθετικού Περιεχομένου στον Έβρο. Όσοι σήμερα μιλήσατε για αντισυνταγματικότητα της ρύθμισης αποδέχεστε ότι ήταν αντισυνταγματική και η Πράξη Νομοθετικού Περιεχομένου στον Έβρο!

(Χειροκροτήματα από την πτέρυγα της Νέας Δημοκρατίας)

Κανονικά θα έπρεπε να με κατηγορήσετε για το αντίθετο, κυρίες και κύριοι συνάδελφοι. Η Πράξη Νομοθετικού Περιεχομένου στον Έβρο που κρίθηκε συνταγματική ήταν για όλη την επικράτεια της χώρας. Εμείς ερχόμαστε εδώ και κάνουμε μία νομοθετική ρύθμιση που έχει γεωγραφικό προσδιορισμό. Αναφέρεται στη βόρεια Αφρική και δεν αναφέρεται μόνο στην Κρήτη, γιατί οι βάρκες μπορούν να κατευθυνθούν και σε άλλες κατευθύνσεις. Άρα, εμείς πρέπει να το περιορίσουμε για όποιον φεύγει από τη βόρεια Αφρική.

Κατά δεύτερον, έχει γίνει και σε συνεννόηση μετά από ενημέρωση της Ευρωπαϊκής Επιτροπής, για την οποία μάλιστα είδατε ότι υπήρχε ανακοίνωση που αντιλαμβάνεται πλήρως τις έκτακτες συνθήκες. Ποιες είναι αυτές οι έκτακτες συνθήκες; Οι έκτακτες συνθήκες είναι ότι ενώ το 2024 από τη βόρεια Αφρική εισήλθαν περί τα τέσσερις χιλιάδες άτομα, το 2025 στο πρώτο πεντάμηνο είχαμε διπλασιάσει αυτόν τον αριθμό και τις τελευταίες κρίσιμες μέρες που πάρθηκε αυτή η πρωτοβουλία είχαμε χίλια και πάνω από χίλια άτομα την ημέρα!

Αυτό, λοιπόν, τι σημαίνει; Διότι εδώ θα πούμε, κυρίες και κύριοι συνάδελφοι, τι λέει ο καθένας. Η Αριστερά στο σύνολό της μας λέει το εξής: Όποιος έρχεται πρέπει και να τον καταγράψεις και πρέπει να του δώσεις άσυλο. Περιμένει στις ακτές της Λιβύης τρία εκατομμύρια κόσμος. Η πρόταση, λοιπόν, είναι να μπουν τα τρία εκατομμύρια. Τι έρχεται και μας λέει το ΠΑΣΟΚ; Το ΠΑΣΟΚ λέει –ακούστε, κυρίες και κύριοι συνάδελφοι, τι λέει ο κ. Ανδρουλάκης- «Κάντε γρήγορα την εξέταση ασύλου, να την απορρίψετε αφού δεν έχουν προσφυγικό προφίλ και να φύγουν».

Τι σημαίνει αυτό; Επειδή μιλάμε για ανθρώπινα δικαιώματα και επειδή μου λέτε για την επανεξέταση των επιδομάτων, μην ανησυχείτε, κύριοι του ΣΥΡΙΖΑ, δεν θα κάνουμε «Μόριες». Εσείς εγκαλείτε εμένα που λέω να επανεξετάσω τα επιδόματα, όταν έχετε τη Μόρια στην πλάτη σας!

(Χειροκροτήματα από την πτέρυγα της Νέας Δημοκρατίας)

Δεν λέω για τέτοιες συνθήκες. Τέτοιες συνθήκες ήταν του ΣΥΡΙΖΑ. Και ξέρετε τι άλλες συνθήκες ήταν; Είχατε αφήσει διακόσιες είκοσι εννέα χιλιάδες αιτήσεις ασύλου το 2019 και σήμερα οι Υπουργοί της Νέας Δημοκρατίας που πέρασαν να τις έχουν φτάσει στις είκοσι επτά χιλιάδες αιτήσεις ασύλου, στις είκοσι οκτώ μέρες να τελειώνει ο πρώτος βαθμός και να είμαστε η πρώτη χώρα αναλογικά σε όλη την Ευρώπη σε έκδοση ασύλου και η τέταρτη.

Ακούστε, λοιπόν, εσείς του ΠΑΣΟΚ. Τι σημαίνει «αίτηση ασύλου» που λέει ο κ. Ανδρουλάκης; Και θα δούμε τι θα γινόταν. Μπαίνει, σύλληψη, πάει στον εισαγγελέα, άσυλο, αναστολή ο εισαγγελέας. Έστω ότι τις βγάζουμε στις είκοσι οκτώ μέρες στον πρώτο βαθμό, ο δεύτερος βαθμός με δικαστές έξι μήνες. Αυτό είναι το ταβάνι που μπορούμε να κάνουμε και είμαστε και από τις πρώτες χώρες. Στους έξι μήνες, λοιπόν, χίλια άτομα την ημέρα. Πάμε, ξεκινάμε. Αυτοί, λοιπόν, έρχονται στις δομές μας, κύριοι του ΠΑΣΟΚ και κύριοι της Αριστεράς, οι δομές μας έχουν πεπερασμένες δυνατότητες, κάνουμε καταγραφή και, κύριοι συνάδελφοι Υπουργοί που περάσατε, μετά την καταγραφή –αφού διαφωνείτε και με την κράτηση, διότι εδώ πέρα δίνει τη δυνατότητα της κράτησης- ελεύθεροι και μάλιστα, στον Άγιο Παντελεήμονα, στην Κυψέλη, στην Ομόνοια!

Αυτή, λοιπόν, είναι η πρότασή σας! Όποιος μπαίνει εδώ πέρα, απλή καταγραφή, αίτηση ασύλου και ελεύθερος στην ελληνική επικράτεια! Αυτό λέτε στην Ελληνική Αντιπροσωπεία και εγκαλείτε μια Κυβέρνηση που έρχεται και λέει «Εγώ για να αντιμετωπίσω αυτήν την κατάσταση, έρχομαι, κάνω αναστολή υποβολής του ασύλου και δυνατότητα κράτησης, για να μπορώ να ελέγξω αυτή τη διαδικασία και επιστροφή». Ναι, διότι από τη στιγμή που δεν έχει υποβληθεί αίτηση ασύλου, ενεργοποιούνται οι δυνατότητες επιστροφής. Μάλιστα, αν πιστεύατε ότι οι επιστροφές είναι τόσο εύκολες όπως τις παρουσιάζετε, θα γινόντουσαν πολύ περισσότερες. Προφανώς έχουν πάρα πολλές δυσκολίες.

Ποιο είναι, όμως, το μήνυμα που θα λέγαμε σε αυτούς που έρχονται από τη Λιβύη κι έχουν και εναλλακτικές διόδους στην Ευρώπη; Θα λέγαμε «Παιδιά, Κρήτη, πλοίο, δομή, ελεύθερη δομή, μετά φεύγουμε από τη δομή γιατί δεν υπάρχει κράτηση, κυκλοφορούμε μια χαρά σε όλη την Αθήνα, σε όλη την Ελλάδα»! Να το πείτε στις τοπικές κοινωνίες! Να πείτε σήμερα στις τοπικές κοινωνίες ότι θέλετε σε μία διαδικασία που προσέρχεται τόσος πολύς κόσμος, αυτός να κυκλοφορεί ελεύθερα!

Άρα, είναι μία απολύτως σταθμισμένη ρύθμιση. Η Κομισιόν έκανε ανακοίνωση και σέβεται αυτό που δεν σέβεστε εσείς που ψηφίζετε σήμερα για αντισυνταγματικότητα. Το σέβεται η Κομισιόν το ότι η χώρα βρίσκεται σε έκτακτες συνθήκες. Υπάρχουν αποφάσεις ανάλογες, απόφαση ειδικά της Ισπανίας που δέχτηκε αντίστοιχη πίεση με τα χαρακτηριστικά της εισβολής, όπως έχουμε αυτή τη στιγμή με τους ρυθμούς με τους οποίους γίνονται και το Ευρωπαϊκό Δικαστήριο δικαιωμάτων του ανθρώπου το αποδέχτηκε.

Αναφέρεστε στο άρθρο 15. Εγώ σέβομαι απόλυτα τον κ. Βενιζέλο. Σας έδωσε και χθες απαντήσεις και ο κ. Γεραπετρίτης. Δεν μπορείτε να καταλάβετε κάτι απλό. Δεν ενεργοποιούμε το άρθρο 15. Συντρέχουν οι συνθήκες και επιλέγουμε ένα προδήλως πιο ήπιο μέτρο, γιατί αν ήταν να ενεργοποιήσουμε, πηγαίναμε και σε άλλες διαδικασίες. Δεν χρειάζεται. Μπορούμε να το αντιμετωπίσουμε και διαφορετικά.

**ΠΑΥΛΟΣ ΧΡΗΣΤΙΔΗΣ:** Γιατί δεν το κάνατε και στον Έβρο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Όμως, ότι συντρέχουν οι συγκεκριμένες συνθήκες, συντρέχουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μισό λεπτό, κύριε Πρόεδρε, γιατί πρέπει να απαντήσω σε όλους.

Μου έκανε εντύπωση και κάτι άλλο που θέλω να το σχολιάσω. Κύριοι του ΚΚΕ, είπατε εδώ για παραβίαση της Συνθήκης της Σύμβασης της Γενεύης. Η Σύμβαση της Γενεύης το 1951 γιατί έγινε; Γιατί έγινε; Το θυμόσαστε; Έγινε για να προστατεύει τον κόσμο που ήταν στη Σοβιετική Ένωση και έφευγε! Γι’ αυτό έγινε η Σύμβαση της Γενεύης!

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΓΚΙΟΚΑΣ:** Είσαι άσχετος!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Και χαίρομαι που το ΚΚΕ έρχεται εδώ πέρα και επικαλείται τη Σύμβαση της Γενεύης…

(Θόρυβος-Διαμαρτυρίες από την πτέρυγα του ΚΚΕ)

**ΛΙΑΝΑ ΚΑΝΕΛΛΗ:** Είσαι τελείως ανιστόρητος! Μια ζωή ακροδεξιός!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** …που ήταν να σώσει τους πολίτες που ήταν μέσα στη Σοβιετική Ένωση και ήθελαν να την κοπανίσουν!

**ΔΙΑΜΑΝΤΩ ΜΑΝΩΛΑΚΟΥ:** Όλα τα προσαρμόζεις στην ακροδεξιά σου ρητορική!

**ΙΩΑΝΝΗΣ ΓΚΙΟΚΑΣ:** Είσαι άσχετος! Αυτά είναι ντροπή!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι! Κλείνουμε σε δύο λεπτά! Ψυχραιμία!

Ελάτε, κύριε Υπουργέ, ολοκληρώστε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Τελειώνω με το εξής: Τα θέματα συνταγματικότητας, λοιπόν, για να τα λύσουμε, επικαλούμαι μία προσωρινή διαταγή του Συμβουλίου της Επικρατείας στην περίπτωση του Έβρου, όπου μάλιστα την προσφυγή την κάνει εγκυμονούσα γυναίκα! Εγκυμονούσα! Απορρίπτει το αίτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο σας! Συγχαρητήρια!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κυρία Κωνσταντοπούλου, όπως και όλους, επειδή σας βλέπω πολύ ευαίσθητους, χθες –για να δούμε τι έχουμε, τι γίνεται και ποιο είναι το προφίλ- από τα πεντακόσια επτά άτομα τα οποία εισήλθαν και είναι αυτά που ήταν στο Λαύριο, μιλάμε για τετρακόσιους ενενήντα πέντε άντρες και δεκαέξι γυναίκες! Τέλος το παραμύθι με τις μωρομάνες! Εδώ πέρα έχουμε παρουσία ανθρώπων 18-30 ετών, οι οποίοι και βάσει του προφίλ τους που είναι στη συντριπτική πλειοψηφία από την Αίγυπτο, δεν δικαιούνται και καμίας προστασίας. Ο Κυριάκος Μητσοτάκης και αυτή η Κυβέρνηση θεωρεί ότι έχουμε σύνορα και έχουμε επικράτεια και θα την προστατεύσουμε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100, παράγραφος 2, του Κανονισμού της Βουλής για το θέμα συνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς, η ένσταση αντισυνταγματικότητας απορρίπτεται.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πού είναι η Αριστερά, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πού να ξέρω εγώ, κύριε Υπουργέ;

Τώρα προχωράμε στη διαδικασία των ομιλιών. Θα μιλήσει η Πρόεδρος της Πλεύσης Ελευθερίας για δεκαπέντε λεπτά και αμέσως μετά τον Υπουργό, για να ολοκληρωθεί η διαδικασία.

Ορίστε, κυρία Πρόεδρε, έχετε τον λόγο αυστηρά για δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όσο αυστηρός ήσασταν και με τον κ.Πλεύρη!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, τώρα θέλω να σας πω ότι εχθές κάνατε τέσσερις παρεμβάσεις εβδομήντα πέντε λεπτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα φύγω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, ελάτε!

(Θόρυβος στην Αίθουσα)

Παρακαλώ, κύριοι συνάδελφοι! Είναι στο Βήμα η Πρόεδρος της Πλεύσης Ελευθερίας. Παρακαλώ αν επιθυμείτε να βγείτε εκτός της Αίθουσας, να το κάνετε με ησυχία! Παρακαλώ πάρα πολύ!

(Θόρυβος στην Αίθουσα)

Κύριοι συνάδελφοι, κύριε Υπουργέ, σας παρακαλώ!

Είναι στο Βήμα η Πρόεδρος. Παρακαλώ, ησυχία!

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

(Θόρυβος στην Αίθουσα)

Παρακαλώ!

**ΔΗΜΗΤΡΙΟΣ ΚΑΙΡΙΔΗΣ:** Ζητώ συγγνώμη, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή είστε όλοι Υπουργοί Μετανάστευσης, πρώην και νυν, μπορείτε να βγείτε έξω και να συζητήσετε.

**ΔΗΜΗΤΡΙΟΣ ΚΑΙΡΙΔΗΣ:** Θέλουμε να ακούσουμε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν θέλετε να ακούσετε, ακούστε με ησυχία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ο κ. Πλεύρης, ο κ. Καιρίδης, ο κ. Βορίδης, ο κ. Νικολόπουλος…

**ΓΕΩΡΓΙΟΣ ΑΜΥΡΑΣ:** Ο κ. Παναγιωτόπουλος εννοείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ο κ. Παναγιωτόπουλος. Σας μπέρδεψα, με συγχωρείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι γνωστοί, τους ξέρουμε.

Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Αυτό που είναι πάρα πολύ ξεκάθαρο είναι ότι με όλη αυτή τη μεθόδευση την οποία έκανε ο κ. Μητσοτάκης, δηλαδή να έρθει στη Βουλή προχθές την ώρα που εισαγόταν ένα νομοσχέδιο-μνημόνιο –γιατί το νομοσχέδιο του Υπουργείου Οικονομικών που εισήχθη την Τετάρτη, ήταν ένα μνημόνιο- την ώρα λοιπόν που εισαγόταν ένα νομοσχέδιο-μνημόνιο, με ενενήντα οκτώ άρθρα τα οποία προϊδεάζουν για σκληρή επιτροπεία και νέο μνημόνιο, την ώρα που την ίδια στιγμή στη Διάσκεψη των Προέδρων περνούσαν δικαστές του Αρείου Πάγου για να προαχθούν σε εννέα θέσεις Αντιπροέδρων του Αρείου Πάγου, να προαχθούν δηλαδή και ενδεχομένως αυτήν τους την προαγωγή να την εκτιμήσουν ή να την αξιοποιήσει η Κυβέρνηση στο πλαίσιο του ορυμαγδού προανακριτικών επιτροπών που συγκροτούνται για ποινικές ευθύνες της Κυβέρνησης για το έγκλημα των Τεμπών που έχει και οικονομικό σκέλος, για τα εγκλήματα τα σχετικά με τον ΟΠΕΚΕΠΕ που ακόμη είναι αδιάγνωστο το βάθος και το ύψος της ζημίας που προκαλέσατε στο ελληνικό Δημόσιο και στους πολίτες, για μια σειρά από λαθροχειρίες και πράξεις ακραίας κατάχρησης του δημοσίου ταμείου και της πρόσβασης στο δημόσιο χρήμα, την ώρα λοιπόν που γίνονταν αυτά, ήρθε ο κ. Μητσοτάκης και ανήγγειλε κάτι που ήξερε φυσικά, ότι δηλαδή όσοι έχουμε δημοκρατική συγκρότηση, όσοι έχουμε παιδεία και αρχές που είναι άρρηκτα συνδεδεμένες με τα ανθρώπινα δικαιώματα, με το διεθνές δίκαιο, με τη διεθνή προστασία των ανθρωπίνων δικαιωμάτων και το διεθνές ανθρωπιστικό δίκαιο, δεν θα μπορούσαμε να το αφήσουμε.

Δεν θα μπορούσαμε να το αφήσουμε γιατί είναι από εκείνες τις στιγμές που όταν αναγγέλλεται η μετάπτωση της χώρας σε καθεστώς και ότι η χώρα μπαίνει στον γύψο και βάζει στο σημάδι και στο στόχαστρο ανήμπορους ανθρώπους, τότε οι δημοκρατικοί άνθρωποι, οι άνθρωποι που συνδέονται με τις αρχές του δικαίου και του ανθρωπισμού δεν μπορούν να μην αντιδράσουν. Κι έτσι βεβαίως εμείς αντιδράσαμε και θα συνεχίσουμε να αντιδρούμε. Και την ίδια ώρα βεβαίως είμαστε παράλληλα εδώ για να αντιπολιτευόμαστε και να αντιστεκόμαστε σε μία πολιτική που είναι ακραία παραδομένη στις πρακτικές διαφθοράς, μία πολιτική η οποία δείχνει ποια είναι τα πραγματικά κίνητρα αυτής της Κυβέρνησης όσο κι αν και προφασίζεται ότι μεριμνά για το καλό των ανθρώπων.

Το νομοσχέδιο που συζητάμε αφορά στις δημόσιες συμβάσεις. Και αυτό το οποίο είναι διάχυτο είναι ότι προσπαθεί να καλλωπίσει μία εντελώς ξεχαρβαλωμένη λειτουργία του καθεστώτος των δημοσίων συμβάσεων. Προσπαθεί να προσδώσει μια επίφαση δήθεν χρηστής διοίκησης. Ο εισηγητής μας, κ. Καζαμίας, με πολύ εύστοχο τρόπο επεσήμανε ότι την ώρα που ευαγγελίζεται τη διαφάνεια, το νομοσχέδιο αυτό αναφέρει τη λέξη «διαφάνεια» μία φορά στις εβδομήντα τόσες σελίδες.

Βέβαια το νομοσχέδιο, για να μην κρυβόμαστε, έρχεται ουσιαστικά να κουκουλώσει μια σειρά από ατασθαλίες. Για το σκάνδαλο του ΟΠΕΚΕΠΕ η πρώτη δικογραφία, αλλά και οι συμπληρωματικές διαβιβάσεις, βρίσκονται στην αίθουσα 168 που είναι όμως προσβάσιμη μόνο τις ώρες λειτουργίας της Βουλής, 09.00 με 21.00. Η Κυβέρνηση από τότε που έχει έρθει η δικογραφία φροντίζει από τις 9 το πρωί μέχρι μεταμεσονύκτιες ώρες καθημερινά η Βουλή να είναι σε λειτουργία με παράλληλη συνεδρίαση Ολομέλειας, Επιτροπών και Διασκέψεων ξανά και ξανά ώστε να είναι βέβαιο ότι τουλάχιστον οι Βουλευτές της Αντιπολίτευσης και ιδίως των μικρότερων κοινοβουλευτικών ομάδων δεν θα έχουν καν τη δυνατότητα πρόσβασης στη δικογραφία. Βέβαια εμείς είμαστε πολυμήχανοι και δεν πρόκειται να αποτραπούμε ούτε να ανασχεθούμε από τέτοια κόλπα. Δεν σας τιμά όμως. Ροκανίσατε τον χρόνο με τρόπο ξετσίπωτο.

Κρατούσε η Αδειλίνη, η Πρόεδρος του Αρείου Πάγου διορισμένη από την Κυβέρνηση, τη δικογραφία έξι μέρες στο συρτάρι της για να σας διευκολύνει να προετοιμαστείτε. Την κρατούσε και ο Υπουργός Δικαιοσύνης Φλωρίδης. Από τότε που τον ειδοποίησα ότι του έρχεται μήνυση και αγωγή τον έχουμε δει σε φάση εξαφανιζόλ. Δεν εμφανίζεται. Πάει και εποπτεύει διάφορα κτίρια δικαστηρίων. Τώρα κάνει τον μηχανικό. Την κράτησε και ο κ. Φλωρίδης δύο μέρες τη δικογραφία. Την μαγείρεψε και η διαδικασία της Βουλής να ανακοινωθεί στις 9 το βράδυ που θα έκλεινε η ειδική γραμματεία -προηγουμένως ήταν κλειδωμένη- για να μην δούμε όλα αυτά τα οργιαστικά, τα τρομακτικά. Πού είναι ο κ. Αυγενάκης; Έφυγε αυτό το μπουμπούκι της κοινοβουλευτικής σας ομάδας; Ο τύπος ο οποίος ανήγγελλε ότι είναι εδώ, είναι ο άνθρωπος των αγροτών, μετά έδειρε έναν υπάλληλο στο αεροδρόμιο. Γιατί έτσι κάνουν τα παλικάρια. Μετά η δικηγόρος του ανθρώπου είπε ότι αποσύρει τη μήνυση ο υπάλληλος. «Μήπως φοβήθηκε;» της λένε δημοσιογράφοι. «Τι να φοβηθεί;». «Που είναι Βουλευτής ο κ. Αυγενάκης». «Όχι», λέει, «δεν φοβήθηκε». Και μετά αποκαλύφθηκε η οργιώδης εμπλοκή Αυγενάκη και Βορίδη στο σκάνδαλο του ΟΠΕΚΕΠΕ. Ούτε έχουν διαγραφεί από τη Νέα Δημοκρατία, ούτε έχουν τεθεί εκ ποδών, ούτε σε αναστολή τους έβαλε ο κ. Πλεύρης ή ο κ. Μητσοτάκης.

Σε αναστολή βάζετε μόνο τη διαδικασία του ασύλου. Και βέβαια είναι δύσκολο να πάρει μέτρα ο οποιοσδήποτε. Πρώτον, γιατί θα έπρεπε να πάρει μέτρα κατά του εαυτού του. Και δεύτερον, διότι όπως αντιλαμβανόμαστε είναι πάρα πολλά τα μέλη του κόμματός σας και της κοινοβουλευτικής σας ομάδας. Δεν διεγράφησαν ούτε τα μέλη του κόμματος. Διεγράφη κανένας «φραπές» και κανένας «χασάπης» με οποιαδήποτε ψευδωνυμία; Διαγράψετε κανέναν; Διαγράψανε; Έχετε ακούσει; Πού είναι αυτή η μάχη με το βαθύ κράτος; Κύριε Τσιάρα, διαγράψετε μήπως τον «φραπέ» και τον «χασάπη» από το κόμμα; Ξέρετε; Δεν έχετε εικόνα κι εσείς. Εγώ πραγματικά παρατηρώ αυτή τη μάχη με το βαθύ κράτος που δίνει ο κ. Μητσοτάκης και απορώ πόσο μπορεί να νομίζει ότι κοροϊδεύει τον κόσμο.

Έρχομαι στις δημόσιες συμβάσεις. Κύριε Θεοδωρικάκο, περίμενα να πείτε μια λέξη η αλήθεια είναι για τη ρατσιστική τροπολογία γιατί εσείς όταν ήσασταν Υπουργός Προστασίας του Πολίτη είχατε λάβει μέτρα για την προστασία προσφύγων από το Αφγανιστάν και ιδίως γυναικών και γυναικών δικαστών και των οικογενειών τους. Έτσι δεν είναι; Γιατί δεν είπατε μια κουβέντα;

Έρχομαι στο θέμα, λοιπόν, ξανά των δημοσίων συμβάσεων που είναι το αγαπημένο θέμα του κ. Μητσοτάκη και της Κυβέρνησης γιατί εκεί υπάρχει πάρα πολύ μέλι, πάρα πολύ χρήμα, πάρα πολλά λεφτά, πάρα πολύ πρόθυμοι να ροκανίσουν αυτά τα λεφτά. Και φαίνεται ότι υπάρχει ένα καθεστώς ακραίας ασυδοσίας.

Κύριε Θεοδωρικάκο, γνωρίζετε την έκθεση του Ελεγκτικού Συνεδρίου για τον προσυμβατικό έλεγχο της χρονικής περιόδου από 1-7-2023 έως 31-12-2024; Ουσιώδεις πλημμέλειες στις διαδικασίες ανάθεσης δημοσίων συμβάσεων. Σας έδωσε τον χρόνο ο εισηγητής μας γιατί αναφέρθηκε το πρωί. Γνωρίζετε την έκθεση; Εγώ θα σας αναφέρω τι λέει το Ελεγκτικό Συνέδριο. Είναι αυτός ο όγκος με παρατηρήσεις. Εγώ θα σας διαβάσω μόνον τα συμπεράσματα από την πρώτη και τη δεύτερη σελίδα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. ΑΘΑΝΑΣΙΟΣ ΜΠΟΥΡΑΣ)

Ακούστε λοιπόν: Το ανώτατο δικαστήριο που είναι αρμόδιο για τον προσυμβατικό έλεγχο, ήταν αρμόδιο και για τη σύμβαση 717 και φαίνεται ότι ασκήσατε επιρροή στη διαδικασία του ελέγχου της σύμβασης 717 και υπάρχουν ζητήματα παρέμβασης στην ανεξάρτητη λειτουργία της δικαιοσύνης. Τα έχω καταγγείλει αυτά στις 18 Ιουνίου, για να δεχτώ στη συνέχεια τη στημένη συκοφαντική επίθεση Φλωρίδη. Είναι ανοιχτά, όμως, και δεν θα μου κλείσετε το στόμα. Εμείς θα συνεχίσουμε να αναζητούμε ποιοι είναι αυτοί που παρενέβησαν στους δικαστές του Ελεγκτικού Συνεδρίου. Ποια είναι, κύριε Παπαθανάση, τα στελέχη του Υπουργείου Ανάπτυξης που πήγαν στο Ελεγκτικό Συνέδριο το Φλεβάρη του 2024 και ζητούσαν πληροφορίες για τη σύμβαση 717 και ποιοι είναι οι δικαστές που, προθύμως και ασμένως, προσέτρεξαν να βοηθήσουν την Κυβέρνηση για να έρθει ο Καραμανλής εδώ και να μας φέρει μία απόφαση του Ελεγκτικού Συνεδρίου που την είχε μόνον εκείνος. Θα συνεχίσουμε.

**ΜΑΞΙΜΟΣ ΣΕΝΕΤΑΚΗΣ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Τι είναι, κύριε Σενετάκη; Θέλετε κάτι για τον ΟΠΕΚΕΠΕ;

**ΜΑΚΑΡΙΟΣ ΛΑΖΑΡΙΔΗΣ:** Μα, είστε σοβαρή τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Πολύ σοβαρή είμαι, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Θα μας πείτε να μην μιλάμε κιόλας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ηρεμήστε και εσείς γιατί και στην Καβάλα υπάρχουν αντικείμενα δημοσίων συμβάσεων.

Διαπιστώθηκε μη νόμιμη εξαίρεση.

**ΜΑΚΑΡΙΟΣ ΛΑΖΑΡΙΔΗΣ:** Καλά, καλά, ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Πρόεδρε, παρακαλώ να γίνει μια σύσταση.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μην διακόπτετε. Σας παρακαλώ!

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, δεν μπορεί να βρίζει διαρκώς.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Θίγεστε για τον ΟΠΕΚΕΠΕ, κύριε Λαζαρίδη;

Για τον ΟΠΕΚΕΠΕ θίγεστε ή για το άλλο πρόγραμμα; Ή για το άλλο πρόγραμμα;

**ΜΑΚΑΡΙΟΣ ΛΑΖΑΡΙΔΗΣ:** Για τις αθλιότητες που λέτε εναντίον μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ή για το άλλο πρόγραμμα;

**ΜΑΚΑΡΙΟΣ ΛΑΖΑΡΙΔΗΣ:** Άντε μπράβο, τώρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Άντε μπράβο είναι η απάντηση. Άρα, για το άλλο πρόγραμμα και για τον ΟΠΕΚΕΠΕ. Το LEADER, εννοώ. Ξέρετε κάτι για το LEADER;

«Διαπιστώθηκε», κύριε Θεοδωρικάκο, «μη νόμιμη εξαίρεση των διαδικασιών ανάθεσης μικτών συμβάσεων από την εφαρμογή των διατάξεων του ν.4412/2016 και 4413/2016 προσαρμογής και εναρμόνισης του εθνικού δικαίου προς διατάξεις του ενωσιακού δικαίου που διέπουν τις διαδικασίες σύναψης δημοσίων συμβάσεων». Αυτή είναι η πρώτη διαπίστωση. Άρα, μη νόμιμη εξαίρεση των διαδικασιών ανάθεσης μικτών συμβάσεων. Ένα το κρατούμενο. Μετρήστε μαζί μου.

Δεύτερον, «διαπιστώθηκε ότι δεν δημοσιεύθηκε ουσιώδης τροποποίηση όρων της διακήρυξης, ιδίως αναφορικά προς τα κριτήρια ποιοτικής επιλογής και τις τεχνικές προδιαγραφές». Αυτό είναι το νούμερο δύο.

Τρίτον, «διαπιστώθηκε η έλλειψη της αναγκαίας χρηματοδότησης ή επαρκούς πίστωσης για την εκτέλεση της σύμβασης». Ακούτε, κύριε Θεοδωρικάκο;

Τέταρτον, «διαπιστώθηκε ελλιπής τεκμηρίωση της σκοπιμότητας και του προϋπολογισμού των δημοσίων συμβάσεων». Ακούτε; Σε ένα εξάμηνο έχουν διαπιστωθεί αυτά. Στο εξάμηνο Ιούλιος - Δεκέμβριος του 2024. Ακούστε: «…ελλιπής τεκμηρίωση της σκοπιμότητας και του προϋπολογισμού δημοσίων συμβάσεων σε βαθμό που δεν επέτρεψε να επιβεβαιωθεί ο εύλογος χαρακτήρας της δημοσιονομικής επιβάρυνσης και της διάθεσης των δημοσίων πόρων υπό όρους διαφάνειας». Ακούτε, κύριε Θεοδωρικάκο;

Πέμπτον, «διαπιστώθηκε αδικαιολόγητη παρέκκλιση από τον κανόνα της διενέργειας διαγωνισμού για τη σύναψη δημοσίων συμβάσεων, χωρίς τη συνδρομή αναγκών που ανέκυψαν κατεπειγόντως εξαιτίας περιστάσεων απρόβλεπτων εκ μέρους μιας επιμελούς αναθέτουσας αρχής». Για σας τα λέει. Για την Κυβέρνησή σας τα λέει. «Προέκυψε αδικαιολόγητη παρέκκλιση από τον κανόνα διενέργειας διαγωνισμού». Ότι, δηλαδή, αβέρτα κάνατε απευθείας αναθέσεις, χωρίς να συντρέχουν οι νόμιμοι λόγοι.

Έκτον, «διαπιστώθηκε μη νόμιμη ουσιώδης τροποποίηση σύμβασης χωρίς να συντρέχουν οι σωρευτικά απαιτούμενες προϋποθέσεις εξαιρέσεων από την διεξαγωγή διαγωνισμού είτε λόγω απρόβλεπτων περιστάσεων είτε ειδικά στις δημόσιες συμβάσεις έργων» -το αγαπημένο σας- «λόγω ανάγκης να εκτελεστούν συμπληρωματικές εργασίες». Άλλη κομπίνα. Τις μεθόδους σας λέει, για το πώς κατατρώτε το δημόσιο χρήμα.

Έβδομον, «διαπιστώθηκαν αδικαιολόγητοι αποκλεισμοί προσφερόντων λόγω μη προσκόμισης δικαιολογητικών συμμετοχής, ελλείψει σαφήνειας στους όρους της διακήρυξης». Το έβδομο είναι αυτό. Το Ελεγκτικό Συνέδριο τα λέει. Το ένα από τα τρία ανώτατα δικαστήρια της χώρας και το αρμόδιο να κάνει προσυμβατικό έλεγχο. Το αρμόδιο και για τη σύμβαση 717 και για τον ΟΠΕΚΕΠΕ και για μια σειρά άλλα. Πήραν φωτιά τα κινητά.

Όγδοον, «διαπιστώθηκε ότι τα κριτήρια ποιοτικής επιλογής σε διαγωνιστικές διαδικασίες είτε περιόριζαν τον κύκλο των δυνητικών προσφερόντων είτε εισήγαγαν αδικαιολόγητες διακρίσεις αυτών». Όγδοο είναι αυτό, κύριε Θεοδωρικάκο.

Δηλαδή, φωτογραφικές διατάξεις και ευμενής μεταχείριση ημετέρων. Δεν τα λέει η αντιπολίτευση. Δεν τα λέει κάποια ΜΚΟ. Τα λέει το Ελεγκτικό Συνέδριο. Το λέω για να μην έρθει κανένας Πλεύρης και πει «εσείς οι υπερευαίσθητοι για τη διαφάνεια». Το Ελεγκτικό Συνέδριο τα λέει. Θα το ξηλώσετε όλο; Του αφαιρείτε, βέβαια, αρμοδιότητες -το βλέπουμε- αλλά λειτουργεί, έστω, έτσι.

Ένατον, «διαπιστώθηκαν μη νόμιμοι αποκλεισμοί από διαγωνιστικές διαδικασίες οικονομικών φορέων, οι οποίοι επιθυμούσαν να στηριχθούν στις ικανότητες τρίτων, ενώ αποδείκνυαν ότι θα έχουν στη διάθεσή τους τους αναγκαίους πόρους, ιδίως με την προσκόμιση της σχετικής δέσμευσης των τρίτων φορέων για τον σκοπό αυτό». Ένατη παρατήρηση είναι αυτή, με μη νόμιμους αποκλεισμούς από διαγωνισμούς. Δηλαδή, όχι μόνο παρακάμπτετε τους διαγωνισμούς, αλλά κάνετε και λαθροχειρία στη διαχείριση των διαγωνισμών.

Δέκατον, «διαπιστώθηκε ότι η αξιολόγηση των τεχνικών προσφορών δεν έφερε την απαιτούμενη πλήρη και επαρκή αιτιολογία». Μα τι κάνετε; Πόση ασυδοσία; Πόσα χρήματα θα καταφάτε και θα καταληστέψετε από το δημόσιο ταμείο, εσείς που οδηγήσατε τη χώρα στη χρεοκοπία με τη διαφθορά σας και τελικά και σήμερα επιμένετε να την ξαναοδηγήσετε σε μνημονιακή ακραία επιτήρηση. Προχτές, μόλις, ψηφίστηκε από εσάς -και δυστυχώς και από το ΠΑΣΟΚ- ένα μνημόνιο.

Ενδέκατον, «διαπιστώθηκε αποδοχή προσφορών και κατακύρωση κατά παράβαση της διακήρυξης». Ό,τι θέλετε κάνετε. Κατακυρώνετε σε ημετέρους, αποκλείετε μη ημετέρους, παρακάμπτετε τους διαγωνισμούς, δεν αιτιολογείτε, παραβιάζετε όλη τη διαδικασία της διαφάνειας, γι’ αυτό και δεν την αναφέρετε, παρά μία φορά, στο νομοσχέδιο, κύριε Θεοδωρικάκο. Ή μήπως θα μας πείτε ότι όλα αυτά τώρα τα αλλάζετε εσείς; Με τι προσόντα; Με ποια προϋπηρεσία στη διαφάνεια; Με ποια προσήλωση στους κανόνες της χρηστής διοίκησης και της διαφανούς λειτουργίας της διοίκησης, που είναι βασικοί κανόνες για τη λειτουργία της διοίκησης;

Δωδέκατον, «διαπιστώθηκε αποδοχή εναλλακτικών προσφορών, χωρίς να απαιτείται ή να επιτρέπεται στη διακήρυξη η υποβολή εναλλακτικών προσφορών».

Καταπληκτικά. Όπως βρέθηκε αυτός ο τύπος, ο Σαμαράς, που δεν μας έχει πει ο κ. Κέλλας, ούτε μας έχει πει ο κ. Καπετανόπουλος, ούτε μας έχει πει ο κ. Χαρακόπουλος -αυτοί είναι οι τρεις Βουλευτές Λάρισας της Νέας Δημοκρατίας-ποιανού ρουσφέτι ήταν.

**ΓΕΩΡΓΙΟΣ ΑΜΥΡΑΣ:** Ο κ. Καπετάνος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καπετάνος. Σωστά με διορθώνετε, κύριε Αμυρά, για να είναι και σωστή η αναφορά μου.

Δεν μας έχει πει, λοιπόν, κανείς από τους τρεις -ο ένας εμπλέκεται στον ΟΠΕΚΕΠΕ, οι άλλοι εμπλέκονται στα Τέμπη και στον ΟΠΕΚΕΠΕ ο κ. Κέλλας, παντού- ποιανού ρουσφέτι ήταν αυτός -έφυγε και ο κ. Βορίδης που έκανε τη ρύθμιση την ειδική, είναι και αυτός και στον ΟΠΕΚΕΠΕ, μεγάλη σύγκρουση έκθεσης ποινικής- ο σταθμάρχης. Αυτός ο τύπος ο οποίος, ενώ έλεγε η προκήρυξη ότι άμα έχεις αυτή την ηλικία δεν μπορείς να υποβάλεις αίτηση, είχε αυτή τη διορατικότητα, υπέβαλε αίτηση και αμέσως μετά τον πήρανε. Δηλαδή, με τις διαδικασίες των τηλεφώνων του «φραπέ» και του «χασάπη» και κάποιοι άλλοι ξέρανε τι κάνει ο Μάκης στο Υπουργείο, το άλλο Υπουργείο, και τι κάνει ο Βορίδης, ο Φλωρίδης, αλλά και ο Κούλης.

**ΜΑΞΙΜΟΣ ΣΕΝΕΤΑΚΗΣ:** Ποιον λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος είναι ο Κούλης, κύριε Σενετάκη; Είστε και Κρητικός. Σίγουρα θέλετε να ανοίξουμε αυτή τη συζήτηση;

**ΜΑΚΑΡΙΟΣ ΛΑΖΑΡΙΔΗΣ:** Να την ανοίξουμε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, ολοκληρώστε γιατί πρέπει να μιλήσει και ο Υπουργός, να γίνει και η ονομαστική ψηφοφορία και έχουμε και δώδεκα επίκαιρες ερωτήσεις.

Παράκληση θερμή, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, κύριε Πρόεδρε.

**ΜΑΚΑΡΙΟΣ ΛΑΖΑΡΙΔΗΣ:** Να πούμε και για τον Παναθηναϊκό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να την ανοίξετε. Κι αν θέλετε να κάνετε ασκήσεις συκοφαντίας, να ξέρετε ότι όλοι οι συκοφάντες…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Ηρεμήστε για να ολοκληρώσει η κυρία Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γονυπετείς οι συκοφάντες ζήτησαν συγγνώμη και θα σας δει το πανελλήνιο. Θα σας δει, κύριε Λαζαρίδη, το πανελλήνιο. Γονυπετείς όλοι οι συκοφάντες.

**ΜΑΚΑΡΙΟΣ ΛΑΖΑΡΙΔΗΣ:** Πολύ φοβήθηκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, αντιπαλεύω τη διαφθορά και τη διαπλοκή όλη μου τη ζωή. Έχω υποστεί τις απόπειρες δολοφονίας χαρακτήρα πάρα πολλές φορές.

**ΜΑΚΑΡΙΟΣ ΛΑΖΑΡΙΔΗΣ:** Αυτό που κάνετε εσείς τι είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όποιος δεν έχει να φοβηθεί τίποτε, ούτε απειλείται ούτε φοβάται.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Πρόεδρε. Ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όποιος δεν έχει να φοβηθεί τίποτε, ούτε απειλείται από εκβιαστές, δήθεν δημοσιογράφους.

**ΜΑΚΑΡΙΟΣ ΛΑΖΑΡΙΔΗΣ:** Δεν σας απειλώ.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πολύ ενδιαφέρουσα η υπόθεση της κ. Μακρή που κατήγγειλε δημοσιογράφο στον Βόλο ότι την εκβίαζε και της έλεγε ότι «ο άλλος Βουλευτής…» -δηλαδή μάλλον ο Τριαντόπουλος- «…δίνει χρήματα». Μήπως τώρα κόπηκε η λαλιά σας;

**ΜΑΚΑΡΙΟΣ ΛΑΖΑΡΙΔΗΣ:** Πείτε μας για την εταιρεία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί δεν σας έχω ακούσει να λέτε κάτι για τη συνάδελφό σας Βουλευτή, την κυρία Ζέττα Μακρή…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε επί του νομοσχεδίου, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας είπα ότι έχουμε διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το καταλαβαίνω, αλλά δεν υπάρχει καμία περίπτωση αυτοί οι προπηλακισμοί και οι απειλές να περάσουν την ώρα που μιλάω.

**ΜΑΞΙΜΟΣ ΣΕΝΕΤΑΚΗΣ:** Εσείς μας προσβάλετε κάθε φορά.

**ΜΑΚΑΡΙΟΣ ΛΑΖΑΡΙΔΗΣ:** Για τον Παναθηναϊκό πείτε μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν άκουσα να λέτε κάτι για τη συνάδελφό σας Βουλευτή και πρώην Υφυπουργό της Νέας Δημοκρατίας, την κ. Ζέττα Μακρή, που κατήγγειλε ότι ο κ. Δημήτρης Μαρέδης, δημοσιογράφος, γνωστό ότι είναι συνδεδεμένος με τον Μπέο, με τον οποίο κι εσείς συνδέεστε, την εκβίαζε…

**ΜΑΚΑΡΙΟΣ ΛΑΖΑΡΙΔΗΣ:** Εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η παράταξή σας, κύριε. Η παράταξή σας και ο Πρόεδρός σας και ο κ. Τριαντόπουλος που τον καλύψατε.

Την εκβίαζε, λοιπόν, και της έλεγε ότι «ο άλλος Βουλευτής δίνει». Σας απασχολεί αυτό ή δεν σας απασχολεί, την ώρα που έχετε μπουκώσει τα μέσα ενημέρωσης και κάποιοι παριστάνετε ότι είστε δημοσιογράφοι σε πρώτο επίπεδο καριέρας και μετά έρχεστε εδώ για να αποκαλυφθείτε.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Πρόεδρε. Σας παρακαλώ θερμά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, με συγχωρείτε. Δεν έχουν σταματήσει. Αν σταματήσουν, θα κλείσω. Ευχαριστώ.

Συνεχίζω, λοιπόν. Ήμουν στο δωδέκατο σημείο και έρχομαι στο δέκατο τρίτο και τελευταίο. Διαπιστώθηκαν πλημμέλειες στα στάδια ελέγχου των δικαιολογητικών, είτε συμμετοχής, είτε κατακύρωσης, με αποτέλεσμα την παράνομη απόρριψη προσφοράς οικονομικών φορέων που προηγούνταν στην σειρά μειοδοσίας από τους αναδειχθέντες αναδόχους δημοσίων έργων.

Περιγράφει το Ελεγκτικό Συνέδριο μία οργιώδη κατάσταση στο πεδίο των δημοσίων συμβάσεων και αυτή η οργιώδης κατάστασης δεν κουκουλώνεται, κύριε Θεοδωρικάκο. Και, βέβαια, δεν είναι η πρόθεσή σας να την ανατάξετε. Η πρόθεσή σας είναι να την καλλωπίσετε.

Η Πλεύση Ελευθερίας, αυτονοήτως, όλες αυτές τις προσπάθειες που κάνετε να κρυφτείτε και να αποκρύψετε το πραγματικό βαριά και βαθιά διεφθαρμένο πρόσωπο της Κυβέρνησής σας, θα τις αντιπαλέψει, τις καταψηφίζει. Πιστεύουμε βαθιά στη διαφάνεια και διαφάνεια σημαίνει λογιστικός έλεγχος όλων των δημοσίων εσόδων και εξόδων και όλων των φορέων του δημοσίου και όλων των οργανισμών και Νομικών Προσώπων Δημοσίου Δικαίου. Αυτή είναι ιδρυτική μας θέση. Μόνο όταν γίνει λογιστικός έλεγχος μπορεί ο ελληνικός λαός να αμυνθεί απέναντι στη διαφθορά σας. Εμείς αυτό και θα το επιδιώξουμε και θα το εγγυηθούμε για τους πολίτες.

Κλείνω με μία παρατήρηση της επικαιρότητας και μία οφειλόμενη παρέμβασή μου, μιας και άκουσα και διάφορες κραυγές εδώ από κάτω για τα δικαστήρια. Ως δικηγόρος, αλλά και ως άνθρωπος, έχω αντιπαλέψει τη διαβλητή λειτουργία στο πεδίο της δικαιοσύνης, τη διαφθορά, τη διαπλοκή, τους δικαστές που επηρεάζονται, τους δικαστές που δεν θα έπρεπε να βρίσκονται στην έδρα.

Έχω, ταυτόχρονα, αντιπαλέψει με όλο μου το είναι την έμφυλη βία, τις γυναικοκτονίες και έχω εδώ μέσα σ’ αυτή τη Βουλή καταθέσει πάνω από πενήντα επίκαιρες ερωτήσεις για την έμφυλη βία, οι πιο πολλές στον Πρωθυπουργό, που αρνείται να απαντήσει, και έχω κάνει εκατοντάδες παρεμβάσεις για την έμφυλη βία και τις γυναικοκτονίες και θα συνεχίσω να κάνω όσο κι αν σας ενοχλεί.

Πληροφορήθηκα με τρόπο τυχαίο ότι τη δική για την δολοφονία της Κυριακής Γρίβα -της κοπέλας που προσέτρεξε στο αστυνομικό τμήμα για προστασία, της κοπέλας που την έδιωξαν από το Αστυνομικό Τμήμα των Αγίων Αναργύρων και της είπαν πάρε το «100», της κοπέλας που πήρε το «100» και τους είπε «φοβάμαι, να μου στείλετε ένα περιπολικό» και της είπανε «το περιπολικό δεν είναι ταξί, κυρία μου», της κοπέλας που ζητούσε απεγνωσμένα βοήθεια και την παρατηρούσε ο φρουρός μπροστά στο φυλάκιο, με αναστολή καθηκόντων θα έπρεπε να είναι, για ποινικές υποθέσεις και πειθαρχικές από ό,τι θυμάμαι ο φρουρός αυτός, της κοπέλας που δολοφονήθηκε την ώρα που μιλούσε με το «100», όπου την είχαν παραπέμψει αστυνομικοί του αστυνομικού τμήματος και την είχαν διώξει και την καθυστερούσε ο εκφωνητής- τη διεξάγει και προεδρεύει μία εντελώς ακατάλληλη δικαστής, η Ελένη Γκίνη, την οποία είχα την ατυχία να συναντήσω υπερασπιζόμενη έναν πολίτη που ήταν πολιτικός ενάγων σε υπόθεση βλάβης εναντίον του.

Είναι ένα πρόσωπο που δεν θα έπρεπε να ανεβαίνει στην έδρα του δικαστή.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Πρόεδρε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά δεν ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Είναι ένα πρόσωπο για το οποίο έχω κάνει αναφορά πειθαρχική και ποινική. Τέτοιοι δικαστές δεν θα έπρεπε να ανεβαίνουν στην έδρα και το γεγονός ότι δεν έχει ασκηθεί έλεγχος για τέτοια πρόσωπα, το γεγονός ότι μια τόσο ευαίσθητη υπόθεση τη δικάζει ένα πρόσωπο το οποίο όπως καταγγέλλεται επιτίθεται σήμερα στη μάνα της Κυριακής και στους συνηγόρους της, αποδεικνύει πόσο μεγάλο πρόβλημα υπάρχει στη λειτουργία της δικαιοσύνης, αλλά και στην προστασία από την έμφυλη βία και τη γυναικοκτονία και πόσο έχει λείψει η πραγματική πολιτική βούληση, αλλά και η δικαστική και θεσμική βούληση, η Δικαιοσύνη -με «Δ» κεφαλαίο- να λειτουργήσει πραγματικά.

Εμείς για αυτό θα παλέψουμε και γι’ αυτό θα συνεχίσουμε να παλεύουμε.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Να είστε καλά.

Θα κλείσουμε τώρα τη διαδικασία και μετά θα μπούμε στην ονομαστική ψηφοφορία, με την ομιλία του Υπουργού Ανάπτυξης, τον οποίον και καλώ στο Βήμα.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κυρίες και κύριοι συνάδελφοι, έχω την τιμή να εκπροσωπώ σε αυτήν τη συζήτηση ως Υπουργός Ανάπτυξης μια μεγάλη λαϊκή μεταρρυθμιστική παράταξη ευθύνης η οποία έχει σηματοδοτήσει με τις σημαντικότερες στιγμές στα χρόνια της μεταπολίτευσης, την παράταξη της Νέας Δημοκρατίας. Γι’ αυτόν τον λόγο δεν πρόκειται να ακολουθήσω τις πολεμικές κραυγές, τον φθηνό λαϊκισμό, τη δημαγωγία και την τακτική του τεχνητού διχασμού που έχουν επιλέξει ορισμένοι να χρησιμοποιούν από αυτό εδώ το Βήμα.

Διανύουμε μια περίοδο πολύ μεγάλων αναταράξεων παγκοσμίως και αβεβαιότητας με πολιτικές και εξελίξεις οι οποίες πολλές φορές είναι απρόσμενες, με μια επιστροφή στις πολιτικές του προστατευτισμού, με επιβολής δασμών παγκοσμίως, με μια κλιματική κρίση που προκαλεί καταστροφές, με πολέμους με βαρύτατες συνέπειες, με παράνομες μεταναστευτικές ροές θύμα των οποίων κινδυνεύει να αποτελέσει η πατρίδα μας και η εθνική μας ασφάλεια και πιστεύω ότι μέσα σε ένα τέτοιο πλαίσιο εξελίξεων απαιτείται από όλους συμβολή σε μια εθνική στρατηγική, προκειμένου να διασφαλίσουμε τη βιώσιμη πορεία, τη σταθερή ανάπτυξη και την ασφάλεια των Ελλήνων του ελληνισμού και της πατρίδας μέσα σε πολύ δύσκολες στιγμές. Και αυτή είναι η στρατηγική που ακολουθεί η Κυβέρνηση της Νέας Δημοκρατίας, αυτή είναι η κεντρική ιδέα για τη μεγάλη λαϊκή παράταξη της νέας ιδέας και αυτές τις πολιτικές πρέπει να ξεκαθαρίσουμε ότι εκπροσωπεί και το πλαίσιο των μεταρρυθμίσεων που καθιερώνουμε με το νομοσχέδιο που σε λίγο θα ψηφίσουμε και αφορούν στη συμβολή σε μια ανταγωνιστική και παραγωγική ελληνική οικονομία.

Κυρίες και κύριοι συνάδελφοι, πιστεύω ότι δεν υπάρχει μεγαλύτερη ασφάλεια για τη χώρα, δεν υπάρχει τίποτα πιο σπουδαίο για τη βιώσιμη προοπτική της Ελλάδας, της κοινωνίας και του έθνους από μια ισχυρή ανταγωνιστική και παραγωγική οικονομία. Μόνο μια τέτοια οικονομία μπορεί να κρατήσει εδώ τις νέες γενιές των Ελλήνων, μόνο μια τέτοια οικονομία μπορεί να παράγει χρήματα που θα μας δίνουν τη δυνατότητα να είμαστε όσο και όπως πρέπει εξοπλισμένοι για να αντιμετωπίσουμε σοβαρούς εθνικούς κινδύνους, μόνο μια τέτοια παραγωγική και ανταγωνιστική οικονομία μπορεί να συμβάλει στη σταθερή ενίσχυση του εισοδήματος όλων των Ελλήνων και ιδιαίτερα της μεσαίας τάξης και των πιο αδύναμων κοινωνικών στρωμάτων που το έχουν πολύ περισσότερο ανάγκη και που είναι σημαντικά και πολυάριθμα και οφείλουμε να έχουμε τη σκέψη μας εμπράκτως σε αυτούς, αλλά με πολιτικές που θα χτίζουν και με βεβαιότητα θα οδηγούν στο αύριο. Γι’ αυτό επιμένω ότι το σπουδαιότερο στο οποίο θα έπρεπε όλοι μαζί να συμβάλουμε θα είναι ακριβώς η συμβολή σε μια πιο παραγωγική και πιο ανταγωνιστική οικονομία.

Τα τελευταία έξι χρόνια έχουμε πετύχει πολλά. Κερδίσαμε τη δημοσιονομική μας σταθερότητα. Με αξιόπιστες και σοβαρές πολιτικές πετύχαμε πολλά πράγματα. Δεν είναι στιγμή να τα επαναλάβω. Αλλά επιμένω -και το λέω σε όλους μας- ότι η Ελλάδα πρέπει να κάνει ένα άλμα παραγωγικότητας εάν θέλει να έχει βιώσιμη προοπτική. Δεν μπορεί να συνεχίζουμε να εισάγουμε πολύ περισσότερα από αυτά που εξάγουμε. Το λέω σε όσους -και πιστεύω ότι είναι πολλοί σε αυτήν την Αίθουσα, αλλά και στους πολίτες που μας ακούν- θέλουν να βλέπουν τα πράγματα με όσο γίνεται πιο δίκαιο και αντικειμενικό τρόπο. Πρέπει να προχωρήσουμε μπροστά.

Και αυτό το νομοσχέδιο έρχεται να συμβάλει κυρίως στον τομέα των πολιτικών ποιότητας με τη στρατηγική επιδίωξη το σήμα «made in Greece» να είναι αληθινό σύμβολο ποιότητας και αξιοπιστίας των προϊόντων μας και των υπηρεσιών που παράγουμε και που βεβαίως θέλουμε να εξάγουμε και ταυτόχρονα ένα μεγάλο άλμα στην ασφάλεια των πολιτών, γιατί το σήμα αυτής της ποιότητας πρέπει να δώσει εμπιστοσύνη στην ελληνική κοινωνία, στους ανθρώπους που επισκέπτονται την πατρίδα μας ότι τα προϊόντα και οι υπηρεσίες σε αυτόν τον τόπο έχουν ποιότητα και εγγυώνται την ασφάλειά τους.

Κάνουμε σημαντικές τομές με αυτό το νομοσχέδιο, οι οποίες συζητήθηκαν, παρουσιάστηκαν με περιεκτικό και ουσιαστικό τρόπο από την εισηγήτρια της παράταξής μας, τη συζητήσαμε στην Επιτροπή. Θα ήθελα ειλικρινά να αναρωτηθώ για ποιον λόγο η Αντιπολίτευση δεν στηρίζει αυτήν την πολιτική. Τι έχει να αντιπαραθέσει σε αυτήν; Είναι αυτονόητο ότι καθιερώνουμε πολιτική ποιότητας για πρώτη φορά. Είναι και υποχρέωση μας έναντι των χρημάτων που παίρνουμε από το Ταμείο Ανάκαμψης, από το RRF. Τι είναι αυτό που ενοχλεί και δεν ψηφίζετε και θα έπρεπε να ψηφίσετε από το γεγονός ότι αναβαθμίζουμε ψηφιακά και αναβαθμίζουμε και με στελεχιακό δυναμικό όλες τις υποδομές ποιότητας το Εθνικό Σύστημα Διαπίστευσης, το ΕΣΥΠ, τον ΕΛΟΤ και το Ινστιτούτο Μετρολογίας; Τι είναι αυτό που ενοχλεί στην καθιέρωση της μεταρρύθμισης του ψηφιακού μητρώου που θα παρακολουθεί προϊόντα και υπηρεσίες, προκειμένου ανά πάσα ώρα και στιγμή κάθε πολίτης και κάθε παράγοντας της αγοράς να έχει την εικόνα του αν είναι κάτι πιστοποιημένο, ποια είναι η ποιότητα και πού πηγαίνει και που κατευθύνεται; Υπάρχει καμία λογική απάντηση στο ότι αυτές οι πολιτικές, στο ότι αυτά τα μέτρα, αυτές οι μεταρρυθμίσεις δεν στηρίζονται από την Αντιπολίτευση; Για να είμαι δίκαιος βέβαια στη διάρκεια του διαλόγου και στις επιτροπές και λίγο εδώ πέρα υπήρξαν μια, δύο εξαιρέσεις επιμέρους. Όμως η πραγματικότητα είναι ότι η Αντιπολίτευση έχει διαλέξει άλλο ρόλο. Θα αναφερθώ σε λίγο αυτό.

Σε ό,τι αφορά, κυρίες και κύριοι, τις δημόσιες συμβάσεις, τι είναι αυτό που ενόχλησε την Αντιπολίτευση ότι διαμορφώνουμε ένα μητρώο εργαζομένων στον δημόσιο τομέα οι οποίοι θα εκπαιδευτούν, θα καταρτιστούν και θα πιστοποιηθούν ότι μπορούν να εργάζονται με διαφανή και αποτελεσματικό τρόπο για τις δημόσιες συμβάσεις; Δεν θα έπρεπε να είναι αυτονόητο για μια σοβαρή ευρωπαϊκή χώρα στον 21ο αιώνα αυτό;

Και επειδή πολύς λόγος έγινε από διαφόρους σε ό,τι αφορά τα θέματα διαφάνειας, καταρχήν, κυρίες και κύριοι, ο καθένας μετράει με το τι κάνει στη ζωή του. Μπορεί να είναι άδεια τα έδρανα της Αντιπολίτευσης, αλλά κάπου θα υπάρχουν κάποιοι για να ακούσουν αυτήν την ερώτηση.

Ως Υπουργός Ανάπτυξης πριν από ορισμένους μήνες βρήκα την κατάσταση ότι εκατοντάδες επενδυτικά σχέδια επιχειρήσεων έχουν υπαχθεί στους αναπτυξιακούς νόμους του παρελθόντος του 2004, του 2011 και του 2016 χωρίς αμφιβολία και δεν έχουν κάνει τα νομίμως προβλεπόμενα και δεν έχουν ολοκληρώσει αυτές τις επενδύσεις και κατά τον νόμο θα πρέπει να γυρίσουν πίσω τα χρήματα. Εισήγαγα το θέμα στο Υπουργικό Συμβούλιο. Η πολιτική που κάνω είναι η πολιτική της Κυβέρνησής μας, είναι η πολιτική της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

Εισήγαγα το θέμα στο Υπουργικό Συμβούλιο και αποφασίσαμε ότι θα κάνουμε όλα όσα πρέπει για να εφαρμοστεί ο νόμος και να επιστρέψουν τα χρήματα πίσω στους Έλληνες φορολογούμενους και στα κρατικά ταμεία. Και όταν διαπιστώσαμε ότι η υπάρχουσα κατάσταση είναι εξαιρετικά γραφειοκρατική και αυτό θα απαιτούσε χρόνια και άρα θα οδηγείτο η κοινωνία στο συμπέρασμα ότι είναι λόγια και δεν είναι πραγματικότητα, πήραμε μία απόφαση, αυτήν που σε λίγο θα ψηφιστεί σε αυτόν εδώ τον νόμο, ότι αυτοδικαίως τέτοιου είδους επενδυτικά σχέδια που δεν έχουν πράξει τα νόμιμα απεντάσσονται από τους δύο αυτούς αναπτυξιακούς νόμους και τα χρήματα είναι υποχρεωμένοι να τα επιστρέψουν εντόκως στον ελληνικό λαό, στο ελληνικό κράτος. Θα εκδοθούν τάχιστα οι αποφάσεις απένταξης γι’ αυτές τις εταιρείες και γι’ αυτά τα σχέδια και θα δοθούν στην ΑΑΔΕ για να κάνει αυτά που πρέπει και να εισπράξει πίσω αυτά τα εκατοντάδες εκατομμύρια που ανήκουν στην κοινωνία και στην ελληνική πολιτεία. Τσιμουδιά γι’ αυτά όμως. Ούτε μία λέξη. Ούτε μία λέξη από την πλευρά της Αντιπολίτευσης. Ούτε μία λέξη. Η διαφάνεια για σας δεν είναι στρατηγική επιλογή, είναι λέξεις που τις χρησιμοποιείτε με ψέματα και συκοφαντίες για να δημιουργήσετε ένα αντιπολιτευτικό κλίμα σε βάρος της παράταξής μας, γιατί όταν καταφανώς κάνουμε πολιτικές απόλυτης διαφάνειας, πλήρους διασφάλισης του χρήματος του ελληνικού λαού με σοβαρό, αντικειμενικό και αξιόπιστο τρόπο, δεν έχετε να πείτε ούτε μία κουβέντα. Άρα, στην πραγματικότητα δεν έχετε καμία εγγύηση αξιοπιστίας σε όλα αυτά που λέτε.

Δεύτερον, πολλή συζήτηση από την Αντιπολίτευση για τις τροποποιήσεις που κάνουμε στον ν.4412. Που είναι; Εκτός αν τους εκπροσωπείτε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλεύση Ελευθερίας πάντως είναι πάντα εδώ.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

Συνεχίστε, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Δεν ξέρω πού είναι οι κύριοι.

Επειδή πολλά πράγματα δεν τα γνωρίζουμε και εμείς οι ίδιοι, οι Βουλευτές, η Κυβέρνηση του ΣΥΡΙΖΑ -το λέω γιατί θέσατε θέμα γι’ αυτά που κάνατε όταν ήσασταν εκεί- τροποποίησε τον ν.4412, δικό της νόμο, τετρακόσιες φορές. Τετρακόσιες φορές! Και κατηγορείτε εμάς που τέσσερα χρόνια μετά την αλλαγή που κάναμε το 2021, ερχόμαστε να ενσωματώσουμε πέντε στοιχειωδώς αναγκαία πράγματα για να λειτουργεί καλύτερα το καθεστώς των δημοσίων συμβάσεων.

Δεύτερον, εκείνη η κυβέρνηση και εκείνος ο νόμος, οι προκάτοχοί μας δεν επέτρεπαν να γίνονται ανακοινώσεις δημοσίευσης, να υπάρχει διαφάνεια για τις απευθείας αναθέσεις. Τις απευθείας αναθέσεις τις δημοσιεύατε αφότου γινόντουσαν, ενώ εδώ το καθεστώς είναι τελείως διαφορετικό, ώστε να μπορεί ο οποιοσδήποτε ενδιαφερόμενος να εκδηλώσει ενδεχόμενη ένσταση ή αντίρρηση προτού γίνει. Αλλά αυτά τα αποσιωπείτε. Κάποιοι της Αντιπολίτευσης έφτασαν στο σημείο να μας εγκαλέσει γιατί κάνουμε και το μητρώο για τους ανελκυστήρες. Ξεπερνάει κανείς κάθε όριο οποιασδήποτε φαντασίας. Μα, το αυτονόητο να έχει η ελληνική πολιτεία, έστω και τώρα που περάσαμε το ¼, κύριε Πρόεδρε, του 21ου αιώνα, μισό αιώνα μετά τη Μεταπολίτευση, ένα μητρώο ανελκυστήρων, για να κάνουμε όλα όσα πρέπει για την ασφάλεια των Ελλήνων πολιτών, ακόμα και αυτό είναι αντικείμενο πολεμικής από ορισμένα κόμματα της Αντιπολίτευσης;

Κυρίες και κύριοι συνάδελφοι, η Νέα Δημοκρατία κυβερνά τη χώρα τα τελευταία έξι χρόνια και την έχει εμπιστευτεί ο ελληνικός λαός, ασφαλώς πάντοτε με την κριτική, με τις απόψεις για λάθη και αδυναμίες. Ουδείς αλάνθαστος και ουδείς χωρίς αδυναμίες. Μόνο όσοι δεν ζουν σε αυτόν εδώ τον τόπο, πάνω στη ζωή, πάνω στη γη δεν έχουν λάθη και αδυναμίες. Αλλά η Νέα Δημοκρατία πιστεύω ότι έχει ένα τρομακτικό, ένα τεράστιο πλεονέκτημα. Είναι μια παράταξη μέσα στον λαό, μέσα στην κοινωνία, ξέρει να ακούει τους πολίτες και ξέρει να διορθώνει και τις αδυναμίες. Πορευτήκαμε ως η παράταξη του μέτρου και της λογικής. Πορευτήκαμε ως η παράταξη που εκπροσωπεί τη μεγάλη κοινωνική πλειοψηφία, το σύνολο του ελληνικού λαού.

Αγαπητοί συνάδελφοι της παράταξής μας, ξέρετε γιατί γίνεται κατά τη γνώμη μου όλο αυτό εδώ; Γιατί κάποιοι θέλουν να μας βγάλουν από αυτόν τον δρόμο και από αυτήν την τροχιά. Κάποιοι θέλουν να ξαναφέρουν το διχαστικό κλίμα, το εμφυλιοπολεμικό κλίμα, τις προκλήσεις, τη σκανδαλολογία. Κάποιοι θέλουν να προχωρήσουν σε ένα κυνήγι μαγισσών, μόνο και μόνο για να δικαιολογήσουν την ύπαρξή τους.

Η ελληνική κοινωνία έχει βγάλει τα συμπεράσματά της, έχει βγάλει τα μαθήματά της. Περάσαμε από την εποχή του λαϊκισμού και της δημαγωγίας και βρισκόμαστε στην εποχή της ευθύνης. Βρισκόμαστε μπροστά σε νέες σημαντικές δυνατότητες για τη χώρα που έχουν παραχθεί ύστερα από έξι χρόνια σκληρής και δημιουργικής δουλειάς, μαζί με την ελληνική κοινωνία. Είναι στο δικό μας χέρι να συνεχίσουμε με σοβαρότητα, με ευθύνη ένα δημιουργικό έργο, πάντοτε μαζί με την κοινωνία, πάντοτε ακούγοντας τους πολίτες γιατί αυτή είναι η ανάγκη της χώρας.

Και κάτι ακόμα, κυρίες και κύριοι. Υπήρξε το μείζον θέμα τις τελευταίες μέρες και ώρες και αυτό το έχω βιώσει και ως Υπουργός Δημοσίας Τάξεως. Το κράτος και η πολιτεία μας έχει την ευθύνη να προασπίσει την εθνική ασφάλεια και την ακεραιότητα της χώρας. Προσωπικά είμαι περήφανος για ό,τι έκανα για την επέκταση του φράχτη στον Έβρο. Ήταν και είναι μία πάρα πολύ σωστή πολιτική. Ήμουν και είμαι περήφανος για ό,τι έκαναν τότε και για ό,τι συνεχίζουν και κάνουν και σήμερα οι δυνάμεις ασφαλείας της χώρας είτε είναι η Ελληνική Αστυνομία είτε είναι το Λιμενικό Σώμα είτε είναι οι Ένοπλες Δυνάμεις.

Και αναρωτιέμαι επιτέλους, υπάρχει κανείς που να αμφιβάλει ότι πρέπει να προασπίζουμε τα σύνορά μας και στη στεριά και στη θάλασσα; Υπάρχει κανένας που να θεωρεί λάθος ότι η σταθερή βούληση της Κυβέρνησής μας είναι ότι στην Ελλάδα μπορείς να μπαίνεις μόνο νομίμως, όπως συμβαίνει σε όλες τις σοβαρές χώρες; Υπάρχει κανένας που μπορεί να πει ότι διαφωνεί με τη θέση μας ότι δεν θα αποφασίζουν εγκληματίες, διακινητές ανθρώπων δυστυχισμένων από οποιαδήποτε γωνιά της γης, εν προκειμένω από τη Βόρειο Αφρική, να τους φέρνουν σε συνθήκες τεραστίων κινδύνων να χάσουν τη ζωή τους στη Μεσόγειο;

Η Ελλάδα είτε αρέσει είτε δεν αρέσει με αυτήν την Κυβέρνηση θα είναι ένα ισχυρό και αξιόπιστο κράτος, που με πράξεις και ευθύνη θα διασφαλίζει την κοινωνική συνοχή, την ασφάλεια της χώρας, την ασφάλεια των συνόρων, την ασφάλεια των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας υπενθυμίζω ότι έχει υποβληθεί αίτηση διεξαγωγής ονομαστικής ψηφοφορίας επί της υπουργικής τροπολογίας με γενικό αριθμό 375 και ειδικό αριθμό 20 του σχεδίου νόμου από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδος και τους Βουλευτές του κόμματός του.

Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί της υπουργικής τροπολογίας 375/20 του σχεδίου νόμου του Υπουργείου Ανάπτυξης.

Παρακαλώ να ανοίξει το σύστημα της ηλεκτρονικής ψηφοφορίας.

Αρχίζει η ψηφοφορία.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Στο σημείο αυτό και μέχρι την ανακοίνωση του αποτελέσματος εισερχόμαστε στην ημερήσια διάταξη κοινοβουλευτικού ελέγχου.

Παρακαλείται ο Γραμματέας κ. Γεώργιος Βρεττάκος να διαβάσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιά , τα ακόλουθα:

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τον Υπουργό Κλιματικής Κρίσης & Πολιτικής Προστασίας, με την οποία οι εκπρόσωποι των Εποχικών Πυροσβεστών, με επιστολή τους αιτούνται την άμεση επαναφορά των εξακοσίων και πλέον εποχικών πυροσβεστών, που έμειναν εκτός Πυροσβεστικού Σώματος, παρά τα πολυετή τους καθήκοντα και την αδιάλειπτη προσφορά τους, μετά την προκήρυξη του Απριλίου 2025 και αιτείται απάντησης.

Ο Βουλευτής Λευκάδας της K.O. «ΝΕΑ ΔΗΜΟΚΡΑΤΙΑ» κ. Αθανάσιος Καββαδάς κατέθεσε αναφορά προς τους Υπουργούς Υγείας και Εθνικής Άμυνας, με την οποία οι κάτοικοι του νησιού Καστός Λευκάδας, εκφράζουν τη διαμαρτυρία τους, καθώς επί οκτώ και πλέον μήνες, υπάρχει έλλειψη ιατρικής κάλυψης στο νησί και αιτείται την επίλυση του προβλήματος.

Ο Βουλευτής Άρτας της K.O. «ΝΕΑ ΔΗΜΟΚΡΑΤΙΑ» κ. Γεώργιος Στύλιος κατέθεσε αναφορά προς τον Υπουργό Εθνικής Οικονομίας & Οικονομικών με την οποία η Ένωση Βιοτεχνών Επισκευαστών Αυτοκινήτων- Μηχανήματων Νομού Άρτας, με επιστολή εκφράζει την αντίθεσή της στην υποχρεωτική εφαρμογή του Ψηφιακού Πελατολογίου και αιτείται απάντησης.

Ο Βουλευτής Χαλκιδικής της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολος Πάνας κατέθεσε αναφορά προς τον Υπουργό Ψηφιακής Διακυβέρνησης, με την οποία το Σωματείο Ταχυδρόμων ΕΛΤΑ Αθήνας και Νομού Αττικής, με ψήφισμα εκφράζει τη διαμαρτυρία του σχετικά με την ιδιωτικοποίηση της διανομής και τις συνθήκες εργασίας των ΕΛΤΑ και αιτείται απάντησης.

Ο Βουλευτής Β3΄ Νότιου Τομέα Αθηνών της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Παύλος Χρηστίδης κατέθεσε αναφορά προς τον Υπουργό Υγείας, με την οποία ο Δήμος Ζωγράφου Νομού Αττικής, ενημερώνει ότι με τη συνεχιζόμενη υποστελέχωση του Κέντρου Υγείας Ζωγράφου, οι κάτοικοι ουσιαστικά στερούνται τη δυνατότητα πρόσβασης σε υπηρεσίες υγείας και ζητά άμεσα την άμεση στελέχωσή του.

Ο Βουλευτής Πρέβεζας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνος Μπάρκας κατέθεσε αναφορά προς τον Υπουργό Προστασίας του Πολίτη με την οποία η Ένωση Αστυνομικών Υπαλλήλων Αθηνών, με ανακοίνωσή της εκφράζει έντονες διαμαρτυρίες για τις συνθήκες κάτω από τις οποίες εργάζονται αστυνομικοί εν μέσω του καύσωνα, καθώς και για την αγνόηση των οδηγιών του Υπουργείου Υγείας, που αναφέρονται στους κινδύνους από εργασία σε θερμικά επιβαρυμένα περιβάλλοντα.

Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Ηρακλείου κ. Εμμανουήλ Συντυχάκης, Β3΄ Νότιου Τομέα Αθηνών κ. Χρήστος Κατσώτης και Λέσβου κυρία Μαρία Κομνηνάκα της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κατέθεσαν αναφορά προς τον Υπουργό Υγείας, με την οποία το Σωματείο Εργαζομένων Πα.Γ.Ν.Η. Ηρακλείου, με κείμενό του περιγράφει τα προβλήματα στη λειτουργία της Αγγειοχειρουργικής, Θωρακοχειρουργικής και Καρδιοχειρουργικής Κλινικής και ζητά τον πλήρη και σαφή διαχωρισμό τους, την καταβολή όλων των χρωστούμενων αδειών και ρεπό, καθώς και τουλάχιστον 10 ημέρες θερινής άδειας σε κάθε εργαζόμενο.

Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρία Μαρία Αθανασίου κατέθεσε αναφορά προς τους Υπουργούς Ανάπτυξης, Εργασίας & Κοινωνικής Ασφάλισης, Κοινωνικής Συνοχής & Οικογένειας και Εθνικής Οικονομίας & Οικονομικών, με την οποία η Εθνική Συνομοσπονδία Ατόμων με Αναπηρία, με επιστολή της αιτείται τη λήψη πολιτικών πρωτοβουλιών που θα διασφαλίζουν την προστασία της πρώτης κατοικίας των ατόμων με αναπηρία, χρόνιες ή σπάνιες παθήσεις και των οικογενειών τους.

Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία η Πανελλήνια Ένωση Καθηγητών Γερμανικής Γλώσσας ΠΕ, με επιστολή της ζητά τη θεσμική ενίσχυση της πολυγλωσσίας και της διδασκαλίας της Β’ ξένης γλώσσας στη Δημόσια Εκπαίδευση και αιτείται απάντησης. )

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Γραμματέα της Βουλής, τον κ. Βρεττάκο, για την ανάγνωση των αναφορών.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 14 Ιουλίου 2025, το οποίο έχει ως εξής:

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1162/1-7-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον Υπουργό Δικαιοσύνης με θέμα: «Σκοπιμότητες και εξυπηρέτηση ημετέρων πίσω από τη σύμβαση του Υπουργείου Δικαιοσύνης για το πληροφοριακό σύστημα στην ιατροδικαστική».

2. Η με αριθμό 1170/4-7-2025 επίκαιρη ερώτηση του Βουλευτή Αχαΐας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Σε εκκρεμότητα παραμένει εδώ και χρόνια η ολοκλήρωση της σιδηροδρομικής διασύνδεσης Αιγίου-Πάτρας με θέμα: Σε εκκρεμότητα παραμένει εδώ και χρόνια η ολοκλήρωση της σιδηροδρομικής διασύνδεσης Αιγίου-Πάτρας».

3. Η με αριθμό 1176/7-7-2025 επίκαιρη ερώτηση του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Κλιματικής Κρίσης και Πολιτικής Προστασίας με θέμα: «Άμεση αποκατάσταση της γέφυρας στην Τορώνη του Δήμου Σιθωνίας στην Περιφερειακή Ενότητα Χαλκιδικής».

4. Η με αριθμό 1159/30-6-2025 επίκαιρη ερώτηση της Βουλευτού Β2΄Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρίας Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη σύστασης οργανικών θέσεων για διδάσκοντες Φυσικής Αγωγής κλάδου ‘’ΠΕ-11’’».

5. Η με αριθμό 1183/7-7-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Επικρατείας και Αντιπρόεδρο της Κυβέρνησης με θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η ευρωπαϊκή εισαγγελία στη Βουλή στις 1/7/2025 για το σκάνδαλο του ΟΠΕΚΕΠΕ».

6. Η με αριθμό 1164/2-7-2025 επίκαιρη ερώτηση του ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς τον Υπουργό Προστασίας του Πολίτη με θέμα: «Ηθική ανταμοιβή επίλεκτου Αξιωματικού του Πυροσβεστικού Σώματος».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1165/3-7-20205 επίκαιρη ερώτηση της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρίας Παναγιώτας Γρηγοράκου προς την Υπουργό Παιδείας, Θρησκευμάτων και Αθλητισμού με θέμα: «Περιορισμός τμημάτων εισαγωγής στο Μουσικό Σχολείο Σπάρτης».

2. Η με αριθμό 1173/4-7-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Εθνικής Άμυνας με θέμα: «Σχεδιασμός για δημιουργία ‘Σώματος Υπαξιωματικών’ και υποβάθμιση της βαθμολογικής εξέλιξης των αποφοίτων Ανώτερων Στρατιωτικών Σχολών Υπαξιωματικών».

3. Η με αριθμό 1178/7-7-2025 επίκαιρη ερώτηση της Βουλευτού Β2’ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκα προς την Υπουργό Κοινωνικής Συνοχής και Οικογένειας με θέμα: «Η υποχρηματοδότηση και η υποστελέχωση βάζει σε κίνδυνο τη ζωή ατόμων με βαριά αναπηρία».

4. Η με αριθμό 1184/7-7-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Περιβάλλοντος και Ενέργειας με θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η ευρωπαϊκή εισαγγελία στη Βουλή στις 1/7/2025 για το σκάνδαλο του ΟΠΕΚΕΠΕ».

5. Η με αριθμό 1166/3-7-2025 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Σε κενό ευθύνης και αξιοπιστίας η κυβέρνηση - παραμένει θολό το τοπίο για το έργο ‘"Πύργος - Καλό Νερό - Τσακώνα".»

6. Η με αριθμό 1180/7-7-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τον θάνατο ξενοδοχοϋπάλληλου εν ώρα εργασίας σε μεγάλο ξενοδοχείο στο Ηράκλειο Κρήτης».

7. Η με αριθμό 1171/4-7-2025 επίκαιρη ερώτηση της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου ‘Μιχάλης Κούσης’».

8. Η με αριθμό 1182/7-7-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς την Υπουργό Τουρισμού με θέμα: «Να μην προχωρήσει η ιδιωτικοποίηση του Ξενία Ήλιος στη Χερσόνησο, αλλά να συντηρηθεί από το κράτος για τις ανάγκες της Σχολής Ανώτερης Επαγγελματικής Κατάρτισης (ΣΑΕΚ) Τουρισμού».

9. Η με αριθμό 1172/4-7-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Εθνικής Οικονομίας και Οικονομικών με θέμα: «Άμεση ανάγκη στήριξης των μικρών και μικρομεσαίων επιχειρήσεων του κλάδου επισκευής οχημάτων στην Περιφερειακή Ενότητα Δράμας και στην υπόλοιπη χώρα».

10. Η με αριθμό 1175/7-7-2025 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς την Υπουργό Παιδείας, Θρησκευμάτων και Αθλητισμού με θέμα: «Εξαγγελία για ίδρυση Ακαδημίας Επαγγελματικής Εκπαίδευσης στο Κιλκίς».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Τσάκωνα ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1168/4-7-2025 επίκαιρη ερώτηση και η υπ’ αριθμόν 5066/2-5-2025 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.

Η υπ’ αριθμόν 1177/7-7-2025 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Οι υπ’ αριθμόν 1161/1-7-2025, 1167/4-7-2025 και 1174/7-7-2025 επίκαιρες ερωτήσεις θα απαντηθούν από τον Υφυπουργό Εξωτερικών κ. Θεοχάρη Θεοχάρη.

Η υπ’ αριθμόν 1163/2-7-2025 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.

Οι υπ’ αριθμόν 1160/30-6-2025, 1169/4-7-2025, 1179/7-7-2025 και 1185/7-72025 επίκαιρες ερωτήσεις και η υπ’ αριθμόν 4587/8-4-2025 ερώτηση (κατ’ άρθρο 130 παρ. 5 Καν. Βουλής) θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.

Στις δύο πρώτες επίκαιρες ερωτήσεις, όπως ανέφερα, θα απαντήσει ο Υπουργός Υγείας, ο κ. Σπυρίδων-Άδωνις Γεωργιάδης.

Ξεκινάμε με την πρώτη με αριθμό 1168/4-7-2025 επίκαιρη ερώτηση δεύτερου κύκλου του Βουλευτή Πρεβέζης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνου Μπάρκα προς τον Υπουργό Υγείας,με θέμα: «Ανεφάρμοστη η «δέσμευση» για νέο ελικόπτερο ΕΚΑΒ στο Άκτιο. Χωρίς επείγουσα κάλυψη οι πολίτες της Δυτικής Ελλάδας.».

Κύριε Μπάρκα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ευχαριστώ πολύ.

Κύριε Υπουργέ, αναγκάζομαι να επανέλθω σε ένα ζήτημα το οποίο έχουμε κουβεντιάσει μαζί ξανά πριν από τρεις περίπου μήνες όταν κατέθεσα επίκαιρη ερώτηση για τη βάση αεροδιακομιδών του ΕΚΑΒ στο Άκτιο. Τότε–το είχατε και εσείς πει- το ελικόπτερο που υπήρχε εκεί και λειτουργούσε είχε σταματήσει τη λειτουργία του και έτσι ολόκληρη η Δυτική Ελλάδα και τα νησιά του Ιονίου βρίσκονταν ακάλυπτα σε σχέση με τις ανάγκες αεροδιακομιδών περιστατικών από το ΕΚΑΒ.

Τότε είχατε πει ότι αφορά το Υπουργείο Εθνικής Άμυνας σε σχέση με το ελικόπτερο το οποίο θα μπορούσε να παραχωρήσει. Είχατε δεσμευτεί –σωστά- ότι από τα ελικόπτερα τα οποία θα παραλάβει το Υπουργείο Υγείας από το Ταμείο Ανάκαμψης το ένα θα βρίσκεται στο Άκτιο. Έναν μήνα σχεδόν μετά νομοθετήσατε –το ψηφίσαμε κι εμείς- για τη μόνιμη λειτουργία της βάσης αεροδιακομιδών του ΕΚΑΒ και αυτό ήταν πολύ θετικό.

Παρ’ όλα αυτά, κύριε Υπουργέ, αυτή τη στιγμή βρισκόμαστε χωρίς ελικόπτερο. Είναι πολλά τα περιστατικά. Δεν θα πω για την αύξηση του πληθυσμού λόγω τουριστών, που ισχύει, αλλά εμένα, ξέρετε, με ενδιαφέρουν και οι άνθρωποι που ζουν εκεί στην περιοχή, οι άνθρωποι που είναι στην επαρχία. Από τη στιγμή που θέλουμε να στηρίξουμε τους ανθρώπους της επαρχίας, πρέπει να νιώθουν ασφαλείς όσον αφορά τις διακομιδές τους.

Η βάση αεροδιακομιδών είναι μια βάση η οποία συνδέει δύο Πανεπιστημιακά Νοσοκομεία, αυτό της Πάτρας και των Ιωάννινων. Καλύπτει όλη τη Δυτική Ελλάδα, από την Ηλεία μέχρι τα Γιάννενα, αλλά και τα νησιά του του Ιονίου, όλο τον ορεινό όγκο της Περιφέρειας Ηπείρου, αλλά και της Αιτωλοακαρνανίας. Και καταλαβαίνετε ότι είναι πάρα πολύ μεγάλη η ανάγκη.

Επίσης, θα σας πω ότι στην Πρέβεζα η βάση του ΕΚΑΒ στον Μεσοπόταμο δεν είναι πλήρους λειτουργίας και δεν μπορεί να καλύψει τις ανάγκες της ενδοχώρας του Νομού Πρεβέζης. Είναι μια βάση η οποία άρχισε να λειτουργεί το 2018.

Γι’ αυτόν τον λόγο, κύριε Υπουργέ, επανέρχομαι και σας ρωτώ εάν υφίσταται τελικά κάποιο σχέδιο από μέρους σας ή αν πιέζετε άλλα Υπουργεία στο να σας δοθεί ελικόπτερο, έτσι ώστε να χρησιμοποιηθεί από το ΕΚΑΒ στη βάση Ακτίου, αν υπάρχει κάποιο χρονοδιάγραμμα και αν σκοπεύετε να εξασφαλίσετε άμεσα την επείγουσα υγειονομική κάλυψη των απομακρυσμένων περιοχών της ενδοχώρας του Νομού της Πρέβεζας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μπάρκα.

Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ τον κύριο συνάδελφο.

Δεν θέλω να μακρηγορώ σε αυτό. Θα διαβάσω την απάντηση της υπηρεσίας: «Από το ΓΕΑ υπήρξε ενημέρωση λόγω της υφιστάμενης διαθεσιμότητας των ελικοπτέρων, καθώς και ανελαστικών και επιχειρησιακών απαιτήσεων για διάστημα δύο μηνών, Νοέμβριος - Δεκέμβριος τότε, ότι δεν δύναται να αναλάβει την ετοιμότητα εκτέλεσης των αεροδιακομιδών από το Άκτιο».

Μετά από αυτό εμείς κάναμε έγγραφο και μέσω του ΕΚΑΒ και μέσω του αρμόδιου Υφυπουργού με τελευταία ημερομηνία εγγράφου την 3η Ιουλίου. Μέχρι αυτή τη στιγμή που μιλάμε το Υπουργείο Εθνικής Άμυνας δεν έχει εγκρίνει την παράδοση ελικοπτέρου για το Άκτιο.

Το αίτημά μας προς το Υπουργείο Εθνικής Άμυνας είναι εν ισχύ. Το κάνω και από το Βήμα της Βουλής. Και εμείς θεωρούμε ότι χρειαζόμαστε οπωσδήποτε ελικόπτερο στο Άκτιο, αλλά εμείς δεν έχουμε τέτοιο ελικόπτερο.

Θα πω ότι όσον αφορά τον διαγωνισμό για τα ελικόπτερα μέσω του προγράμματος «ΑΙΓΙΣ» του Υπουργείου Πολιτικής Προστασίας, τον σχετικό διαγωνισμό διενεργεί το Υπουργείο Πολιτικής Προστασίας και όχι το Υπουργείο Υγείας. Η τελευταία ενημέρωση που έχω είναι ότι θα παραλάβουμε τα ελικόπτερα στις αρχές του 2026, ότι τώρα είναι ο διαγωνισμός εν εξελίξει.

Άρα, αν και σε αυτή την περίπτωση θέλετε μία περισσότερη ενημέρωση, πρέπει να απευθυνθείτε στον Υπουργό Πολιτικής Προστασίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Μπάρκα, έχετε το λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, η ερώτηση είναι προς εσάς, γιατί το ΕΚΑΒ ανήκει διοικητικά σε εσάς και δεν θα μπορούσα να μην επανέλθω. Είχαμε κουβεντιάσει την ίδια ερώτηση και -σωστά μου είχατε απαντήσει- είχαμε συμφωνήσει για την ανάγκη να υπάρχει το ελικόπτερο εκεί. Το ξέρετε κι εσείς πάρα πολύ καλά ότι καλύπτει έναν πολύ μεγάλο όγκο αναγκών για τις διακομιδές και είναι και θέμα ασφάλειας των πολιτών.

Το ξαναλέω. Εγώ δεν είμαι από αυτούς που λέω ότι πρέπει όλα να γίνονται για τους τουρίστες, να βάλουμε κι ένα ελικόπτερο γιατί είναι αυξημένος ο τουρισμός. Υπάρχουν άνθρωποι που ζουν εκεί μόνιμα και άρα πρέπει και οι ίδιοι να νιώθουν ασφαλείς, κυρίως στα νησιά, αλλά και στους ορεινούς όγκους των περιοχών αυτών.

Κύριε Υπουργέ, η απάντησή σας ότι δεν περνάει από το χέρι σας είναι κατανοητή. Εγώ θα σταθώ στο γεγονός ότι νομοθετήθηκε, και εμείς το στηρίξαμε, η μόνιμη ύπαρξη βάσης στο Άκτιο. Είναι πάρα πολύ σημαντικό αυτό. Θέλω να το πω από Βήματος της Βουλής και από μεριάς μου. Όμως, καταλαβαίνετε ότι εμείς είμαστε εκτεθειμένοι.

Άρα, αυτό που μου λέτε είναι ότι θα πρέπει με έναν τρόπο να απευθυνθώ με την ερώτησή μου αυτή και στα δύο αυτά συναρμόδια Υπουργεία που αφορά τη λειτουργία τους, το Υπουργείο Εθνικής Άμυνας και το Υπουργείο Πολιτικής Προστασίας, για να δούμε τι γίνεται από εκεί.

Καταλαβαίνω ότι κάνατε το έγγραφο. Το αναγνωρίζω και αυτό. Θα πρέπει όμως και εσείς από μεριά σας να τους πείσετε εκεί στο Υπουργικό Συμβούλιο που βρίσκετε -ενδεχομένως να μην καταλαβαίνουν τα διάφορα που ψηφίζουν μερικοί, αλλά ας τους πείσετε εσείς, έχετε τον τρόπο να το κάνετε, έχετε στεντόρεια φωνή και τον τρόπο να πείθετε κόσμο- για την ανάγκη, τουλάχιστον για το επόμενο χρονικό διάστημα, να βρεθεί ένα ελικόπτερο.

Εννοώ από το Υπουργείο Εθνικής Άμυνας, δεν μιλάω για την Πολιτική Προστασία, γιατί τώρα είναι δύσκολοι οι καιροί. Δεν αναφέρομαι σε αυτούς. Αλλά, το Υπουργείο Εθνικής Άμυνας θεωρώ ότι έχει τη δυνατότητα να μας δώσει ένα ελικόπτερο, τουλάχιστον για λίγο καιρό, γι’ αυτόν τον ενάμιση μήνα που απομένει έτσι ώστε να μπορέσουμε να καλύψουμε την ασφάλεια των πολιτών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και ευχαριστώ τον κ. Μπάρκα.

Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώτον, συμφωνώ, όταν με το καλό ολοκληρωθεί ο διαγωνισμός, ότι ένα από τα ελικόπτερα που θα πάρουμε θα είναι μονίμως στο Άκτιο. Το έχουμε αποφασίσει αυτό, δεν συζητείται.

Θα πω το εξής, για να μειώσω λίγο την ανησυχία του κόσμου και όχι ως δικαιολογία. Γιατί το αίτημά μου προς το Υπουργείο Εθνικής Άμυνας, επαναλαμβάνω, είναι δημόσιο, εγγράφως, είναι σαφές, όμως εγώ δεν μπορώ να γνωρίζω τις ανάγκες του Υπουργείου Εθνικής Αμύνης και δεν μπορώ να το κρίνω καθόλου. Μην φανεί ότι το λέω κριτικά. Δεν είμαι Υπουργός Άμυνας και δεν ξέρω ποιες είναι οι ανάγκες τους. Εμείς ως Υπουργείο Υγείας το ζητάμε. Λέω λοιπόν ότι φέτος λόγω του τρίτου αεροσκάφους αεροδιακομιδών που έχουμε από την Ελευσίνα λόγω του Ιδρύματος Σταύρος Νιάρχος έχουμε αυξήσει κατά πολύ τη δυνατότητα αεροδιακομιδών του ΕΚΑΒ.

Άρα, θέλω να πω στον κόσμο της Δυτικής Ελλάδος ότι στα επείγοντα περιστατικά έχουμε αυξημένη δυνατότητα φέτος με το αεροπλάνο. Γιατί το αεροπλάνο είναι πιο γρήγορο µμέσο για να πηγαίνει μέχρι τη Δυτική Ελλάδα και να φέρνει κόσμο. Άρα, να μην δημιουργούμε ανησυχία. Για τα πραγματικά επείγοντα περιστατικά καλύπτουμε την περιοχή με αυτό τον τρόπο.

Επαναλαμβάνω, όμως, για να μην φανεί ότι κάνω κάποιου είδους υπεκφυγή ότι το σωστό είναι να έχουμε εκεί και το ελικόπτερο. Το ξεκαθαρίζω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Προχωράμε στη δεύτερη με αριθμό 5066/2-5-2025 ερώτηση του κύκλου των αναφορών-ερωτήσεων της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Υγείας,  με θέμα:  «Ομαδική παραίτηση γιατρών στο Βενιζέλειο "Η κατάρρευση είναι προ των πυλών"».

Κυρία Ακρίτα, έχετε τον λόγο για την πρωτολογία σας.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Κύριε Υπουργέ, ο τίτλος «το Βενιζέλειο βρίσκεται προ των πυλών της κατάρρευσης» δεν είναι απλά ο τίτλος της συγκεκριμένης ερώτησης. Θέλω να πω ότι δεν είναι δικά μου τα λόγια, είναι αυτό ακριβώς που λέει η Ένωση Εργαζομένων Βενιζελείου και η τριμελής επιτροπή γιατρών του νοσοκομείου.

Σας είχα καταθέσει πριν τρεις μήνες μια γραπτή ερώτηση με αφορμή την ομαδική υποβολή παραίτησης γιατρών από το Βενιζέλειο.

Όντως, οι παραιτήσεις αυτές έχουν ανακληθεί, αλλά τα προβλήματα και οι ελλείψεις παραμένουν. Το Βενιζέλειο στο παρελθόν ήταν ένα από τα νοσοκομεία με τη μεγαλύτερη επισκεψιμότητα και με πραγματικά πολύ μεγάλο όγκο χειρουργείων. Τώρα τι γίνεται λοιπόν; Έχουμε τρεις χειρουργικές αίθουσες και τρεις κλίνες στις ΜΕΘ κλειστές. Έχουμε το αναισθησιολογικό, το οποίο στηρίζεται σε ιδιώτες. Έχουμε τις εφημερίες που καλύπτονται καμιά φορά και από «δανεικό» -εντός εισαγωγικών- γιατρό από άλλη δομή. Γνωρίζετε, ίσως, ότι ο στεφανιογράφος είναι εκτός λειτουργίας επί ενάμιση χρόνο.

Η Νοσηλευτική Υπηρεσία, κύριε Υπουργέ, λειτουργεί με 37% κενές οργανικές θέσεις, με εξαντλημένο προσωπικό, χωρίς ανάσα, χωρίς οφειλόμενα ρεπό και χωρίς άδεια.

Τώρα, το Ιατρείο Πήξης και Αιμόστασης, το Ιατροπαιδαγωγικό Ινστιτούτο, η Παιδιατρική Κλινική, η Αιματολογική Κλινική και τόσα άλλα τμήματα που λίγα χρόνια πριν προσέφεραν υπηρεσίες που ήταν πραγματικά πρωτοποριακές για τον ελλαδικό χώρο, σήμερα είτε υπολειτουργούν, είτε δεν υφίστανται.

Ξέρετε, όλα αυτά δεν τα βγάζει ο ΣΥΡΙΖΑ από το κεφάλι του. Οι εργαζόμενοι του νοσοκομείου τα καταγγέλλουν και εμείς τα καταγράφουμε.

Είχατε δηλώσει ότι ο προϋπολογισμός του Βενιζελείου σε σύγκριση με το 2019 παρουσιάζει αύξηση 50%. Αυτό που δεν μας λέτε –και δεν πιστεύω ότι το αποκρύπτετε σκοπίμως- είναι ότι η αύξηση οφείλεται κυρίως στον τιμάριθμο, στην ύπαρξη του νέου κτιρίου και στην αύξηση του «outsourcing» και των εργολαβιών. Δεν έχουν αυξηθεί, κύριε Υπουργέ, οι μισθοί. Δεν έχει ενισχυθεί ο Οργανισμός και αυτή είναι η πραγματικότητα.

Η πραγματικότητα, επίσης, είναι ότι το 37% του προσωπικού, μαζί με τους ειδικευόμενους, είναι συμβασιούχοι. Συνεπώς, το επιχείρημα που επίσης σας άκουσα να επικαλείστε περί κάλυψης θέσεων στο 86% θα έλεγα ότι είναι επιεικώς προβληματικό. Γνωρίζετε και εσείς καλά ότι οι συμβάσεις ορισμένου χρόνου είναι λύσεις-μπαλώματα και όχι πραγματικές.

Η ερώτησή μου, λοιπόν, προς εσάς είναι τι σκοπεύετε να κάνετε για να στηρίξετε πραγματικά το Βενιζέλειο Νοσοκομείο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Ακρίτα.

Ορίστε, κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αγαπητή κυρία συνάδελφε, κατ’ αρχάς να λύσω ένα διαδικαστικό ζήτημα. Η ερώτηση που συζητάμε σήμερα είναι ερώτηση που έχει κατατεθεί γραπτή, δεν απαντήθηκε και με αίτημά σας έγινε επίκαιρη λόγω της μη απάντησης.

Εγώ γενικά δεν συνηθίζω να μην απαντώ σε συναδέλφους. Θέλω να εξηγήσω γιατί συνέβη αυτό. Συνέβη διότι στις 5 Μαΐου μου έκανε παρόμοια ερώτηση για τις παραιτήσεις στο Βενιζέλειο η Βουλευτής Ηρακλείου του ΠΑΣΟΚ κ. Βατσινά και είχα απαντήσει ήδη στη Βουλή. Θεώρησα ότι η απάντησή μου στη Βουλή –τα Πρακτικά είναι στη διάθεσή σας- είχε απαντήσει και στο δικό σας ερώτημα, δεδομένου ότι την ερώτησή σας την καταθέσατε στις 2 Μαΐου. Είναι η μέρα που ανακάλεσαν τις παραιτήσεις τους οι γιατροί και θεώρησα ότι εσείς ως Βουλευτής παρακολουθείτε την επικαιρότητα, καταλάβατε ότι η ερώτησή σας δεν είχε πλέον νόημα και μόνο από σεβασμό δεν σας απάντησα, γιατί θα φαινόταν ότι δεν είχατε δει την ανάκληση, δεδομένου ότι η ερώτηση αφορά στις παραιτήσεις. Άρα, δεν απάντησα στη γραπτή ερώτηση μόνο από σεβασμό προς τον θεσμό και προς το πρόσωπο.

Παρά ταύτα, αποφασίσατε να τη μετατρέψετε σε επίκαιρη. Καμία αντίρρηση! Δικαίωμά σας!

Ως προς την ερώτηση, έχει απαντηθεί από τη ζωή. Η ερώτηση έχει τον τίτλο «Ομαδική παραίτηση γιατρών στο Βενιζέλειο-Η κατάρρευση είναι προ των πυλών». Καμιά κατάρρευση δεν είναι προ των πυλών, γιατί καμία ομαδική παραίτηση δεν υπάρχει.

Για την ιστορία, να σας πω και κάτι ακόμα. Οι παραιτήσεις ανακοινώθηκαν 28 Απριλίου και ανακλήθηκαν 2 Μαΐου. Σας δίνω μια συμβουλή ως παλαιότερος κοινοβουλευτικός. Ποτέ μη λαμβάνετε στα σοβαρά καμία ομαδική παραίτηση γιατρών στο ΕΣΥ. Είμαι Υπουργός ενάμιση χρόνο, έχουν γίνει μέχρι σήμερα επτά ή οκτώ ομαδικές παραιτήσεις κι έχουν ανακληθεί και οι οκτώ. Συνήθως, οι γιατροί όταν θέλουν να πιέσουν την ηγεσία και να κάνουν θόρυβο, κάνουν ομαδικές παραιτήσεις, αλλά οι ίδιοι οι γιατροί έχουν σεβασμό στους ασθενείς τους και στο νοσοκομείο και ποτέ δεν προχωράνε στην παραίτηση.

Τώρα, επειδή πολύς κόσμος δεν ξέρει και τη διαδικασία, για να γίνει μια παραίτηση γιατρού στο ΕΣΥ, κύριε Πρόεδρε, κάνεις την παραίτηση στην αρχή και πρέπει να την επαναλάβεις μετά από ένα μήνα για να ισχύει. Αν δεν την επαναλάβεις μετά από ένα μήνα, δεν υπάρχει παραίτηση. Δεν χρειάζεται καν να ανακαλέσεις. Στην προκειμένη περίπτωση, ανακάλεσαν και εγγράφως. Όμως, δεν χρειάζεται καν να ανακαλέσεις. Αν δεν την καταθέσεις δεύτερη φορά, δεν υπάρχει παραίτηση. Άρα, ως προς την ερώτηση, έχει απαντηθεί.

Πάμε τώρα σε αυτά που είπατε. Μόνο ένα θα πω στην πρωτολογία μου, γιατί θα πω τα νούμερα στη δευτερολογία μου για να μη χάσω χρόνο.

Συνδέσατε την αύξηση του προϋπολογισμού και είπατε ότι δεν έχει αύξηση σε μισθούς, αλλά είναι μόνο το «outsourcing», αν κατάλαβα καλά. Λάθος. Ο μισθός των γιατρών και του προσωπικού δεν είναι στον προϋπολογισμό. Είναι επιπλέον χρήματα. Η μισθοδοσία του προσωπικού πληρώνεται κατευθείαν από το Γενικό Λογιστήριο του Κράτους, από την Ενιαία Αρχή Πληρωμών. Οι προϋπολογισμοί των νοσοκομείων είναι όλα τα άλλα, πλην της μισθοδοσίας. Εμείς πληρώνουμε μόνον, για να ξέρετε, τους επικουρικούς. Αυτοί βαρύνουν τους δικούς μας προϋπολογισμούς. Μόνο οι επικουρικοί –δηλαδή, αυτοί που είπατε εσείς οι συμβασιούχοι- βαρύνουν τους προϋπολογισμούς των νοσοκομείων. Άρα, η όποια αύξηση του προϋπολογισμού ενός νοσοκομείου δεν μπορεί να έχει καμία σχέση με την όποια αύξηση ή όχι του μισθού των γιατρών και του προσωπικού, γιατί είναι άσχετα μεταξύ τους γεγονότα. Δεν συναντιούνται.

Τώρα, όσον αφορά την αύξηση των γιατρών, ναι, έχει υπάρξει σοβαρή αύξηση του ιατρικού προσωπικού στα έξι χρόνια της Κυβέρνησης Μητσοτάκη, περίπου 25%, μαζί με την αυτοτελή φορολόγηση που θεσπίσαμε στις εφημερίες και είναι αναλογικά η αύξηση των γιατρών του ΕΣΥ η μεγαλύτερη αύξηση σε όλο το Δημόσιο. Έχουμε τη μεγαλύτερη αναλογικά αύξηση, ποσοστιαία εννοώ, σε όλο το Δημόσιο. Διευθυντής νοσοκομείου του ΕΣΥ σε άγονη περιοχή με τα επιδόματα που θεσπίσαμε για τις άγονες περιοχές είναι στις δώδεκα ειδικότητες που παίρνουν και τα 600 ευρώ επιπλέον τον μήνα, φτάνει σχεδόν τα 4.900 ευρώ. Για τη δυνατότητα του ελληνικού κράτους δεν είναι ένας μικρός μισθός. Οι υπόλοιποι ξεκινούν περίπου από τις 3.000 ευρώ.

Άρα, αύξηση έχει υπάρξει γενικά στο ΕΣΥ και δεν έχει σχέση η όποια αύξηση με τον προϋπολογισμό των νοσοκομείων, αλλά και ο προϋπολογισμός αυξήθηκε στο Βενιζέλειο πράγματι κατά 48%. Για την ακρίβεια –λέω μόνο αυτόν τον αριθμό και κλείνω- το Βενιζέλειο Νοσοκομείο όταν κυβερνούσε ο ΣΥΡΙΖΑ είχε προϋπολογισμό 31,7 εκατομμύρια ευρώ και όταν κυβερνά η κακιά Νέα Δημοκρατία έχει 47 εκατομμύρια ευρώ. Έχει αυξηθεί ακριβώς κατά 48,5%. Άρα, είναι και λίγο παράλογο η Κυβέρνηση που δίνει για το νοσοκομείο αυτό 48,5% περισσότερα χρήματα, ταυτόχρονα να μην ενδιαφέρεται για το νοσοκομείο και να ενδιαφέρεται το κόμμα που έδινε 48,5% λιγότερα.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ορίστε, κυρία Ακρίτα, έχετε τον λόγο για τη δευτερολογία σας.

**ΕΛΕΝΑ ΑΚΡΙΤΑ:** Κύριε Υπουργέ, θα σας παρακινούσα πολύ ευγενικά να ξανακούσετε την πρωτολογία μου, πρώτον διότι οτιδήποτε είπα για δικά σας λεγόμενα ήτανε όντως από την ερώτηση που είχε κάνει η κ. Βατσινά του ΠΑΣΟΚ και, δεύτερον, είπα ξεκάθαρα ότι όντως έχουν ανακληθεί οι απολύσεις, αλλά υπάρχουν ακόμα τραγικές ελλείψεις και σε αυτές αναφέρθηκα.

Από εκεί και πέρα γνωρίζετε και εσείς καλύτερα ότι οι αριθμοί ούτε χειρουργούν ούτε καλύπτουν εφημερίες ούτε εκπαιδεύουν νέους γιατρούς ούτε δίνουν ρεπό στους νοσηλευτές ούτε δεν εμποδίζουν τις όποιες παραιτήσεις. Εδώ έχουμε ένα ζήτημα και αυτό το ζήτημα δεν αφορά μόνο το Βενιζέλειο. Αφορά όλα τα νοσοκομεία της χώρας, κύριε Υπουργέ. Έχουμε δύο εικόνες. Η μία είναι η δική σας. Με βάση τη δική σας εικόνα, το ΕΣΥ είναι στην καλύτερη κατάσταση που έχει υπάρξει ποτέ. Και άκουσα και τώρα στην πρωτολογία σας που το αναφέρατε. Η άλλη είναι η εικόνα που περιγράφει το σύνολο των ανθρώπων που ζουν καθημερινά στα νοσοκομεία της χώρας.

Επιτρέψτε μου να κάνω, αν θέλετε, μία μικρή χρήση της δημοσιογραφικής μου ιδιότητας, για να σας πω ότι εγώ έχω μιλήσει με όλους αυτούς τους ανθρώπους. Έχω πάρει «συνεντεύξεις» -εντός εισαγωγικών- και τους έχω ακούσει.

Νομίζω ότι πρέπει να τους ακούσετε και εσείς, κύριε Υπουργέ μου, γιατί δεν είναι μόνο οι δικοί σας στεγνοί αριθμοί. Είναι οι μαρτυρίες τους. Είναι αυτοί που αγωνίζονται καθημερινά με τις αντίξοες συνθήκες. Είναι αυτοί που τιμούν τον όρκο τους -και το γνωρίζετε πιστεύω- και προσπαθούν να κρατήσουν το ΕΣΥ όρθιο. Και δεν φτάνει να τους χειροκροτούμε από τα μπαλκόνια. Εμείς τους ακούμε. Ακούμε και είναι πολύ δύσκολο γιατί βρισκόμαστε σε μία Κυβέρνηση όπου ο Πρωθυπουργός έλεγε ότι δεν γνωρίζει για υψηλότερη θνητότητα σε νοσηλείες εκτός ΜΕΘ, κύριε Υπουργέ μου. Αν είναι δυνατόν. Δική σας, λοιπόν, είναι η ευθύνη να τους ακούσετε και πολύ σας παρακαλώ μη λέτε ότι σας έχει κουράσει η γκρίνια τους, όπως είπατε στο νοσοκομείο Παπανικολάου πέρσι. Είναι χρέος σας να τους ακούσετε. Και αν θεωρείτε ότι γκρινιάζουν, πρέπει κι αυτό να το υποστείτε εν πάση περιπτώσει και να ασκήσετε τα καθήκοντά σας.

Πάμε στις προκηρύξεις γιατί, λέτε σωστά ότι οι προκηρύξεις είναι άγονες. Οι προκηρύξεις είναι άγονες γιατί έχουμε χαμηλούς μισθούς. Έχουμε εξαντλητικά ωράρια, έχουμε εφημερίες χωρίς όριο και χωρίς αποζημίωση. Αντί για κίνητρα λοιπόν, η Κυβέρνηση δίνει μετακινήσεις από νομό σε νομό -πάρα πολύ δύσκολο για τους οικογενειάρχες- με αλλότρια καθήκοντα. Και βεβαίως δεν προσφέρεται ούτε εκπαίδευση ούτε επιστημονική ανέλιξη. Το παραγόμενο έργο στον χειρουργικό τομέα στο «Βενιζέλειο» παρουσιάζει σημαντική μείωση από το 2019. Δεν φταίνε οι γιατροί που δεν δηλώνουν ενδιαφέρον. Φταίτε εσείς που με τον τρόπο σας και την πολιτική σας τους διώχνετε.

Να σας πω και κάτι, κύριε Υπουργέ; Δεν έχουμε κάτι προσωπικό μαζί σας. Θέλω να το ξέρετε. Εάν αύριο πάψετε να είστε Υπουργός δεν θα ασχοληθούμε μαζί σας παρά μόνο με κοινωνικό ενδιαφέρον. Οι συζητήσεις, οι διαφωνίες, οι ενστάσεις, ενίοτε και οι συγκρούσεις έχουν να κάνουν με τον Υπουργό Υγείας και το έργο του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Καταρχάς θα μου επιτρέψετε να ξεκινήσω με το τελευταίο. Προφανώς δεν έχουμε κάτι προσωπικό και από τη δική μου την πλευρά. Θέλω να το πιστέψετε αυτό. Αντιθέτως, μπορώ να σας πω ότι, επειδή γενικώς μου αρέσουν οι ευφυείς άνθρωποι και οι ταλαντούχοι, σας έχω και μια εκτίμηση. Μπορεί να μη συμφωνούμε πολιτικά αλλά έχετε μία πορεία αξιοσέβαστη. Δεν υπάρχει συζήτηση επ’ αυτού. Άλλωστε όταν κάνετε εσείς για μένα αναρτήσεις, κυρία Ακρίτα, έχουν και μεγάλη αναγνωσιμότητα και σας ευχαριστώ γι’ αυτό. Εγώ είμαι της αμερικανικής σχολής στην πολιτική: Bad publicity? Not such thing. Άρα γράψτε ό,τι θέλετε.

Πάμε τώρα στο προκείμενο. Κάνετε έναν ισχυρισμό και λέτε ότι ο λόγος που είναι άγονες είναι επειδή δίνουμε χαμηλούς μισθούς. Αυτός είναι ένας ισχυρισμός. Είναι ένα επιχείρημα. Πολύ ωραία. Πάμε, λοιπόν. Για το Βενιζέλειο νοσοκομείο, επειδή γι’ αυτό μιλάμε τώρα, τον Απρίλιο προκηρύξαμε, κύριε Πρόεδρε, 11 θέσεις. Συγκεκριμένα, αιματολογίας, ιατρικής βιοπαθολογίας, αναισθησιολογίας, νεφρολογίας, 3 θέσεις για τις μονάδες εντατικής θεραπείας, παιδιατρικής, ακτινολογίας, νευρολογίας, αιματολογίας και γαστρεντολογίας. Έντεκα χθες προκηρύξαμε και μάλιστα μέσα σ’ αυτές από τις πιο κρίσιμες ειδικότητες και από τις δύσκολες: αναισθησιολογίας, παιδιατρικής, παθολογίας κλπ. Ο ισχυρισμός σας είναι ότι ο λόγος που βγαίνουν άγονες είναι οι χαμηλοί μισθοί. Και οι 11 θέσεις καλύφθηκαν. Είχαμε 100% επιτυχία. Έχουμε ήδη προσλάβει από την ερώτηση μέχρι σήμερα και τους 11 αυτούς γιατρούς.

Άρα, θα σας πω λίγο ανάποδα το αντεπιχείρημα. Εάν εσείς ισχυρίζεστε ότι ο λόγος που βγαίνουν άγονες είναι γιατί είναι χαμηλοί οι μισθοί και δεν κάνουμε καλά τη δουλειά μας, το ότι είχαμε 100% επιτυχία σημαίνει ότι κάνουμε καλά τη δουλειά μας τελικά. Αλλιώς δεν βγαίνει το επιχείρημα. Απλώς εσείς δεν ξέρατε ότι είχαμε 100% επιτυχία. Τώρα δε στη νέα γενική προκήρυξη που βγάζουμε -απλώς ενημερώνω και εσάς και το Σώμα- για το Βενιζέλειο νοσοκομείο, μιλάω για την ερώτηση, συμπεριλαμβάνουμε 41 θέσεις επιπλέον μόνιμου λοιπού και νοσηλευτικού προσωπικού. Είναι η πρώτη που θα τρέξει μέχρι τέλος του χρόνου. Άρα, προσλάβαμε τους 11 γιατρούς -11 στους 11- και πάμε να προσλάβουμε και άλλους 41 που θέλουν.

Πάμε τώρα να καταλάβουμε τι κάνει αυτή η Κυβέρνηση για το ΕΣΥ ως προς το Βενιζέλειο και θα έρθω στο γενικό μετά. Από το 2019 έχουμε προσλάβει 16 επιπλέον γιατρούς, 43 επιπλέον νοσηλευτές και 145 άτομα λοιπό προσωπικό. Δηλαδή, ο αριθμός του προσωπικού του είναι συν 16 γιατρούς. Αυτό είναι χωρίς τους 11 που προσλάβαμε. Δηλαδή, τώρα είναι συν 27 γιατρούς. Είναι συν 43 νοσηλευτές και συν 145 άτομα λοιπό προσωπικό. Αυτή είναι ενίσχυση ανθρώπων, πραγματικών ανθρώπων με σάρκα και οστά, σε ένα μόνο νοσοκομείο. Αυτό για το οποίο επιλέξατε να μου κάνετε ερώτηση. Για τον Ευαγγελισμό σας είπα ότι είναι κατά 48,5% αυξημένος. Άρα, οι παραιτήσεις ανακλήθηκαν. Η ερώτηση καταλαβαίνετε ότι εδώ πήγε λίγο περίπατο.

Πάμε τώρα στο μεγάλο θέμα που θέσατε και δεν θέλω καθόλου να το αποφύγω. Λέτε ότι εγώ ισχυρίζομαι ότι το ΕΣΥ είναι καλύτερο από ποτέ ενώ οι άλλοι λένε ότι δεν είναι. Καμία αντίρρηση. Η δημοκρατία μάς αρέσει για να έχουμε και διαφορετικές απόψεις. Αλλά ευτυχώς στην υγεία ειδικά, όχι λόγω Αδώνιδος Γεωργιάδου, αλλά ως κομμάτι της δημόσιας ζωής παγκοσμίως, μετράμε τα πάντα. Η υγεία είναι ένας χώρος που έχει το πιο λεπτομερές καταγραφικό σύστημα της απόδοσης των συστημάτων. Άρα, αντί να πούμε «έχει δίκιο ο Γεωργιάδης», «έχουν δίκιο οι συνδικαλιστές» το μόνο που έχουμε να κάνουμε εδώ είναι να δούμε ποια είναι η απόδοση του ΕΣΥ. Γιατί εγώ ισχυρίζομαι ότι είναι καλύτερα από ποτέ. Ακούστε γιατί.

Για το 2024 το ΕΣΥ, το ελληνικό Εθνικό Σύστημα Υγείας διαχειρίστηκε τον μεγαλύτερο ακέραιο αριθμό περιστατικών όλης της εποχής που καταγράφουμε, δηλαδή, περίπου 20 χρόνια. Δηλαδή σε ακέραιο αριθμό ασθενών είχαμε τους περισσότερους ασθενείς. Ταυτόχρονα, ενώ είχαμε τους περισσότερους ασθενείς και στα τακτικά και στα επείγοντα -αν θέλετε τους αριθμούς, να μου το κάνετε γραπτά να σας τους δώσω από το B.I. του Υπουργείου, από το πληροφοριακό σύστημα- κάναμε τον μεγαλύτερο αριθμό χειρουργικών επεμβάσεων –αυτό λέγεται παραγωγή χειρουργείων- από όταν καταγράφουμε. Το ρεκόρ, ξαναλέω. Το απόλυτο ρεκόρ σε ακέραιο αριθμό χειρουργικών επεμβάσεων στο ΕΣΥ είναι του 2024. Άρα, έχουμε μεγαλύτερη προσέλευση ασθενών, περισσότερα περιστατικά και περισσότερα εκτελεσθέντα χειρουργεία. Ταυτόχρονα έχουμε σήμερα τη μικρότερη αναμονή για ψυχρό χειρουργείο που είχαμε ποτέ. Δηλαδή, ενώ παραλάβαμε μία αναμονή 120.000 ανθρώπων εκ των οποίων οι 88.000 είναι ψυχρά χειρουργεία –ψυχρά λέμε αυτά που δεν είναι επείγοντα- σήμερα η αναμονή στα ψυχρά χειρουργεία είναι 37.000, κάτω από το μισό.

Τέταρτον, είναι καλύτερο παρά ποτέ, γιατί σήμερα το ΕΣΥ ανακαινίζει τις κτιριακές του υποδομές καθ’ ολοκληρίαν τόσο ως προς τα κέντρα υγείας όσο και ως προς τα νοσοκομεία. Είμαι πολύ ευλογημένος σ’ αυτό ως Υπουργός. Κύριε Πρόεδρε, μόνο να σας καλέσω να δείτε το βίντεο προχθές στην Αργαλαστή του Βόλου που οι ασθενείς –έχω ανεβάσει το βίντεο, μπορεί να το έχετε δει, έχει κάνει πάνω από 1 εκατομμύριο θεάσεις στα social media- λένε «τρίβουμε τα μάτια μας». Οι χωριάτες από την Αργαλαστή. «Ερχόμαστε εδώ και δεν πιστεύαμε ότι θα γίνει αυτό ποτέ στην Αργαλαστή του Βόλου». Είναι ένα παράδειγμα. Αυτή την στιγμή έχουμε 190 εργολαβίες που τρέχουν στα νοσοκομεία. Καινούρια ΤΕΠ σε όλα τα μεγάλα νοσοκομεία, καινούργιες κλινικές. Χτίζουμε καινούργια κτίρια. Θα πάω την ερχόμενη εβδομάδα στο Αττικόν, αν θέλετε να έρθετε μαζί μου, που κάνουμε τα καινούρια ΤΕΠ. Από 500 τετραγωνικά θα έχουμε 1.500 τετραγωνικά ΤΕΠ μόνο στο Αττικόν. Στο Αγία Σοφία καινούρια ΤΕΠ. Στο Σισμανόγλειο καινούρια ΤΕΠ, Στο ΚΑΤ καινούρια ΤΕΠ. Στον Ευαγγελισμό καινούρια ΤΕΠ. Αν αυτά δεν τα βλέπετε δεν έχει να κάνει με το αν συμπαθείτε τον Γεωργιάδη ή δεν τον συμπαθείτε. Αυτές είναι πραγματικές εργολαβίες, πραγματικά έργα σε πραγματικά κτίρια.

Άρα, ασθενείς είδαμε περισσότερους, επεμβάσεις κάναμε περισσότερες, η αναμονή για χειρουργεία είναι μικρότερη, η αναμονή στις εφημερίες μικραίνει και με το βραχιολάκι ξέρουμε ότι θα επιτύχουμε τον στόχο των πέντε ωρών που ένα μικρό θαύμα και δεν το περίμενε κανένας. Ως προς τον προϋπολογισμό, για να καταλάβετε σε νούμερα, παραλάβαμε από την Κυβέρνησή σας συνολικό προϋπολογισμό για το ΕΣΥ 1.560.000 και φέτος έχουμε 3.180.000.000. Είμαστε πάνω από 100% στο σύνολο των νοσοκομείων.

Πώς γίνεται, κυρία συνάδελφε, να είμαστε μια Κυβέρνηση που αδιαφορεί για το ΕΣΥ, να δίνουμε τα διπλάσια λεφτά από αυτά που δίνατε εσείς, που εσείς ενδιαφερόσασταν για το ΕΣΥ, ενώ εμείς δεν ενδιαφερόμαστε, να ανακαινίζουμε όλα τα κτίρια, να προσλαμβάνουμε κόσμο και ταυτόχρονα να μη μας ενδιαφέρει το ΕΣΥ; Καταλαβαίνετε ότι το επιχείρημα δεν στέκει.

Άρα, ευχαριστώ πολύ για την ερώτηση και μπορώ να σας πω ότι μου είστε και πιο συμπαθής από σήμερα γιατί μου δώσατε την ευκαιρία να ενημερώσω για άλλη μια φορά τον ελληνικό λαό ότι, παρά την προπαγάνδα των συνδικαλιστών της Αριστεράς ότι το ΕΣΥ καταρρέει, το ΕΣΥ αλλάζει και γίνεται καλύτερο από ποτέ.

Να είστε καλά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Στην επόμενη επίκαιρη ερώτηση θα απαντήσει ο Αναπληρωτής Υπουργός Εθνικής Οικονομίας και Οικονομικών, ο κ. Νικόλαος Παπαθανάσης, και είναι η τέταρτη, με αριθμό 1177/7-7-2025 επίκαιρη ερώτηση πρώτου κύκλου του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών με θέμα: «Τι συμβαίνει με τις αναθέσεις έργων από πόρους 2,5 δισ. ευρώ του Ταμείου Ανάκαμψης και Ανθεκτικότητας σε μόλις 10 εταιρείες του κλάδου πληροφορικής και τεχνολογίας;».

Κύριε Πρόεδρε, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, επειδή καμία συζήτηση στο ελληνικό κοινοβούλιο δεν γίνεται -και δεν πρέπει να γίνεται- εν κενώ, πριν έρθω στα της επίκαιρης ερώτησής μου στην οποία θα απαντήσει ο κ. Παπαθανάσης, δεν μπορώ να μην σχολιάσω εκ νέου αυτήν την κατάπτυστη τροπολογία, την οποία έφερε η Κυβέρνηση –κατάπτυστη, πραγματικά- η οποία αναστέλλει το δικαίωμα στη διεθνή προστασία. Αναστέλλει το δικαίωμα στο άσυλο, ένα δικαίωμα το οποίο είναι απαραβίαστο και αδιαπραγμάτευτο, σύμφωνα με το διεθνές δίκαιο, σύμφωνα με όλες τις διεθνείς συμβάσεις που έχει υπογράψει η χώρα μας και δεσμεύεται από αυτές, κυρίες και κύριοι της Κυβέρνησης.

Και δεν αντιλαμβάνομαι τι συμβαίνει εδώ. Θέτετε τη χώρα μας σε κατάσταση εξαίρεσης, εκτός κάθε έννοιας ευρωπαϊκού κεκτημένου, παραβιάζοντας το ίδιο το Σύνταγμα της χώρας; Σας τα είπε και χθες και σήμερα -σας εξέθεσε, μάλλον θα έπρεπε να πω- ακόμη και ο κ. Βενιζέλος, ενώ ο Επίτροπος Ανθρωπίνων Δικαιωμάτων του Συμβουλίου της Ευρώπης, Μάικλ Ο’ Φλάχερτι, έκανε ήδη έκκληση να απορριφθεί αυτή η τροπολογία. Και λέει, μάλιστα, σε δήλωσή του «Προτρέπω τα μέλη του ελληνικού κοινοβουλίου να απορρίψουν την τροπολογία που προβλέπει την αναστολή της καταγραφής αιτήσεων ασύλου από άτομα που φτάνουν δια θαλάσσης από τη Βόρεια Αφρική. Η πρόταση αυτή θα νομιμοποιούσε την επιστροφή ανθρώπων σε καταστάσεις όπου κινδυνεύουν να υποστούν βασανιστήρια και άλλες σοβαρές παραβιάσεις, κατά παράβαση των υποχρεώσεων που απορρέουν από την Ευρωπαϊκή Σύμβαση Ανθρωπίνων Δικαιωμάτων, τη Σύμβαση του 1951 για το καθεστώς των προσφύγων, καθώς και από άλλες νομικές διατάξεις, όπως το Διεθνές Σύμφωνο για τα ατομικά και πολιτικά δικαιώματα και ο Χάρτης Θεμελιωδών Δικαιωμάτων της Ευρωπαϊκής Ένωσης». Αυτά λέει ο Επίτροπος Ανθρωπίνων Δικαιωμάτων του Συμβουλίου της Ευρώπης και προσθέτει: «Επίσης, πρόσθετα μέτρα, είμαι ενήμερος, ανακοινώθηκαν χθες στη Βουλή από τον Πρωθυπουργό Μητσοτάκη, τα οποία θα δημιουργούσαν περαιτέρω ζητήματα συμμόρφωσης με το διεθνές δίκαιο ανθρωπίνων δικαιωμάτων. Αναγνωρίζω…» -καταλήγει- «…ότι η αυξανόμενη ροή αφίξεων στη Γαύδο και την Κρήτη τους τελευταίους μήνες έχει δημιουργήσει νέες προκλήσεις για τις ελληνικές αρχές, ωστόσο, όπως τόνισα κατά την επίσκεψή μου στην Ελλάδα τον περασμένο Φεβρουάριο, η ανθρωπιστική κατάσταση θα ήταν διαχειρίσιμη εάν οι αρχές είχαν αντιμετωπίσει έγκαιρα την έλλειψη δομών υποδοχής». Αυτά λέει ο Ευρωπαίος Επίτροπος. Δεν κάνατε τίποτα τόσους μήνες και τώρα θέτετε τη χώρα εκτός ευρωπαϊκού πλαισίου, εκτός ευρωπαϊκής και διεθνούς νομιμότητας.

Και όχι μόνο αυτό. Κάνετε και κάτι ακόμη χειρότερο. Έχετε αφήσει τον ακροδεξιό Υπουργό Μετανάστευσης να βγαίνει παγανιά στα κανάλια, να βυσσοδομεί -αυτό κάνει αυτές τις ημέρες- και να σπέρνει το μικρόβιο του ρατσισμού στην ελληνική κοινωνία. Αυτό κάνετε, κυρίες και κύριοι της Κυβέρνησης, και ο κ. Μητσοτάκης έχει προσωπικά τεράστια ιστορική ευθύνη για όλο αυτό. Ντροπή. Πραγματικά, ντροπή.

Και έρχομαι τώρα στα της επίκαιρης ερώτησής μου, γιατί από τη μία έχουμε τη χώρα να τίθεται εκτός ευρωπαϊκού κεκτημένου, στα ζητήματα σεβασμού του διεθνούς δικαίου και του ανθρωπισμού, και την ίδια στιγμή, έχουμε την Κυβέρνηση -και τη χώρα κατ’ επέκταση- να ελέγχεται από την Ευρώπη για τη διαχείριση ευρωπαϊκών κονδυλίων.

Και δυστυχώς -πρέπει να το πω και σε αυτό δεν ευθύνεται εσείς προσωπικά, κύριε Παπαθανάση, για να είμαι δίκαιος- η συζήτηση για τη συγκεκριμένη επίκαιρη ερώτηση ξεκίνησε προχθές με έναν εξωθεσμικό τρόπο, όταν ο Υπουργός Οικονομικών και Εθνικής Οικονομίας, ο κ. Πιερρακάκης ήρθε εδώ στη Βουλή, σε άσχετο νομοσχέδιο και ενώ γνώριζε ότι απουσίαζα από την Αίθουσα, για να προχωρήσει σε προσωπική επίθεση για την επίκαιρη ερώτηση. Ενώ θα μπορούσε σήμερα να βρίσκεται εκεί, στα υπουργικά έδρανα, και να απαντήσει αυτός στην επίκαιρη ερώτηση που του απηύθυνα. Αν νομίζει ο κ. Πιερρακάκης -θα το επαναλάβω για μία ακόμη φορά- ότι είναι ανέλεγκτος από τη Βουλή, πλανάται πλάνην οικτράν.

Και αφού είχε όλη αυτή την ιερή αγανάκτηση προχθές εδώ στο ελληνικό κοινοβούλιο, στην Ολομέλεια, θα έπρεπε να έχει έρθει σήμερα εδώ και να απαντήσει ο ίδιος στην ερώτησή μου.

Ελπίζω, κύριε Παπαθανάση, εσείς να απαντήσετε επί της ουσίας και όχι βεβαίως αυτά τα περί τοξικότητας και fake news που ακούσαμε από τον κ. Πιερρακάκη προχθές.

Τα ερωτήματα που θέτουμε είναι απλά και σαφή. Μπορούν να απαντηθούν σχεδόν μόνο λεκτικά και, βεβαίως, υπενθυμίζω ότι η υπόθεση ξεκίνησε τον Απρίλιο του 2024, τότε που ένα δημοσίευμα του Ευρωπαϊκού Δημοσιογραφικού Οργανισμού politico.eu αποκάλυψε ότι διεξαγόταν έρευνα από τις ευρωπαϊκές και εθνικές αρχές σχετικά με την ανάθεση σε μόλις δέκα εταιρείες μεγάλου αριθμού έργων -πλέον των εξακοσίων- στον τομέα της τεχνολογίας, συνολικού προϋπολογισμού 2,5 δισεκατομμυρίων ευρώ, έργα τα οποία χρηματοδοτούνται από το Ταμείο Ανάκαμψης και Ανθεκτικότητας.

Κατέθεσα στα Πρακτικά χθες τα σχετικά δημοσιεύματα. Και το δημοσίευμα έλεγε, επίσης, ότι η Ευρωπαϊκή Εισαγγελία είχε επιβεβαιώσει ότι ξεκίνησε διαδικασία έρευνας, μετά από καταγγελία ελληνικής εταιρείας, η οποία διαβιβάστηκε αυτή η καταγγελία στην Ευρωπαϊκή Υπηρεσία Καταπολέμησης Απάτης, τη γνωστή OLAF.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Βάσει, λοιπόν αυτών, κύριε Υπουργέ, εγώ ρωτώ πάρα πολύ συγκεκριμένα και θα ήθελα από εσάς μια σαφή απάντηση:

Πρώτον, έγινε έρευνα της Ευρωπαϊκής Εισαγγελίας σε εξακόσια και πλέον έργα, συνολικού προϋπολογισμού 2,5 δισεκατομμυρίων ευρώ, που ανατέθηκαν σε δέκα εταιρείες του κλάδου πληροφορικής και τεχνολογίας, ναι ή όχι; Αν ναι, σε ποιες ενέργειες έχει προβεί η Κυβέρνηση μετά τις εν λόγω αποκαλύψεις.

Σύμφωνα μάλιστα με ανακοίνωσή της, η Ελληνική Επιτροπή Ανταγωνισμού –πάλι, πέρυσι την άνοιξη- λέει ότι διενήργησε αιφνιδιαστικούς επιτόπιους ελέγχους σε μεγάλο αριθμό επιχειρήσεων του κλάδου πληροφορικής και τεχνολογίας στο πλαίσιο αυτεπάγγελτης έρευνας για πιθανή οριζόντια σύμπραξη νόθευσης δημόσιων διαγωνισμών. Και ο έλεγχος αυτός -λέει τώρα το politico- αφορούσε πέντε εταιρείες πληροφορικής και δύο συμβουλευτικές εταιρείες. Το politico μιλούσε για εκατόν δέκα δημόσιους διαγωνισμούς -εκατόν δέκα δημόσιους διαγωνισμούς- από το 2021 ως το 2024, στη συντριπτική πλειοψηφία των οποίων –τι σημαίνει συντριπτική πλειοψηφία; Σημαίνει εκατόν ένας από τους εκατόν δέκα διαγωνισμούς- ανάδοχος είναι μία από τις δέκα εταιρείες που ερευνώνται και δεν ανταγωνίστηκαν κανέναν άλλον υποψήφιο.

Το δεύτερο, λοιπόν, ερώτημα το οποίο θέτω -και κλείνω με αυτό και ευχαριστώ, κύριε Πρόεδρε- είναι: Ποιο είναι το αποτέλεσμα των αιφνιδιαστικών ελέγχων της Επιτροπής Ανταγωνισμού στον κλάδο πληροφορικής και τεχνολογίας και συναφών υπηρεσιών για πιθανή οριζόντια σύμπραξη νόθευσης δημόσιων διαγωνισμών;

Περιμένω, κύριε Υπουργέ, σαφείς και ξεκάθαρες απαντήσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Πρόεδρε, κύριε Χαρίτση, για το εκτός ημερησίας θέμα που θέσατε -έκλεισε η συζήτηση, προ ολίγου, της τροπολογίας- θέλω να σας διαβεβαιώσω ότι οι εποχές που διαχειριζόσασταν τα μεταναστευτικά κύματα έχουν περάσει ανεπιστρεπτί. Η Ελλάδα έχει σύνορα και δεν θα επιτρέψουμε η Ελλάδα να γίνει ξέφραγο αμπέλι.

Θα συνεχίσουμε, λοιπόν, αυτό το οποίο κάναμε και στον Έβρο, έτσι ώστε να διαφυλάξουμε τα σύνορα της πατρίδας μας. Δεν αλλάζουμε την πολιτική μας. Είναι σταθερή. Πιστεύουμε ότι η Ελλάδα έχει σύνορα όχι μόνο χερσαία, αλλά και θαλάσσια.

Με την ερώτησή σας θέτετε δύο ερωτήματα, κατ’ ουσίαν, εάν έχει γίνει έρευνα της Ευρωπαϊκής Εισαγγελίας και το δεύτερο είναι ποιο είναι το αποτέλεσμα. Όμως θα ήθελα, κύριε Πρόεδρε, κύριε Χαρίτση, με κάθε σεβασμό να σας πω ότι έχετε διατελέσει και Υφυπουργός, αλλά και Αναπληρωτής Υπουργός, μάλιστα σε μια εποχή που εσείς φέρατε τον ν.4412, επομένως γνωρίζετε όλες τις διαδικασίες. Βέβαια, τον νόμο αυτόν τον τροποποιήσατε δεκατέσσερις φορές στη συνέχεια, για να έρθουμε εμείς και να βελτιώσουμε τη λειτουργία του νόμου ακόμα και στις απευθείας αναθέσεις που κατ’ ουσίαν τις ανακοινώνατε εκ των υστέρων.

Θέλω να σας πω ότι σεβόμενοι το Σύνταγμα και σεβόμενοι την ανεξαρτησία των αρχών, αλλά και τις διαδικασίες της έρευνας των δικαστικών αρχών, απαντήσαμε ότι δεν έχει περιέλθει σε γνώση μας καμία διαδικασία ελέγχου. Επομένως, επειδή εσείς αναφέρεστε σε διαδικασίες, αν γνωρίζετε τα αποτελέσματα της διαδικασίας, καθότι εμείς δεν μπορούμε να τα γνωρίζουμε -ρητορική είναι η ερώτηση μου, γνωρίζω ότι δεν πρέπει να σας ρωτήσω, αλλά αν γνωρίζετε εσείς, μιας και αντιλαμβάνεστε κάπως διαφορετικά την ανεξαρτησία της δικαιοσύνης- παρακαλώ πολύ να μας τα ανακοινώσετε. Εμείς, λοιπόν, σας λέμε ότι δεν έχουμε λάβει οιαδήποτε αναγγελία ελέγχου ή επίσημη ανακοίνωση.

Μάλιστα, κύριε Πρόεδρε, επειδή διαβιβάσαμε και την ερώτησή σας προς την Επιτροπή Ανταγωνισμού, απαντά με την επιστολή, την οποία λάβαμε και θα την καταθέσω στα Πρακτικά της Βουλής, ότι: «Σημειώνεται ότι η διεξαγωγή τέτοιων ελέγχων γίνεται σε επιχειρήσεις από τις οποίες μπορεί να συλλεχθούν στοιχεία για αντιανταγωνιστικές πρακτικές στις ερευνώμενες αγορές και δεν προδικάζει ότι οι επιχειρήσεις έχουν εμπλακεί σε αντιανταγωνιστική συμπεριφορά ούτε προδικάζει τα αποτελέσματα της έρευνας».

Επίσης, αναφέρεται στην επιστολή και ήταν και στο δελτίο τύπου -επομένως, δεν ανακαλύψατε την πυρίτιδα εδώ- ότι: «Η Επιτροπή Ανταγωνισμού δεν σχολιάζει υποθέσεις που βρίσκονται υπό διερεύνηση προκειμένου να προστατεύσει το απόρρητο των ερευνών και των πιθανών επακόλουθων δικαστικών διαδικασιών».

Πείτε μου, λοιπόν, κύριε Πρόεδρε, πώς εσείς γνωρίζετε ότι υπάρχουν αποφάσεις τις οποίες θα έπρεπε εγώ σήμερα εδώ να σας ανακοινώσω; Πώς το γνωρίζετε αυτό, όταν δεν επιτρέπεται να γνωρίζουμε διαδικασίες που μετέρχονται οι ανεξάρτητες αρχές. Θέλετε, λοιπόν, στο ερώτημά σας να σας πούμε εμείς ποιο είναι το αποτέλεσμα τον αιφνιδιαστικών ελέγχων. Πώς αντιλαμβάνεστε, λοιπόν, τη δικαιοσύνη; Ρητορική ήταν η ερώτηση μου. Δεν αντιλαμβάνεστε πώς λειτουργεί η δικαιοσύνη, γιατί για να μας κάνετε τέτοιες ερωτήσεις, προφανώς, έχετε μια άλλη αντίληψη.

Θέλω λοιπόν να σας πω ότι επειδή αναφερθήκατε και στον Υπουργό, τον κ. Πιερρακάκη, αναφέρθηκε ο κ. Πιερρακάκης σε είκοσι έξι βήματα της διαδικασίας μέχρι την υπογραφή της σύμβασης. Θέλω να προσθέσω ότι δεν είναι μόνο τα είκοσι έξι αυτά στάδια, αλλά είναι και άλλα είκοσι στάδια τα οποία προκύπτουν από το Σύστημα Διαχείρισης και Ελέγχου. Μέσα, λοιπόν, στα είκοσι έξι αυτά στάδια υπάρχει η δημοσίευση του διαγωνισμού στην Εφημερίδα της Ευρωπαϊκής Ένωσης, στο ΚΗΜΔΗΣ, στο ΕΣΗΔΗΣ και στην ιστοσελίδα της Κοινωνίας της Πληροφορίας. Στα είκοσι έξι αυτά στάδια υπάρχει η έγκριση υπογραφής της σύμβασης από το Ελεγκτικό Συνέδριο, διαδικασίες δηλαδή οι οποίες μετέρχονται και μάλιστα κλείνουν με την απόφαση Ανωτάτου Δικαστηρίου.

Δεν φτάνει, όμως, αυτό. Δεν είναι μόνο αυτά τα είκοσι έξι στάδια. Υπάρχουν και ακόμα άλλα είκοσι στάδια τα οποία προκύπτουν από το Σύστημα Διαχείρισης και Ελέγχου, μέσα δηλαδή από τις διαδικασίες που προβλέπεται από το Ταμείο Ανάκαμψης, που μέσα σε αυτά υπάρχουν οι έλεγχοι ανεξάρτητων ελεγκτών, οι οποίοι επιβεβαιώνουν σύμφωνα με τα γενικά αποδεκτά ελεγκτικά πρότυπα την ικανοποιητική εκπλήρωση του οροσήμου, με όλες τις διαδικασίες που μετέρχεται το ορόσημο.

Επίσης, η ΕΥΣΤΑ, σε στενή συνεργασία με την Εθνική Αρχή Διαφάνειας, εξετάζει τις καταγγελίες που υποβάλλονται σχετικά με τη διαχείριση και την υλοποίηση έργων που χρηματοδοτούνται από το Ταμείο Ανάκαμψης.

Επίσης, κοινοποιείται στην OLAF, εφόσον προκύπτουν παρατυπίες στην Επιτροπή, όπου η ΕΥΣΤΑ, σύμφωνα με το άρθρο 22 του κανονισμού, υποβάλλει τακτικά εκθέσεις στην OLAF σχετικώς με τις παρατυπίες που εντοπίζονται.

Επομένως, υπάρχουν είκοσι έξι στάδια τα οποία μετέρχεται μία απόφαση και άλλα είκοσι στάδια από το Σχέδιο Διαχείρισης και Ελέγχου. Αυτά, λοιπόν, θωρακίζουν τη διαδικασία.

Επομένως, αν έχετε κάποιο συγκεκριμένο στοιχείο να μας πείτε, θα πρέπει να το ανακοινώσει και να το παρουσιάσετε εδώ στη Βουλή για να μπορέσουμε να σας απαντήσουμε και όχι σε γενικόλογες ερωτήσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Μάλλον, κύριε Υπουργέ, δεν αντιλαμβάνεστε τι ρωτάω ή αποφεύγετε να απαντήσετε. Αναφέρθηκα πάρα πολύ συγκεκριμένα, όχι γενικώς και αορίστως. Μου κάνει εντύπωση, τόσα λεπτά μιλούσατε, τις λέξεις «Ευρωπαϊκή Εισαγγελία» δεν τις αναφέρατε στην τοποθέτησή σας. Αναφέρθηκα πολύ συγκεκριμένα σε πολύ συγκεκριμένο δημοσίευμα του «Politico». Εγώ θα σας πω, η Αντιπολίτευση θα σας πει αν υπάρχει έρευνα σε εξέλιξη από την Ευρωπαϊκή Εισαγγελία ή όχι; Αλήθεια τώρα; Είστε η ελληνική Κυβέρνηση, είστε η Κυβέρνηση της χώρας και δεν μπορείτε να επιβεβαιώσετε ή να διαψεύσετε αν υπάρχει έρευνα της Ευρωπαϊκής Εισαγγελίας σε εξέλιξη; Είναι ποτέ δυνατόν; Και αν δεν υπάρχει, γιατί δεν έχετε βγει να διαψεύσετε το «Politico»; Γιατί δεν έχετε βγει να τους καταγγείλετε και γιατί δεν έχετε βγει να τους πάτε στα δικαστήρια. Θα έπρεπε να τους έχετε πάει στα δικαστήρια για συκοφαντική δυσφήμιση, αν δεν υπάρχει έρευνα σε εξέλιξη.

Ξέρετε, όμως, αυτό το δημοσίευμα δεν είναι τωρινό. Είναι από πέρυσι. Και μου προκαλεί κατάπληξη το γεγονός ότι ο Υπουργός Οικονομικών, ο κ. Πιερρακάκης, τώρα θυμήθηκε να αγανακτήσει για τη νέα ερώτηση την οποία έκανα. Και το λέω αυτό γιατί και πέρυσι είχα καταθέσει αντίστοιχη ερώτηση, κύριε Υπουργέ, όταν έγινε γνωστό αυτό το δημοσίευμα. Και τότε είχα καταθέσει επίκαιρη ερώτηση και μάλιστα η Κοινοβουλευτική μας Ομάδα σύσσωμη είχε καταθέσει αίτηση κατάθεσης εγγράφων. Είναι κοινοβουλευτική διαδικασία. Ελπίζω εσείς, σε αντίθεση με τον κ. Πιερρακάκη, να τις σέβεστε τις κοινοβουλευτικές διαδικασίες.

Τότε, λοιπόν, σε αυτή την αίτηση κατάθεσης εγγράφων είχατε απαντήσει, είχε απαντήσει το Υπουργείο σας και μάλιστα είχε τη δικιά σας υπογραφή η απάντηση, κύριε Παπαθανάση. Λέτε στην απάντηση ότι: «Έως σήμερα δεν έχει αποσταλεί στην Ειδική Υπηρεσία Συντονισμού Ταμείο Ανάκαμψης καμία αναγγελία ελέγχου ή άλλη πληροφορία σχετική με τις αναφερόμενες στην εν θέματι επίκαιρη ερώτηση έρευνας από εθνικές ευρωπαϊκές αρχές». Αυτό στις 14 Ιουνίου 2024, με τη δικιά σας υπογραφή. Θα το καταθέσω για τα Πρακτικά. Αυτό πέρυσι.

Κι έρχεται προχθές εδώ στη Βουλή ο κ. Ππιερρακάκης, ο Υπουργός Οικονομικών, και μας λέει: «Ναι, υπάρχει έρευνα σε εξέλιξη». Και μάλιστα, τι προσθέτει ο κ. Πιερρακάκης; Από τα Πρακτικά: «Εμείς το ζητήσαμε να γίνει αυτή έρευνα», λέει ο κ. Πιερρακάκης

Άρα, τι ισχύει τελικά; Ισχύει αυτό το οποίο μας λέγατε εσείς ότι δεν υπάρχει καμία έρευνα, δεν γνωρίζετε τίποτα ή ισχύει αυτό το οποίο λέει ο κ. Πιερρακάκης ότι αυτός ζήτησε να υπάρξει έρευνα; Και τα δύο μαζί δεν μπορεί να ισχύουν. Ή το ένα θα ισχύει ή το άλλο. Αποφασίστε. Διαλέξτε και πάρτε.

Κοιτάξτε, όμως, εδώ. Επειδή δεν είμαστε σε μία κανονική συνθήκη και επειδή είμαστε σε μια χώρα η οποία αυτή τη στιγμή, με την αποκλειστική ευθύνη της Κυβέρνησής σας, είναι στο στόχαστρο της Ευρώπης για σκάνδαλα πρώτου μεγέθους, για σκάνδαλα διασπάθισης ευρωπαϊκών κονδυλίων τα οποία δεν έχει ξαναζήσει αυτή η χώρα ούτε η Ευρώπη, θα περίμενα εδώ να υπάρχουν σαφείς απαντήσεις.

Εγώ δεν ζήτησα αποφάσεις. Ζήτησα να ενημερωθούμε αν υπάρχουν έλεγχοι σε εξέλιξη και τι κάνετε εσείς γι’ αυτή την κατάσταση και ποια είναι η απάντηση του Υπουργείου για τα 2,5 δισεκατομμύρια και τις δέκα εταιρείες. Εκεί πρέπει να απαντήσετε, κύριε Υπουργέ. Όταν όλη η Ελλάδα, όλη η Ευρώπη μιλάνε για την κατασπατάληση του δημόσιου χρήματος, για τη διασπάθιση των ευρωπαϊκών κονδυλίων με αφορμή την υπόθεση του ΟΠΕΚΕΠΕ, εδώ θα έπρεπε να είσαστε ξεκάθαροι, εδώ θα έπρεπε να είσαστε απολύτως σαφείς, να μην υπάρχει καμία σκιά.

Εγώ, λοιπόν, λέω ότι είναι ευθύνη της Κυβέρνησης αφενός να απαντάει με σαφήνεια και με στοιχεία στον κοινοβουλευτικό έλεγχο της αντιπολίτευσης, είναι βασικό συστατικό της δημοκρατίας αυτό, κύριε Υπουργέ, όσο και αν κάποιοι στην Κυβέρνησή σας, όπως ο Υπουργός Οικονομικών, ο κ. Πιερρακάκης, φαίνεται ότι έχουν αλλεργία στον κοινοβουλευτικό έλεγχο, πρέπει να απαντάτε και πρέπει να μην μένουν σκιές.

Εγώ αυτό το οποίο κατανοώ από την απάντησή σας είναι ότι δεν θέλετε να απαντήσετε επί της ουσίας για το αν υπάρχουν έλεγχοι αυτήν τη στιγμή σε εξέλιξη και για το τι έχει γίνει τελικά με τα 2,5 δισεκατομμύρια ευρώ από το Ταμείο Ανάκαμψης και Ανθεκτικότητας τα οποία έχουν πάει στις εταιρείες πληροφορικής και τεχνολογίας με αδιαφανή τρόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς.

Κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, δεν καταλάβατε την απάντηση που σας έδωσα. Να ξαναεπιστρέψω, λοιπόν, στην απάντησή μου.

Σας καταθέτω -σας το είπα- έγγραφο της Επιτροπής Ανταγωνισμού όπου διαβιβάσαμε την επίκαιρη ερώτησή σας. Αναφέρθηκε εδώ η Επιτροπή Ανταγωνισμού ότι δεν προδικάζει ότι οι επιχειρήσεις που έχουν εμπλακεί. Λέει: «Σε απάντηση της διαβιβασθείσης επίκαιρης ερώτησης σας διαβιβάζουμε ότι διενήργησε επιτόπιο έλεγχο σε μεγάλο αριθμό επιχειρήσεων». Σας το καταθέτω σας είπα στη Βουλή. Δεν μπορεί να γνωρίζει κανένας. Απορώ πως εσείς γνωρίζετε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Το ζήτησε ο Υπουργός Οικονομικών ή αυτεπάγγελτα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, αν θέλετε μην διακόπτετε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν μπορεί να γνωρίζουμε εμείς, διότι όπως σας είπα δεν έχει λάβει καμία αναγγελία ελέγχου ή επίσημη ενημέρωση άλλου είδους η ειδική υπηρεσία συντονισμού του Ταμείου Ανάκαμψης. Σας το είπα δύο φορές. Σας το λέω και τρίτη φορά και σας λέω και πάλι ότι καταθέτω στη Βουλή τον έλεγχο της Επιτροπής Ανταγωνισμού με την απάντηση που μας έχει δώσει επάνω στην επίκαιρη ερώτηση σας με ημερομηνία 7 Ιουλίου. Σας το καταθέτω, λοιπόν, στη Βουλή να το μελετήσετε.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσο για τα υπόλοιπα σας είπα ότι δεν έχουμε γνώση, ούτε έχει έρθει από την Ευρωπαϊκή Εισαγγελία κάποιο ερώτημα σε εμάς και είναι καλοδεχούμενα τα ερωτήματα, διότι εμείς εφόσον δεχτούμε τα ερωτήματα, θα απαντήσουμε και σας έκανα τη ρητορική ερώτηση πώς γνωρίζετε εσείς και αναφέρεστε σε τέτοια θέματα.

Αναφερθήκατε για ασυδοσία, κύριε Πρόεδρε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το «Politico» λέει ψέματα;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Αναφερθήκατε για ασυδοσία του Ταμείου Ανάκαμψης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Γιατί δεν κάνετε μήνυση στο «Politico»;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Για απαντήστε μου εσείς. Είναι ασυδοσία η ανακαίνιση των ογδόντα δημόσιων νοσοκομείων και εκατόν πενήντα έξι κέντρων υγείας; Είναι ασυδοσία;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το «Politico» λέει ψέματα;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μην εκνευρίζεστε, μην εκνευρίζεστε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν έχω εγώ εισαγγελέα στην πλάτη μου.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι ασυδοσία η ανακαίνιση των νοσοκομείων;

Σας καταθέτω στη Βουλή όλα τα εμβληματικά έργα του Ταμείου Ανάκαμψης.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά πρέπει να απαντήσετε. Είναι ασυδοσία ο προσυμπτωματικός έλεγχος για μαστογραφία, τεστ ΠΑΠ, εξέταση παχέος εντέρου και καρδιαγγειακές παθήσεις;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πάλι τη μπάλα στην εξέδρα.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι ασυδοσία -κύριε Πρόεδρε, εσείς το είπατε- το πρόγραμμα «Σπίτι Μου ΙΙ», όπου πλέον πάνω από εννιά χιλιάδες συμπολίτες μας έχουν κλειδώσει για να αγοράσουν σπίτι και να πληρώνουν χαμηλότερη δόση από το ενοίκιο; Είναι ασυδοσία τα έργα που τρέχουν για την ασφάλεια των σιδηροδρομικών τούνελ, τα έξυπνα συστήματα για τις διαβάσεις στα σχολεία; Είναι ασυδοσία οι διαδραστικοί πίνακες; Εσείς αναφερθήκατε, κύριε Πρόεδρε. Θα πρέπει να το ανακαλέσετε αν θεωρείται αυτό ως ασυδοσία.

Θέλω να ξανακαταθέσω στη Βουλή τα διακόσια τρία έργα όπου τα δύο τρίτα έχουν λάβει πάνω από μια προσφορές και μάλιστα εδώ στις προσφορές αυτές το 50% του ενός τρίτου είναι με περισσότερες από μια εταιρείες. Επίσης, να καταθέσω λόγω της επίκαιρης ερώτησής σας -και μην μου πείτε ότι δεν γνωρίζατε, όταν εσείς εκπονήσατε και κατ’ ουσίαν ψηφίσατε τον ν.4412- ότι κατά τη διάρκεια της δικής σας θητείας δεκατρία έργα -εσείς ήσασταν κ. Χαρίτση- τα οποία έτρεξαν ψηφιακά είχαν μόνο μια προσφορά. Δηλαδή, ενώ εμείς είχαμε στα έργα μας πάνω από δύο τρίτα με περισσότερες από μια προσφορές, εσείς τα δεκατρία έργα τα οποία τρέξατε -και αυτό είναι ένα σκάνδαλο, πώς αφήσατε την Ελλάδα στην εποχή του fax, γιατί το 2019 στην εποχή του fax την παραλάβαμε- θα έπρεπε εσείς να είχατε ευαισθητοποιηθεί ότι είχαν μια προσφορά, εκ των οποίων το 50% αυτών είχε μάλιστα και μια εταιρεία. Αναζητήστε τα στα Πρακτικά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πρώτη με αριθμό 1163/2-7-2025 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Ανάπτυξης με θέμα: «Δεν τηρήσατε τη δέσμευσή σας σχετικώς με τη δημιουργία τμήματος Τεχνικών Επιθεωρητών Υγιεινής και Ασφάλειας στην εργασία στη Ρόδο - Ερωτώ ξανά, πότε θα αναλάβετε τη σχετική νομοθετική πρωτοβουλία, αυτή που υποσχεθήκατε στη Βουλή ότι θα ερχόταν μέχρι τέλος Ιουνίου;».

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, δέκα χρόνια πάνω από δεκαπέντε νεκροί, νεκροί μέσα στους εργασιακούς χώρους, νεκροί μετά από εργατικό ατύχημα, άλλοι καταπλακωμένοι από μηχανήματα, άλλοι επειδή κατακρημνίστηκαν σε σκαλωσιές που δεν είχαν τοποθετηθεί σωστά, άλλοι για διάφορους λόγους, κάποιες φορές ενδεχομένως τυχαία, κάποιες όμως φορές εξαιτίας υποπτεύομαι έλλειψης σωστού σχεδιασμού στον εργασιακό χώρο. Μεγάλος αριθμός για ένα νησί που έχει μόνιμα εκατόν είκοσι χιλιάδες κατοίκους.

Την ίδια ώρα πάρα πολλά ατυχήματα και ταυτοχρόνως ένα εργατικό κέντρο από τα πιο δυναμικά και τα πιο σημαντικά της χώρας να έχει επανειλημμένως απευθύνει με κραυγή αγωνίας αιτήματα προς την ελληνική Κυβέρνηση, προς τον Πρωθυπουργό, προς τα Υπουργεία, προκειμένου επιτέλους να δημιουργηθεί ένα γραφείο τεχνικών επιθεωρητών εργασίας στο νότιο Αιγαίο, διότι δεν μπορούν πάνω από εκατό χιλιάδες επιχειρήσεις να καλύπτονται από τέσσερις υπαλλήλους που βρίσκονται στο γραφείο του Πειραιά. Αυτά είναι απολύτως κατανοητά.

Προκειμένου να ασκήσω κοινοβουλευτικό έλεγχο ως όφειλα, ξεκίνησα από τον Αύγουστο του ΄24, πριν από δύο χρόνια, καταθέτοντας επίκαιρη ερώτηση προς τον Υπουργό Εργασίας. Ήρθε τότε ο κ. Καραγκούνης να μου απαντήσει για να μου πει ότι δεν έχει καμία ευθύνη το Υπουργείο Εργασίας και για να με στείλει στο ΣΕΠΕ, λέγοντας ότι είναι αποκλειστική αρμοδιότητα του ΣΕΠΕ να λειτουργήσει το γραφείο εργασίας. Εγώ προκειμένου να διαπιστώσω τα λεχθέντα και χωρίς να έχω αμφιβολία για τα όσα εδώ μέσα στο εθνικό Κοινοβούλιο δήλωσε ο αρμόδιος Υπουργός Εργασίας, ζήτησα συνάντηση με τον κ. Τσιλιβάκη, τον διοικητή του ΣΕΠΕ. Ήταν ευγενέστατος, εξαιρετικός, με δέχθηκε αμέσως. Ο άνθρωπος μου εξήγησε ότι απαιτείται νομοθετική ρύθμιση προκειμένου να μπορέσει να δημιουργήσει το γραφείο, που είναι στις προθέσεις του να δημιουργήσει στη Ρόδο. Αυτό μου δήλωσε ότι θα το έκανε εντός του έτους. Μιλάμε για το ΄24 τώρα.

Για να ολοκληρώσω, θα πω τα υπόλοιπα στη δευτερολογία μου, γιατί βλέπω ότι πέρασε ο χρόνος. Ακολούθησε ένα πινγκ πονγκ από τον Άννα στον Καϊάφα, από Υπουργείο σε Υπουργείο, για να φτάσω σε εσάς πριν από κάποιους μήνες να υποβάλω εκ νέου επίκαιρη ερώτηση και εδώ από αυτήν τη θέση λίγο πιο κοντά εσείς μου είπατε ότι στο τέλος του εξαμήνου, δηλαδή τέλος Ιουνίου θα έχει ολοκληρωθεί η νομοθετική ρύθμιση και έτσι θα αποδεσμευτεί ο ΣΕΠΕ να προχωρήσει στη δημιουργία του γραφείου.

Υποβάλλω εκ νέου ερώτηση να δω πού βρίσκεται επιτέλους αυτό το φοβερό επιτελικό κράτος και τι έχει κάνει για να δημιουργηθεί το έρημο το γραφείο που λέτε ότι θέλετε να γίνει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ, κύριε Νικητιάδη.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της υπουργικής τροπολογίας με γενικό αριθμό 375 και ειδικό 20 εψήφισαν συνολικά 293 Βουλευτές.

Υπέρ της τροπολογίας, δηλαδή ΝΑΙ, ψήφισαν 177

Κατά της τροπολογίας, δηλαδή ΟΧΙ, ψήφισαν 74

ΠΑΡΩΝ, εψήφισαν 42.

Συνεπώς, η υπουργική τροπολογία με γενικό αριθμό 375 και ειδικό 20 έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Ονοματεπώνυμο | | Κ.Ο | | | | | | | Ψήφος | | Εκλ. Περιφέρεια | | | | | | |
| **ΥΠ. ΤΡΟΠ. 375/20 (ΣΥΝΟΛΙΚΑ ΨΗΦΟΙ: NAI:177, OXI:74, ΠΡΝ:42)** | |  | | | | | | |  | |  | | | | | | |
| ΑΠΟΣΤΟΛΑΚΗΣ ΕΥΑΓΓΕΛΟΣ | | ΑΝΕΞ. | | | | | | | ΟΧΙ | | ΕΠΙΚΡΑΤΕΙΑΣ | | | | | | |
| ΑΣΠΙΩΤΗΣ ΓΕΩΡΓΙΟΣ | | ΑΝΕΞ. | | | | | | | ΝΑΙ | | ΑΧΑΪΑΣ | | | | | | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | | ΑΝΕΞ. | | | | | | | ΟΧΙ | | ΚΕΡΚΥΡΑΣ | | | | | | |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | | ΑΝΕΞ. | | | | | | | ΝΑΙ | | ΑΙΤΩΛΟΑΚΑΡΝΑΝΙΑΣ | | | | | | |
| ΓΑΥΓΙΩΤΑΚΗΣ ΜΙΧΑΗΛ | | ΑΝΕΞ. | | | | | | | ΝΑΙ | | ΗΡΑΚΛΕΙΟΥ | | | | | | |
| ΔΗΜΗΤΡΟΚΑΛΛΗΣ ΙΩΑΝΝΗΣ | | ΑΝΕΞ. | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | | ΑΝΕΞ. | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΚΟΝΤΗΣ ΙΩΑΝΝΗΣ | | ΑΝΕΞ. | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΚΥΡΙΑΖΙΔΗΣ ΔΗΜΗΤΡΙΟΣ | | ΑΝΕΞ. | | | | | | | ΝΑΙ | | ΔΡΑΜΑΣ | | | | | | |
| ΛΙΝΟΥ ΑΘΗΝΑ | | ΑΝΕΞ. | | | | | | | ΟΧΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΜΑΛΑΜΑ ΚΥΡΙΑΚΗ | | ΑΝΕΞ. | | | | | | | ΟΧΙ | | ΧΑΛΚΙΔΙΚΗΣ | | | | | | |
| ΜΑΝΟΥΣΟΣ ΓΕΩΡΓΙΟΣ | | ΑΝΕΞ. | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΜΠΑΡΑΝ ΜΠΟΥΡΧΑΝ | | ΑΝΕΞ. | | | | | | | ΠΡΝ | | ΞΑΝΘΗΣ | | | | | | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | | ΑΝΕΞ. | | | | | | | ΟΧΙ | | ΒΟΙΩΤΙΑΣ | | | | | | |
| ΣΑΡΑΚΗΣ ΠΑΥΛΟΣ | | ΑΝΕΞ. | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΣΑΡΑΚΙΩΤΗΣ ΙΩΑΝΝΗΣ | | ΑΝΕΞ. | | | | | | | ΟΧΙ | | ΦΘΙΩΤΙΔΟΣ | | | | | | |
| ΤΖΑΚΡΗ ΘΕΟΔΩΡΑ | | ΑΝΕΞ. | | | | | | | ΟΧΙ | | ΠΕΛΛΗΣ | | | | | | |
| ΦΛΩΡΟΣ ΚΩΝΣΤΑΝΤΙΝΟΣ | | ΑΝΕΞ. | | | | | | | ΝΑΙ | | ΛΑΡΙΣΗΣ | | | | | | |
| ΧΑΛΚΙΑΣ ΑΘΑΝΑΣΙΟΣ | | ΑΝΕΞ. | | | | | | | ΝΑΙ | | Α' ΑΘΗΝΩΝ | | | | | | |
| ΧΟΥΡΔΑΚΗΣ ΜΙΧΑΗΛ | | ΑΝΕΞ. | | | | | | | ΟΧΙ | | Α΄ ΘΕΣΣΑΛΟΝΙΚΗΣ | | | | | | |
| ΧΡΗΣΤΙΔΟΥ ΡΑΛΛΙΑ | | ΑΝΕΞ. | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΑΘΑΝΑΣΙΟΥ ΜΑΡΙΑ | | ΕΛΛΗΝΙΚΗ ΛΥΣΗ | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | | ΕΛΛΗΝΙΚΗ ΛΥΣΗ | | | | | | | ΝΑΙ | | Β' ΠΕΙΡΑΙΩΣ | | | | | | |
| ΒΕΛΟΠΟΥΛΟΣ ΚΥΡΙΑΚΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΒΙΛΙΑΡΔΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΓΡΑΜΜΕΝΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | Α' ΑΘΗΝΩΝ | | | | | | |
| ΚΟΤΙΔΗΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | ΗΜΑΘΙΑΣ | | | | | | |
| ΚΟΥΠΕΛΟΓΛΟΥ ΣΥΜΕΩΝ | | ΕΛΛΗΝΙΚΗ ΛΥΣΗ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΜΠΟΥΜΠΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | ΣΕΡΡΩΝ | | | | | | |
| ΠΑΠΑΔΑΚΗΣ ΠΑΡΑΣΧΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | ΕΒΡΟΥ | | | | | | |
| ΦΩΤΟΠΟΥΛΟΣ ΣΤΥΛΙΑΝΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΧΗΤΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | | | | | | | ΝΑΙ | | Β΄ ΘΕΣΣΑΛΟΝΙΚΗΣ | | | | | | |
| ΑΜΠΑΤΙΕΛΟΣ ΝΙΚΟΛΑΟΣ | | Κ.Κ.Ε. | | | | | | | ΟΧΙ | | Α΄ ΠΕΙΡΑΙΩΣ | | | | | | |
| ΓΚΙΟΚΑΣ ΙΩΑΝΝΗΣ | | Κ.Κ.Ε. | | | | | | | ΟΧΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΔΑΓΚΑ ΠΑΡΑΣΚΕΥΗ(ΒΙΒΗ) | | Κ.Κ.Ε. | | | | | | | ΟΧΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΔΕΛΗΣ ΙΩΑΝΝΗΣ | | Κ.Κ.Ε. | | | | | | | ΟΧΙ | | Α΄ ΘΕΣΣΑΛΟΝΙΚΗΣ | | | | | | |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | | Κ.Κ.Ε. | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | | Κ.Κ.Ε. | | | | | | | ΟΧΙ | | ΙΩΑΝΝΙΝΩΝ | | | | | | |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | | Κ.Κ.Ε. | | | | | | | ΟΧΙ | | Α' ΑΘΗΝΩΝ | | | | | | |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | | Κ.Κ.Ε. | | | | | | | ΟΧΙ | | ΑΧΑΪΑΣ | | | | | | |
| ΚΑΤΣΩΤΗΣ ΧΡΗΣΤΟΣ | | Κ.Κ.Ε. | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΚΟΜΝΗΝΑΚΑ ΜΑΡΙΑ | | Κ.Κ.Ε. | | | | | | | ΟΧΙ | | ΛΕΣΒΟΥ | | | | | | |
| ΚΟΥΤΣΟΥΜΠΑΣ ΔΗΜΗΤΡΙΟΣ | | Κ.Κ.Ε. | | | | | | | ΟΧΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΚΤΕΝΑ ΑΦΡΟΔΙΤΗ | | Κ.Κ.Ε. | | | | | | | ΟΧΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΛΑΜΠΡΟΥΛΗΣ ΓΕΩΡΓΙΟΣ | | Κ.Κ.Ε. | | | | | | | ΟΧΙ | | ΛΑΡΙΣΗΣ | | | | | | |
| ΜΑΝΩΛΑΚΟΥ ΔΙΑΜΑΝΤΩ | | Κ.Κ.Ε. | | | | | | | ΟΧΙ | | Β' ΠΕΙΡΑΙΩΣ | | | | | | |
| ΜΑΡΙΝΟΣ ΓΕΩΡΓΙΟΣ | | Κ.Κ.Ε. | | | | | | | ΟΧΙ | | ΕΥΒΟΙΑΣ | | | | | | |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | | Κ.Κ.Ε. | | | | | | | ΟΧΙ | | ΜΑΓΝΗΣΙΑΣ | | | | | | |
| ΠΑΠΑΝΑΣΤΑΣΗΣ ΝΙΚΟΛΑΟΣ | | Κ.Κ.Ε. | | | | | | | ΟΧΙ | | ΑΙΤΩΛΟΑΚΑΡΝΑΝΙΑΣ | | | | | | |
| ΠΑΦΙΛΗΣ ΑΘΑΝΑΣΙΟΣ | | Κ.Κ.Ε. | | | | | | | ΟΧΙ | | ΕΠΙΚΡΑΤΕΙΑΣ | | | | | | |
| ΣΤΟΛΤΙΔΗΣ ΛΕΩΝΙΔΑΣ | | Κ.Κ.Ε. | | | | | | | ΟΧΙ | | Β΄ ΘΕΣΣΑΛΟΝΙΚΗΣ | | | | | | |
| ΣΥΝΤΥΧΑΚΗΣ ΕΜΜΑΝΟΥΗΛ | | Κ.Κ.Ε. | | | | | | | ΟΧΙ | | ΗΡΑΚΛΕΙΟΥ | | | | | | |
| ΤΣΟΚΑΝΗΣ ΧΡΗΣΤΟΣ | | Κ.Κ.Ε. | | | | | | | ΟΧΙ | | Β΄ ΔΥΤΙΚΗΣ ΑΤΤΙΚΗΣ | | | | | | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | | ΝΕΑ ΑΡΙΣΤΕΡΑ | | | | | | | ΟΧΙ | | ΑΧΑΪΑΣ | | | | | | |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | | ΝΕΑ ΑΡΙΣΤΕΡΑ | | | | | | | ΟΧΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΖΕΪΜΠΕΚ ΧΟΥΣΕΪΝ | | ΝΕΑ ΑΡΙΣΤΕΡΑ | | | | | | | ΟΧΙ | | ΞΑΝΘΗΣ | | | | | | |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | | ΝΕΑ ΑΡΙΣΤΕΡΑ | | | | | | | ΟΧΙ | | Α' ΑΘΗΝΩΝ | | | | | | |
| ΠΕΡΚΑ ΘΕΟΠΙΣΤΗ(ΠΕΤΗ) | | ΝΕΑ ΑΡΙΣΤΕΡΑ | | | | | | | ΟΧΙ | | ΦΛΩΡΙΝΗΣ | | | | | | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | | ΝΕΑ ΑΡΙΣΤΕΡΑ | | | | | | | ΟΧΙ | | Α' ΑΘΗΝΩΝ | | | | | | |
| ΤΖΟΥΦΗ ΜΕΡΟΠΗ | | ΝΕΑ ΑΡΙΣΤΕΡΑ | | | | | | | ΟΧΙ | | ΙΩΑΝΝΙΝΩΝ | | | | | | |
| ΤΣΑΚΑΛΩΤΟΣ ΕΥΚΛΕΙΔΗΣ | | ΝΕΑ ΑΡΙΣΤΕΡΑ | | | | | | | ΟΧΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΦΕΡΧΑΤ ΟΖΓΚΙΟΥΡ | | ΝΕΑ ΑΡΙΣΤΕΡΑ | | | | | | | ΟΧΙ | | ΡΟΔΟΠΗΣ | | | | | | |
| ΦΩΤΙΟΥ ΘΕΑΝΩ | | ΝΕΑ ΑΡΙΣΤΕΡΑ | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | | ΝΕΑ ΑΡΙΣΤΕΡΑ | | | | | | | ΟΧΙ | | ΜΕΣΣΗΝΙΑΣ | | | | | | |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΛΕΙΑΣ | | | | | | |
| ΑΓΑΠΗΔΑΚΗ ΕΙΡΗΝΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΑΘΑΝΑΣΙΟΥ ΧΑΡΑΛΑΜΠΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΕΣΒΟΥ | | | | | | |
| ΑΚΤΥΠΗΣ ΔΙΟΝΥΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΖΑΚΥΝΘΟΥ | | | | | | |
| ΑΛΕΞΟΠΟΥΛΟΥ ΧΡΙΣΤΙΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΧΑΪΑΣ | | | | | | |
| ΑΜΥΡΑΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΙΩΑΝΝΙΝΩΝ | | | | | | |
| ΑΝΔΡΙΑΝΟΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΡΓΟΛΙΔΟΣ | | | | | | |
| ΑΝΤΩΝΙΟΥ ΜΑΡΙΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΣΤΟΡΙΑΣ | | | | | | |
| ΑΡΑΜΠΑΤΖΗ ΦΩΤΕΙΝΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΣΕΡΡΩΝ | | | | | | |
| ΑΥΓΕΝΑΚΗΣ ΕΛΕΥΘΕΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΡΑΚΛΕΙΟΥ | | | | | | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΛΕΙΑΣ | | | | | | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΘΕΣΣΑΛΟΝΙΚΗΣ | | | | | | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΕΛΛΗΣ | | | | | | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΜΑΘΙΑΣ | | | | | | |
| ΒΛΑΣΗΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΡΚΑΔΙΑΣ | | | | | | |
| ΒΛΑΧΑΚΟΣ ΝΙΚΟΛΑΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΠΕΙΡΑΙΩΣ | | | | | | |
| ΒΛΑΧΟΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΧΑΝΙΩΝ | | | | | | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΒΟΥΛΤΕΨΗ ΣΟΦΙΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΒΡΕΤΤΑΚΟΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β' ΠΕΙΡΑΙΩΣ | | | | | | |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΥΚΛΑΔΩΝ | | | | | | |
| ΓΕΩΡΓΑΝΤΑΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΙΛΚΙΣ | | | | | | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΓΙΟΓΙΑΚΑΣ ΒΑΣΙΛΕΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΘΕΣΠΡΩΤΙΑΣ | | | | | | |
| ΓΙΩΡΓΟΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΧΑΛΚΙΔΙΚΗΣ | | | | | | |
| ΓΚΙΚΑΣ ΣΤΕΦΑΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΕΡΚΥΡΑΣ | | | | | | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΓΚΟΛΙΔΑΚΗΣ ΔΙΑΜΑΝΤΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΔΑΒΑΚΗΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΚΩΝΙΑΣ | | | | | | |
| ΔΕΛΗΚΑΡΗ ΑΓΓΕΛΙΚΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΒΑΛΑΣ | | | | | | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΒΡΟΥ | | | | | | |
| ΔΗΜΑΣ ΧΡΙΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΟΡΙΝΘΙΑΣ | | | | | | |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΒΡΟΥ | | | | | | |
| ΕΥΘΥΜΙΟΥ ΑΝΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΖΑΧΑΡΑΚΗ ΣΟΦΙΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΖΕΜΠΙΛΗΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΥΒΟΙΑΣ | | | | | | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΔΩΔΕΚΑΝΗΣΟΥ | | | | | | |
| ΚΑΒΒΑΔΑΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΕΥΚΑΔΟΣ | | | | | | |
| ΚΑΙΡΙΔΗΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΚΑΚΛΑΜΑΝΗΣ ΝΙΚΗΤΑΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΚΑΛΑΦΑΤΗΣ ΣΤΑΥΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΚΑΛΛΙΑΝΟΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΚΑΠΕΤΑΝΟΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΡΙΣΗΣ | | | | | | |
| ΚΑΠΠΑΤΟΣ ΠΑΝΑΓΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΕΦΑΛΛΗΝΙΑΣ | | | | | | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΙΤΩΛΟΑΚΑΡΝΑΝΙΑΣ | | | | | | |
| ΚΑΡΑΜΑΝΛΗ ΑΝΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΣΕΡΡΩΝ | | | | | | |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΥΒΟΙΑΣ | | | | | | |
| ΚΑΡΑΟΓΛΟΥ ΘΕΟΔΩΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΘΕΣΣΑΛΟΝΙΚΗΣ | | | | | | |
| ΚΑΡΑΣΜΑΝΗΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΕΛΛΗΣ | | | | | | |
| ΚΑΤΣΑΝΙΩΤΗΣ ΑΝΔΡΕΑΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΧΑΪΑΣ | | | | | | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΠΕΙΡΑΙΩΣ | | | | | | |
| ΚΑΦΟΥΡΟΣ ΜΑΡΚΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΥΚΛΑΔΩΝ | | | | | | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΥΒΟΙΑΣ | | | | | | |
| ΚΕΛΕΤΣΗΣ ΣΤΑΥΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΒΡΟΥ | | | | | | |
| ΚΕΛΛΑΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΡΙΣΗΣ | | | | | | |
| ΚΕΡΑΜΕΩΣ ΝΙΚΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΙΩΑΝΝΙΝΩΝ | | | | | | |
| ΚΕΦΑΛΟΓΙΑΝΝΗ ΟΛΓΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΚΕΦΑΛΟΓΙΑΝΝΗΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΡΕΘΥΜΝΗΣ | | | | | | |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΡΑΚΛΕΙΟΥ | | | | | | |
| ΚΙΚΙΛΙΑΣ ΒΑΣΙΛΕΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΔΩΔΕΚΑΝΗΣΟΥ | | | | | | |
| ΚΟΤΡΩΝΙΑΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΦΘΙΩΤΙΔΟΣ | | | | | | |
| ΚΟΥΒΕΛΑΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΚΟΥΛΚΟΥΔΙΝΑΣ ΣΠΥΡΙΔΩΝ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΙΕΡΙΑΣ | | | | | | |
| ΚΡΗΤΙΚΟΣ ΝΕΟΚΛΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΚΩΝΙΑΣ | | | | | | |
| ΚΤΙΣΤΑΚΗΣ ΕΛΕΥΘΕΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΒΟΙΩΤΙΑΣ | | | | | | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΚΥΡΙΑΚΗΣ ΣΠΥΡΙΔΩΝ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΡΕΒΕΖΗΣ | | | | | | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΟΖΑΝΗΣ | | | | | | |
| ΚΩΤΣΗΡΑΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΔΥΤΙΚΗΣ ΑΤΤΙΚΗΣ | | | | | | |
| ΚΩΤΣΟΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΡΔΙΤΣΗΣ | | | | | | |
| ΛΑΖΑΡΙΔΗΣ ΜΑΚΑΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΒΑΛΑΣ | | | | | | |
| ΛΑΜΠΡΟΠΟΥΛΟΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΕΣΣΗΝΙΑΣ | | | | | | |
| ΛΕΟΝΤΑΡΙΔΗΣ ΘΕΟΦΙΛΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΣΕΡΡΩΝ | | | | | | |
| ΛΙΑΚΟΣ ΕΥΑΓΓΕΛΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΔΥΤΙΚΗΣ ΑΤΤΙΚΗΣ | | | | | | |
| ΛΙΒΑΝΟΣ ΜΙΧΑΗΛ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β' ΠΕΙΡΑΙΩΣ | | | | | | |
| ΛΙΟΥΤΑΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΤΡΙΚΑΛΩΝ | | | | | | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΛΥΤΡΙΒΗ ΙΩΑΝΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΜΑΚΡΗ ΖΩΗ(ΖΕΤΤΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΑΓΝΗΣΙΑΣ | | | | | | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΙΕΡΙΑΣ | | | | | | |
| ΜΑΝΤΑΣ ΠΕΡΙΚΛΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΕΣΣΗΝΙΑΣ | | | | | | |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΧΑΝΙΩΝ | | | | | | |
| ΜΑΡΚΟΠΟΥΛΟΣ ΔΗΜΗΤΡΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β' ΠΕΙΡΑΙΩΣ | | | | | | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΧΙΟΥ | | | | | | |
| ΜΗΤΣΟΤΑΚΗΣ ΚΥΡΙΑΚΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΠΕΙΡΑΙΩΣ | | | | | | |
| ΜΟΝΟΓΥΙΟΥ ΑΙΚΑΤΕΡΙΝΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΥΚΛΑΔΩΝ | | | | | | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΧΑΝΙΩΝ | | | | | | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΙΕΡΙΑΣ | | | | | | |
| ΜΠΑΡΤΖΩΚΑΣ ΑΝΑΣΤΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΜΑΘΙΑΣ | | | | | | |
| ΜΠΟΥΓΑΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΦΩΚΙΔΟΣ | | | | | | |
| ΜΠΟΥΚΩΡΟΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΑΓΝΗΣΙΑΣ | | | | | | |
| ΜΠΟΥΡΑΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΔΥΤΙΚΗΣ ΑΤΤΙΚΗΣ | | | | | | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΛΕΙΑΣ | | | | | | |
| ΟΙΚΟΝΟΜΟΥ ΒΑΣΙΛΕΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΥΡΥΤΑΝΙΑΣ | | | | | | |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΦΘΙΩΤΙΔΟΣ | | | | | | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΒΑΛΑΣ | | | | | | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΟΖΑΝΗΣ | | | | | | |
| ΠΑΠΑΘΑΝΑΣΗΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΙΤΩΛΟΑΚΑΡΝΑΝΙΑΣ | | | | | | |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΤΡΙΚΑΛΩΝ | | | | | | |
| ΠΑΠΑΣ ΘΕΟΦΑΝΗΣ(ΦΑΝΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β΄ ΘΕΣΣΑΛΟΝΙΚΗΣ | | | | | | |
| ΠΑΠΑΣΩΤΗΡΙΟΥ ΣΤΑΥΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΦΛΩΡΙΝΗΣ | | | | | | |
| ΠΑΠΠΑΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΔΩΔΕΚΑΝΗΣΟΥ | | | | | | |
| ΠΑΣΧΑΛΙΔΗΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΒΑΛΑΣ | | | | | | |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΠΙΕΡΡΑΚΑΚΗΣ ΚΥΡΙΑΚΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΠΛΑΚΙΩΤΑΚΗΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΣΙΘΙΟΥ | | | | | | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΡΑΠΤΗ ΕΛΕΝΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΡΑΠΤΗ ΖΩΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΣΕΝΕΤΑΚΗΣ ΜΑΞΙΜΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΡΑΚΛΕΙΟΥ | | | | | | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α΄ ΘΕΣΣΑΛΟΝΙΚΗΣ | | | | | | |
| ΣΚΟΝΔΡΑ ΑΣΗΜΙΝΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΡΔΙΤΣΗΣ | | | | | | |
| ΣΚΡΕΚΑΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΤΡΙΚΑΛΩΝ | | | | | | |
| ΣΚΥΛΑΚΑΚΗΣ ΘΕΟΔΩΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΟΡΙΝΘΙΑΣ | | | | | | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΡΔΙΤΣΗΣ | | | | | | |
| ΣΤΑΪΚΟΥΡΑΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΦΘΙΩΤΙΔΟΣ | | | | | | |
| ΣΤΑΜΑΤΗΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΣΤΑΜΕΝΙΤΗΣ ΔΙΟΝΥΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΠΕΛΛΗΣ | | | | | | |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΓΡΕΒΕΝΩΝ | | | | | | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΣΑΜΟΥ | | | | | | |
| ΣΤΥΛΙΑΝΙΔΗΣ ΕΥΡΥΠΙΔΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΡΟΔΟΠΗΣ | | | | | | |
| ΣΤΥΛΙΑΝΙΔΗΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΣΤΥΛΙΟΣ ΓΕΩΡΓΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΡΤΗΣ | | | | | | |
| ΣΥΡΕΓΓΕΛΑ ΜΑΡΙΑ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Α' ΑΘΗΝΩΝ | | | | | | |
| ΤΑΓΑΡΑΣ ΝΙΚΟΛΑΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΟΡΙΝΘΙΑΣ | | | | | | |
| ΤΡΑΓΑΚΗΣ ΙΩΑΝΝΗΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β' ΠΕΙΡΑΙΩΣ | | | | | | |
| ΤΡΙΑΝΤΟΠΟΥΛΟΣ ΧΡΗΣΤΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΑΓΝΗΣΙΑΣ | | | | | | |
| ΤΣΑΒΔΑΡΙΔΗΣ ΛΑΖΑΡΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΗΜΑΘΙΑΣ | | | | | | |
| ΤΣΙΑΡΑΣ ΚΩΝΣΤΑΝΤΙΝΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΑΡΔΙΤΣΗΣ | | | | | | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΞΑΝΘΗΣ | | | | | | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΔΩΔΕΚΑΝΗΣΟΥ | | | | | | |
| ΦΟΡΤΩΜΑΣ ΦΙΛΙΠΠΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΚΥΚΛΑΔΩΝ | | | | | | |
| ΦΩΤΗΛΑΣ ΙΑΣΩΝ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΑΧΑΪΑΣ | | | | | | |
| ΧΑΡΑΚΟΠΟΥΛΟΣ ΜΑΞΙΜΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΛΑΡΙΣΗΣ | | | | | | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΣΕΡΡΩΝ | | | | | | |
| ΧΑΤΖΗΔΑΚΗΣ ΔΙΟΝΥΣΙΟΣ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΕΠΙΚΡΑΤΕΙΑΣ | | | | | | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | | ΝΕΑ ΔΗΜΟΚΡΑΤΙΑ | | | | | | | ΝΑΙ | | ΜΕΣΣΗΝΙΑΣ | | | | | | |
| ΧΡΥΣΟΧΟΪΔΗΣ ΜΙΧΑΗΛ | | ΝΕΑ ΔΗΜΟΚΡΑΤΙΑ | | | | | | | ΝΑΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΒΟΡΥΛΛΑΣ ΑΝΔΡΕΑΣ | | ΝΙΚΗ | | | | | | | ΠΡΝ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΒΡΕΤΤΟΣ ΝΙΚΟΛΑΟΣ | | ΝΙΚΗ | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΔΕΛΒΕΡΟΥΔΗΣ ΚΟΜΝΗΝΟΣ | | ΝΙΚΗ | | | | | | | ΠΡΝ | | ΠΙΕΡΙΑΣ | | | | | | |
| ΚΟΥΡΟΥΠΑΚΗ ΑΣΠΑΣΙΑ | | ΝΙΚΗ | | | | | | | ΠΡΝ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΝΑΤΣΙΟΣ ΔΗΜΗΤΡΙΟΣ | | ΝΙΚΗ | | | | | | | ΠΡΝ | | Α΄ ΘΕΣΣΑΛΟΝΙΚΗΣ | | | | | | |
| ΟΙΚΟΝΟΜΟΠΟΥΛΟΣ ΤΑΣΟΣ | | ΝΙΚΗ | | | | | | | ΠΡΝ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΡΑΚΟΒΑΛΗΣ ΑΘΑΝΑΣΙΟΣ | | ΝΙΚΗ | | | | | | | ΠΡΝ | | ΕΠΙΚΡΑΤΕΙΑΣ | | | | | | |
| ΡΟΥΝΤΑΣ ΓΕΩΡΓΙΟΣ | | ΝΙΚΗ | | | | | | | ΠΡΝ | | ΛΑΡΙΣΗΣ | | | | | | |
| ΤΣΙΡΩΝΗΣ ΣΠΥΡΙΔΩΝ | | ΝΙΚΗ | | | | | | | ΠΡΝ | | ΑΧΑΪΑΣ | | | | | | |
| ΑΝΔΡΟΥΛΑΚΗΣ ΝΙΚΟΛΑΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Α΄ ΘΕΣΣΑΛΟΝΙΚΗΣ | | | | | | |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΑΧΜΕΤ ΙΛΧΑΝ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΡΟΔΟΠΗΣ | | | | | | |
| ΒΑΤΣΙΝΑ ΕΛΕΝΗ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΗΡΑΚΛΕΙΟΥ | | | | | | |
| ΓΕΡΟΥΛΑΝΟΣ ΠΑΥΛΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Α' ΑΘΗΝΩΝ | | | | | | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΛΑΚΩΝΙΑΣ | | | | | | |
| ΔΟΥΔΩΝΗΣ ΠΑΝΑΓΙΩΤΗΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΕΠΙΚΡΑΤΕΙΑΣ | | | | | | |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Α΄ ΘΕΣΣΑΛΟΝΙΚΗΣ | | | | | | |
| ΚΑΖΑΝΗ ΑΙΚΑΤΕΡΙΝΗ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΕΥΒΟΙΑΣ | | | | | | |
| ΚΑΤΡΙΝΗΣ ΜΙΧΑΗΛ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΗΛΕΙΑΣ | | | | | | |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΚΟΖΑΝΗΣ | | | | | | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΑΡΚΑΔΙΑΣ | | | | | | |
| ΛΙΑΚΟΥΛΗ ΕΥΑΓΓΕΛΙΑ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΛΑΡΙΣΗΣ | | | | | | |
| ΜΑΝΤΖΟΣ ΔΗΜΗΤΡΙΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΕΠΙΚΡΑΤΕΙΑΣ | | | | | | |
| ΜΙΧΑΗΛΙΔΗΣ ΣΤΑΥΡΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΧΙΟΥ | | | | | | |
| ΜΟΥΛΚΙΩΤΗΣ ΓΕΩΡΓΙΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΒΟΙΩΤΙΑΣ | | | | | | |
| ΜΠΙΑΓΚΗΣ ΔΗΜΗΤΡΙΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΚΕΡΚΥΡΑΣ | | | | | | |
| ΝΙΚΗΤΙΑΔΗΣ ΓΕΩΡΓΙΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΔΩΔΕΚΑΝΗΣΟΥ | | | | | | |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΔΡΑΜΑΣ | | | | | | |
| ΠΑΝΑΣ ΑΠΟΣΤΟΛΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΧΑΛΚΙΔΙΚΗΣ | | | | | | |
| ΠΑΠΑΝΔΡΕΟΥ ΓΕΩΡΓΙΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΑΧΑΪΑΣ | | | | | | |
| ΠΑΠΠΑΣ ΠΕΤΡΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΚΙΛΚΙΣ | | | | | | |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΛΕΣΒΟΥ | | | | | | |
| ΠΑΡΑΣΤΑΤΙΔΗΣ ΣΤΕΦΑΝΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΚΙΛΚΙΣ | | | | | | |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΗΡΑΚΛΕΙΟΥ | | | | | | |
| ΠΟΥΛΑΣ ΑΝΔΡΕΑΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΑΡΓΟΛΙΔΟΣ | | | | | | |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΛΑΣΙΘΙΟΥ | | | | | | |
| ΣΤΑΡΑΚΑ ΧΡΙΣΤΙΝΑ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΑΙΤΩΛΟΑΚΑΡΝΑΝΙΑΣ | | | | | | |
| ΤΣΙΜΑΡΗΣ ΙΩΑΝΝΗΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΙΩΑΝΝΙΝΩΝ | | | | | | |
| ΧΝΑΡΗΣ ΕΜΜΑΝΟΥΗΛ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | ΡΕΘΥΜΝΗΣ | | | | | | |
| ΧΡΗΣΤΙΔΗΣ ΠΑΥΛΟΣ | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | | ΠΑΣΟΚ-ΚΙΝΗΜΑ ΑΛΛΑΓΗΣ | | | | | | | ΠΡΝ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΚΑΖΑΜΙΑΣ ΑΛΕΞΑΝΔΡΟΣ | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | ΕΠΙΚΡΑΤΕΙΑΣ | | | | | | |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | Α' ΑΘΗΝΩΝ | | | | | | |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΚΩΝΣΤΑΝΤΟΠΟΥΛΟΥ ΖΩΗ | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | | | | | |
| ΜΠΙΜΠΙΛΑΣ ΣΠΥΡΙΔΩΝ | | ΠΛΕΥΣΗ ΕΛΕΥΘΕΡΙΑΣ | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΑΚΡΙΤΑ ΕΛΕΝΑ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΕΠΙΚΡΑΤΕΙΑΣ | | | | | | |
| ΒΕΤΤΑ ΚΑΛΛΙΟΠΗ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΚΟΖΑΝΗΣ | | | | | | |
| ΓΑΒΡΗΛΟΣ ΓΕΩΡΓΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΑΡΓΟΛΙΔΟΣ | | | | | | |
| ΓΕΡΟΒΑΣΙΛΗ ΟΛΓΑ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΑΡΤΗΣ | | | | | | |
| ΓΙΑΝΝΟΥΛΗΣ ΧΡΗΣΤΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Α΄ ΘΕΣΣΑΛΟΝΙΚΗΣ | | | | | | |
| ΔΟΥΡΟΥ ΕΙΡΗΝΗ(ΡΕΝΑ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | | | | | |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΑΙΤΩΛΟΑΚΑΡΝΑΝΙΑΣ | | | | | | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΗΛΕΙΑΣ | | | | | | |
| ΚΑΡΑΜΕΡΟΣ ΓΕΩΡΓΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Α' ΑΝΑΤΟΛΙΚΗΣ ΑΤΤΙΚΗΣ | | | | | | |
| ΚΑΣΙΜΑΤΗ ΕΙΡΗΝΗ(ΝΙΝΑ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Β' ΠΕΙΡΑΙΩΣ | | | | | | |
| ΚΕΔΙΚΟΓΛΟΥ ΣΥΜΕΩΝ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΕΥΒΟΙΑΣ | | | | | | |
| ΚΟΚΚΑΛΗΣ ΒΑΣΙΛΕΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΛΑΡΙΣΗΣ | | | | | | |
| ΚΟΝΤΟΤΟΛΗ ΜΑΡΙΝΑ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΤΡΙΚΑΛΩΝ | | | | | | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΗΡΑΚΛΕΙΟΥ | | | | | | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΜΑΓΝΗΣΙΑΣ | | | | | | |
| ΜΠΑΡΚΑΣ ΚΩΝΣΤΑΝΤΙΝΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΠΡΕΒΕΖΗΣ | | | | | | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Α΄ ΘΕΣΣΑΛΟΝΙΚΗΣ | | | | | | |
| ΞΑΝΘΟΠΟΥΛΟΣ ΘΕΟΦΙΛΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΔΡΑΜΑΣ | | | | | | |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΑΧΑΪΑΣ | | | | | | |
| ΠΑΠΑΗΛΙΟΥ ΓΕΩΡΓΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΑΡΚΑΔΙΑΣ | | | | | | |
| ΠΑΠΠΑΣ ΝΙΚΟΛΑΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Β3' ΝΟΤΙΟΥ ΤΟΜΕΑ ΑΘΗΝΩΝ | | | | | | |
| ΠΟΛΑΚΗΣ ΠΑΥΛΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΧΑΝΙΩΝ | | | | | | |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΕΠΙΚΡΑΤΕΙΑΣ | | | | | | |
| ΤΣΙΠΡΑΣ ΑΛΕΞΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Α΄ ΠΕΙΡΑΙΩΣ | | | | | | |
| ΦΑΜΕΛΛΟΣ ΣΩΚΡΑΤΗΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | Β΄ ΘΕΣΣΑΛΟΝΙΚΗΣ | | | | | | |
| ΨΥΧΟΓΙΟΣ ΓΕΩΡΓΙΟΣ | | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | | | | | | ΟΧΙ | | ΚΟΡΙΝΘΙΑΣ | | | | | | |
|  |  | |  | |  |  |  |  |  |  | |  | |  |  |  |  |  |
|  |  | | **Ημ/νία:** | | | **11/07/2025** | | | |  | |  | |  |  |  |  |  |
|  |  | |  | |  |  |  |  |  |  | |  | |  |  |  |  |  |
|  | **Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις...επέκτασης και εκσυχρονισμού των μεταποιητικών δραστηριοτήτων στην Περιφέρεια Αττικής** | | | | | | | | | | | | | | | |  |  |
|  |  | |  | |  |  |  |  |  |  | |  | |  |  |  |  |  |
| **Άρθρο** | | | | | | | **ΝΑΙ** | | **ΟΧΙ** | | | **ΠΡΝ** | | | **ΣΥΝ** | | | |
| ΥΠ. ΤΡΟΠ. 375/20 | | | | | | | 177 | | 74 | | | 42 | | | 293 | | | |
|  |  | |  | |  |  |  |  |  |  | |  | |  |  |  |  |  |
|  |  | |  | | **Ο Πρόεδρος** | | |  |  |  | |  | |  |  |  |  |  |
|  |  | |  | |  |  |  |  |  |  | |  | |  |  |  |  |  |
|  |  | |  | |  |  |  |  |  |  | |  | | **Σελ.** | | 1/1 | |  |

**ΠΡΟΕΔΡΕΥΩΝ (Βασίλειος Βιλιάρδος):** Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση επί της αρχής, των υπολοίπων άρθρων, της τροπολογίας και του συνόλου του σχεδίου νόμου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Ανάπτυξης «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής» έγινε δεκτό κατά πλειοψηφία, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, στο σημείο αυτό επανερχόμαστε στη συζήτηση των επικαίρων ερωτήσεων.

Κύριε Υπουργέ, έχετε τον λόγο και ζητώ συγγνώμη για την καθυστέρηση.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, σε συνέχεια της προηγούμενης ίδιας ερώτησής σας επανέρχεστε με νέα ερώτηση, με τίτλο «Δεν τηρήσατε τη δέσμευσή σας σχετικώς με τη δημιουργία τμήματος Τεχνικών Επιθεωρητών Υγιεινής και Ασφάλειας στην εργασία στη Ρόδο». Και διερωτώμαι, πότε και με ποιον τρόπο, κύριε συνάδελφε, δεσμευτήκαμε είτε ως Υπουργείο Ανάπτυξης είτε εγώ προσωπικά για τη σύσταση ενός τέτοιου γραφείου;

Είναι προφανές ότι είτε δεν αντιληφθήκατε ορθά την από 5 Μαΐου απάντησή μου προς εσάς είτε επιθυμείτε να δημιουργήσετε εντυπώσεις. Και επειδή σας εκτιμώ πραγματικά, θα σταθώ καλοπροαίρετα απέναντί σας και θα θεωρήσω ότι πρόκειται περί παρερμηνείας. Γι’ αυτό και θα επιχειρήσω σήμερα να είμαι απολύτως σαφής, προκειμένου να μην υπάρχει κανένα περιθώριο για παρανοήσεις ή εσφαλμένες ερμηνείες. Και για να μπορέσετε να κατευθύνετε, αγαπητέ κύριε Νικητιάδη, τις ενέργειές σας προς αυτόν που πραγματικά είναι υπεύθυνος, σας λέω ότι υπεύθυνος αποκλειστικά και ανεξάρτητα από την τροποποίηση των διατάξεων του ν.4512/2018 -τις οποίες θα φέρουμε το αμέσως επόμενο διάστημα, αλλά είναι ανεξάρτητες αυτές οι τροποποιήσεις που θέλουμε να κάνουμε σε αυτό το νομοθετικό πλαίσιο με τη δημιουργία του γραφείου που επιθυμείτε στη Ρόδο- είναι το Σώμα Επιθεώρησης Εργασίας.

Εξηγούμαι συγκεκριμένα, για να ξέρετε τι θα κάνετε από δω και πέρα, γιατί δεν θέλω ούτε και εγώ να είστε μπαλάκι μεταξύ αρμοδίων, συναρμόδιων, υπουργείων ή υπηρεσιών και για να κατευθύνετε τις ενέργειές σας εκεί που πραγματικά θα μπορέσουν να δώσουν λύση στο πρόβλημα αυτό.

Η σύσταση τοπικών γραφείων της Επιθεώρησης Εργασίας όπως αυτό στη Ρόδο δεν εμπίπτει στις αρμοδιότητες του Υπουργείου Ανάπτυξης. Επιπλέον, η σύσταση και στελέχωση γραφείων της επιθεώρησης εργασίας δεν εξαρτάται από τη θεσμοθέτηση των διατάξεων του ν.4512/2018, αλλά η σύσταση και η στελέχωση τέτοιων γραφείων και επομένως και τοπικού γραφείου στη Ρόδο αποτελεί καθαρά οργανωτικό ζήτημα της Ανεξάρτητης Αρχής Επιθεώρηση Εργασίας. Εδώ τώρα ενόψει της απάντησης που θα σας έδινα, ζήτησα έγγραφα και από το Υπουργείο Εργασίας και από το Σώμα Επιθεώρησης Εργασίας. Θα σας τα θέσω υπόψη, που λένε ακριβώς αυτό το πράγμα.

Άρα, λοιπόν, όπως προανέφερα όλα αυτά που σας λέω σήμερα επιβεβαιώνονται και από τη σχετική επίσημη ενημέρωση του Υπουργείου Εργασίας και Κοινωνικής Ασφάλισης και διαβάζω το έγγραφο που θα σας θέσω υπόψη: Η Επιθεώρηση Εργασίας συνεστήθη με το άρθρο 102 του ν.4808/2021 ως ανεξάρτητη διοικητική αρχή χωρίς νομική προσωπικότητα με σκοπό τον έλεγχο της εφαρμογής της εργατικής νομοθεσίας. Βάσει του νόμου αυτού η αρχή απολαύει λειτουργικής ανεξαρτησίας και διοικητικής και οικονομικής αυτοτέλειας και δεν υπόκειται σε έλεγχο ούτε σε εποπτεία από κυβερνητικά όργανα, κρατικούς φορείς ή άλλες διοικητικές αρχές. Σύμφωνα με το άρθρο 106 του ν.4808/2021 ο Υπουργός Εργασίας μπορεί να υποβάλει στρατηγικές προτάσεις και να παρέχει στρατηγικές οδηγίες στην Επιθεώρηση Εργασίας, χωρίς ωστόσο αυτές να μπορούν να επεκταθούν σε οργανωτικά και λειτουργικά ζητήματα της Επιθεώρησης Εργασίας ή σε θέματα του προσωπικού αυτής. Άλλωστε, σύμφωνα με την παράγραφο 4 του άρθρου 114 του ιδίου νόμου ο διοικητής της Επιθεώρησης Εργασίας είναι αρμόδιος για όλα τα ζητήματα οργανωτικού χαρακτήρα της ανεξάρτητης αρχής.

Καθίσταται, λοιπόν, σαφές αυτήν τη φορά ελπίζω, κύριε συνάδελφε, ότι το ζήτημα της σύστασης γραφείου στη Ρόδο συνιστά οργανωτική αρμοδιότητα και ευθύνη αποκλειστική της Ανεξάρτητης Αρχής Επιθεώρησης Εργασίας και δεν συναρτάται ούτε εξαρτάται από τις διατάξεις του άρθρου 130 του ν.4512/2018. Σε ό,τι αφορά το ερώτημά σας σχετικά με το πότε οι εν λόγω διατάξεις πρόκειται να τεθούν προς νομοθετική ρύθμιση και μολονότι αυτές, όπως ήδη κατέστη σαφές, δεν σχετίζονται με τη σύσταση και στελέχωση παραρτήματος στη Ρόδο, να σας ενημερώσω, όπως σας είχα ενημερώσει και την προηγούμενη φορά, ότι οι διαβουλεύσεις με το συναρμόδιο Υπουργείο Εργασίας και την Επιθεώρηση Εργασίας για την οριστικοποίηση των διατάξεων βρίσκονται πλέον σε προχωρημένο στάδιο και αναμένεται σύντομα η θεσμοθέτηση τους. Αυτή είναι που δεν καταφέραμε να κάνουμε μέχρι 30 Ιουνίου του 2025 που είχαμε αρχικά προβλέψει.

Ως προς το δεύτερο ερώτημα, θα σας απαντήσω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό, τον κ. Τσαβδαρίδη.

Κύριε συνάδελφε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, ευχαριστώ για την καλοσύνη σας να με καθοδηγήσατε. Μετά από δύο χρόνια, μετά από τέσσερις ερωτήσεις, μετά από αντιπαράθεση με τέσσερις Υπουργούς, επιτέλους βρέθηκε –να το πω έτσι- κάποιος καλός Υπουργός. Όλοι καλοί είστε, αλλά εσείς φαίνεται ότι είστε πιο καλόψυχος και σας ευχαριστώ επαναλαμβάνω για την προσπάθεια να με καθοδηγήσετε σωστά.

Εγώ έχω από τα Πρακτικά το τι είπατε και πρώτη φορά μου τα λέτε. Μπορούσατε να μου τα πείτε αυτά και την προηγούμενη φορά. Να μου πείτε, «Κύριε Νικητιάδη, δεν έχουμε εμείς καμία δουλειά. Πηγαίνετε στην Επιθεώρηση Εργασίας, είναι ελεύθερη να κάνει τη δουλειά». Αν είναι έτσι. Τι μου λέγατε; «Επειδή, όμως, με την ερώτησή σας στο πρώτο της κομμάτι αναφέρεστε στο πότε σκοπεύουμε να φέρουμε τη νομοθετική ρύθμιση που αφορά στον αριθμό 130, πραγματικά ανήκει σε εμάς η επίσπευση της συγκεκριμένης νομοθετικής πρωτοβουλίας. Και επ’ αυτού θέλω να σας απαντήσω τα εξής: Στο Υπουργείο Ανάπτυξης και συγκεκριμένα στη διεύθυνση τάδε, έχουμε έρθει σε επαφή κ.λπ.. Για τον σκοπό αυτό συνεργαζόμαστε με όλα τα συναρμόδια Υπουργεία και τις αρχές εποπτείας για τη σταδιακή υιοθέτηση κ.λπ.».

Όλα αυτά μου τα λέγατε και με αφήνατε να αντιληφθώ ότι προηγούνται, όπως μου είπε και ο κ. Τσιλιβάκης. Προσέξτε όμως στο ίδιο σκέλος της απάντησής σας αφού εξηγείτε τη διαδικασία λέτε με απλά λόγια, αφού τα κάνετε όλα αυτά «Θα ανοίξει ο δρόμος για τη δημιουργία, εφόσον το αποφασίσει όμως η Επιθεώρηση Εργασίας». Τι σημαίνει αυτό; Ότι για όλα αυτά πρέπει να προηγηθούν, εσείς το λέτε εδώ. Με απλά λόγια όταν θα γίνουν όλα αυτά που μου λέτε τώρα ότι θα κάνετε, θα ανοίξει ο δρόμος. Αυτό μου λέει ο κ. Τσιλιβάκης.

Να σας πω κάτι; Δεν θα βρω εγώ τον τρόπο που πρέπει να λειτουργήσει αυτό το φοβερό επιτελικό κράτος, που μόνο επιτελικό κράτος δεν είναι. Είναι ένα επιτελικό χάος. Ειδικά σε αυτή την περίπτωση αποδεικνύεται περίτρανα. Και δεν αμφισβητώ και πάλι σας ευχαριστώ, γιατί δεν αμφισβητώ σε καμία περίπτωση τις δικές σας καλές προθέσεις. Εγώ λέω βρείτε τα, μιλήστε μεταξύ σας. Εγώ θα πάω να βρω τον κ. Τσιλιβάκη και θα του πάω τα Πρακτικά και θα του πω «κύριε Διοικητά, ορίστε τι μου λέει ο Υπουργός, δεν εξαρτάται». Εκτός και αν ο κ. Τσιλιβάκης αποσκοπεί αλλού, θα το διαπιστώσω αυτό, και θέλει να προχωρήσετε σε κάποιες ρυθμίσεις, έτσι ώστε να προχωρήσει και εκείνος στη δημιουργία του γραφείου.

Σε κάθε περίπτωση, δεν θέλω να έχει κανένας το κρίμα στον λαιμό του, αλλά τρέμω με το επόμενο πρόβλημα που θα προκύψει ξανά με εργαζόμενο γιατί είναι νέοι άνθρωποι, γιατί είναι μεροκαματιάρηδες, γιατί δουλεύουν μέσα στον ήλιο, σερβιτόροι, καμαριέρες, σε σκαλωσιές τον Αύγουστο να ανακαινίζουν ξενοδοχεία. Δεν είναι τίποτα πλούσιοι, είναι εργαζόμενοι που δουλεύουν για το βιος τους και είναι αμαρτία αυτός που παλεύει για να ζήσει, να μην γυρνάει στο σπίτι του επειδή δεν υπάρχει μια επιθεώρηση να πηγαίνει να ελέγχει τους εργασιακούς χώρους, έτσι ώστε να αποφύγουμε αυτούς τους θανάτους.

Δεν λέω ότι όλοι οι θάνατοι οφείλονται σ’ αυτό και δεν λέω ότι με τη δημιουργία του γραφείου δεν θα ξαναέχουμε θάνατο. Λέω, όμως, ότι εάν γίνει το γραφείο, είναι απολύτως βέβαιο ότι και ο κάθε εργοδότης θα προσέχει πολύ περισσότερο και πώς θα φτιάξει τη σκαλωσιά του και πώς θα διαμορφώσει τους εργασιακούς χώρους του.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Τον λόγο έχει ο Υφυπουργός Ανάπτυξης κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κύριε Νικητιάδη, απαντώντας στα όσα θέσατε, που έχουν να κάνουν με το συγκεκριμένο ερώτημα, το πρώτο, σας παραπέμπω κι εγώ στα Πρακτικά της προηγούμενης συνεδρίασης που λέω το εξής: «Όσον αφορά στο δεύτερο ερώτημα της επίκαιρης σχετικά με τη δημιουργία των Γραφείων Επιθεώρησης Εργασίας δεν αφορά αντικείμενο της μεταρρύθμισης του Συστήματος Εποπτείας του ν.4512/2018 και δεν εμπίπτει στο πλαίσιο των αρμοδιοτήτων της Γενικής Γραμματείας Βιομηχανίας. Επομένως, θα σας απαντήσω… «έλεγα τότε «…κύριε συνάδελφε, σύμφωνα με την ενημέρωση που έλαβα.

Επίσης, θα σας θέσω υπόψιν το από 4-7-2025 έγγραφο της Επιθεώρησης Εργασίας -καλό είναι να το έχετε εν όψει της δικιάς μου απάντησης σήμερα- το οποίο έγγραφο της Επιθεώρησης Εργασίας καταλήγει: «Τέλος, ως προς το ζήτημα σύστασης Τοπικού Γραφείου Επιθεώρησης Ασφάλειας και Υγείας στη Ρόδο, τούτο για λόγους βέλτιστης αποτελεσματικότητας…» λέει η Επιθεώρησης Εργασίας «…θα εξεταστεί στο πλαίσιο αναμόρφωσης του Οργανισμού της Αρχής και όχι μεμονωμένα. Δεν συναρτά ούτε μ’ αυτό το έγγραφο τη νομοθετική πρωτοβουλία που θα αναλάβουμε το αμέσως επόμενο διάστημα και έχει να κάνει με τον ν.4512/2018».

Άρα, επιβεβαιώνονται, και από αυτό το έγγραφο και από το έγγραφο του Υπουργείου Εργασίας, όλα αυτά που σας είπα προηγουμένως.

Ως προς το δεύτερο σκέλος της ερώτησής σας, θα ήθελα να σας επισημάνω ότι η αποστολή κλιμακίων ελέγχου δεν αφορά αντικείμενο της μεταρρύθμισης του Συστήματος Εποπτείας και επομένως, ούτε και το ζήτημα αυτό εμπίπτει στο πλαίσιο των αρμοδιοτήτων της Γενικής Γραμματείας Βιομηχανίας του Υπουργείου Ανάπτυξης.

Σύμφωνα με τη σχετική όμως επίσημη ενημέρωση του αρμόδιου Υπουργείου Εργασίας, με την υπ. αριθ. 15109 πρωτοκόλλου Υπουργική Απόφαση, καθορίστηκε από την Υπουργό Εργασίας και Κοινωνικής Ασφάλισης αφενός ο συνολικός αριθμός ελέγχων για το τρέχον έτος που θα πραγματοποιήσει η Επιθεώρηση Εργασίας ανά Περιφερειακή Διεύθυνση Επιθεώρησης, Ασφάλειας και Υγείας στην Εργασία και η Υπηρεσία Ειδικών Επιθεωρητών με τέσσερις χιλιάδες ενενήντα ελέγχους να έχουν καθοριστεί για την Περιφερειακή Διεύθυνση Πειραιά, Δυτικής Αττικής, Αιγαίου στη χωρική αρμοδιότητα της οποίας είναι και η Ρόδος με προτεραιότητα σε ελέγχους για την πρόληψη και την αντιμετώπιση της παραβατικότητας στον τομέα της ασφάλειας και της υγείας στην εργασία σε όλους τους κλάδους οικονομικής δραστηριότητας με κύρια προτεραιότητα επιχειρήσεις που ανήκουν στην κατηγορία επικινδυνότητας Α΄ και Β΄ του ν.3850/2010 και, ειδικότερα, κατασκευές και τεχνικά έργα -στόχος είναι το 20% του συνολικού αριθμού ελέγχων- η οποία προτεραιοποίηση και ποσόστωση ισχύει και για τους διενεργούμενους από την Υπηρεσία Ειδικών Επιθεωρητών ελέγχους.

Περαιτέρω, η Επιθεώρησης Εργασίας με έγγραφό της ενημερώνει από την πλευρά της ότι όλα τα αναφερόμενα στην ερώτησή σας εργατικά ατυχήματα διερευνώνται από τις Υπηρεσίες της Επιθεώρησης Εργασίας και οι σχετικές εκθέσεις έρευνας θα διαβιβαστούν στην αρμόδια εισαγγελική αρχή.

Με το ίδιο έγγραφο, ενημερώνει ότι το Τμήμα Επιθεώρησης της Ασφάλειας και της Υγείας στην Εργασία Πειραιά, στου οποίου τη χωρική αρμοδιότητα ανήκει και η Ρόδος και το έργο του οποίου συνδράμει η Υπηρεσία Ειδικών Επιθεωρητών Εργασίας, κατά το 2024 πραγματοποίησε τριακόσιους εξήντα ελέγχους, επέβαλε πενήντα πρόστιμα και δεκατέσσερις μηνυτήριες αναφορές, ενώ κατά το πρώτο εξάμηνο του 2025 έχουν ήδη διενεργηθεί εκατόν πενήντα πέντε έλεγχοι τα αποτελέσματα των οποίων είναι σε εξέλιξη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την τρίτη, με αριθμό 1161/1-7-2025, επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Εξωτερικών με θέμα: «Επιτακτική ανάγκη γνωστοποίησης των τεχνικών όρων της συμφωνίας μεταξύ της Ελλάδας και της Βουλγαρίας για τα ύδατα του Ποταμού Άρδα, ενόψει κινδύνου οικολογικής καταστροφής του υγροβιότοπου του Δέλτα Έβρου και οικονομικής καταστροφής των αγροτών της περιοχής Φερών-Πέπλου».

Θα απαντήσει ο Υφυπουργός Εξωτερικών κ. Χάρης Θεοχάρης, όπως και για όλες τις άλλες ερωτήσεις του Υπουργείου Εξωτερικών.

Έχετε τον λόγο, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, πραγματικά μεταφέρω την οργή, την αγανάκτηση και την απελπισία του αγροτικού πληθυσμού του Έβρου. Σήμερα όλος ο Έβρος, και δεν το λέω μεταφορικά, ούτε καθ’ υπερβολή, αλλά κυριολεκτικά, περιμένει την απάντησή σας.

Αυτά που συμβαίνουν στον Έβρο μεσούσης της καλλιεργητικής περιόδου δεν έχουν προηγούμενο. Είναι πρωτοφανή. Δεν έχει ξαναγίνει. Πάντα μπορεί να είχαμε κάποια λειψυδρία, κάποια προβλήματα με την απελευθέρωση υδάτων από τους Βούλγαρους, από τον Ποταμό Άρδα, αλλά αυτό που συμβαίνει τώρα δεν έχει προηγούμενο. Οι άνθρωποι έχουν σπείρει, άλλος 10.000, άλλος 20.000, άλλος 30.000, αναλόγως τα στρέμματα που έχει ο καθένας, και δεν έχει νερό να ποτίσει για να πάρει η παραγωγή. Κι αυτό είναι δικό σας αποτέλεσμα. Είναι αποτέλεσμα της Κυβέρνησης της Νέας Δημοκρατίας, λόγω της εγκληματικής αμέλειας της Κυβέρνησής σας.

Από το 2021 σας έλεγε ο ΓΟΕΒ Ορεστιάδας ότι τον Ιούλιο του 2024 λήγει η συμφωνία με τη Βουλγαρία για τα νερά και ελάτε να κάνουμε κάτι. Δεν κάνατε τίποτα. Πέρασε ο χρόνος. Φτάσαμε πέρυσι στο 2024 και τη λύση την έδωσε ο Περιφερειάρχης Ανατολικής Μακεδονίας και Θράκης με τη δικαιολογία τότε από την Κυβέρνησή σας ότι δεν είχατε αντίστοιχη κυβέρνηση και ομολόγους από τη Βουλγαρία. Και πήγε ο Περιφερειάρχης και βρήκε την άκρη, δεν ξέρω πώς τη βρήκε τέλος πάντων, αλλά πέρσι είχαμε νερά.

Φέτος, τώρα που μιλάμε, πριν από δύο μήνες, βγήκατε στις τηλεοράσεις και μιλήσατε για μια συνεργασία που υπάρχει μεταξύ της Βουλγαρίας και της Ελλάδος για την απελευθέρωση των υδάτων, και μάλιστα πενταετούς συμφωνίας. Ούτε συμφωνία είδαμε, ούτε κοινοποιήθηκε τίποτα.

Τον Δεκέμβριο του 2024 είχα κάνει κι εγώ ένα ερώτημα να μου δώσει τότε τη Συμφωνία που είχε υπογράψει ο κύριος Περιφερειάρχης. Δεν απαντήθηκε ποτέ. Τεχνικούς όρους δεν γνωρίζουμε.

Το αποτέλεσμα, για να μην μακρηγορώ, είναι ότι ο Έβρος αυτήν τη στιγμή στο νότιο κομμάτι έχει γίνει γήπεδο. Περνάς απέναντι στην Τουρκία και δεν λερώνονται καν τα παπούτσια σου, δεν υπάρχει νερό καθόλου, δεν λειτουργεί καμία αντλία, δεν λειτουργεί κανένα μπεκ, δεν ποτίζει κανένας. Πραγματικά σας το λέω.

Το φράγμα στον Βόρειο Έβρο, ένα φράγμα που είναι στο Θεραπειό, έχει φτάσει κάτω από δυόμισι μέτρα, δεν τραβάνε οι αντλίες, και οι αγρότες είναι στα καφενεία και κοιτιούνται μεταξύ τους και περιμένουν από εσάς να δώσετε τη λύση, όταν οι ίδιοι οι κυβερνητικοί Βουλευτές και η ίδια η Κυβέρνηση έρχονταν στον ΓΟΕΒ Ορεστιάδας και έλεγαν ότι δεν θα υπάρξει κανένα πρόβλημα, ότι συνεχίζουμε κανονικά και θα δοθεί η λύση.

Τώρα που είμαστε στο σημείο μηδέν αποδεικνύεται ότι είπατε ψέματα. Εκτός από ανίκανοι και άχρηστοι πολιτικά -όχι εσείς προσωπικά, η Κυβέρνηση- είστε και ψεύτες γιατί είπατε μια ακόμη φορά ψέματα στον εβρίτικο λαό.

Περιμένω λοιπόν από εσάς σήμερα, όχι εγώ, όλος ο εβρίτικος λαός που είναι στα κάγκελα, να δείτε τι γίνεται και αν υπάρχει τελικά αυτή η συμφωνία. Και αν υπάρχει αυτή η συμφωνία την οποία εσείς επαίρεστε ότι επιτύχατε, περιμένουμε να μας πείτε ποιοι είναι αυτοί οι όροι. Γιατί το αποτέλεσμα είναι ότι εδώ σήμερα που μιλάμε δεν υπάρχει και δεν ποτίζει κανείς στον πολύπαθο Έβρο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Κύριε Υφυπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):**  Ευχαριστώ, κύριε Πρόεδρε.

Ευχαριστώ, κύριε συνάδελφε. Δεν ξέρω για ποιον λόγο θέλετε να σηκώσετε τόσο πολύ τους τόνους για ένα θέμα το οποίο είναι σημαντικό και ουσιαστικό, προφανώς είναι σημαντικό για όλους τους πολίτες του Έβρου, για τους ανθρώπους που καλλιεργούν, και σε κάθε περίπτωση και για όλη τη χώρα μας.

Δεν υπάρχει καμία αμφιβολία και ουδεμία αμφισβήτηση για τη δουλειά η οποία έχει γίνει ήδη. Το Υπουργείο Εξωτερικών, ο ίδιος ο Υπουργός Εξωτερικών κ. Γεραπετρίτης, υπέγραψε στις 30 Απριλίου κοινή δήλωση σχετικά με τη χρήση των υδάτων του Ποταμού Άρδα.

Αυτό έγινε σε συνέχεια εντατικών διαπραγματεύσεων στις οποίες ο προκάτοχός μου κ. Χατζηβασιλείου, και τον ευχαριστώ γι’ αυτό, είχε πολύ ουσιαστικό ρόλο και έπαιξε ουσιαστικό ρόλο για να έρθουν σε πέρας.

Και μέσα στο πλαίσιο αυτό υπάρχει κοινή δήλωση, η οποία θέτει ένα πλαίσιο για τη διαχείριση των υδάτων, το οποίο επιτρέπει και θα συνεχίσει να επιτρέπει τις καλλιέργειες στο νομό Έβρου.

Τώρα, σε μια προσπάθεια να σηκώσετε τους τόνους, μας κατηγορήσατε ότι λέμε ψέματα, ότι δεν υπάρχει συμφωνία ή οτιδήποτε άλλο. Σας επιστρέφω τους χαρακτηρισμούς, απολύτως, πίσω. Είπατε, ας πούμε, ότι τα νερά είναι κάτω από τα δυόμισι μέτρα. Σήμερα πριν από λίγο, για να έχω την τελευταία ενημέρωση, επικοινώνησα ο ίδιος με τον Περιφερειάρχη, τον κ. Τοψίδη και με διαβεβαίωσε ότι τα νερά είναι πάνω από τα δυόμισι μέτρα. Είναι κοντά στα δυόμισι μέτρα και συνεπώς, πρέπει να είναι οι υπηρεσίες σε συνεχή επικοινωνία με τους ομολόγους τους στη Βουλγαρία, ώστε να μην συμβεί αυτό. Και σας διαβεβαιώ ότι σε κάθε περίπτωση αυτό θα συμβεί από όλα τα εμπλεκόμενα μέρη.

Τώρα, επιμένετε για τις τεχνικές λεπτομέρειες των συμφωνιών. Αυτές επαφίονται στην αρμοδιότητα άλλων υπηρεσιών και συνεπώς εγώ ως εκπρόσωπος του Υπουργείου Εξωτερικών, στο οποίο απευθύνετε την ερώτηση, δεν έχω κάτι περαιτέρω να προσθέσω.

Αυτό που έχω να πω είναι ότι το πλαίσιο αυτό, το οποίο διαπραγματεύτηκε το Υπουργείο Εξωτερικών και ο ίδιος ο Υπουργός με τον ομόλογό του το συνυπέγραψαν -όπως είπα ήδη- στις 30 Απρίλιου, είναι ένα πλαίσιο το οποίο επιτρέπει απολύτως τη διαχείριση των υδάτων προς όφελος των καλλιεργειών και των καλλιεργητών του Έβρου.

Στην ερώτησή σας, φυσικά, αναφέρεστε και στα ζητήματα της Τουρκίας. Τα νέα και εκεί πέρα είναι θετικά. Υπάρχει καλύτερη διαχείριση των υδάτων και έχω την αίσθηση ότι τα προβλήματα, στα οποία αναφέρεστε, δεν είναι ουσιαστικά σε κρίση αυτή την στιγμή. Υπάρχει προσπάθεια επανενεργοποίησης με επίσημη πρόταση, που έχει κάνει το Υπουργείο μας, της Κοινής Επιτροπής Εμπειρογνωμόνων, ώστε να υπάρξει συνεργασία και πνεύμα συνεργατικό με τους αντίστοιχους τεχνικούς από την τουρκική πλευρά, ώστε να υπάρχει διαχείριση των υδάτων και από αυτή την άποψη προς όφελος των κατοίκων, προς όφελος των καλλιεργητών και φυσικά προς όφελος του οικοσυστήματος, τη στιγμή που βρισκόμαστε σε μια δύσκολη περίοδο, μια περίοδο κλιματικής απορρύθμισης, η οποία έτσι κι αλλιώς θα δημιουργεί και θα συνεχίσει να δημιουργεί προβλήματα λειψυδρίας, όχι μόνο στον Έβρο, αλλά και σε άλλες περιοχές.

Ας μην ξεχνάμε ότι η κοιλάδα αυτή είναι μια κοιλάδα, η οποία αρδεύεται ικανοποιητικά σε σχέση με άλλες περιοχές της χώρας μας, οι οποίες έχουν ενδεχομένως πολύ μεγαλύτερο πρόβλημα λειψυδρίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Σας είπε, δηλαδή, ο κ. Τοψίδης, ο Περιφερειάρχης Ανατολικής Μακεδονίας και Θράκης ότι δεν υπάρχει κανένα πρόβλημα, ότι υδροδοτούνται;

Στη δευτερολογία σας απαντήστε μου λίγο σ’ αυτό, γιατί σας είπε ότι είναι πάνω από δυόμισι μέτρα στον βόρειο Έβρο. Και επειδή είναι πάνω από δυόμισι μέτρα στον βόρειο Έβρο, τι σημαίνει αυτό στο φράγμα; Στα δυόμισι μέτρα παύουν να λειτουργούν οι αντλίες, δεν τραβάει τίποτα. Κάποια στιγμή έφτασε μέχρι το 2,8, χθες κατέβηκε κάτω από τα δυόμισι. Τώρα, αν άφησαν χθες το βράδυ οι Βούλγαροι κάποια νερά και πήγε στα δυόμισι μέτρα, είστε ευχαριστημένοι σαν Κυβέρνηση;

Αυτό θα γυρίσω εγώ τώρα στον Έβρο και θα τους πω ότι είναι στα δυόμισι μέτρα; Το βράδυ μπορεί να πέσει στο ενάμισι μέτρο, αύριο θα δούμε πάλι, να παίξουμε τζόκερ, να το βάλουμε στο στοίχημα πόσο θα πάει αύριο δυόμισι, τρία, τεσσεράμισι, πέντε;

Είναι τώρα σοβαρή απάντηση αυτή, κύριε Υφυπουργέ; Είναι η επίσημη απάντηση Ελληνικής Κυβέρνησης από το στόμα σας, από τα χείλη σας και είστε ευχαριστημένοι; Και εφόσον έγιναν τόσες πολλές ενέργειες, όπως είπατε, για κοινή δήλωση που υπογράφηκε, τότε γιατί έχουμε αυτό το πρόβλημα; Εφόσον τα χειριστήκατε όλα τόσο σωστά και έγιναν αυτές οι κοινές δηλώσεις, συμφωνία δεν έχουμε δει, ούτε έγγραφη ούτε τίποτα, Σας την συζητάμε, να την δούμε. Ψιλικατζίδικο αγοράζεις και υπάρχει ιδιωτικό συμφωνητικό μεταξύ των ιδιωτών. Εδώ κάνατε μια υποτίθεται διακρατική συνεργασία και την κρύβετε; Τι είναι θέμα εθνικής ασφάλειας δημοσίας τάξεως; Δώστε την, κοινοποίησε την στους ΓΟΕΒ, στο Ελληνικό Κοινοβούλιο να δούμε τους τεχνικούς όρους και αν τελικά επετεύχθη συμφωνία. Γιατί συμφωνία χωρίς υπογραφή εγώ δεν ξέρω, κύριε Υπουργέ, αν δεν υπάρχει υπογραφή και οι τεχνικοί όροι. Και απ’ ότι αποδεικνύεται δεν υπάρχει τίποτα.

Και πείτε στον κ. Τοψίδη -δεν ξέρω εάν σας το είπε- να σας δώσω και τις φωτογραφίες, που είναι προχθεσινές από τον Έβρο, το νότιο κομμάτι κάτω, που βάζεις δύο τερματάκια, παίρνεις και λίγο γκαζονάκι και παίζεις ποδόσφαιρο στον Έβρο ποταμό μέσα. Δεν δουλεύει ούτε ένα μπεκ, κύριε Υπουργέ, στο νότιο κομμάτι. Οικολογική τεράστια καταστροφή στο Δέλτα του Έβρου. Τελειώσανε τα άλογα. Ψοφάνε, πεθαίνουν, γιατί δεν έχουν νερό. Ο Έβρος έχει γίνει θάλασσα και έχουμε τεράστια οικολογική καταστροφή. Οι αλιείς τελειώσανε. Δεν υπάρχει ψάρι στο γλυκό νερό ποταμίσιο.

Και λέτε εσείς τώρα ότι τα κάνατε όλα σωστά. Να γυρίσω στον Έβρο και να πω ότι ο Υπουργός είπε ότι αύριο θα γίνουν κάποιες συναντήσεις, θα πάμε στη Βουλγαρία -εφόσον υπάρχει συμφωνία, όπως λέτε- θα ζητήσουμε από τους Βούλγαρους να τηρήσουν τη συμφωνία, για να έχετε αύριο νερό. Είναι δυνατόν; Είστε σοβαρός; Να γυρίσω εγώ και να πω ότι είπε ο κ. Τοψίδης ότι σήμερα είναι πάνω από δυόμισι μέτρα, αύριο μπορεί να είναι στα δύο, μεθαύριο θα είναι στα τρία. Ο άλλος έχει δώσει 30.000, 40.000, 50.000 και περιμένει να παράξει, να βγάλει παραγωγή.

Μιλάμε για τον Έβρο, κύριε Υπουργέ. Μιλάμε για τον Έβρο, που υποτίθεται τόσο στηρίζετε και έχει εγκαταλειφθεί τελείως, γιατί αυτή είναι η πραγματικότητα. Παίρνατε 44%, αλλά βρήκατε και τα κάνατε, γιατί αυτά αν τα κάνατε στην Κρήτη ή σε άλλη περιοχή, θα σας είχαν πάρει με τις πέτρες.

Ξαναδείτε το λίγο το θέμα. Περιμένω, παρακαλώ πολύ, στη δευτερολογία σας μια πιο σοβαρή απάντηση. Περίμενα επί ποταμιών να ξέρετε, από το Ποτάμι προερχόσαστε, κάπου εκεί καθόσασταν. Είπα ότι τα ποτάμια θα τα γνωρίζετε, αλλά δεν άκουσα μια ουσιαστική απάντηση, κύριε Υπουργέ. Και επειδή σας σέβομαι και σας εκτιμώ θέλω μια ουσιαστική απάντηση. Δεν είναι θέμα να μαλώνουμε μεταξύ μας. Είναι θέμα να πούμε στους Εβρίτες κάτι σημαντικό, κάτι ουσιαστικό να αναλυθεί από αυτή τη συζήτηση, να εξαχθεί ένα συμπέρασμα σοβαρό, μια ελπίδα για να μπορέσουμε όλοι μας να βοηθήσουμε τον αγρότη στον Έβρο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Ορίστε, κύριε Υφυπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Ευτυχώς, κύριε συνάδελφε, που με σέβεστε. Στην πρωτολογία σας με είπατε ψεύτη.

**ΠΑΡΑΣΧΟΣ ΠΑΠΑΔΑΚΗΣ:** Την Κυβέρνηση είπα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Στη δευτερολογία σας μη σοβαρό. Φανταστείτε να μην με σεβόσασταν κιόλας, τι θα είχα να ακούσω.

Τα πράγματα είναι πάρα πολύ απλά. Το μέγεθος του λαϊκισμού σας φαίνεται από το γεγονός ότι βάλατε τον Έβρο σε αντιδιαστολή με την Κρήτη. Θα βάλουμε τώρα τις περιοχές μεταξύ τους, να έχουμε εδώ τον κ. Ανδριανό να πούμε για την Αργολίδα ή να πούμε για την Κρήτη ή να πούμε για τον Έβρο.

Εγώ σας είπα τα πράγματα ως έχουν. Και μπορώ να απαντήσω προφανώς, διότι απευθύνετε μια ερώτηση στο Υπουργείο Εξωτερικών, κατά λόγο αρμοδιότητας στο Υπουργείο Εξωτερικών για τις ενέργειες που έκανε ο Υπουργός, για τις ενέργειες που έκανε ο Υφυπουργός ο προκάτοχός μου και όλα όσα έχω ενημερωθεί εγώ στον χρόνο που είμαι Υφυπουργός.

**ΠΑΡΑΣΧΟΣ ΠΑΠΑΔΑΚΗΣ:** …(δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Είχατε τον χρόνο σας. Δεν πειράζει, τώρα θα με ακούσετε.

Σας λέω, λοιπόν, ότι αυτήν τη στιγμή ως έχουν τα πράγματα οι αντλίες λειτουργούν, η στάθμη στη δεξαμενή είναι πάνω από τα δυόμισι μέτρα και προφανώς όλες οι υπηρεσίες οι αντίστοιχες είναι σε επαφή με τους ομολόγους τους από τη βουλγαρική πλευρά, ώστε τα συμφωνηθέντα να τηρηθούν και να μην είμαστε τόσο κοντά. Δεν είπε κανένας ότι δεν υπάρχει πρόβλημα. Ούτε ήρθα εγώ να σας πω ότι δεν υπάρχει πρόβλημα, όπως προσπαθήσατε να ισχυρισθείτε. Ούτε ήρθα να σας πω ότι μου είπε ο Περιφερειάρχης ότι δεν υπάρχει πρόβλημα. Δεν είπα εγώ αυτό. Εγώ είπα όταν με λέτε ψεύτη, τουλάχιστον τα δικά σας δεδομένα, όταν τα μεταφέρετε να μην είναι ανακριβή.

Συνεπώς, είναι ένα ζήτημα στο οποίο είμαστε ενεργά από επάνω. Ως Υπουργείο εμείς αυτό που είχαμε να κάνουμε είναι να θέσουμε στο πλαίσιο των επαφών του Υπουργείου Εξωτερικών το κοινό πλαίσιο των συμφωνιών για την ερχόμενη πενταετία. Και βέβαια, φυσικά τα αρμόδια Υπουργεία να αναλάβουν την τεχνική δουλειά της υλοποίησής των συμφωνιών και προφανώς να γίνουν και όποιες ενέργειες είτε από την Περιφέρεια είτε από άλλα Υπουργεία, ώστε και μακροχρόνια να δημιουργηθούν, οι δομές εκείνες οι οποίες θα λύσουν το πρόβλημα σε μια μόνιμη βάση, ώστε να μην δημιουργείται κανένα πρόβλημα.

Αυτό είναι που σας λέω. Και αυτό που μπορείτε να πάτε να πείτε στους συμπολίτες σας, όπως το λένε καθημερινά οι Βουλευτές του Έβρου της Νέας Δημοκρατίας, γιατί καθημερινά μιλάω μαζί τους, είναι ότι όλες οι απαραίτητες ενέργειες γίνονται για να είναι σε βραχυπρόθεσμο επίπεδο η στάθμη πάνω από εκεί που πρέπει, αλλά και σε μεσο-μακροπρόθεσμο επίπεδο να μην είμαστε σε ένα οριακό σημείο, όπως πράγματι για κάποιες μέρες είμαστε για να μην νιώθουν ανασφάλεια οι αγρότες μας της περιοχής ή βέβαια, όπως αναφερθήκατε και σε ζητήματα οικοσυστήματος, το οικοσύστημα να μην έχει κάποια μόνιμη βλάβη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υφυπουργέ.

Συνεχίζουμε με την πέμπτη με αριθμό 1167/4-7-2025 επίκαιρη ερώτηση του πρώτου κύκλου του Βουλευτή Α΄ Ανατολικής Αττικής της Κ.Ο. «ΝΙΚΗ» κ. Τάσου Οικονομόπουλου προς τον Υπουργό Εξωτερικών με θέμα: «Συμμετοχή της Τουρκίας στα ευρωπαϊκά εξοπλιστικά προγράμματα.- Πώς προστατεύονται τα ελληνικά συμφέροντα;».

Κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κατά το τελευταίο διάστημα καταγράφηκαν ανησυχητικές εξελίξεις στον τομέα της Κοινής Πολιτικής Ασφάλειας και Άμυνας της Ευρωπαϊκής Ένωσης. Παρά τις ενστάσεις της Ελλάδας και της Κυπριακής Δημοκρατίας η πλειοψηφία των κρατών-μελών επέτρεψε τη συμμετοχή της Τουρκίας σε ευρωπαϊκά εξοπλιστικά προγράμματα μέσω του νέου χρηματοδοτικού μηχανισμού SAFE Security Action For Europe.

Το πρόγραμμα SAFE ύψους 150 δισεκατομμυρίων ευρώ εγκρίθηκε στις 27 Μαΐου με ειδική πλειοψηφία και όχι ομοφωνία και προβλέπει τη συγχρηματοδότηση αμυντικών επενδύσεων με συμμετοχή τρίτων χωρών έως και 35%. Η συμμετοχή της Τουρκίας προκαλεί έντονη ανησυχία για την ασφάλεια της Ελλάδας και της Κύπρου. Παρά τη συνεχιζόμενη τουρκική προκλητικότητα, την άρνηση αναγνώρισης της Κυπριακής Δημοκρατίας και τις παραβιάσεις στο Αιγαίο και το casus belli κατά της Ελλάδος η Ελληνική Κυβέρνηση δεν απέτρεψε την ένταξή της στο SAFE ούτε εξασφάλισε ρητή πρόβλεψη αποκλεισμού της. Αντίθετα, η Τουρκία μπορεί να παρακάμψει θεσμικά φίλτρα μέσω εξαγοράς ευρωπαϊκών εταιρειών, όπως η περίπτωση της ιταλικής Piaggio από την τουρκική Baykar ή ως υπεργολάβος ως 15% χωρίς έγκριση από το Ευρωπαϊκό Συμβούλιο. Και αυτά ενώ ο κανονισμός SAFE δεν διασφαλίζει επαρκή διαφάνεια για τις πολυεθνικές κοινοπραξίες ούτε υποχρεώνει σε πλήρη δημοσιοποίηση μετοχικής σύνθεσης.

Ερωτάστε, κύριε Υπουργέ: Πώς προβλέπεται να διαμορφωθεί η διαδικασία έγκρισης προγραμμάτων του μηχανισμού SAFE με συμμετοχή τρίτων χωρών; Ποια μέτρα διαφάνειας θα ληφθούν, ώστε τα κράτη-μέλη να έχουν πλήρη πρόσβαση σε πληροφορίες σχετικά με την προέλευση υλικού και τη μετοχική σύνθεση των εμπλεκόμενων εταιρειών, χωρίς να προβάλλονται ρήτρες εμπιστευτικότητας ή ερμηνείες περί δημοσίων συμβάσεων που περιορίζουν τον έλεγχο; Πώς θα διασφαλίζεται ότι δεν θα επιτρέπεται η έμμεση εμπλοκή τρίτων χωρών, όπως η Τουρκία, μέσω συμπαραγωγών ή πολυεθνικών σχημάτων;

Και δεύτερον: Δεδομένης της αξίωσης της Τουρκίας για συμμετοχή στον ευρωπαϊκό μηχανισμό SAFE, προτίθεται η Κυβέρνηση να θέσει ως προϋπόθεση ρητούς όρους υπεράσπισης των ελληνικών εθνικών συμφερόντων, όπως η άσκηση του δικαιώματος επέκτασης των χωρικών υδάτων στα 12 ν.μ., η ανακήρυξη ΑΟΖ σύμφωνα με το Διεθνές Δίκαιο της Θάλασσας και η αποχώρηση του τουρκικού στρατού κατοχής από την Κύπρο;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Υφυπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Κύριε συνάδελφε, ευχαριστώ πολύ.

Πρέπει να πούμε ορισμένα πράγματα για το πλαίσιο πάνω στο οποίο πάρθηκαν οι αποφάσεις, τις κινήσεις της Κυβέρνησης, του Πρωθυπουργού, του Υπουργού Εξωτερικών ειδικότερα, ώστε το πλαίσιο αυτό να είναι το καλύτερο δυνατό σε σχέση με τα ελληνικά συμφέροντα.

Το πρώτο που πρέπει να σημειώσουμε είναι ότι τα ζητήματα που έχουν σχέση με την ασφάλεια και την άμυνα από τις ευρωπαϊκές συνθήκες, αλλά και τώρα, μέσα σε αυτό το πλαίσιο των κοινών αποφάσεων για την κοινή πολιτική άμυνας και ασφάλειας, επαφίενται στα κράτη-μέλη. Είναι τα μόνα αρμόδια για να αποφασίζουν πώς θα διασφαλίσουν καλύτερα την άμυνά τους και την ασφάλειά τους. Συνεπώς αυτό το πλαίσιο δεν είναι ένα πλαίσιο το οποίο έχει αλλάξει.

Το δεύτερο είναι ότι πράγματι μέσα από τη διαδικασία του Κανονισμού 1106 του Συμβουλίου της Ευρωπαϊκής Ένωσης από τις 27-5-2025 δημιουργήθηκε το εργαλείο SAFE, εργαλείο το οποίο εγκαθιδρύει έναν προσωρινό μηχανισμό δανεισμού των κρατών-μελών από την Ένωση με σκοπό την ενίσχυση των αμυντικών βιομηχανιών τους για την ερχόμενη εξαετία. Βλέπετε ότι και αυτό το εργαλείο περνάει μέσα από τα ίδια τα κράτη-μέλη τα οποία είναι και τα μόνα αρμόδια, όπως ακριβώς σας το είπα.

Το πλαίσιο αυτό όπως δημιουργήθηκε έχει πολλαπλές δικλείδες ασφαλείας, σε μερικές από αυτές αναφερθήκατε. Προφανώς είναι δικλείδες ασφαλείας που διέπονται από την αρχή της αναλογικότητας άνω του 15%, άνω του 65%, άνω του 35% και ούτω καθ’ εξής, ώστε η αντίδραση η οποία υπάρχει να έχει κάποιο νόημα στη συλλογική ενεργοποίησή της.

Και από την άλλη πρέπει να πούμε, και θα συμφωνήσω και μαζί σας σε αυτό, ότι το σύγχρονο οικονομικό περιβάλλον είναι πολυσύνθετο και μπορούν να υπάρξουν προσπάθειες και από την Τουρκία -αναφερθήκατε στην εξαγορά της ιταλικής Piaggio Aerospace αυτήν την περίοδο- διαδικασίες τις οποίες πράγματι πολλές χώρες ενδεχομένως να προσπαθήσουν να παρακάμψουν, υπάρχουν τα πολυεθνικά σχήματα και ούτω καθ’ εξής.

Αυτό που πρέπει να πούμε λοιπόν είναι ότι, προκειμένου να μη δημιουργηθούν συνθήκες όπου εταιρικές συμμετοχές, συμπαραγωγές και πολυεθνικά σχήματα υπερκεράζουν τα ζωτικά συμφέροντα ασφάλειας και άμυνας της Ευρώπης και των κρατών-μελών ο κανονισμός απαιτεί ώστε αυτές οι αναδοχές, εργολαβίες, υπεργολαβίες και ούτω καθ’ εξής για τα αμυντικά έργα να συμμορφώνονται εκ των προτέρων και στον Κανονισμό 452 του Ευρωπαϊκού Κοινοβουλίου για τον έλεγχο των ξένων επενδύσεων, αλλά φυσικά και στις διαδικασίες που προβλέπονται διαφάνειας από τον Κανονισμό 1106 του Συμβούλιου της Ευρωπαϊκή Ένωση, που έχει σχέση με τη δημιουργία του εργαλείου αυτού, του SAFE.

Αυτό που είναι αν θέλετε πάρα πολύ σημαντικό είναι ότι το αμυντικό έργο για το οποίο απαιτείται αυτή η συμμετοχή, αμυντικό έργο το οποίο έχει σχέση με τα κράτη-μέλη είτε με τον Ενιαίο Οικονομικό Χώρο είτε φυσικά και με την Ουκρανία, ανεξάρτητα από το ποσοστό συμμετοχής του δεν θα μπορεί να λάβει χρηματοδότηση από το εργαλείο SAFE, αν δεν διαπιστωθεί ότι η συμμετοχή αυτή είναι απαραίτητη, πρώτον, επωφελής, δεύτερον, και δεν θίγει τα συμφέροντα κανενός κράτους-μέλους της Ευρωπαϊκής Ένωσης, άρθρο 16 παράγραφος 10.

Αυτή ακριβώς η ρήτρα έτσι όπως ακριβώς περιγράφηκε δεν είναι τυχαία. Είναι μια ρήτρα για την οποία υπήρξαν διπλωματικές ενέργειες από την πλευρά της Ελληνικής Κυβέρνησης ώστε να μπει. Και αν μάλιστα αυτή η συμμετοχή υπερβαίνει το 35% του εκτιμώμενου κόστους των κατασκευαστικών στοιχείων και του τελικού προϊόντος, τότε απαιτείται -το αναφέρει το άρθρο 17- επιπρόσθετα η σύναψη συμφωνίας οικονομικής, χρηματοδοτικής ή τεχνικής συνεργασίας με το τρίτο κράτος. Άρα απαιτείται να εμπλακεί ρητά μέσω της διαδικασίας της συμφωνίας αυτής και η οποία αυτή συμφωνία εγκρίνεται από το Συμβούλιο με ομοφωνία. Όπως καταλαβαίνετε και καταλαβαίνει και ο ελληνικός λαός που μας παρακολουθεί, αυτό διασφαλίζει πλήρως τα συμφέροντα της χώρας μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υπουργέ, ακούσαμε με προσοχή την τοποθέτησή σας. Επιτρέψτε μου όμως να επιμείνω σε ορισμένα κρίσιμα σημεία που δεν έτυχαν επαρκούς απάντησης και τα οποία αγγίζουν ευθέως τον πυρήνα της εθνικής μας ασφάλειας και αξιοπρέπειας.

Η Κυβέρνηση φαίνεται να θεωρεί επαρκή την επίκληση των άρθρων 212 και 218 της Ευρωπαϊκής Ένωσης για τον έλεγχο της συμμετοχής τρίτων χωρών, όπως η Τουρκία, στο SAFE.

Αυτά, όμως, δεν προσφέρουν ρητή δικλείδα ασφαλείας. Σύμφωνα με τον Καθηγητή Δικαίου της Ευρωπαϊκής Ένωσης κ. Μανώλη Περάκη, η άποψη ότι απαιτείται ομοφωνία για διμερείς συμφωνίες τρίτων χωρών δεν έχει νομικό έρεισμα. Οι διατάξεις αυτές στηρίζονται σε ειδική πλειοψηφία, εκτός αν αφορά θέματα ΚΕΠΠΑ, Κοινής Εξωτερικής Πολιτικής και Πολιτικής Ασφάλειας, κάτι που δεν ισχύει στον Κανονισμό SAFE.

Ούτε η Αιτιολογική Σκέψη 23, ούτε η παράγραφος 10 του άρθρου 16, στις οποίες αναφερθήκατε, προσφέρουν επαρκή νομική θεώρηση. Η τελευταία μιλά για απειλές. Όμως, ούτε η Ευρωπαϊκή Ένωση ούτε το ΝΑΤΟ αναγνωρίζουν επίσημα την Τουρκία ως απειλή. Και πώς να γίνει άλλωστε, αφού τίθεται το ερώτημα: Μπορεί η Ελλάδα να ασκήσει βέτο; Υπάρχει πραγματική θεσμική δικλείδα ή απλώς ευσεβής πόθος; Μήπως πρέπει να διεκδικήσουμε αναθεώρηση του Κανονισμού SAFE;

Περαιτέρω, η επιλογή εξομάλυνσης με την Τουρκία απέτυχε. Η Διακήρυξη των Αθηνών αποσιώπησε τις τουρκικές απειλές και υπονόμευσε το επιχείρημά μας όταν ζητούμε στήριξη από τους εταίρους μας. Την ώρα που η Τουρκία επιχειρεί να καταστεί ρυθμιστής της ευρωπαϊκής άμυνας, εμείς δηλώνουμε ότι οι διμερείς μας σχέσεις είναι σχεδόν τέλειες.

Η Ελλάδα τρέχει πίσω από τις εξελίξεις, χωρίς εθνικό αφήγημα, ενώ η Baykar εξαγοράζει ευρωπαϊκές εταιρείες, όπως και η Piaggio.

Ποια είναι η εθνική στρατηγική για συμμετοχή μας στα νέα ευρωπαϊκά εργαλεία άμυνας SAFE, EDF, EDIRPA κ.λπ.; Θα συμμετάσχουμε τελικά στο Πρόγραμμα SAFE -γιατί άλλα μας είπε ο κ. Δένδιας και μετά ακούσαμε άλλα- ή θα παραμείνουμε απλοί παρατηρητές των εξελίξεων; Πώς θα ενισχύσουμε την εγχώρια αμυντική βιομηχανία μας;

Τι προτίθεται να κάνει η Κυβέρνηση ενόψει της κυπριακής προεδρίας του Συμβουλίου της Ευρωπαϊκής Ένωσης το πρώτο εξάμηνο του 2026 στο πλαίσιο του τριμερούς σχήματος Δανία - Κύπρος – Ιρλανδία; Μήπως θα πρέπει να το δούμε ως μία ευκαιρία στρατηγικής παρέμβασης, ώστε να οικοδομηθεί ένας συντονισμένος εθνικός άξονας εντός της ευρωπαϊκής αμυντικής πολιτικής, με ξεκάθαρες κόκκινες γραμμές ως προς τη συμμετοχή της Τουρκίας;

Θα αναφέρω κάτι τελευταίο, αλλά πάρα πολύ κρίσιμο. Η άρση του casus belli χωρίς ρητή και νομικά δεσμευτική παραδοχή της Τουρκίας ότι η Ελλάδα δικαιούται να επεκτείνει τα χωρικά της ύδατα στα δώδεκα ναυτικά μίλια δεν σημαίνει απολύτως τίποτα. Είναι απλώς φραστικός εξευμενισμός χωρίς ουσία.

Κύριε Υπουργέ, η άμυνα της χώρας δεν είναι πεδίο για αοριστίες, ηττοπάθεια ή διαχειριστικό εφησυχασμό. Χρειαζόμαστε εθνική στρατηγική, όραμα, ανάταξη της αμυντικής παραγωγής και ενεργητική διπλωματία, όχι σιωπηλή αποδοχή τετελεσμένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Υφυπουργέ, έχετε τον λόγο. Έγιναν πολλές ερωτήσεις βέβαια.

Ορίστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):**  Τέθηκαν πολύ ευρύτερα θέματα, κύριε Πρόεδρε. Θα προσπαθήσω να τα συμπτύξω στον χρόνο που μου δίνει ο Κανονισμός της Βουλής.

Κύριε συνάδελφε, εσείς τώρα κάνατε μια κρίση όλης της εξωτερικής πολιτικής της Κυβέρνησης και της πολιτικής άμυνας.

Θα ξεκινήσω, γιατί θέλω πάντοτε να είμαι συναινετικός, με την τελευταία σας φράση «για όλα όσα χρειάζεται η χώρα μας», ενεργητική εξωτερική πολιτική και όπως τα περιγράψατε. Συμφωνώ απολύτως. Προσθέτω μόνο ότι τα έχει ήδη. Αυτή είναι, αν θέλετε, η διαφορά μας. Διότι ζούμε σε ένα περιβάλλον στο οποίο οι προκλήσεις ασφαλείας και άμυνας που καλούμαστε να αντιμετωπίσουμε είναι τεράστιες.

Είναι τεράστιες σε παγκόσμιο επίπεδο, καθότι το συνολικό σύστημα ασφαλείας, το παγκόσμιο, είναι υπό συνεχή αναδιάταξη και υπό συνεχή επαναδιαπραγμάτευση από τις λεγόμενες «μεγάλες δυνάμεις». Και σε αυτό το πλαίσιο η χώρα μας πρέπει να έχει σταθερό το χέρι στο τιμόνι. Να είστε σίγουρος ότι το έχει, το έχει από τον Πρωθυπουργό, το έχει από τον Υπουργό Εξωτερικών και το έχει και από τον Υπουργό Άμυνας. Ξαναλέω, να είστε σίγουρος.

Είναι η μόνη εποχή στην οποία η ελληνική εξωτερική πολιτική είναι τόσο πολυδιάστατη. Δεν είναι μια σειρά ευχολογίων, αλλά αποτελείται από συγκεκριμένες στρατηγικές κινήσεις οι οποίες μας επιτρέπουν να κερδίζουμε έδαφος, να κερδίζουμε συμμάχους, να παίζουμε εποικοδομητικό ρόλο και στην περιοχή μας και στις σχέσεις της Ευρωπαϊκής Ένωσης με άλλες περιοχές, αλλά φυσικά και σε διμερές επίπεδο.

Είναι επίσης η μοναδική περίοδος στην οποία έχουμε ανακοινώσει το πλήρες εξοπλιστικό δόγμα για το επόμενο διάστημα, το οποίο υπερβαίνει μάλιστα σε κόστος και τα 12 δισεκατομμύρια.

Δεν είμαι νομικός για να μπορέσω να σας απαντήσω με νομικά επιχειρήματα. Μπορώ όμως να σας πω, όπως σας είπα στην πρωτολογία μου, ότι οι συμφωνίες οι οποίες επιβάλλονται είναι νομικά δεσμευτικές, διμερείς ή πολυμερείς όταν υπερβαίνουν το 35%. Και συνεπώς, θα έχουμε τη δυνατότητα σε αυτό το πεδίο να τις ελέγξουμε και να τις υπερψηφίσουμε για να μπορέσουν να περάσουν.

Το δεύτερο που πρέπει να πούμε -αυτό είναι κάτι το οποίο ενδεχομένως να μην έχει αναδειχθεί και στον δημόσιο διάλογο- είναι ότι το βάρος της απόδειξης για το ότι δεν θίγονται τα συμφέροντα, για το τι είναι επωφελής η ένταξη της τρίτης χώρας μέσα στο πολυμερές σχήμα δεν το έχει η τρίτη χώρα που είναι ενδιαφερόμενη.

Δεν θα μας κάνει δηλαδή ένα υπόμνημα η εταιρεία ή η Τουρκία σε αυτή την περίπτωση, για την οποία ρωτάτε, για το πόσο καλή είναι η συμμετοχή της, αλλά πρέπει να το αποδείξει το κράτος μέλος. Το κράτος μέλος στο Συμβούλιο θα πρέπει να μας φέρει τους λόγους για τους οποίους ικανοποιούνται όλα αυτά τα κριτήρια και συνεπώς πρέπει να μας κοιτάξει στα μάτια και να ισχύει αυτό το πράγμα.

Συνεπώς -αυτό είναι το δεύτερο και συναφές. Και θα κλείσω, κύριε Πρόεδρε, γιατί παίρνω παραπάνω χρόνο-, δεν είναι μια διαδικασία τυπικής υποβολής. Γιατί αυτό είναι που στην πραγματικότητα υποκρύπτει η ερώτησή σας: Θα υπάρχουν οι διαδικασίες ή θα υπεκφεύγουμε λέγοντας ότι δεν μπορώ να σας δώσω γιατί υπάρχουν λόγοι διαφάνειας ή προσωπικών ή άλλων δεδομένων κ.λπ.; Όχι. Είναι μια διαδικασία εσωτερική μεταξύ των κρατών μελών. Δεν είναι τυπική η υποβολή. Είναι πραγματικός ο μηχανισμός ο οποίος θα υλοποιηθεί για να κάνει αυτό τον έλεγχο.

Και στην περίπτωση που οι διαδικασίες του SAFE δεν φτάνουν, έχουμε και τον 452 του 2019, ο οποίος είναι για τον έλεγχο των ξένων επενδύσεων. Είναι ένας μηχανισμός τον οποίο είχα την τύχη να ενεργοποιήσω εγώ ο ίδιος μια μέρα μετά την ανάληψη των καθηκόντων μου, καθότι ψηφίσαμε τον Μάιο του τρέχοντος έτους το νομοσχέδιο στο οποίο ενεργοποιούμε και τις δικές μας επιτροπές ελέγχου. Συνεπώς, και η χώρα μας και από αυτή την άποψη είναι απολύτως θωρακισμένη σε τέτοιου είδους διαδικασίες και των άμεσων ξένων επενδύσεων.

Συνεπώς, μην έχετε αγωνία. Είμαστε απολύτως θωρακισμένοι. Τα εθνικά συμφέροντα με απόλυτο τρόπο αυτή η Κυβέρνηση τα προασπίζεται και τα υπερασπίζεται.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τα 25 δισεκατομμύρια υπερβαίνουν τα εξοπλιστικά, αν δεν κάνω λάθος.

Θα συνεχίσουμε με την έβδομη με αριθμό 1174/7-7-2025 επίκαιρη ερώτηση πρώτου κύκλου της ανεξάρτητης Βουλευτού Πέλλας κυρίας Θεοδώρας Τζάκρη προς τον Υπουργό Εξωτερικών, με θέμα: «Η αλήθεια για το τουρκολιβυκό μνημόνιο».

Κυρία συνάδελφε, έχετε τον λόγο για την πρωτολογία σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, το εκτός διεθνούς δικαίου παράνομο τουρκολιβυκό μνημόνιο εξελίσσεται με έναν τρόπο ραγδαίο και εις βάρος των συμφερόντων της χώρας μας, η οποία δέχεται πρωτοφανείς πιέσεις στα εθνικά ζητήματα ως αποτέλεσμα της κυβερνητικής ολιγωρίας και των διαρκούς εκπομπής μηνυμάτων ενδοτισμού, τα οποία δημιουργούν τετελεσμένα υπέρ τρίτων χωρών.

Έτσι, λοιπόν, οι γεωγραφικές ακροβασίες της Τουρκίας προκειμένου να συναντήσει η τουρκική ΑΟΖ τη λιβυκή ΑΟΖ εδράζονται στη μη ορατότητα και στην άρνηση αναγνώρισης κυριαρχικών δικαιωμάτων, δηλαδή επήρειας σε μια σειρά από σημαντικά νησιά, όπως είναι η Κρήτη, η Κάρπαθος, η Κάσος, το Καστελόριζο και η Ρόδος.

Θα έλεγα ότι το τελευταίο επεισόδιο των εθνικών αποτυχιών στα εθνικά θέματα είναι η υπογραφή της συμφωνίας μεταξύ της τουρκικής TRAO και της λιβυκής NOC για την πραγματοποίηση ερευνών για υδρογονάνθρακες στα νότια σύνορα της χώρας μας.

Πραγματικά αυτό σημαίνει ότι δίπλα ακριβώς στα όρια με την ελληνική ΑΟΖ το αμέσως επόμενο χρονικό διάστημα ο τουρκικός στόλος και τα τουρκικά ερευνητικά σκάφη θα πραγματοποιήσουν έρευνες για υδρογονάνθρακες για λογαριασμό αυτών των εταιρειών που σας είπα προηγουμένως την ίδια στιγμή βεβαίως και σε κοντινή απόσταση μόλις λίγων μιλίων από τη λεκάνη στην οποία η αμερικανική Chevron πραγματοποιεί έρευνες για υδρογονάνθρακες σε συμφωνία με την Ελληνική Κυβέρνηση.

Όπως αντιλαμβάνεστε, κύριε Υπουργέ, απ’ αυτό υπάρχει κίνδυνος θερμού επεισοδίου, είτε –αν θέλετε- και αποχώρησης της Chevron, με καταστροφικές συνέπειες για την ελληνική οικονομία. Και σε αυτό το διεθνές πιεστικό περιβάλλον, στην τελευταία σύνοδο του ΝΑΤΟ «απολαύσαμε» -εντός εισαγωγικών- τον Πρωθυπουργό να περιφέρεται χαμογελώντας αμήχανα γύρω από τον Πρόεδρο Τραμπ, προκειμένου να αποσπάσει μια χειραψία, η οποία και αυτή κατά τρόπο εξευτελιστικό δεν ήρθε και να δηλώνει πολύ ευχαριστημένος, με χλιαρές αντιδράσεις και ανώδυνες επικλήσεις των αρχών του διεθνούς δικαίου, με στόχο να συμπεριληφθεί ακριβώς στα πρακτικά της Συνόδου Κορυφής της Ευρωπαϊκής Ένωσης μια αναίμακτη διατύπωση καταδίκης μόνο του τουρκολιβυκού μνημονίου.

Ξέρετε, πραγματικά, αυτή η εικόνα του Πρωθυπουργού στη Σύνοδο της Ευρωπαϊκής Ένωσης για το ΝΑΤΟ πριν από λίγο καιρό δεν αντιστοιχεί με την εικόνα μιας χώρας που έχει παραχωρήσει βάσεις στις ΗΠΑ, ένα πλήθος διευκολύνσεων και έχει σε εξέλιξη αυτή τη στιγμή που μιλάμε σήμερα παραγγελίες δισεκατομμυρίων αμυντικού εξοπλισμού στην αμερικανική αμυντική βιομηχανία. Και δεν μιλάω μόνο για την αναβάθμιση των F-16 σε Viper. Μιλάω για την παραγγελία είκοσι συν είκοσι F-35. Και, βεβαίως, υπάρχουν και συζητήσεις αυτή τη στιγμή –και το γνωρίζετε καλύτερα- για φρεγάτες αμερικανικές.

Με αυτόν τον τρόπο που διαπραγματεύεται ο κ. Μητσοτάκης, κύριε Υπουργέ, εκποιεί οποιοδήποτε διπλωματικό –και όχι μόνο- κεφάλαιο της χώρας. Αυτό που συνέβη με το τουρκολιβυκό μνημόνιο είναι ήττα της Αθήνας από τη Βεγγάζη, από την Τρίπολη και από την Τουρκία συγχρόνως.

Τι θα μπορούσε να κάνει; Απορώ, κύριε Υπουργέ, γιατί ο Πρωθυπουργός δεν ζητά κυρώσεις για την Τουρκία και τη Λιβύη, γιατί δεν ζητά άρση της ειδικής σχέσης Ευρωπαϊκής Ένωσης-Τουρκίας και καμία χρηματοδότηση προς Λιβύη και Τουρκία όσο εξακολουθεί να ισχύει αυτό το παράνομο τουρκολιβυκό μνημόνιο που έγινε κατά παράβαση του διεθνούς δικαίου και γιατί ο Πρωθυπουργός χαρίζει το τουρκολιβυκό μνημόνιο και δεν αντιδρά ουσιαστικά.

Και το ερώτημα που έχω να κάνω είναι, βεβαίως, πώς έχει κάνει άλλες συμφωνίες.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε, παρακαλώ.

**ΘΕΟΔΩΡΑ ΤΖΑΚΡΗ:** Και, δυστυχώς, κύριε Υπουργέ, αυτό δεν ήταν το τελευταίο επεισόδιο ήττας της χώρας μας στα εθνικά. Το τελευταίο επεισόδιο που παίχτηκε σε αυτήν την κατεύθυνση ήταν στις 6 Ιουλίου, πριν από μερικές μέρες, όπου ο Υπουργός κύριος Γεραπετρίτης…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δύο λεπτά είναι ο χρόνος.

**ΘΕΟΔΩΡΑ ΤΖΑΚΡΗ:** Ολοκληρώνω, κύριε Πρόεδρε.

Ο Υπουργός κύριος Γεραπετρίτης συναντήθηκε στη Βεγγάζη με τον Στρατηγό Χάφταρ και αυτό το ανήγγειλε η Ελληνική Κυβέρνηση ως ορόσημο στην ιστορία που θα ερχόταν για τη συγκράτηση των μεταναστευτικών ροών. Και, μάλιστα, έφυγε από κει μόνο με χειραψίες και φωτογραφίες και κάτι δηλώσεις περί αδελφικών δεσμών και ούτε συμφωνία έγινε για τη συγκράτηση των μεταναστευτικών ροών ούτε υπήρξε κάποια ρήτρα δυνατότητας επαναπροώθησης ούτε κάποιος οδικός χάρτης συνεργασίας.

Ξέρετε ποιο είναι το αποτέλεσμα; Σαράντα οκτώ ώρες μετά την παρουσία του κ. Γεραπετρίτη στη Βεγγάζη, υπήρξε θεαματική αύξηση των μεταναστευτικών ροών…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν κάνετε τοποθέτηση εδώ. Η ερώτηση ποια είναι;

**ΘΕΟΔΩΡΑ ΤΖΑΚΡΗ:** …γιατί η Αθήνα πήγε απροετοίμαστη και έφυγε χειρότερη από εκεί, γιατί ακριβώς επενδύσατε πάλι σε μία διμερή…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κυρία συνάδελφε!

**ΘΕΟΔΩΡΑ ΤΖΑΚΡΗ:** …χωρίς να ακολουθείτε την ευρωπαϊκή ατζέντα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Ορίστε, έχετε τον λόγο, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Για μια στιγμή, κυρία συνάδελφε –βέβαια έχετε και τη δευτερολογία- νόμιζα ότι θα μας πείτε ότι θα καταργήσετε το τουρκολιβυκό μνημόνιο με έναν νόμο και ένα άρθρο, ότι θα μας φέρετε εδώ μια τροπολογία και θα καταργηθεί. Τόση επαφή με την πραγματικότητα έχουν αυτές οι προτάσεις τις οποίες άκουσα από τα χείλη σας, τόσο μεγάλη αφέλεια, όση επιδείξατε και στα θέματα της οικονομίας την περίοδο του 2015, αυτήν την περίοδο στην οποία είχαμε και τις επετείους δημοψηφισμάτων και ούτω καθεξής, τα οποία μας έφερε ξανά στον νου αυτή η επέτειος.

Κοιτάξτε, τα πράγματα είναι πάρα-πάρα πολύ απλά. Το μνημόνιο –συμφωνούμε όλοι σε αυτό ή θέλω να ελπίζω ότι συμφωνούμε- είναι παράνομο και ανυπόστατο. Υπογράφηκε κάτω από πίεση από την Κυβέρνηση της Τρίπολης η οποία είναι διεθνώς αναγνωρισμένη, αλλά δεν έχει αρμοδιότητες από τη σύστασή της, από τη διεθνή της αναγνώριση, να συνάπτει διεθνείς συμφωνίες και, συνεπώς, δεν παράγει κανένα έννομο αποτέλεσμα, όπως από την αρχή έχουμε καταστήσει σαφές «Urbi et Orbi».

Τώρα, η αντίδραση της Κυβέρνησης από τη στιγμή που υπεγράφη αυτό το μνημόνιο υπήρξε ισχυρή, συστηματική και πολυεπίπεδη, προφανώς αρχικά με την απερίφραστη καταδίκη του μνημονίου αυτού, η οποία συνεχίζεται και θα συνεχιστεί μέχρι την απόλυτη απόσυρσή του σε κάθε δυνατότητα που έχει η χώρα μας, σε κάθε forum στο οποίο συμμετέχει, σε κάθε συνάντηση και σε κάθε συνομιλία την οποία έχουν οι αρμόδιοι Υπουργοί.

Δεύτερον, οριοθετήσαμε –και, κατά την άποψή μου, είναι πάρα πολύ σημαντικό- αμέσως στην πράξη, καθώς κινηθήκαμε με πράξεις και όχι με απλές καταδίκες, την Οικονομική μας Ζώνη και τη θαλάσσια επικράτειά μας, τις θαλάσσιες ζώνες, με την Αίγυπτο τον Αύγουστο του 2020. Αυτό είναι πάρα πολύ σημαντικό, διότι δείχνει στην πράξη την κατάργηση του τουρκολιβυκού μνημονίου από τη μια μεριά και, δεύτερον, δείχνει την προσήλωσή μας προς το διεθνές δίκαιο, προσήλωση την οποία μόνο η χώρα μας επιδεικνύει και με την τήρηση απολύτως του δικαίου της θάλασσας, όπως υπογράφηκε στο Μοντέγκο Μπέι και, φυσικά, με τις διαδικασίες τις οποίες υλοποιούμε, πάντοτε μέσα από συνεννόηση με τα όμορα κράτη.

Τρίτον, έχουμε πετύχει διαχρονικά από τον Δεκέμβρη του 2019 στις πρώτες Συνόδους μέχρι τώρα, την καταδίκη από όλους τους ευρωπαϊκούς θεσμούς. Αναφέρω ενδεικτικά τα συμπεράσματα του Ευρωπαϊκού Συμβουλίου τον Δεκέμβριο του 2019 και πιο πρόσφατα βεβαίως τον Ιούνιο του 2025. Τώρα, βέβαια, εσείς το χαρακτηρίσατε αυτό ως μια χλιαρή ανακοίνωση, όταν είναι η απόλυτη καταδίκη του μνημονίου. Θα μου επιτρέψετε να μην το χαρακτηρίσω με τα επίθετα, τα οποία εσείς χρησιμοποιείτε. Ομοίως, η Ευρωπαϊκή Ένωση καταδίκασε και το μνημόνιο του 2022 για την έρευνα και την εξόρυξη υδρογονανθράκων μεταξύ Λιβύης και Τουρκίας.

Τέταρτο –και πολύ σημαντικό- όπως αναφέρατε και εσείς, προχωράμε στις δικές μας ενέργειες για την εκμετάλλευση των υδρογονανθράκων νοτίως της Κρήτης, εξασκώντας στην πράξη τα κυριαρχικά μας δικαιώματα και το γεγονός ότι ακόμα και οι τελευταίες συμφωνίες της Λιβύης με την τουρκική εταιρεία υδρογονανθράκων δεν δημιουργούν πρόβλημα με την έννοια των επικαλύψεων, κλπ, με τις συμφωνίες που έχουμε κάνει με τη Chevron, νομίζω ότι είναι πάρα πολύ σημαντικό και δείχνει ότι αναγκάζουμε τη Λιβύη να σεβαστεί στην πράξη τη συμφωνία αυτή.

Κλείνω με ένα τελευταίο και θα συνεχίσω στη δευτερολογία μου.

Πέμπτον –είναι και αυτό πολύ σημαντικό- συνεχίζουμε ενεργά να επιδιώκουμε μια στενή και φιλική σχέση με τη Λιβύη, δεδομένων των προβλημάτων –υπάρχει η ανατολική Λιβύη, υπάρχει η δυτική Λιβύη και όλα τα προβλήματα τα οποία δημιουργούνται με το να μην έχεις μία ενιαία φωνή και μια ενιαία κυβέρνηση- για την επίλυση των όποιων διαφορών μας, σύμφωνα με το διεθνές δίκαιο.

Η Ελλάδα στηρίζει και σε ανθρωπιστικό και σε αναπτυξιακό επίπεδο τη Λιβύη, ενισχύει τους παραδοσιακούς δεσμούς και, φυσικά, ενισχύει και ό,τι χρειάζεται ώστε να υπάρχει σωστός έλεγχος. Χαρακτηριστικό είναι ότι στο πλαίσιο του Συμβουλίου Ασφαλείας των Ηνωμένων Εθνών, η Κυβέρνησή μας υιοθέτησε απαραίτητη απόφαση για τη χρονική επέκταση της αποστολής ειρήνης για την επιβολή του εμπάργκο των όπλων στη Λιβύη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Η κ. Τζάκρη έχει τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, μας είπατε ότι είναι παράνομο το Τουρκολιβυκικό Μνημόνιο, αλλά για απαντήστε μου, οι έρευνες για υδρογονάνθρακες από την ΤΡΑΟ και τη NOC στα νότια σύνορά μας θα γίνουν; Να ξέρετε ότι θα γίνουν. Και ξέρετε γιατί; Διότι το ελληνικό Υπουργείο Εξωτερικών και ο Έλληνας Υπουργός Εξωτερικών είναι πολιτικά και διπλωματικά ανύπαρκτα, εισπράττοντας επιμέρους ήττες σε πολλά ζητήματα. Θέλετε να σας πω μερικά από αυτά; Το Κυπριακό με τη λύση των δύο κρατών που προωθεί η Τουρκία, με την αδυναμία πόντισης του καλωδίου της ηλεκτρικής σύνδεσης Ελλάδας και Κύπρου στην Κάσο. Ξέρετε πού βρίσκεται αυτό; Στο πεδίο εφαρμογής της ΑΟΖ που υπογράψαμε με την Αίγυπτο που δεν τολμάτε να υπερασπιστείτε ούτε κι αυτήν.

Κύριε Υφυπουργέ, είστε το πιο ενδοτικό Υπουργείο Εξωτερικών που υπάρχει. Ξέρετε γιατί; Διότι ο Υπουργός Εξωτερικών κ. Γεραπετρίτης έχει παραδεχτεί μονομερώς ότι η «κόκκινη γραμμή» μας είναι τα έξι ναυτικά μίλια.

Δεν τολμάτε να επεκτείνετε τα χωρικά μας ύδατα στα 12 ναυτικά μίλια τη στιγμή που αγοράζουμε όπλα δισεκατομμυρίων ευρώ. Τι να τα κάνουμε τα όπλα των δισεκατομμυρίων ευρώ όταν δεν τα εφαρμόζουμε; Δεν μπορούμε να ασκήσουμε ούτε τα κυριαρχικά μας δικαιώματα και τα δικαιώματα που απορρέουν από την κυριαρχία μας στο πεδίο. Δεν απαντήσατε και δεν περίμενα βεβαίως να απαντήσετε γιατί δεν καταφέρατε να ελέγξετε την τουρκική επιθετικότητα το 2019 και επιτρέψατε να φτάσουμε στο σημερινό αδιέξοδο. Έχετε πετάξει λευκή πετσέτα. Έχουμε χάσει οποιονδήποτε σύμμαχό μας στη νοτιοανατολική μεσόγειο. Ποια Αίγυπτος; Η Αίγυπτος ουσιαστικά μάς άρπαξε τη Μονή του Σινά και δεν έχετε κάνει τίποτα απολύτως προς αυτό. Είναι στρατηγικός μας εταίρος. Ούτε αυτό δεν απαντήσατε. Και δεν έχετε αντιδράσει ούτε καν στις σφαγές των χριστιανών που γίνονται στη Συρία.

Τα δύο μνημόνια, κύριε Υφυπουργέ περί θαλασσίων ζωνών και στρατιωτικής συνεργασίας δημοσιοποιήθηκαν με ρηματική διακοίνωση της Άγκυρας στον ΟΗΕ στις 27 Νοεμβρίου του 2019. Όμως το πρόβλημα είναι ότι τα λάθη και οι παραλείψεις σας συνεχίστηκαν πριν και μετά την υπογραφή και του τρίτου μνημονίου για τη συνεκμετάλλευση των λιβυκών υδρογονανθράκων με την TRAO τον Οκτώβριο του 2022. Τι κάνετε από το 2019 μέχρι σήμερα; Γιατί δεν ζητάτε κυρώσεις σε βάρος της Τουρκίας και της Λιβύης; Γιατί δεν ζητάτε την άρση της ειδικής σχέσης Ευρωπαϊκής Ένωσης-Τουρκίας και καμία χρηματοδότηση προς τη Λιβύη και Τουρκία όσο δεν αίρεται αυτό το τουρκολιβυκό μνημόνιο αφού είναι εκτός διεθνούς δικαίου όπως παραδέχεστε.

Η Τουρκία, ως υποψήφια χώρα, θα επωφεληθεί το αμέσως επόμενο χρονικό διάστημα από το νέο χρηματοδοτικό εργαλείο άμυνας της Ευρωπαϊκής Ένωσης, SAFE. Προσέξτε. Είναι αυτό το χρηματοδοτικό εργαλείο άμυνας της Ευρωπαϊκής Ένωσης, της οποίας η Τουρκία δεν είναι μέλος. Και τι κάνει αυτή τη στιγμή η Τουρκία; Εξαφανίζει ελληνικά νησιά από τον χάρτη, αρνείται στα ελληνικά νησιά οποιαδήποτε υφαλοκρηπίδα ή ΑΟΖ, οποιοδήποτε δηλαδή κυριαρχικό δικαίωμα και επήρεια, παραβιάζει κάθε μέρα τα κυριαρχικά μας δικαιώματα και περιορίζει βεβαίως τα θαλάσσια δικαιώματα των νησιών αυτών μόνο ως χωρική έκταση 6 ναυτικών μιλίων, όπως βεβαίως αναγνώρισε ο Γεραπετρίτης ότι είναι και η κόκκινη γραμμή της χώρας μας. Γιατί η Ελλάδα δεν άσκησε βέτο, κύριε Υφυπουργέ; Γιατί δεν εκμεταλλεύτηκε τις αντιδράσεις του Ευρωπαϊκού Κοινοβουλίου ότι ο κανονισμός SAFE έχει λάθος νομική βάση το άρθρο 122 της Συνθήκης της Λισαβόνας;

Είστε το Υπουργείο Εξωτερικών που εφαρμόζει πιστά τις οδηγίες ενός ενδοτικού Πρωθυπουργού και μας οδηγείτε σε απώλεια εθνικής κυριαρχίας και απώλεια διεθνών συμμαχιών. Δεν περίμενα βεβαίως να μου απαντήσετε και να με πείσετε. Περίμενα όμως ότι θα βρείτε το κουράγιο να κάνετε μια γενναία αυτοκριτική τώρα που έχει αποδειχτεί ότι έχετε αποτύχει παταγωδώς και σε όλα τα μέτωπα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία συνάδελφο.

Κύριε Υφυπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Φυσικά δε θα μπορούσα να σας πίσω γιατί δεν μπορείτε να πειστείτε. Δεν θέλετε να πειστείτε γιατί δεν ακούτε. Αλλά πάει πολύ να κατηγορείτε τον Πρωθυπουργό και αυτή την Κυβέρνηση για ενδοτισμό. Να κατηγορείτε εσείς, κυρία Τζάκρη, που ξεπουλήσατε όλη τη χώρα για 99 χρόνια. Να κατηγορείτε εσείς που κοστίζετε 100 δισεκατομμύρια με το τρίτο αχρείαστο μνημόνιό σας. Να κατηγορείτε εσείς που υπογράψατε όλα τα μνημόνια και τα ψηφίσατε εδώ. Είναι ντροπή να μιλάτε για ενδοτική εξωτερική πολιτική. Αυτή η Κυβέρνηση επεξέτεινε τα μίλια στο Ιόνιο και έκανε συμφωνίες. Εσείς πόσα μίλια προχωρήσατε την εθνική κυριαρχία της χώρας μας; Μηδέν. Αυτό είναι το αποτέλεσμα των δικών σας ενεργειών, της δικής σας Κυβέρνησης την οποία στηρίξατε. Τολμάτε να μιλάτε για ενδοτισμό, την ίδια στιγμή που η χώρα μας μεγάλωσε με τον Πρωθυπουργό Κυριάκο Μητσοτάκη; Την ίδια στιγμή που η χώρα μας έχει στρατηγικές σχέσεις και με την Αίγυπτο, με την Γαλλία και με τις Ηνωμένες Πολιτείες και φυσικά έχει πολύ καλές σχέσεις με όλη την υπόλοιπη Ευρωπαϊκή Ένωση;

**ΑΛΕΞΑΝΔΡΟΣ ΚΑΖΑΜΙΑΣ:** Και με το Ισραήλ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Και με το Ισραήλ βεβαίως έχει. Βεβαίως έχει.

Όταν το 2020 είχαμε τα προβλήματα με την Τουρκία όλες αυτές οι στρατηγικές συμμαχίες είναι που μας επέτρεψαν να σταθούμε όρθιοι. Και όταν η Κυβέρνηση και η χώρα δεχόταν υβριδική επίθεση στον Έβρο από την Τουρκία αυτή η Κυβέρνηση την κράτησε όρθια. Η δικιά σας κυβέρνηση ακολουθούσε την πολιτική του «λιάζονται», του «δεν ξέρουμε πού βρίσκονται». Και τολμάτε να μιλάτε για ενδοτισμό;

Ξαναλέω, η Κυβέρνηση αυτή στην πράξη καταργεί και το τουρκολιβυκό μνημόνιο. Είναι τυχαίο ότι σεβάστηκε η Λιβύη τη μέση γραμμή; Είναι τυχαίο; Και μη μου πείτε ότι έτσι κι αλλιώς θα είχε σεβασμό στη μέση γραμμή γιατί με την Αίγυπτο δεν την σεβάστηκε η Λιβύη με αυτές τις συμφωνίες. Τα οικόπεδα που εμείς δώσαμε στη Chevron και τα οποία τέμνουν το τουρκολιβυκό μνημόνιο δεν επηρεάζονται από τις συμφωνίες της Λιβύης. Αυτό τυχαία γίνεται, νομίζετε; Γίνεται επειδή ένας Υπουργός Εξωτερικών, ένα Υπουργείο Εξωτερικών με τους υπαλλήλους του δουλεύουν ακατάπαυστα παρακολουθώντας όλες τις εξελίξεις και ασκώντας ενεργή εξωτερική πολιτική. Είμαστε η μόνη Κυβέρνηση που οριοθέτησε ΑΟΖ με την Αίγυπτο. Είχατε τον χρόνο αν θέλατε μεταξύ 2015 και 2019 να την οριοθετήσετε. Γιατί δεν το κάνατε;

Ασκούμε συγχρόνως και συνεργατική πολιτική. Θέλουμε συνεργασία με τη Λιβύη. Θέλουμε να τη στηρίξουμε σε ανθρωπιστικό και σε αναπτυξιακό επίπεδο, ώστε να μην έχουμε δίπλα μας χώρες οι οποίες είναι κατεστραμμένες και συνεπώς να εξάγουν προβλήματα σε εμάς είτε λέγονται μετανάστες αυτά τα προβλήματα, είτε είναι οποιαδήποτε άλλης φύσης, ακόμα και πόλεμος. Και προφανώς το πότε θα ασκήσουμε τα κυριαρχικά μας δικαιώματα πότε θα οριοθετήσουμε με την Κύπρο ή με οποιαδήποτε άλλη χώρα εξαρτάται από εμάς και από τον χρόνο με τον οποίο θα αποφασίσουμε να ασκήσουμε αυτά τα δικαιώματά μας. Και αυτός ο χρόνος δεν ετεροκαθορίζεται. Καθορίζεται μόνο από την κυριαρχική Κυβέρνηση των Ελλήνων η οποία είναι προσηλωμένη στο Διεθνές Δίκαιο. Και να θυμίσω και να κλείσω με αυτό ότι από τη Σύμβαση για το Δίκαιο της Θάλασσας τα δικαιώματα αυτά ούτε απεμπολούνται, ούτε εξασθενούν. Μπορούν με σύνεση, προσοχή και με ψυχραιμία και πάντοτε με γνώμονα το εθνικό συμφέρον, όπως κάνει πάντοτε ο Πρωθυπουργός, ο Υπουργός Εξωτερικών και όλο το Υπουργείο Εξωτερικών να ασκηθούν στον χρόνο στον οποίο θα είναι ο βέλτιστος για τα εθνικά μας συμφέροντα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Θεοχάρη.

Θα συζητήσουμε τώρα την δεύτερη με αριθμό 1160/30-6-2025 Επίκαιρη Ερώτηση πρώτου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα:  «Γιατί ως Κυβέρνηση δεν στρέφεστε δικαστικά εναντίον εκείνων που πήραν παράνομα τις επιδοτήσεις του ΟΠΕΚΕΠΕ για να τις επιστρέψουν;».

Θα απαντήσει όπως και σε όλες τις επόμενες ερωτήσεις για το Υπουργείο, ο Υπουργός Αγροτικής Ανάπτυξης και Τροφίμων, ο κ. Ιωάννης Ανδριανός.

Έχετε τον λόγο, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, το σκάνδαλο του ΟΠΕΚΕΠΕ έχει μια πολύ σημαντική, ίσως την πιο σημαντική, παράμετρο, αυτή της οικονομικής ζημίας την οποία έχουν υποστεί αγρότες- κτηνοτρόφοι και πιθανότατα και η υπόλοιπη κοινωνία. Ακούμε τον κύριο Υπουργό και άλλα στελέχη -εσείς βέβαια είστε λίγες μέρες στο Υπουργείο- να λένε για μηχανισμό επιστροφής των αχρεωστήτως καταβληθέντων χρημάτων. Ακούμε κυβερνητικά στελέχη να λένε ότι φτιάχνουμε άμεσα ένα σύστημα, έναν μηχανισμό για να γυρίσουν οι επιτήδειοι τα λεφτά πίσω.

Να ξεκαθαρίσω κάποια πράγματα. Πρώτον, αυτός ο μηχανισμός είναι αυτονόητη υποχρέωση της Κυβέρνησης. Από πού πηγάζει; Πηγάζει από τα άρθρα 55 και 56 του κανονισμού 1306/2013.

Δεύτερον, το πρόστιμο, λέει ο κύριος Υπουργός, θα συμψηφιστεί με αυτά που θα γυρίσουν -εάν γυρίσουν- οι επιτήδειοι πίσω. Ψέμα. Το πρόστιμο επιβάλλεται σε κράτη μέλη. Δεν επιβάλλεται σε φυσικά πρόσωπα ώστε να μπορέσει να συμψηφιστεί. Και τα αχρεωστήτως καταβληθέντα, εάν ανακτηθούν, πού κατατίθενται; Κατατίθενται στον ειδικό λογαριασμό υπέρ του Ευρωπαϊκού Γεωργικού Ταμείου Ανάκαμψης. Η μοναδική περίπτωση κατά την οποία, ή σύμφωνα με την οποία, μπορεί να μην πληρωθεί το πρόστιμο είναι μόνο μία: να κερδηθεί το Ευρωπαϊκό Δικαστήριο, η προσφυγή που θα καταθέσει η Ελλάδα εναντίον του προστίμου. Γι’ αυτό θα συμβούλευα τον αγαπητό κύριο Υπουργό να είναι πιο προσεκτικός.

Η ερώτηση είναι απλή: Γιατί δεν προσφεύγετε απευθείας στη δικαιοσύνη, ως Ελληνικό Δημόσιο, ως Υπουργείο Αγροτικής Ανάπτυξης, δηλώνοντας παράσταση πολιτικής αγωγής εις βάρος -προσέξτε!- όχι μόνο αυτού που έκανε την αίτηση και πήρε το εθνικό απόθεμα, αλλά εις βάρος όλων των κατηγορουμένων, σε όλες τις ποινικές δίκες; Δηλαδή και τον ΚΥΔ -τον οποιονδήποτε άλλον- τον πρώην Πρόεδρο του ΟΠΕΚΕΠΕ, εάν γίνουν κατηγορούμενοι.

Σήμερα οι δίκες που διεξάγονται, κύριε Υπουργέ, σας πληροφορώ, διεξάγονται με την απουσία πολιτικής αγωγής. Τι είναι η πολιτική αγωγή; Υποστηρίζει και στηρίζει την κατηγορία. Αυτές οι δίκες που διεξάγονται, διεξάγονται χωρίς το Ελληνικό Δημόσιο, το Υπουργείο Αγροτικής Ανάπτυξης, να έρθει και να πει «εκπροσωπώ το Υπουργείο Αγροτικής Ανάπτυξης, δηλώνω παράσταση πολιτικής αγωγής σε όλους αυτούς τους κυρίους, σε όλον τον κρίκο της αλυσίδας».

Και να ασκήσετε και αγωγές για να πάρετε αποζημίωση. Εάν μια επιδότηση λήφθηκε παράνομα, για παράδειγμα 2.000 ευρώ, η αποζημίωση δεν είναι μόνο 2.000 ευρώ για το Δημόσιο. Είναι και από όλους αυτούς που ενήργησαν σε αυτό το σκάνδαλο. Αφορά όλον τον κρίκο της αλυσίδας.

Μπορείτε να επιδιώξετε δικαστικά την αποζημίωση, ώστε να κάνετε τα πάντα, μαζί με την προσφυγή, με ποιον τελικό στόχο; Να μην επιβαρυνθεί ο πολίτης και ο αγρότης και ο κτηνοτρόφος τα χρήματα τα οποία, ουσιαστικά, εκλάπησαν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, ξεκινώ κατ’ αρχήν με τη ρητή και ξεκάθαρη δέσμευση του ίδιου του Πρωθυπουργού -όπως την έχω επαναλάβει και στις προηγούμενες συνεδριάσεις κατά τον κοινοβουλευτικό έλεγχο- ότι όποιος αποδειχτεί ότι έχει λάβει χρήματα που δεν δικαιούται, θα κληθεί να τα επιστρέψει. Θα επιστρέψει κάθε ευρώ.

Σας ευχαριστώ, λοιπόν, για την ερώτησή σας γιατί μου δίνετε την ευκαιρία να ξεκαθαρίσω κάποιες κρίσιμες πτυχές αυτής της διαδικασίας. Στόχος μας, δέσμευσή μας, είναι να διερευνήσουμε άμεσα και εξαντλητικά, με όλα τα λεκτικά μέσα που διαθέτει το κράτος, τις περιπτώσεις παράνομης καταβολής ενισχύσεων, προκειμένου να καταστεί δυνατός ο καταλογισμός όλων όσων αχρεωστήτως καταβλήθηκαν στους αποδέκτες τους και να αναζητηθεί και το τελευταίο ευρώ.

Στην κατεύθυνση, λοιπόν, αυτή προχωρούμε στη διοικητική διαδικασία ανάκτησης, που είναι μια διαδικασία παράλληλη και ανεξάρτητη από τα αποτελέσματα της δικαστικής διερεύνησης. Άλλωστε, ως νομικός, γνωρίζετε πολύ καλά ότι ο διοικητικός έλεγχος και ο καταλογισμός είναι μια διαδικασία συντομότερη και πιο ευέλικτη, από την ποινική διερεύνηση που για να παράγει πρακτικό αποτέλεσμα χρειάζεται περισσότερο χρόνο.

Προφανώς το Ελληνικό Δημόσιο θα συμμετάσχει και στην ανεξάρτητη παράλληλη διαδικασία της δικαστικής διερεύνησης, με βάση τους ισχύοντες δικονομικούς κανόνες και βεβαίως θα λάβουμε υπόψη τις επισημάνσεις και τις προτάσεις που κάνατε πριν από λίγο.

Ταυτόχρονα, η Κυβέρνηση συνδράμει πλήρως τις έρευνες τόσο της Ευρωπαϊκής Εισαγγελίας όσο και της ελληνικής δικαιοσύνης, παρέχοντας όλα τα αιτηθέντα στοιχεία, διευκολύνοντας τους όποιους ελέγχους, διασφαλίζοντας παράλληλα την ανεξαρτησία της δικαστικής έρευνας, σε σχέση με τον διοικητικό έλεγχο που ανακοινώθηκε.

Αυτονόητο είναι ότι τα αποτελέσματα του διοικητικού ελέγχου θα σταλούν και αυτά στις δικαστικές αρχές για τη δική τους αξιολόγηση και συμπλήρωση των δικογραφιών. Ο διοικητικός έλεγχος θα είναι εξαντλητικός, θα ξεκινήσει από όσους έχουν εισπράξει τα μεγαλύτερα ποσά και σε κάθε περίπτωση -όπου αυτό αποδειχθεί- θα γίνουν όλοι οι αναγκαίοι καταλογισμοί.

Αυτή είναι, λοιπόν, η ξεκάθαρη και διαφανής διαδικασία, ο συνδυασμός του διοικητικού και του δικαστικού ελέγχου και λειτουργεί βεβαίως αμοιβαίως υποστηρικτικά και θωρακίζει από όλες τις πλευρές –πιστεύω- την επιστροφή των παρανόμως εισπραχθέντων ποσών.

Αυτός πάντως είναι ο στόχος μας και γι’ αυτό θα εργαστούμε όλοι μας. Και νομίζω πως και εσείς συμφωνείτε ότι βασικός στόχος είναι να υπάρξουν οι ποινικές ευθύνες και βεβαίως να επιστραφούν τα χρήματα. Και, όπως σας είπα και πριν, θα λάβουμε σοβαρά υπόψη μας τις επισημάνσεις σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Επειδή υπερέβην την πρωτολογία μου, θα προσπαθήσω να είμαι μέσα στον χρόνο, κύριε Πρόεδρε, και ευχαριστώ.

Κύριε Υπουργέ, είπατε «όποιος έχει λάβει, θα τα επιστρέψει». Επαναλάβετε, ουσιαστικά, αυτά τα οποία είπε ο Πρωθυπουργός. Όχι μόνο όποιος έχει λάβει, αλλά και όποιος έχει διευκολύνει.

Δεύτερον, το είπατε –νομίζω ξεκάθαρα- ότι το ελληνικό δημόσιο θα συμμετάσχει. Και εδώ ανακύπτει ένα ερώτημα: Άκουσα το πρωί τον κυβερνητικό εκπρόσωπο τον κ. Μαρινάκη να αναφέρει ότι «Εμείς ως Κυβέρνηση στείλαμε στη δικαιοσύνη υποθέσεις». Αυτό τα έκανε ακόμα χειρότερα. Σημαίνει ότι εφόσον γνώριζες ότι κάποιος κλέβει, δεν επιδίωξες την αποζημίωση, την είσπραξη του ποσού πίσω. Τι έκανε, δηλαδή; Μόνο τον τροχονόμο; Έστελνε την καταγγελία στη δικαιοσύνη;

Όταν παίρνεις καταγγελίες ή διαπιστώνεις -σύμφωνα πάντα με τον κυβερνητικό εκπρόσωπο και τον Υπουργό- ότι κάποιοι κλέβουν δεν εξαντλείται μόνο να στείλεις το έγγραφο στον εισαγγελέα. Πρέπει, ταυτόχρονα, ως ελληνικό δημόσιο να αξιώσεις και την αποζημίωση και να είσαι εκεί, σε όλες τις διαδικασίες. Γι’ αυτό και πρέπει σε κάθε έναν κρίκο της αλυσίδας –προσέξτε, γιατί αυτοί που πήραν τα λεφτά τα μοίραζαν- να δηλώνεται παράσταση πολιτικής αγωγής είτε αυτός λέγεται Αντιπρόεδρος του ΟΠΕΚΕΠΕ είτε λέγεται οτιδήποτε άλλο, όποιος λάβει την ιδιότητα του κατηγορουμένου, όχι μόνο αυτός που ήταν ο μπροστινός, αλλά σε όλον τον κρίκο.

Και μαζί με αυτήν τη διαδικασία, κύριε Υπουργέ -διότι αυτή είναι πρόταση, ξέρετε, μαζί με την κριτική κάνουμε ταυτόχρονα και προτάσεις- την οποία έχετε από το νόμο υποχρέωση, ταυτόχρονα, να ασκήσετε και προσφυγή στο ευρωπαϊκό δικαστήριο για την εξάλειψη του προστίμου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Τους μεσάζοντες, φαντάζομαι, εννοείτε.

**ΒΑΣΙΛΕΙΟΣ ΚΟΚΚΑΛΗΣ:** Ναι, σωστά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, η Κυβέρνηση, όπως γνωρίζετε, έχει ξεκινήσει τις διαδικασίες και έχει στείλει στη δικαιοσύνη υποθέσεις. Πράγματι, η προβληματική λειτουργία του ΟΠΕΚΕΠΕ -θυμίζω ότι από το 1996 μέχρι σήμερα, η Ελλάδα έχει πληρώσει 2,7 δισ. ευρώ σε σχετικά πρόστιμα- είναι γεγονός. Γι’ αυτό κάναμε και τους διασταυρωτικούς ελέγχους.

Η Κυβέρνηση, λοιπόν, μπλόκαρε χιλιάδες ΑΦΜ όπου υπήρχαν ενδείξεις προβλήματος, από το 2019 ως σήμερα, πολύ πιο πριν έρθει η Ευρωπαϊκή Εισαγγελία. Θυμίζω ότι με την πρωτοβουλία της Κυβέρνησης ξεκίνησε η διαδικασία διερεύνησης με τις ύποπτες περιπτώσεις να πηγαίνουν στον Εισαγγελέα. Θυμίζω, επίσης, την άμεση σύσταση Ειδικής Ομάδας Ελέγχου, που ανακοίνωσε βεβαίως πρόσφατα ο Πρωθυπουργός στο Υπουργικό Συμβούλιο, με τη συμμετοχή εκπροσώπων της οικονομικής αστυνομίας και της ΑΑΔΕ και όλων των αρμόδιων ελεγκτικών φορέων.

Ο Πρωθυπουργός, που δεσμεύεται ρητά και προσωπικά να κοπεί οριστικά αυτός ο επίπονος γόρδιος δεσμός, προχωρά λοιπόν με πράξεις και στόχος μας είναι να θωρακιστεί θεσμικά το σύστημα των πληρωμών, μεταξύ άλλων, με την απορρόφηση του ΟΠΕΚΕΠΕ από την ΑΑΔΕ, που είναι μια Ανεξάρτητη Αρχή, ώστε να μην υπάρχει η παραμικρή σκιά ως προς τη διαφάνεια, τη δικαιοσύνη, την αξιοπιστία και την αποτελεσματικότητα.

Επισημαίνω, ακόμα, τις πολύ συγκεκριμένες δράσεις που αφορούν, μεταξύ άλλων, την επαναφορά των σχεδίων βόσκησης στο Υπουργείο, την προγραμματική σύμβαση για την πλήρη ψηφιοποίηση του πληροφορικού υποσυστήματος, την ανασυγκρότηση της σύνθεσης του διοικητικού συμβουλίου, το σχέδιο δράσης για οριστική επίλυση των χρονιζόντων προβλημάτων.

Είναι, λοιπόν, δέσμευσή μας το ζήτημα να διαλευκανθεί πλήρως, να εξαντλήσουμε κάθε εργαλείο για τον γρήγορο και πλήρη καταλογισμό των παρανόμως εισπραχθέντων ποσών και την επιστροφή τους -όπως είπα και πριν- και βεβαίως να δημιουργήσουμε εκείνο το θεσμικό πλαίσιο που θα εγγυάται την απαιτούμενη διαφάνεια, δικαιοσύνη, αποτελεσματικότητα στο σύστημα πληρωμών.

Είναι αυτονόητο, λοιπόν, και καθήκον μας να επιστραφούν αυτά τα ποσά και σε κάθε βήμα αυτής της διαδικασίας μέχρι την τελική ολοκλήρωση είμαστε εδώ για να ενημερώσουμε την Ολομέλεια αλλά και κάθε Ελληνίδα και κάθε Έλληνα για το τι κάνουμε, σε ποιο σημείο βρισκόμαστε και τι αποτελέσματα έχουμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την τρίτη με αριθμό 1169/4-7-2025 επίκαιρη ερώτηση του δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Στο χείλος της καταστροφής βρίσκονται οι καλλιεργητές καρυδιών στην Περιφερειακή Ενότητα Λάρισας: Παραμένουν χωρίς επαρκείς αποζημιώσεις και αποκλεισμένοι από κάθε μέτρο στήριξης».

Έχετε λόγο, κύριε συνάδελφε

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όσον αφορά το Μέτρο 23, μία από τις περιφέρειες και τα προϊόντα των οποίων έχουν αποκλειστεί είναι και η δικιά σας περιφέρεια, εκτός πολλών άλλων περιφερειών.

Όταν το ανακοίνωσε ο Υπουργός από αυτό εδώ το Βήμα είχα ρωτήσει αν στείλατε σε όλες τις ΔΑΟΚ ενημέρωση ποια προϊόντα έχουν πάθει ζημιά και για ποια προϊόντα αποδεικνύεται αυτή η ζημιά -για να είμαστε εξηγημένοι- ώστε με κανόνες δικαιοσύνης για όλους τους αγρότες της Ελλάδος να υπάρξει μια απόφαση ότι θα μπει για να μπει η ελιά, θα μπει το καρύδι, θα μπει το βαμβάκι και δεν θα μπουν κάποια άλλα. Είναι και θέμα προϋπολογισμού. Δύο και τρεις φορές τα είπαμε. Δεν εισακουστήκαμε. Αυτό είχε ως αποτέλεσμα αγρότες δικαιολογημένα να λένε για ποιον λόγο δεν έχουν ενταχθεί στο Μέτρο 23, ενώ πράγματι αποδεικνύουν τη ζημιά.

Μία, λοιπόν, από αυτές τις καλλιέργειες είναι και καλλιέργεια καρυδιού, η οποία, ειρήσθω εν παρόδω, αντιμετωπίζεται άδικα από τον κανονισμό του ΕΛΓΑ -ο οποίος κανονισμός του ΕΛΓΑ έχει να τροποποιηθεί από το 1982, η μοναδική τροποποίηση ήταν το 2010 για την αύξηση του ασφαλίστρου- διότι έχει να κάνει και με τη δασική νομοθεσία, με αποτέλεσμα να έχουν υποστεί ζημιά οι καλλιέργειες καρυδιού, οι καρυδοπαραγωγοί.

Ερωτάσθε: Σκοπεύει το Υπουργείο, ενόψει και του αποκλεισμού από το Μέτρο 23, να ενισχύσει με ένα συγκεκριμένο τρόπο την καλλιέργεια του καρυδιού;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, οι επιπτώσεις της κλιματικής αλλαγής στην πρωτογενή παραγωγή -τις γνωρίζετε κι εσείς καλά κι έχετε περάσει από το συγκεκριμένο Υπουργείο- είναι όντως ένα πιεστικό πρόβλημα που διαρκώς επιδεινώνεται και επηρεάζει άμεσα και με πολλαπλές εκφάνσεις πολλές καλλιέργειες σε ολόκληρη τη χώρα. Συμμερίζομαι, λοιπόν, την αγωνία σας.

Όπως γνωρίζετε, ως Βουλευτής, έχω καταθέσει κι εγώ πολυάριθμες ερωτήσεις για τέτοιου είδους ζημιές στην παραγωγή που αφορούσαν την Αργολίδα. Θα απαντήσω, λοιπόν, γιατί οι παραγωγοί ιδίως στη Λάρισα δικαιούνται να ενημερωθούν σφαιρικά, αναλυτικά σε όλα τα σημεία που εγείρετε στην ερώτησή σας.

Πρώτον, όπως επισημαίνετε κι εσείς στο κείμενο της ερώτησης, ενώ βεβαίως το πρόβλημα της κλιματικής αλλαγής είναι διαρκές, εν προκειμένω μιλάμε κυρίως για επιπτώσεις στην παραγωγή καρυδιών που αφορούν την τρέχουσα καλλιεργητική περίοδο και δεύτερον, ως προς τις ως προς τις αιτίες των ζημιών, η καρπόπτωση, καθώς οφείλεται σε ελλιπή γονιμοποίηση και εναλλαγή θερμοκρασιών, πράγματι δεν καλύπτεται από τον ΕΛΓΑ βάσει του ισχύοντος κανονισμού.

Ωστόσο καλύπτονται από τον ΕΛΓΑ οι επιπτώσεις στην παραγωγή καρυδιών που οφείλονται στον παγετό και στις χαλαζοπτώσεις που σημειώθηκαν στην περιοχή της Λάρισας την άνοιξη του 2025. Εκεί, λοιπόν, οι εκτιμήσεις είναι σε εξέλιξη και θα ολοκληρωθούν μέσα στο καλοκαίρι, ώστε όλοι οι παραγωγοί που υπέστησαν ζημιές από τα συγκεκριμένα αίτια να αποζημιωθούν.

Επίσης, εφόσον οι εκτιμήσεις του ΕΛΓΑ καταδείξουν μεγάλη μείωση στην παραγωγή, θα εξεταστεί και η αξιοποίηση και άλλων χρηματοδοτικών εργαλείων για την ενίσχυση των παραγωγών.

Ως προς τις τιμές αποζημίωσης, αυτές καθορίζονται στον ετήσιο κατάλογο ασφάλισης των προϊόντων. Για τον προσδιορισμό των αποδόσεων ανά νομό και της τιμής ανά κιλό χρησιμοποιούνται τα στοιχεία, όπως γνωρίζετε, των πορισμάτων εκτίμησης της τελευταίας πενταετίας που τηρούνται στη βάση δεδομένων του ΕΛΓΑ. Οι τιμές προκύπτουν από δύο παραμέτρους, τις μέσες τιμές παραγωγού της προηγούμενης πενταετίας και τις καλλιεργούμενες εκτάσεις που δηλώνονται ανά νομό στην ενιαία αίτηση ενίσχυσης. Για τα καρύδια, λοιπόν, η ασφαλιζόμενη αξία για τη δήλωση καλλιέργειας 2025 ανέρχεται στα 273 ευρώ και η τιμή στα 2,73 ευρώ ανά κιλό.

Τέλος, ως προς το Μέτρο 23 στο οποίο αναφερθήκατε, αυτό αφορά το έτος 2024 και άρα δεν καλύπτει ζημιές που προκλήθηκαν φέτος και αφετέρου αποζημιώνει μειωμένη παραγωγή που οφείλεται σε φυσικές καταστροφές.

Στη δευτερολογία μου θα αναφερθώ στις συγκεκριμένες πολιτικές για τη στήριξη των παραγωγών καρυδιών και ευρύτερα τη στήριξη των παραγωγών στη Λάρισα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Επιτρέψτε μου, πριν σας δώσω τον λόγο, να κάνω μια ανακοίνωση προς το Σώμα.

Η Διάσκεψη των Προέδρων καταθέτει στην Έκθεση της στην πρόταση του Προέδρου της Βουλής «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10.4.1997), όπως ισχύει».

Έχετε τον λόγο, κύριε συνάδελφε, και ζητώ συγγνώμη για την καθυστέρηση.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά χαίρομαι για την απάντηση σας ότι εφόσον προκύψει μεγάλη μείωση της παραγωγής θα αναζητηθούν χρηματοδοτικά εργαλεία. Διότι άλλο η ζημιά από τον παγετό και από το χαλάζι και άλλο η ζημιά η οποία δεν υπάγεται στον ΕΛΓΑ.

Πιθανότατα και σε άλλες περιοχές της Ελλάδος, συγκεκριμένα όμως η ερώτηση έχει να κάνει με το Νομό Λάρισας, με τους καρυδοπαραγωγούς του Νομού Λάρισας, σε Τύρναβο, Ελασσόνα και όχι μόνο. Έχουν υποστεί τρομακτική ζημιά η οποία δεν υπάγεται στον ΕΛΓΑ και μπορούν να το αποδείξουν οι άνθρωποι και αποκλείστηκαν από το Μέτρο 23.

Συνεπώς η πολιτεία οφείλει πρώτον για λόγους δικαιοσύνης να αναζητήσει, εφόσον υπάρχει -σωστά είπατε- η μεγάλη μείωση της παραγωγής, χρηματοδοτικά εργαλεία για να αποζημιώσει τους καρυδοπαραγωγούς του Νομού Λάρισας.

Προσωπικά, ως Βουλευτής, θα παρακολουθώ την όλη διαδικασία -αυτή είναι η δουλειά του κοινοβουλευτικού ελέγχου- θα έρθω σε επαφή και με συνεταιρισμούς και με αγρότες, προκειμένου να στοιχειοθετήσουν το αίτημα το νόμιμο, το βάσιμο, λογικό ότι η μείωση της παραγωγής είναι εξαιτίας της κλιματικής κρίσης. Η ίδια δηλαδή αιτιολογία όπως ήταν και όπως είναι και με το Μέτρο 23 που αφορά και τα άλλα προϊόντα.

Θα αναμένουμε τις σχετικές πρωτοβουλίες του Υπουργείου Αγροτικής Ανάπτυξης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, είναι σημαντικό το θέμα που πραγματικά. Έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, δεν αποκλείστηκαν από το Μέτρο 23, όπως λέτε, κάποια προϊόντα ή κάποιες περιοχές. Απλούστατα το Μέτρο 23 είναι για έκτακτες ανάγκες συγκεκριμένες και έχει ένα πλαίσιο συγκεκριμένο, καθορισμένο κι εκεί υπήρξαν τα ζητήματα. Όταν κάποια καλλιέργεια, κάποια ζημιά, μειωμένη παραγωγή δεν είναι στο πλαίσιο των συγκεκριμένων προβλέψεων, δεν μπορεί να αποζημιωθεί.

Τώρα για τη στήριξη της παραγωγής των καρυδιών, θέλω ιδιαίτερα να αναφερθώ στην ενεργή στήριξη της Κυβέρνησης στις οργανώσεις παραγωγών. Μέσω των επιχειρησιακών τους προγραμμάτων οι οργανώσεις παραγωγών μπορούν να υλοποιούν δράσεις για την προώθηση και τη βελτίωση της εμπορίας των προϊόντων ώστε να βελτιωθεί η ανταγωνιστικότητα του τομέα, με σεβασμό στις ανάγκες διατήρησης και προστασίας, βεβαίως, του περιβάλλοντος.

Μάλιστα, στη νέα ΚΑΠ 2023-2027, στις τομεακές παρεμβάσεις των οπωροκηπευτικών, που εμπίπτουν και τα καρύδια, οι οργανώσεις παραγωγών περιλαμβάνουν υποχρεωτικά σε ποσοστό 2% στα επιχειρησιακά τους προγράμματα δράσεις που έχουν ως στόχο την έρευνα βιώσιμων μεθόδων παραγωγής, συμπεριλαμβανομένων της ανθεκτικότητας έναντι των επιβλαβών οργανισμών, νόσων και του μετριασμού των συνεπειών της κλιματικής αλλαγής μέσω καινοτόμων πρακτικών και τεχνικών παραγωγής.

Βέβαια, παράλληλα, το Υπουργείο επεξεργάζεται, ως οφείλει, περαιτέρω συγκεκριμένες στρατηγικές και δράσεις για την ολοένα και αποτελεσματικότερη αντιμετώπιση της δυσάρεστης πραγματικότητας της κλιματικής κρίσης. Γιατί, για να είναι αποτελεσματική αυτή η στρατηγική, όπως αντιλαμβάνεστε, απαιτείται η ευρεία εποπτεία και η ιεράρχηση των αναγκών, ο σεβασμός στα δημοσιονομικά βεβαίως περιθώρια και η συνέχιση εξασφάλισης νέων σχετικών εργαλείων.

Κλείνοντας, θέλω να αναφερθώ στις αποζημιώσεις που έχουν καταβληθεί στη Λάρισα, στον νομό σας. Στο πλαίσιο του προγράμματος κρατικών οικονομικών ενισχύσεων καταβλήθηκαν 6.936.509 ευρώ. Την πενταετία 2020-2025 έχουν καταβληθεί αποζημιώσεις ύψους 138.028.513 ευρώ για ζημιές στη φυτική παραγωγή και στο ζωικό κεφάλαιο στους ασφαλιστικά ενήμερους παραγωγούς. Για ζημιές στη φυτική παραγωγή και στο ζωικό κεφάλαιο εξαιτίας πλημμυρών από την κακοκαιρία Ντάνιελ καταβλήθηκαν το διάστημα 2023-2025 οικονομικές ενισχύσεις ύψους 81.919.844 ευρώ. Για τις ζημιές στη φυτική παραγωγή και στο ζωικό κεφάλαιο εξαιτίας πλημμυρών από την κακοκαιρία Ιανός καταβλήθηκαν το διάστημα 2023-2024 οικονομικές ενισχύσεις ύψους 6.426.763 ευρώ.

Συνεπώς, η βούληση για τη στήριξη των παραγωγών στη Λάρισα, όπως και σε ολόκληρη τη χώρα, είναι δεδομένη και αποδεικνύεται στην πράξη. Δεν κλείνουμε, λοιπόν, τα μάτια στο πρόβλημα της κλιματικής κρίσης, αντιθέτως, ανταποκρινόμαστε με υπευθυνότητα στις ανάγκες που προκύπτουν και βεβαίως σχεδιάζουμε τα εργαλεία που διαρκώς θα ενισχύουν την αποτελεσματικότητα της αρωγής της πολιτείας στους παραγωγούς, γιατί αυτό είναι το χρέος μας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Συνεχίζουμε με τη δεύτερη με αριθμό 1179/7-7-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Αγροτικής Ανάπτυξης και Τροφίμων με θέμα: «Η κυβερνητική συγκάλυψη των ευθυνών Αυγενάκη στο σκάνδαλο του ΟΠΕΚΕΠΕ - Οι δηλώσεις Μαρινάκη σε αντίθεση με τα πραγματικά γεγονότα».

Έχετε τον λόγο, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μιλάμε για μια υπόθεση η οποία διαρκώς τρέχει, διαρκώς παράγει νέα ύλη. Έχετε τη γραπτή ερώτηση, είμαι σίγουρος ότι θα έχετε ετοιμάσει μια απάντηση, ελπίζω να απαντάτε στα συγκεκριμένα ερωτήματα, αλλά έχω την ευθύνη να ξεκινήσω και να σας ρωτήσω και το εξής:

Ξέρετε ότι αυτές τις μέρες συνεχίζει να τρέχει μια πειθαρχική δίωξη κατά στελέχους του ΟΠΕΚΕΠΕ που φαίνεται ότι ήταν μια εργαζόμενη που είχε εμπλακεί σε ελέγχους, είχε ζητήσει ελέγχους κ.λπ. Νομίζω ότι έχετε ευθύνη σήμερα ως ηγεσία του Υπουργείου να τοποθετείτε για ποιον λόγο συνεχίζεται αυτή η δίωξη. Για ποιον λόγο συνεχίζεται αυτή η δίωξη; Γιατί δεν μπορείτε να πείσετε ότι θέλετε να ρίξετε φως και την ίδια στιγμή άνθρωποι που έχουν καταγγείλει, αυτήν τη στιγμή τρώνε στέρηση μισθού. Δεν γίνονται και τα δύο μαζί. Όταν τρώει ο άλλος στέρηση μισθού, πάει να πει ότι κάτι πάτε να κρύψετε.

Η ερώτηση μας αφορά για τη σύγκρουση που υπήρχε ανάμεσα στον κ. Σημανδράκο και τον κ. Αυγενάκη. Τα στοιχεία που έχουν έρθει στη δικογραφία δείχνουν ότι ο κ. Σημανδράκος δεν ήθελε να πληρωθούν συγκεκριμένα ΑΦΜ τα οποία ήταν δεσμευμένα για ελέγχους. Ο κ. Αυγενάκης πανηγύριζε όταν τον έδιωξε. Μάλιστα στη δικογραφία έχουμε και συνομιλία στενού συνεργάτη του κ. Αυγενάκη που λέει: «Ήταν μια καταγγελία που είχε έρθει, την είχαμε κρύψει με τον Αυγενάκη τώρα επτά, οκτώ μήνες. Ο Αυγενάκης όταν είχε έρθει είπε όχι, δεν θα γίνει κανένας έλεγχος, να πάει παραπίσω». Και μέσα σε όλα έχουμε τον κ. Μαρινάκη να λέει ότι η απομάκρυνση δεν έγινε γιατί υπήρχε διαφωνία για τα δεσμευμένα ΑΦΜ, έγινε γιατί γενικά και αόριστα υπήρχε κακό κλίμα.

Με βάση αυτά θέλουμε να σας κάνουμε δύο συγκεκριμένες ερωτήσεις και θα ήθελα -γι’ αυτό το είπα από την πρωτολογία- πραγματικά να σας παρακαλέσω να κάνετε ένα σχόλιο για το πώς τοποθετείται η σημερινή ηγεσία του Υπουργείου σε σχέση με τη δίωξη της εργαζομένης που ήταν στέλεχος στον ΟΠΕΚΕΠΕ και φαίνεται ότι είχε ζητήσει ελέγχους. Τα δύο ερωτήματα είναι αν έχετε δώσει εντολή ελέγχου για τις προφανώς έκνομες ενέργειες του προκατόχου σας και των συνεργατών του και όπως προκύπτει παρενέβαιναν διοικητικά προκειμένου να μην προχωρήσουν έλεγχοι σε ευρωπαϊκές επιδοτήσεις και πώς αξιολογείτε τη δήλωση του κυβερνητικού εκπροσώπου κ. Μαρινάκη σε σχέση με το εύρος των στοιχείων που έχουν αποκαλυφθεί. Υπήρξε ή όχι σύνδεση της παραίτησης Σημανδράκου με τη στάση του απέναντι στους ελέγχους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, ξεκινώ καταρχήν με τη ρητή εντολή του Πρωθυπουργού, την εντολή που έδωσε στο Υπουργικό Συμβούλιο: Διαφάνεια, θεσμικότητα, δικαιοσύνη. Αυτές, λοιπόν, είναι οι κατευθύνσεις σε αυτό το πραγματικά δυσάρεστο, σημαντικό όμως πρόβλημα που έχει προκύψει στον ΟΠΕΚΕΠΕ.

Η δέσμευση και η αποστολή μας είναι διττή: Αφενός να διαλευκανθεί πλήρως η υπόθεση, να αποδοθούν οι ευθύνες εκεί όπου υπάρχουν και βεβαίως να επιστραφούν τα παρανόμως εισπραχθέντα ποσά. Επισημαίνω στην κατεύθυνση αυτή την άμεση σύσταση ειδικής ομάδας ελέγχου που ανακοίνωσε ο Πρωθυπουργός στο Υπουργικό Συμβούλιο με τη συμμετοχή εκπροσώπων της οικονομικής αστυνομίας και της ΑΑΔΕ και όλων των αρμοδίων ελεγκτικών φορέων. Προχθές γνωρίζετε ότι στελέχη του λεγόμενου ελληνικού FBI με τον εποπτεύοντα εισαγγελέα έκαναν έφοδο στα γραφεία του ΟΠΕΚΕΠΕ και κατέσχεσαν σκληρούς δίσκους. Αυτό δείχνει, λοιπόν, ότι η βούληση μας είναι ξεκάθαρη να ξεκαθαρίσει αυτή η υπόθεση και βεβαίως όσοι ευθύνονται και έχουν ευθύνες να παραπεμφθούν στη δικαιοσύνη. Αφετέρου να θωρακιστεί θεσμικά το σύστημα πληρωμών έναντι των επίπονων παθογενειών που έχουν ως αποτέλεσμα από το 1996 μέχρι σήμερα η χώρα μας να έχει πληρώσει 2,7 δισεκατομμύρια ευρώ σε σχετικά πρόστιμα.

Υπογραμμίζω επίσης ότι η διαδικασία διερεύνησης έχει ξεκινήσει από την Κυβέρνηση με τις ύποπτες περιπτώσεις να πηγαίνουν στον εισαγγελέα και γι’ αυτό, λοιπόν, είχαμε το προηγούμενο διάστημα, λίγες μέρες πριν -όπως μάλλον γνωρίζετε-, ύποπτες υποθέσεις να εκδικάζονται και με εισαγγελικές προτάσεις για αυστηρές μάλιστα ποινές, βεβαίως με το προβλεπόμενο νομικό πλαίσιο.

Για πρώτη φορά η σημερινή Κυβέρνηση μπλόκαρε χιλιάδες ΑΦΜ όπου υπήρχαν ενδείξεις προβλήματος από το 2019 ως σήμερα, πολύ πριν δηλαδή έρθει η Ευρωπαϊκή Εισαγγελία.

Για πρώτη φορά επίσης έγινε διασταυρωτικοί έλεγχοι και θυμίζω χωρίς καμία διάθεση συμψηφισμού ότι το ένα τρίτο του διοικητικού προστίμου των 415 εκατομμυρίων ευρώ -γιατί διοικητικό πρόστιμο είναι αυτό- τα 105 εκατομμύρια ευρώ αφορούν την κυβερνητική περίοδο του 2015-2019. Και βεβαίως η Κυβέρνηση συνδράμει πλήρως τις έρευνες τόσο της Ευρωπαϊκής Εισαγγελίας όσο και της ελληνικής δικαιοσύνης, παρέχοντας όλα τα αιτηθέντα στοιχεία, διευκολύνοντας τους ελέγχους και διασφαλίζοντας την ανεξαρτησία της δικαστικής έρευνας σε σχέση με τον παράλληλο και ταυτόχρονα διοικητικό έλεγχο. Η διοικητική και δικαστική διερεύνηση θα προχωρήσει απερίσπαστα και οι ευθύνες θα αποδοθούν εκεί όπου υπάρχουν.

Σε ό,τι αφορά βεβαίως σε όσα αναφέρατε στην ερώτηση σας για το κρίσιμο ζήτημα που ήταν αν πληρωθούν τα ΑΦΜ, το Μέγαρο Μαξίμου υιοθέτησε την άποψη του Προέδρου του ΟΠΕΚΕΠΕ, μπλοκαρίστηκαν οι πληρωμές. Σας θυμίζω ότι δεν πληρώθηκαν αυτά τα ΑΦΜ, δηλαδή έγινε αυτό που πρότεινε ο κ. Σημανδράκος και ακολουθούσαν οι αναγκαίοι έλεγχοι και επτακόσια τριάντα ΑΦΜ εστάλησαν επίσημα για ποινική διερεύνηση στη δικαιοσύνη μετά την παραίτηση του κ. Σημανδράκου από την προεδρία του ΟΠΕΚΕΠΕ η οποία αφορούσε τη συνεργασία τη δική του με τον τότε Υπουργό Αγροτικής Ανάπτυξης τον κ. Αυγενάκη.

Χρέος, λοιπόν, της εκάστοτε Κυβέρνησης σε αντίστοιχες περιπτώσεις είναι αφενός να καθαρίσει πλήρως το τοπίο και αφετέρου να μην τεθούν σε κίνδυνο οι ενισχύσεις των αγροτών, να πληρωθούν οι δικαιούχοι οι οποίοι δεν φταίνε σε τίποτα. Αυτή είναι μια δύσκολη, αλλά αναγκαία ισορροπία και όποιος λέει ότι μια απόφαση του τύπου «δεν πληρώνω τίποτα» και ότι αρκεί αυτή η απόφαση, θα πρέπει να απαντήσει μετά στους τίμιους παραγωγούς πώς και πότε θα πάρουν τα χρήματά τους.

Αντιμετωπίζουμε, λοιπόν, κατάματα το πρόβλημα. Οι πολίτες μας ψήφισαν για να διορθώσουμε όλα αυτά τα επίμονα κακώς κείμενα που υπονομεύουν τις προοπτικές της χώρας και αυτό είμαστε αποφασισμένοι να κάνουμε με διαφάνεια, λογοδοσία και αποτελεσματικότητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, είπατε ότι ρητή εντολή του Κυριάκου Μητσοτάκη είναι διαφάνεια, θεσμικότητα, δικαιοσύνη. Θα σας έλεγα ότι γελάνε τα κοτόπουλα στα Μέγαρα.

Πάμε τώρα λίγο στα συγκεκριμένα για να δούμε τη διαφάνεια, τη θεσμικότητα και τη δικαιοσύνη. Δεν είπατε κουβέντα για τη δίωξη που έχει αυτήν τη στιγμή στέλεχος του οργανισμού. Ποιο είναι αυτό το στέλεχος; Στέλεχος που τον Σεπτέμβριο του 2024 έφτασε αίτημα από την Ευρωπαϊκή Εισαγγελία να αποσπαστεί στην Ευρωπαϊκή Εισαγγελία, γιατί είχε συμμετοχή σε ελέγχους. Με το που έρχεται το αίτημα να αποσπαστεί στην Ευρωπαϊκή Εισαγγελία, ξεκινά η πρώτη πειθαρχική δίωξη. Τότε ήταν ήδη μάρτυρας το συγκεκριμένο στέλεχος σε δίκες για παράνομες επιδοτήσεις. Και εσείς ξεκινάτε δίωξη σε μάρτυρα για παράνομες επιδοτήσεις. Δεν ακούγεται ούτε ως δικαιοσύνη ούτε ως θεσμικότητα, ούτε ως διαφάνεια. Το καταλαβαίνετε αυτό. Γι’ αυτό μάλλον δεν είπατε κουβέντα. Αφού συνεχίζει αυτή η διαδικασία, την διώχνετε, τη στέλνετε στο πρωτόκολλο χωρίς καν υπολογιστή -ψυγείο το λένε οι δημόσιοι υπάλληλοι αυτό- και της παίρνετε και όλα τα έγγραφα, αφού είχαν γίνει και προσπάθειες να διαρρήξουν τον φοριαμό που είχε τα έγγραφα της. Έρχεται τις τελευταίες μέρες έγγραφο το οποίο κατατίθεται στο δικαστήριο από τον ΟΠΕΚΕΠΕ και η ποινή αναφέρει ότι είναι δέκα μέρες στέρηση μισθού και μετά, με έναν μαγικό τρόπο το ίδιο έγγραφο με το ίδιο πρωτόκολλο από τον ΟΠΕΚΕΠΕ πηγαίνει στην εργαζόμενη με είκοσι ημέρες μισθού. Έχουμε δηλαδή συν δέκα ημέρες οριακά με πλαστογραφία σε άνθρωπο που συμμετείχε στο αίτημα για να γίνουν έλεγχοι και είχε σχέση με την Ευρωπαϊκή Εισαγγελία. Γι’ αυτό δεν είπατε τίποτα. Ελπίζω να πείτε κάτι στη δευτερολογία.

Δεύτερο ζήτημα: δηλώσεις Μαρινάκη, «Ο Πρωθυπουργός όχι απλά γνώριζε την παθογένεια του ΟΠΕΚΕΠΕ, είχε και το πολιτικό θάρρος να την αντιμετωπίσει». Το πώς την αντιμετωπίζετε σας είπα ήδη. Ερώτημα: πότε ακριβώς το μάθατε; Πότε ακριβώς μάθατε αυτή την παθογένεια; Γιατί για τον κ. Αυγενάκη δεν είπατε τίποτα. Πότε ακριβώς μάθατε αυτήν την παθογένεια για τον άνθρωπο που έχουμε τώρα στη δικογραφία, να λέει ότι «μίλησα με τον Αυγενάκη, έστειλε επτά μήνες πίσω τους ελέγχους». Και για να έχουμε μια εικόνα των μεγεθών για το τι συζητάμε, βρέθηκε ένα ΑΦΜ που πήρε 19 εκατομμύρια. Η ετήσια χρηματοδότηση του ΕΚΠΑ, του μεγαλύτερου πανεπιστημίου της χώρας είναι 14 εκατομμύρια. Το Εθνικό Μετσόβιο Πολυτεχνείο παίρνει 3,9 εκατομμύρια. Γι’ αυτό το μέγεθος μιλάμε. Αν ήταν να είστε τίμιοι θα βάζατε ειδικό κωδικό με αυτά που έχετε κάνει στον ΟΠΕΚΕΠΕ, επιδότηση για ακρίδες.

Και πολύ γρήγορα, για να κλείσω, για τον κ. Αυγενάκη, γιατί θα επανέλθουμε μετά και για τον κ. Βορίδη και για τις διοικήσεις, δεν έχουμε τελειώσει με αυτήν την ιστορία: 16 Δεκεμβρίου του 2023, Αυγενάκης στον Προϋπολογισμό στη Βουλή: «Μια τελευταία κουβέντα για τον ΟΠΕΚΕΠΕ. Δεν κρύφτηκα ποτέ. Ο ΟΠΕΚΕΠΕ όπως λειτουργεί σήμερα δεν μας εκπροσωπεί. Δεν είναι σωστή εικόνα. Ο πρόεδρος που έχει ονοματεπώνυμο Σημανδράκος, και δεν κρύφτηκα ποτέ, πρέπει να φύγει χθες. Γι’ αυτό ζήτησα την παραίτησή του», όταν ο Σημανδράκος ζητούσε να δεσμευτούν ΑΦΜ, που έγιναν fast track έλεγχοι και έξι με επτά χιλιάδες ΑΦΜ πληρώθηκαν. Πληρώθηκαν από τα δεσμευμένα ΑΦΜ και πανηγύριζε εδώ ο κ. Μητσοτάκης.

Δεύτερο ζήτημα για Αυγενάκη. Πηγές Υπουργείου, 30 Δεκεμβρίου του 2023 επί Αυγενάκη: «Στο ΑΠΕ για τα δεκαέξι χιλιάδες ΑΦΜ είναι παραφιλολογία». Παραφιλολογία τα έλεγε ο Αυγενάκης. Έφυγε ο Σημανδράκος και μας λέτε ότι δεν είναι αυτό το ζήτημα.

Τρίτο ζήτημα, όταν οι καταγγελίες για το σκάνδαλο ήταν εργαλείο εκδίκησης και εκβιασμού. Στις 15 Απριλίου του 2024 ο Υπουργός σας έλεγε ότι οι καταγγελίες είναι εργαλείο εκδίκησης και εκβιασμού. Και σας ρωτάω ξανά, ο Μαρινάκης είπε ότι ξέρατε. Πότε μάθατε; Το μάθατε μετά τις 15 Απριλίου του 2024 που ο Υπουργός σας έλεγε ότι όποιος καταγγέλλει, εκβιάζει;

Και τελευταίο για να κλείσω, Μελιτίνη Οικονομάκη. Υπάρχει στη δικογραφία, πρώην Γενική Διευθύντρια, άνθρωπος του Αυγενάκη. Τι ακούμε από τον Ξυλούρη; Αν δεν κάνω λάθος ο «Φραπές» είναι ο Ξυλούρης, γιατί έχω μπερδευτεί με τους «Φραπέδες» και τους «Χασάπηδες». Ο Αυγενάκης με τη Μελιτίνη και τους υπόλοιπους έβαζαν μέσα στις καταστάσεις με τα ΑΦΜ που επρόκειτο να πληρωθούν από τον ΟΠΕΚΕΠΕ και έτερα ΑΦΜ τα οποία δεν δικαιούνταν τις ενισχύσεις.

Αυτή είναι η εικόνα της πραγματικότητας, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, σας επαναλαμβάνω γι’ αυτά που είπατε πως ό,τι υπάρχει θα το στείλουμε στη δικαιοσύνη. Η βούληση είναι ξεκάθαρη να διαλευκανθεί σε βάθος όλη αυτή η υπόθεση.

Όπως λοιπόν υπογράμμισα και στην πρωτολογία μου η Κυβέρνηση σε αυτό το κρίσιμο ζήτημα θα κριθεί σε δύο διακριτά, αλλά απολύτως συνδεδεμένα μεταξύ τους επίπεδα: Πρώτον, ως προς την πλήρη διαλεύκανση της υπόθεσης, την απόδοση δηλαδή των ευθυνών, αλλά και την επιστροφή των παρανόμως εισπραχθέντων ποσών. Δεύτερον, από την αποτελεσματική δομική αντιμετώπιση αυτών των επίμονων διαχρονικών παθογενειών του συστήματος πληρωμών. Ήδη η μεταφορά του ΟΠΕΚΕΠΕ στην Ανεξάρτητη Αρχή Δημοσίων Εσόδων, που είναι ανεξάρτητη αρχή, θωρακίζει τη διαφάνεια, τη δικαιοσύνη, την αξιοπιστία και την αποτελεσματικότητά του.

Θυμίζω λοιπόν ότι από τις 11 Σεπτεμβρίου του 2024 σε συνεργασία με τη Γενική Διεύθυνση Γεωργίας της Ευρωπαϊκής Επιτροπής υλοποιείται σχέδιο δράσης για τον ΟΠΕΚΕΠΕ, το οποίο προβλέπει ενίσχυση του οργανισμού με εκατό προσλήψεις, ολοκλήρωση των ειδικών διαχειριστικών σχεδίων βόσκησης, που εκκρεμούν για περισσότερο από μια δεκαετία, αξιοποίηση του κτηματολογίου που είναι για πρώτη φορά διαθέσιμο σε πολύ μεγάλο ποσοστό, ώστε να ξέρουμε ποια γη δηλώνεται και από ποιον.

Τα προβλήματα πράγματι είναι υπαρκτά, δεν το αμφισβητεί κανένας. Μέρα με τη μέρα όμως με συγκεκριμένες πολιτικές και στρατηγικές μεταρρυθμίσεις ενισχύουμε την αντικειμενικότητα και τη διαφάνεια στη λειτουργία του κράτους. Η μεγάλη πρόκληση της ψηφιοποίησης, της αξιολόγησης των παρελκόμενων υπηρεσιών του κράτους, της διαρκούς ενσωμάτωσης νέων εργαλείων για την ενίσχυση της διαφάνειας και της αποτελεσματικότητας της κρατικής μηχανής, η διαρκής θεσμική μεταρρύθμιση, που θα αποτυπωθεί και στην πρόταση της Νέας Δημοκρατίας για την αναθεώρηση του Συντάγματος, είναι βασικός πυλώνας της πολιτικής μας. Είναι η αποδεδειγμένη στην πράξη βούληση αυτής της Κυβέρνησης να γυρίσει σελίδα για τη χώρα, αφήνοντας πίσω τις παθογένειες και τις δομικές αστοχίες που επιμένουν να υπονομεύουν τις προοπτικές της πατρίδας. Αυτή η αποδεδειγμένη λοιπόν στην πράξη βούληση είναι η μεγάλη μας διαφορά και βάσει των αποτελεσμάτων που θα παράγουμε σε αυτό το κρίσιμο πεδίο, θα κριθούμε από τους πολίτες. Χρέος, δέσμευση και αποστολή μας είναι το σύστημα των αγροτικών ενισχύσεων να εξυγιανθεί, ώστε οι ενισχύσεις να πηγαίνουν στους πραγματικούς παραγωγούς, στην πραγματική παραγωγή. Να θωρακιστεί λοιπόν έναντι των επίμονων αυτών παθογενειών, όπως είπα αξιοποιώντας κάθε διαθέσιμο προς τούτο εργαλείο και βεβαίως, θα επαναλάβω να επιστραφούν τα ποσά που παρανόμως εισπράχθηκαν.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητηθεί η πρώτη με αριθμό 4587/8-4-2025 ερώτηση των Αναφορών-Ερωτήσεων της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρίας Παναγιώτας Γρηγοράκου προς τον Υπουργό Αγροτικής Ανάπτυξης και Τροφίμων με θέμα: «Η άμεση αξιοποίηση του υδατικού δυναμικού της περιοχής του Καστορείου».

Κυρία Γρηγοράκου, έχετε τον λόγο για την πρωτολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, φέρνω σήμερα εδώ ως επίκαιρη ερώτηση μια ερώτηση η οποία είχε κατατεθεί στα πλαίσια του κοινοβουλευτικού ελέγχου στο Υπουργείο σας από τις 8 Απριλίου του 2025. Έχουν περάσει λοιπόν τρεις ολόκληροι μήνες ακριβώς όπου παραμένει αναπάντητη. Θεωρώ ότι κατά πάσα πιθανότητα όπως έχει υποβληθεί δεν υπήρχε περίπτωση να την απαντήσετε. Και αυτός είναι ο λόγος για τον οποίο ερχόμαστε σήμερα εδώ. Είναι μια ερώτηση η οποία μπορεί να μην έχει την δέουσα προσοχή από την πλευρά του Υπουργείου, αλλά πιστέψτε με ότι είναι υψίστης σημασίας για τους κατοίκους των βόρειων δήμων του Νομού Λακωνίας.

Ο Κάμπος λοιπόν του Καστορίου αρδεύεται από πηγές στους πρόποδες του Ταϋγέτου, όπου από αυτά τα νερά ξεκινάνε διάφορα μικρότερα ποτάμια και ρέματα και καταλήγουν στον ποταμό Ευρώτα. Αυτά λοιπόν τα υδάτινα αποθέματα ήταν από το παρελθόν πάρα πολύ γνωστά. Υπήρχε πολύ νερό τα παλαιότερα χρόνια. Ειδικά τη δεκαετία του ΄50 υπήρχαν υδρόμυλοι, υδροκίνητα ελαιοτριβεία και είχαμε και το πρώτο υδροηλεκτρικό εργοστάσιο. Σαφώς, η κατάσταση η οποία επικρατεί σήμερα δεν είναι ίδια. Δεν έχουμε ακριβώς τόσο νερό όσο είχαμε, αλλά έχουμε νερό.

Το πρόβλημα είναι το εξής, όμως, δυστυχώς, οι υπάρχουσες υποδομές δεν βοηθάνε έτσι ώστε αυτό το νερό να πηγαίνει σε διάφορες καλλιέργειες του Καστανιώτικου Κάμπου. Και για να έχετε μια εικόνα να σας το περιγράψω, ο Καστανιώτικος Κάμπος εκτείνεται σε μια έκταση περίπου εξίμισι χιλιάδων στρεμμάτων, από τα οποία τα μισά είναι δυνητικά αρδευόμενα και τα άλλα μισά ξερικά ακριβώς επειδή δεν υπάρχουν δίκτυα άρδευσης. Όμως, και από αυτά τα περίπου τρεις χιλιάδες διακόσια αρδευόμενα, μόνο τα επτακόσια με χίλια στρέμματα δύναται να αρδευτούν από τις υπάρχουσες υποδομές. Μάλιστα, όταν μιλάμε και για υπάρχουσες υποδομές, μιλάμε και για το αρδευτικό δίκτυο το οποίο κατασκευάστηκε το 2000 και όσες μικρές επισκευές είχαμε τα χρόνια μέχρι σήμερα.

Στον Καστανιώτικο Κάμπο, λοιπόν, καλλιεργούνται κτηνοτροφικά φυτά, καλαμπόκι, τριφύλλι, γιατί έχουμε πάρα πολύ μεγάλες και μικρές κτηνοτροφικές μονάδες. Έχουμε διάφορα κηπευτικά, έχουμε 64.000 ελαιόδεντρα, τα οποία ψεκάζονται για δάκο -αυτά τα στοιχεία που σας δίνω είναι από την ΔΑΟΚ- και περίπου άλλα τόσα, 55.000 με 60.000, που είναι ενταγμένα στη βιολογική γεωργία.

Το πρόβλημα, όμως, είναι ότι δυστυχώς βλέπουν οι κάτοικοι τα νερά να χάνονται χωρίς να υπάρχει μια δεξαμενή προκειμένου αυτή να μαζεύει το νερό και να δίνει τη δυνατότητα άρδευσης στις καλλιέργειες. Και φυσικά δεν μιλάμε μόνο για άρδευση, λέμε για ένα θέμα το οποίο απασχολεί πολύ τους κατοίκους. Επειδή στους βόρειους δήμους που βρίσκονται στον Ταΰγετο έχουμε ιδιαίτερη βλάστηση και δάση, καταλαβαίνετε ότι αυτό είναι και θέμα πυρασφάλειας.

Είναι γνωστό αυτό. Και στην περιοχή του Δήμου και ο Δήμος Σπάρτης ήδη από το 2022 έχουν βγάλει ομόφωνο ψήφισμα, προκειμένου να βρεθεί μια λύση για τη συγκεκριμένη δεξαμενή. Στηρίχτηκε και από την πλευρά της Περιφέρειας και σήμερα, απ’ όσο γνωρίζουμε, υπάρχει μια μελέτη η οποία γίνεται από την Αναπτυξιακή Μεσσηνίας, που όμως δεν γνωρίζουμε σε τι στάδιο βρίσκεται η μελέτη και πότε θα την παραλάβουμε.

Με αυτά, λοιπόν, τα δεδομένα θα ήθελα να μας απαντήσετε εάν υπάρχει συγκεκριμένος σχεδιασμός για την αξιοποίηση του υδατικού δυναμικού της περιοχής, προκειμένου η άρδευση να μην αποτελεί ανασταλτικό παράγοντα ανάπτυξης.

Και αν φυσικά υπάρχει μελέτη και αν, ναι, σε ποιο στάδιο βρίσκεται αυτή για τη χωροθέτηση και κατασκευή δεξαμενής άρδευσης, αλλά και πυρασφάλειας της ευρύτερης περιοχής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Γρηγοράκου.

Κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):**  Ευχαριστώ, κύριε Πρόεδρε.

Αξιότιμη κυρία συνάδελφε, κατ’ αρχήν θα διαφωνήσω με αυτό που είπατε στην αρχή ότι δεν υπάρχει ενδιαφέρον για τη Λακωνία και για το συγκεκριμένο έργο. Νομίζω ότι η ευαισθησία όλων μας στην ηγεσία του Υπουργείου Αγροτικής Ανάπτυξης, της Κυβέρνησης και του Πρωθυπουργού για τον αγροτικό κόσμο είναι δεδομένη.

Κατ’ αρχάς, θέλω να υπογραμμίσω ότι είναι ιδιαίτερα ευχάριστο και ελπιδοφόρο το γεγονός, που επισημαίνεται στο κείμενο της ερώτησής σας, ότι στον Κάμπο του Καστορείου, η αγροτική παραγωγή έχει αυξητική τάση και με νέους ηλικιακά αγρότες υψηλής εξειδίκευσης. Είναι πολύ σημαντικό, λοιπόν. Αυτό είναι και ο σταθερός στόχος των πολιτικών και των δράσεών μας για τη συγκράτηση των νέων αυτών ανθρώπων στην ύπαιθρο και για την παραγωγή ποιοτικών προϊόντων, γιατί πιστεύουμε στις σημαντικές προοπτικές της πρωτογενούς παραγωγής για ανάπτυξη και προκοπή.

Στην κατεύθυνση, λοιπόν, αυτή γνωρίζω από πρώτο χέρι την τεράστια σημασία των έργων υποδομής για την ορθολογική διαχείριση των υδάτινων πόρων,. Άλλωστε, στην Αργολίδα, όπως γνωρίζετε, είμαστε πολύ κοντά. Όπως κοντά είναι και το μεγάλο έργο του Αναβάλου, το οποίο προωθούμε επί χρόνια για να ολοκληρωθεί κάποια στιγμή και να δώσει λύση στο πρόβλημα της λειψυδρίας και της υφαλμύρωσης του υδροφόρου ορίζοντα και του κόστους της άρδευσης.

Οι παρεμβάσεις, λοιπόν, για τις υποδομές αυτές αποτελούν στρατηγική προτεραιότητα για το Υπουργείο Αγροτικής Ανάπτυξης και Τροφίμων. Συγκεκριμένα, στην ευρύτερη περιοχή της Λακωνίας σήμερα υλοποιούνται τα εξής έργα:

Πρώτον, η κατασκευή του Φράγματος της Κελεφίνας, έργο ενταγμένο στο Πρόγραμμα Αγροτικής Ανάπτυξης 14-22 που βρίσκεται στη φάση του διαγωνισμού και αναμένεται να συμβασιοποιηθεί εντός του 2025.

Δεύτερον, το αρδευτικό δίκτυο Κελεφίνας για τη μελέτη του οποίου έχουν ήδη ετοιμαστεί τα τεύχη δημοπράτησης με χρηματοδότηση από το Τομεακό Πρόγραμμα Ανάπτυξης 21-25 του Υπουργείου και γίνονται ενέργειες για την εξεύρεση χρηματοδότησης της εκπόνησής της. Η μελέτη, λοιπόν, του αρδευτικού δικτύου Τρινάσου, που ολοκληρώθηκε ως ανειλημμένη υποχρέωση του Προγράμματος Αγροτικής Ανάπτυξης 2007-2013, με αποπληρωμή από το αντίστοιχο πρόγραμμα 14-20.

Για την κατασκευή του εν λόγω έργου, γίνονται οι απαραίτητες συμπληρώσεις υπηρεσιακά, όπως η εκπόνηση μελέτης δυνητικής εξοικονόμησης νερού, ώστε το έργο να μπορέσει να προταθεί από το Υπουργείο για χρηματοδότηση μέσω της παρέμβασης Έργα Υποδομών Εγγείων Βελτιώσεων του Στρατηγικού Σχεδίου της Κοινής Αγροτικής Πολιτικής 23-27.

Σε ό,τι αφορά τώρα το συγκεκριμένο έργο, της κατασκευής δεξαμενής μεγάλης χωρητικότητας άρδευσης και πυρασφάλειας και της επέκτασης των υφιστάμενων δικτύων στον Κάμπο του Καστορείου, η πορεία της δρομολόγησής του περιλαμβάνει την επίσημη κοινοποίησή του ως πρόταση από την Περιφέρεια στη Διεύθυνση Εγγείων Βελτιώσεων Εδαφοϋδατικών πόρων του Υπουργείου.

Συγκεκριμένα, η χρηματοδότηση του έργου προϋποθέτει τη συνήθη διαδικασία υποβολής αιτήματος κατασκευής εγγειοβελτιωτικών έργων από τους ενδιαφερόμενους φορείς σε σχετικές προσκλήσεις. Εν προκειμένω, έχει ήδη εκδοθεί η με αριθμό πρωτοκόλλου 151222/5-6-2025 νέα πρόσκληση για την ένταξη και συγχρηματοδότηση έργων υποδομών εγγείων βελτιώσεων και αναρτήθηκε στις σχετικές ιστοσελίδες του Υπουργείου.

Συνεπώς, στην παρέμβαση αυτή η Περιφέρεια Πελοποννήσου, αξιολογώντας και ιεραρχώντας τις ανάγκες, δύναται να προτείνει τη χρηματοδότηση του εν λόγω έργου, εφόσον αυτό είναι διοικητικά ώριμο.

Στη δευτερολογία μου θα επικεντρωθώ περαιτέρω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Σίγουρα, κύριε Υπουργέ, για μένα τουλάχιστον, όταν εκκρεμεί μια απάντηση τρεις μήνες μάλλον για τον Κάμπο του Καστορείου δεν υπάρχει ιδιαίτερο ενδιαφέρον από την πλευρά του Υπουργείου. Όμως, αναφέρατε ότι υπάρχει ιδιαίτερο ενδιαφέρον από πλευρά της Κυβέρνησης για τη Λακωνία. Αφήστε μας να έχουμε κάποιες αμφιβολίες γι’ αυτό. Νομίζω ότι επειδή ακριβώς κι εσείς βρίσκεστε σε έναν νομό της Πελοποννήσου, θεωρώ ότι ούτε και ο δικός σας νόμος είναι από τους ευνοημένους νομούς της Πελοποννήσου.

Αναφερθήκατε στο Φράγμα της Κελεφίνας και στο ΤΟΕΒ Τρινάσου. Με το καλό να γίνουν. Είναι κάποια έργα τα οποία πραγματικά τα χρειάζεται η περιοχή. Τα χρειάζεται η περιοχή του Κάμπου στη Σκάλα. Είναι έργα τα οποία τα περιμένουμε πάρα πολλά χρόνια. Δυστυχώς, δεν έχουν γίνει μέχρι στιγμής. Ευελπιστούμε πραγματικά να γίνουν. Βέβαια ακόμα και στο στάδιο το οποίο βρίσκονται αντιλαμβάνεστε ότι αυτήν τη στιγμή μιλάμε για τουλάχιστον τρία με τέσσερα χρόνια στο μέλλον στα οποία θα μπορέσουν να έχουν ολοκληρωθεί.

Το πρόβλημα είναι ότι δυστυχώς ούτε το Φράγμα της Κελεφίνας, ούτε το ΤΟΕΒ Τρινάσου ανταποκρίνονται στην περιοχή στην οποία αναφερόμαστε, στον Κάμπο δηλαδή του Καστορείου.

Αναφερθήκατε λοιπόν στην πρόσκληση του Υπουργείου Αγροτικής Ανάπτυξης για τα έργα υποδομών εγγείων βελτιώσεων. Πράγματι είναι μια πρόσκληση η οποία τρέχει, είναι μια πρόσκληση στην οποία οι διάφοροι φορείς θα μπορέσουν να υποβάλουν τις προτάσεις τους, οι δημόσιοι φορείς, δηλαδή από το Υπουργείο σας μέχρι και τις περιφέρειες. Και είναι πράγματι μια πρόσκληση που αφορά τον εκσυγχρονισμό των υπαρχόντων δικτύων άρδευσης, τις σχετικές υποστηρικτικές εργασίες υποδομών, έργα ταμίευσης νερού και συνοδά αρδευτικά δίκτυα, εξοικονόμηση ενέργειας και πολλά άλλα.

Το πρόβλημα είναι το εξής, κύριε Υπουργέ, ότι για να γίνει η υποβολή στο συγκεκριμένο πρόγραμμα θα πρέπει να υπάρχει μίνιμουμ προϋπολογισμός 5 εκατομμύρια ευρώ, συμπεριλαμβανομένου του ΦΠΑ, και μάξιμουμ 105 εκατομμύρια. Νομίζω ότι αυτό το μικρό πράγμα το οποίο ζητάμε, η λεκάνη απορροής που ζητάμε για το Καστόρι, δεν θα κοστίσει τόσα πολλά χρήματα, με αποτέλεσμα να θεωρώ ότι το συγκεκριμένο έργο είναι πάρα πολύ δύσκολο να ενταχθεί στο συγκεκριμένο πρόγραμμα το οποίο εσείς μας λέτε.

Επίσης, δεν ακούσαμε και κάτι για τη μελέτη η οποία γίνεται γιατί, όπως κι εσείς γνωρίζετε ακόμα καλύτερα, προκειμένου να ενταχθεί ένα πρόγραμμα και κάποιος από τις αρμόδιους φορείς, όπως η Περιφέρεια ή ακόμη και το Υπουργείο, να το εντάξει μέσα σε κάποιο πρόγραμμα θα πρέπει να υπάρχει και μια μελέτη και για αυτήν τη μελέτη δυστυχώς ακόμα δεν ξέρουμε τίποτα.

Κλείνοντας, και επειδή πραγματικά έχουμε τονίσει σε μεγάλο βαθμό τι ακριβώς σημαίνει αυτό για το Καστόρι, γιατί όπως επίσης εσείς είπατε, όπως αναφέρουμε στην ερώτηση μας, πρόκειται για μια περιοχή η οποία πράγματι έχει νέους αγρότες και είναι πολύ θετικό αυτό. Έχουμε λοιπόν νέα παιδιά τα οποία αποφασίζουν να μείνουν στον ορεινό Ταΰγετο, να καλλιεργήσουν, να κάνουν τις οικογένειές τους εκεί, παρά το γεγονός ότι το κράτος δεν είναι αρωγός. Και δευτερευόντως έχουμε και μια Λακωνία η οποία δυστυχώς παρακμάζει γενικά και στον πληθυσμό είμαστε από τις περιοχές οι οποίες πραγματικά έχουμε δραματική μείωση πληθυσμού.

Άρα, αυτό το οποίο λέμε κι εμείς είναι το εξής. Εμείς δεν έχουμε αγρότες και κτηνοτρόφους στην περιοχή αυτή οι οποίοι γκρινιάζουν. Μας λένε: «Έχουμε τόσο νερό το οποίο χάνεται. Τι μπορούμε να κάνουμε για το συγκεκριμένο, ώστε να μην χάνεται το νερό»; Και μας δίνουν τη λύση. Μας λένε: «Κάντε μια μικρή δεξαμενή η οποία θα συγκεντρώνει αυτό το νερό».

Θεωρώ λοιπόν ότι θα ήταν έξυπνο από την πλευρά του Υπουργείου, όταν υπάρχει και η λύση, δηλαδή έχουμε μασημένη τροφή αυτήν τη στιγμή από τους κτηνοτρόφους και τους αγρότες της περιοχής, να μπορέσουμε κι εμείς να κάνουμε κάτι προκειμένου αυτά να ενταχθούν σε ένα πρόγραμμα και να έχουμε μια θετική έκβαση στο μέλλον.

Άρα, λοιπόν, όπως καταλαβαίνετε, είναι κομβικής σημασίας το συγκεκριμένο έργο. Πραγματικά, περιμένω να μου πείτε σε ποιο στάδιο βρίσκεται η μελέτη, γιατί, ξέρετε, πολλά έχουν ακουστεί στους δήμους και δυστυχώς, δεν έχουμε δει κάτι. Βλέπουμε και από την πλευρά του δήμου, όπου υπάρχει αυτήν τη στιγμή το ομόφωνο ψήφισμα ήδη από το 2022 -άρα, μιλάμε λοιπόν για τρία χρόνια που έχει γίνει αυτό και άλλα τόσα πίσω- όπου μας μιλάνε οι αγρότες και μας λένε ότι το συζητάνε και το λένε στους αρμόδιους φορείς ήδη και πριν από το 2020.

Επομένως, λοιπόν, θέλουμε μια ξεκάθαρη απάντηση από την πλευρά του Υπουργείου για το τι ακριβώς σκοπεύετε να κάνετε με το θέμα του νερού στην περιοχή του Καστανιώτικου κάμπου στο Καστόρι, γιατί όπως αντιλαμβάνεστε δεν μπορούμε να περιμένουμε ούτε τη μελέτη για να ποτίσουμε, ούτε πότε το Υπουργείο θα αποφασίσει να κάνει κάποιο έργο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Γρηγοράκου.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, κατ’ αρχήν, δεν μπορείτε να περιμένετε τις μελέτες, όπως είπατε ή ποιος θα αποφασίσει να γίνει το έργο. Για να γίνει ένα έργο και να χρηματοδοτηθεί έχει κάποια στάδια. Πρέπει να υπάρξουν, λοιπόν, ώριμες μελέτες, να ξεκινήσουν οι διαδικασίες. Δεν είναι απλό, δηλαδή, ότι αποφασίζει κάποιος και παίρνει χρήματα από κάπου και κάνει το έργο χωρίς προδιαγραφές, χωρίς μελέτες και χωρίς να το εντάξει σε κάποιο πλαίσιο χρηματοδοτικό.

Τώρα, επιτρέψτε μου θα διαφωνήσω ότι παρακμάζει η Λακωνία. Μην μπερδεύουμε το δημογραφικό. Το δημογραφικό είναι ένα εθνικό θέμα που αφορά όλη την Ελλάδα και όχι μόνο τη Λακωνία.

Σύμφωνα, λοιπόν, με το σχετικό έγγραφο της Περιφέρειας Πελοποννήσου, το οποίο και θα καταθέσω στα Πρακτικά προς ενημέρωσή σας, η Περιφερειακή Ενότητα Λακωνίας μελετά την υλοποίηση παρεμβάσεων αξιοποίησης του υδατικού δυναμικού της περιοχής Καστορείου, όπου σε συνεργασία με την Αναπτυξιακή Μεσσηνίας έχουν σχεδιαστεί οι απαιτούμενες για την πρόοδο του έργου ενέργειες. Συγκεκριμένα, απαιτείται να υλοποιηθούν γεωργοτεχνική, γεωργοοικονομική μελέτη, αναγνωριστική γεωλογική μελέτη, υδρολογική μελέτη και προκαταρκτική υδραυλική μελέτη, από τις οποίες θα προκύψουν ο προσδιορισμός των αναγκών για άρδευση, η περιγραφή των προτεινόμενων έργων και η βιωσιμότητα των έργων. Μετά, λοιπόν, την ολοκλήρωση των παραπάνω προκαταρκτικών μελετών θα ακολουθήσει η εκπόνηση των οριστικών τεχνικών μελετών και θα αναζητηθεί χρηματοδότηση για την υλοποίηση του έργου, με την προϋπόθεση να συγκροτηθεί Τοπικός Οργανισμός Εγγείων Βελτιώσεων για την αξιοποίηση του εγγειοβελτιωτικού αυτού έργου.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, μόλις ολοκληρωθούν αυτές οι διαδικασίες και κατατεθεί το σχετικό αίτημα από την Περιφέρεια, το Υπουργείο είναι έτοιμο να προχωρήσει στην εξέτασή του. Σε κάθε περίπτωση, βασικό ζητούμενο του νέου αναπτυξιακού προτύπου, που προωθούμε με τις δράσεις του Υπουργείου, είναι το χαμηλό περιβαλλοντικό αποτύπωμα των υποδομών. Σε αυτήν τη φιλοσοφία εντάσσονται τα σύγχρονα έργα εξορθολογισμού της διαχείρισης των φυσικών πόρων, όπως του ύδατος άρδευσης που απαντούν στις ανάγκες αντιμετώπισης της κλιματικής κρίσης, του κινδύνου της ερημοποίησης, της διάβρωσης των εδαφών και της υφαλμύρησης των υπόγειων υδροφορέων, καθώς και στις ανάγκες διασφάλισης της επισιτιστικής ασφάλειας και επάρκειας και τα οποία αξιοποιούν σύγχρονες, καινοτόμες τεχνολογίες εξοικονόμησης ενέργειας και νερού.

Το Υπουργείο, χρησιμοποιώντας χρηματοδοτικά εργαλεία, υλοποιεί περισσότερο από εκατόν ογδόντα τέτοια έργα μέσα στο Πρόγραμμα Αγροτικής Ανάκαμψης ’14 - ’22 άνω των 700 εκατομμυρίων ευρώ, ενώ μέσα από το Ταμείο Ανάκαμψης και Ανθεκτικότητας με το «Ύδωρ 2.0» χρηματοδοτούνται υποδομές άνω των τεσσάρων δισεκατομμυρίων ευρώ. Τα αρδευτικά, λοιπόν, έργα που εκσυγχρονίζονται ή προγραμματίζονται να κατασκευαστούν λειτουργούν παράλληλα και ως μια αντιπλημμυρική ασπίδα, δημιουργώντας ένα ολοκληρωμένο αντιπλημμυρικό δίκτυο σε κάθε περιοχή.

Η Κυβέρνηση μετά την εμπειρία της Θεσσαλίας αποφάσισε να συγκροτήσει Ενιαίους Περιφερειακούς Οργανισμούς Διαχείρισης Υδάτων, οι οποίοι συγκεντρώνουν υπό τον ίδιο φορέα την βιώσιμη και συντονισμένη διαχείριση των εγγειοβελτιωτικών και αντιπλημμυρικών υποδομών. Με αυτήν, λοιπόν, την απόφαση εξορθολογίζεται η κατακερματισμένη πολύπλοκη διαχείριση και βελτιώνεται η συντήρηση και η ανταπόκριση σε έκτακτες ανάγκες.

Τέλος, ενδυναμώνεται η συνεργασία μεταξύ κρατικών και τοπικών φορέων, δήμοι, περιφέρειες, δημοτικές επιχειρήσεις ύδρευσης - άρδευσης κάτω από το κοινό ρυθμιστικό πλαίσιο με την αρμόδια ρυθμιστική αρχή αποβλήτων ενέργειας και υδάτων. Δεδομένου ότι κάθε περιοχή έχει τα δικά της ξεχωριστά δεδομένα, ιδιομορφίες, έχει αποφασιστεί να γίνουν ανάλογοι οργανισμοί σε κάθε περιφέρεια.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, πολύ Υφυπουργέ.

Θα ολοκληρώσουμε με την έκτη με αριθμό 1185/7-7-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμίαπρος τον Υπουργό Αγροτικής Ανάπτυξης και Τροφίμωνμε θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η Ευρωπαϊκή Εισαγγελία στη Βουλή στις 1/7/2025 για το σκάνδαλο του ΟΠΕΚΕΠΕ».

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, αυτή πρέπει να είναι η τέταρτη ερώτηση, που καταθέτει η Πλεύση Ελευθερίας τις τελευταίες έξι εβδομάδες για το μεγάλο σκάνδαλο του ΟΠΕΚΕΠΕ. Και πρέπει να επισημάνω, επίσης, ότι κατέθεσα παρόμοια ερώτηση στον Υπουργό Περιβάλλοντος και Ενέργειας, τον κ. Παπασταύρου, διότι εμπλέκεται στο θέμα που θα σας ρωτήσω σε λίγο, όπως και στον κ. Χατζηδάκη, τον Αντιπρόεδρο της Κυβέρνησης.

Και η τρίτη ερώτηση που κατέθεσα για το θέμα αυτό, που είναι η συμπληρωματική δικογραφία που μας ήρθε από την Ευρωπαϊκή Εισαγγελία στη Βουλή στις 2 Ιουλίου, την κατέθεσα στον κ. Τσιάρα, τον Υπουργό Αγροτικής Ανάπτυξης. Ο κ. Τσιάρας παραβρέθηκε λίγο νωρίτερα εδώ στην Αίθουσα, αλλά αποχώρησε και για δεύτερη στη συνέχεια εβδομάδα στέλνει εσάς. Βεβαίως, πριν από δύο εβδομάδες μου είχε στείλει τον κ. Κέλλα. Και επειδή ζήτησα από τον κ. Κέλλα να παραιτηθεί πολλές φορές στη διάρκεια της συζήτησης της επίκαιρης ερώτησης, αποφάσισε να μην τον ξαναστείλει. Τώρα πάλι στέλνει εσάς να βγάλετε το φίδι από την τρύπα.

Όπως γνωρίζετε, στις 2 Ιουλίου ήρθε αυτή η συμπληρωματική δικογραφία, η οποία λέει ξεκάθαρα με βάση στοιχεία, που κατέθεσε ο πρώην Πρόεδρος του ΟΠΕΚΕΠΕ, ο κ. Σημανδράκος, ότι ζήτησε ο ίδιος στα τέλη του 2023, τον Νοέμβριο και Δεκέμβριο, δύο διασκέψεις με τον κ. Βορίδη, που ήταν τότε Υπουργός Επικρατείας και με τους Υφυπουργούς παρά τω Πρωθυπουργώ κ.κ. Γιάννη Μπρατάκο και Σταύρο Παπασταύρου. Τον κ. Παπασταύρου τον ρωτήσαμε, αλλά απάντησε στην επίκαιρη ερώτηση της Πλεύση Ελευθερίας ότι είναι αναρμόδιος. Ωστόσο, η ερώτησή μου αφορά και εκείνον.

Ο κ. Σημανδράκος σε αυτές τις συναντήσεις είπε ξεκάθαρα ότι είχε εντοπίσει 9.309 ΑΦΜ εκείνη τη χρονιά, τα οποία τα θεωρούσε ύποπτα και θα ήθελε να διερευνηθούν και δεν ξεκλείδωσε αυτά τα ΑΦΜ για να καταβληθούν οι επιδοτήσεις του ΟΠΕΚΕΠΕ για τον λόγο αυτόν. Ανακάλυψε, όμως, ότι αφού έπραξε με τον τρόπο αυτό ο τότε Υπουργός Αγροτικής Ανάπτυξης, ο κ. Αυγενάκης, που χτυπάει και τους υπαλλήλους στα αεροδρόμια και που ήταν εδώ πάλι σήμερα και γελούσε στην Ολομέλεια, σαν να μην συμβαίνει απολύτως τίποτα, σύμφωνα με τον κ. Σημανδράκο, τον πρώην Πρόεδρο του ΟΠΕΚΕΠΕ, προσπάθησε να υπονομεύσει όλη αυτήν την προσπάθεια. Και γι’ αυτό ο κ. Σημανδράκος ζήτησε να συναντηθεί με τους κ.κ. Βορίδη, Παπασταύρου και Μπρατάκο. Τους συνάντησε δύο φορές και τους είπε ότι υπονομεύεται η προσπάθειά του από τον Υπουργό Αγροτικής Ανάπτυξης. Στην αρχή του ζητήθηκε από τον κ. Αυγενάκη μετά την πρώτη συνάντηση να παραιτηθεί και εκείνος αρνήθηκε και παρέμεινε για λίγο ακόμα στη θέση του. Μετά, όμως, ακολούθησε δεύτερη συνάντησή του με τον κ. Βορίδη και τους κ.κ. Παπασταύρου και Μπρατάκο για να τους διαμαρτυρηθεί πάλι για όσα έπραττε ο κ. Αυγενάκης και ενώ του έδωσαν διαβεβαιώσεις αμέσως μετά υποχρεώθηκε σε παραίτηση και παραιτήθηκε στο τέλος του 2023 για αυτά τα 9.309 ΑΦΜ.

Και σας ερωτώ, κύριε Υφυπουργέ: Υπάρχουν στο χαρτοφυλάκιο του Υπουργείου Αγροτικής Ανάπτυξης στοιχεία που να αναφέρουν λεπτομέρειες για αυτές τις δύο συναντήσεις και για την αντίσταση και υπονόμευση, που συνάντησε ο κ. Σημανδράκος στην προσπάθειά του να εξυγιάνει τον ΟΠΕΚΕΠΕ;

Και δεύτερον, ο Πρωθυπουργός γνώριζε για αυτές τις συναντήσεις, δεδομένου ότι ο κ. Βορίδης ήταν Υπουργός Επικρατείας και πολύ κοντά στον Πρωθυπουργό από τη θέση του εκείνη;

Εν πάση περιπτώσει, τι έπραξε η Κυβέρνηση όταν έμαθε γι’ αυτά τα εννέα χιλιάδες τριακόσια εννέα ύποπτα ΑΦΜ; Έκανε τίποτα ή άφησε την υπόθεση να θαφτεί μέσα στην αφάνεια και να συνεχιστεί το μεγάλο σκάνδαλο στον ΟΠΕΚΕΠΕ;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, όπως είχα την ευκαιρία να επισημάνω και στη συζήτηση προηγούμενης σχετικής ερώτησής σας, η διερεύνηση του διαχρονικού επίμονου προβλήματος στις πληρωμές των ενισχύσεων –πράγματι, η Ελλάδα από το 1996 μέχρι σήμερα έχει πληρώσει 2,7 δισεκατομμύρια ευρώ σε σχετικά πρόστιμα διοικητικά- ξεκίνησε από το γεγονός ότι ο ίδιος ο ΟΠΕΚΕΠΕ, με διοίκηση που ορίστηκε από την παρούσα Κυβέρνηση, έστειλε ύποπτες περιπτώσεις στις αρμόδιες εισαγγελικές αρχές.

Η βούλησή μας, λοιπόν, κύριε συνάδελφε, για την πλήρη διαλεύκανση της υπόθεσης αυτής, που πραγματικά είναι δυσάρεστη και βεβαίως πρέπει σε βάθος να ξεκαθαριστεί, είναι δεδομένη, για να φτάσουμε την υπόθεση ως το τέλος.

Θυμίζω ξανά τη ρητή δέσμευση του ίδιου του Πρωθυπουργού ότι όποιος αποδεδειγμένα έχει λάβει παράνομα χρήματα θα κληθεί να τα επιστρέψει και όποιος αποδειχθεί ότι έχει διαπράξει απιστία θα υποστεί τις ποινικές συνέπειες. Αυτό θα το τηρήσουμε, κύριε συνάδελφε.

Άλλωστε, το συγκεκριμένο θέμα της ερώτησής σας αποδεικνύει την πρόθεση και τη βούληση της Κυβέρνησης, αφενός, για να διαλευκανθεί πλήρως η υπόθεση και, αφετέρου, για να θωρακιστεί θεσμικά το σύστημα πληρωμών, ώστε το πρόβλημα αυτό να αντιμετωπιστεί οριστικά.

Υπενθυμίζω πως όταν ο τότε Πρόεδρος του ΟΠΕΚΕΠΕ έθεσε σε συνεργάτες του Πρωθυπουργού το εν λόγω ζήτημα μπλοκαρίστηκαν και τα εννιά χιλιάδες σχετικά ΑΦΜ. Συνεπώς υιοθετήθηκε η πρόταση του τότε Προέδρου του ΟΠΕΚΕΠΕ. Μετά την επεξεργασία και τον νέο έλεγχο των δεδομένων, τα ποσά που θεωρήθηκε ότι έπρεπε να πληρωθούν πληρώθηκαν και οι ύποπτες περιπτώσεις πήγαν στον εισαγγελέα στην ποινική Δικαιοσύνη.

Η παραίτηση του κ. Σημανδράκου από την Προεδρία του ΟΠΕΚΕΠΕ, κύριε συνάδελφε, αφορούσε τη συνεργασία του τότε Υπουργού Ανάπτυξης κ. Αυγενάκη με αυτόν. Η Δικαιοσύνη συνεπώς ενημερώθηκε και έκτοτε κάνει απερίσπαστη τη δουλειά της.

Ήδη, το λεγόμενο ελληνικό FBI, με τον εποπτεύοντα Εισαγγελέα, έκανε προχθές έφοδο στα γραφεία του ΟΠΕΚΕΠΕ και κατάσχεσαν σκληρούς δίσκους. Θυμίζω επίσης τους διασταυρωτικούς ελέγχους από την ΑΑΔΕ. Επίσης, έχει εμπλακεί και η Ανεξάρτητη Αρχή για το ξέπλυμα μαύρου χρήματος. Ταυτόχρονα, το Υπουργείο προχωρά με συγκεκριμένα βήματα, τα οποία θα αναφέρω ξανά στη δευτερολογία μου, στη δομική αναβάθμιση και θωράκιση του συστήματος πληρωμών.

Όπως καταδεικνύουν λοιπόν τα ίδια τα δεδομένα εξ αρχής, από την πρώτη στιγμή μέχρι και σήμερα η αποδεδειγμένη κεντρική βούληση της Κυβέρνησης, η ρητή εντολή του ίδιου του Πρωθυπουργού, υπήρξε η πλήρης διαλεύκανση της υπόθεσης και η δομική αντιμετώπιση των παθογενειών. Γιατί οι πολίτες μας ψήφισαν για να διορθώσουμε τα κακώς κείμενα παντού και αυτό θα κάνουμε. Τουλάχιστον, αυτό είναι δέσμευση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, την απόφαση, όπως είπατε στην απάντησή σας, να διαβιβαστούν στη Δικαιοσύνη κάποια από τα εννέα χιλιάδες τριακόσια εννέα ύποπτα ΑΦΜ που εντόπισε ο κ. Σημανδράκος το 2023 ποιος την πήρε; Ο κ. Αυγενάκης την πήρε; Είναι σημαντικό να ξέρουμε ποιος είναι αυτός που αποφάσισε να ξεκλειδώσει τη συντριπτική πλειονότητα αυτών των εννέα χιλιάδων τριακοσίων εννέα ΑΦΜ και να τα παραπέμψει.

Σύμφωνα με όσα μας λέτε -νομίζω ότι σας άκουσα και πριν-, είναι μερικές εκατοντάδες που παραπέμφθηκαν στη Δικαιοσύνη. Σε προηγούμενη επίκαιρη ερώτηση το είπατε.

Ποιος πήρε την απόφαση; Ο κ. Αυγενάκης; Γιατί αν ο κ. Αυγενάκης πήρε την απόφαση, σας υπενθυμίζω ότι το 2025, δηλαδή δύο και χρόνια μετά, ήρθε δικογραφία από την Ευρωπαϊκή Εισαγγελία εις βάρος του στη Βουλή και κατηγορείται μεταξύ άλλων ως πολιτικό πρόσωπο εμπλεκόμενο σε υπόθεση οργανωμένου εγκλήματος. Εκείνος πήρε την απόφαση;

Επίσης, σας ρώτησα αν ήξερε ο Πρωθυπουργός και αποφύγατε να μου απαντήσετε. Γνώριζαν οι κ.κ. Βορίδης, Παπασταύρου και Μπρατάκος, δύο Υφυπουργοί παρά τω Πρωθυπουργώ; Αυτή ήταν η θέση τους και η ευθύνη τους να ενημερώνουν διαρκώς τον Πρωθυπουργό για οποιοδήποτε σημαντικό θέμα.

Ελπίζω να μην μου πείτε ότι τα σκάνδαλα στον ΟΠΕΚΕΠΕ δεν ήταν σημαντικό θέμα το οποίο οι Υφυπουργοί παρά τω Πρωθυπουργώ έκριναν ότι δεν πρέπει να ενημερώσουν τον Πρωθυπουργό γι’ αυτό.

Γνώριζε ο κ. Μητσοτάκης ή όχι; Διότι ο αγροτικός κόσμος είναι εξαγριωμένος. Τη Δευτέρα στη Λάρισα θα υπάρξει συγκέντρωση με τρακτέρ στην κεντρική πλατεία. Ο εκπρόσωπος των αγροτών Λάρισας είπε σήμερα πως οι αγρότες πιστεύουν ότι ο Πρωθυπουργός γνώριζε όλα αυτά τα χρόνια και ότι άφηνε να παίρνονται χρήματα, σε κάποιες περιπτώσεις και εκατομμύρια ευρώ από επιδοτήσεις που θα έπρεπε να πηγαίνουν στους τίμιους αγρότες, από ένα κύκλωμα το οποίο λυμαινόταν τις επιδοτήσεις της Ευρωπαϊκής Ένωσης και τα χρήματα που διαχειριζόταν ο ΟΠΕΚΕΠΕ.

Σε αυτούς τους ανθρώπους, που είναι εξαγριωμένοι και θα βγουν έξω και πιστεύουν ότι ο Πρωθυπουργός τα γνώριζε όλα και δεν έκανε απολύτως τίποτα, τι θα τους πείτε; Ότι δεν είχε ενημερωθεί από τους Υφυπουργούς του, παρά το γεγονός ότι ο Πρόεδρος του ΟΠΕΚΕΠΕ τότε έκρουε τον κώδωνα του κινδύνου και μία και δύο φορές;

Κύριε Υφυπουργέ, όσον αφορά τις αποκαλύψεις που είχαμε σήμερα για την καταστροφή εγγράφων με απόφαση της ΑΑΔΕ, παρά το γεγονός ότι γνωρίζουμε πως βγήκε ανακοίνωση λίγο πριν με την οποία έλεγε ότι έχουν ψηφιοποιηθεί αυτά τα στοιχεία, γνωρίζουμε πολύ καλά ότι η ψηφιοποίηση εγγράφων επίσημων μπορεί να σημαίνει και παράλειψη κρίσιμων εγγράφων. Η ψηφιοποίηση δεν είναι άλλοθι.

Αυτές οι εικόνες και οι αποκαλύψεις –η «Καθημερινή» σήμερα είχε σε άρθρο σχετικά- παραπέμπουν σε πολύ κακές πρακτικές, σε κάψιμο εγγράφων, σε πράγματα τα οποία κάνουν εγκληματικές οργανώσεις λίγο πριν πιαστούν, σε εικόνες που μας θυμίζουν πώς οι Ναζί πριν φύγουν από τη χώρα κατέστρεφαν έγγραφα για να μην ενοχοποιηθούν. Και έρχεται αυτή τη στιγμή που διερευνάται το σκάνδαλο του ΟΠΕΚΕΠΕ από την Ευρωπαϊκή Εισαγγελία και τη στιγμή που έχει εξαγριωθεί η κοινή γνώμη. Και επιπλέον, έρχεται από την ΑΑΔΕ.

Εμείς, από τότε που ο κ. Μητσοτάκης αποφάσισε να υπαγάγει τον ΟΠΕΚΕΠΕ στην ΑΑΔΕ, λέμε ότι είναι μια κίνηση η οποία διακόπτει οποιαδήποτε προσπάθεια εξυγίανσης του ΟΠΕΚΕΠΕ και ότι προσπαθεί να κρύψει κάτω από το χαλί τα σκάνδαλα.

Τέλος, θα σας ρωτήσω, έχουν σταματήσει οι παράνομες επιδοτήσεις από τον ΟΠΕΚΕΠΕ αυτή τη στιγμή που μιλάμε ή συνεχίζονται; Γιατί λέτε ότι θα επιστραφούν τα χρήματα. Σας το είπα την περασμένη εβδομάδα, αλλά θα το επαναλάβω και τώρα.

Η Ευρωπαϊκή Εισαγγελία στο διαβιβαστικό της έγγραφο λέει ρητά ότι είναι τόσα πολλά τα ύποπτα ΑΦΜ που είναι αδύνατο να εντοπιστεί η έκταση των σκανδάλων του ΟΠΕΚΕΠΕ. Άρα, πού θα βρείτε εσείς τα χρήματα για να τα επιστρέψετε; Όταν η Ευρωπαϊκή Εισαγγελία δεν μπορεί να εντοπίσει την έκταση της διαφθοράς, εσείς πώς θα την εντοπίσετε; Αυτά που λέτε με άλλα λόγια είναι παραμύθια για να καθησυχάσετε τον εξαγριωμένο κόσμο.

Περιμένω στην απάντησή σας να ακούσω συγκεκριμένα πράγματα για όσα σας ρωτώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Καζαμία.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ κύριε συνάδελφε, η σαφής δέσμευση της Κυβέρνησης είναι να διερευνηθούν άμεσα και πλήρως, με όλα τα ελεγκτικά μέσα που διαθέτει το κράτος, οι περιπτώσεις παράνομης καταβολής ενισχύσεων, προκειμένου να γίνει ο καταλογισμός όλων όσων αχρεωστήτως καταβλήθηκαν και τα ποσά αυτά να επιστραφούν.

Επειδή είπατε για τον Πρωθυπουργό, ο Πρωθυπουργός ο ίδιος ανακοίνωσε στο Υπουργικό Συμβούλιο την άμεση σύσταση ειδικής ομάδας ελέγχου με τη συμμετοχή εκπροσώπων της Οικονομικής Αστυνομίας και της Ανεξάρτητης Αρχής Δημοσίων Εσόδων και όλων των αρμόδιων ελεγκτικών φορέων.

Ήδη 5.200 φυσικά πρόσωπα και κάποια νομικά πρόσωπα  πέρα από τις υποθέσεις που ερευνά η Ευρωπαία Εισαγγελέας ελέγχονται από τις υπηρεσίες και από την ελληνική δικαιοσύνη πολλά εξ αυτών για παράνομες πληρωμές με ψευδείς ένορκες βεβαιώσεις μετά το 2019, με καταγγελίες δηλαδή επί των δικών μας ημερών. Με απόφαση Υπουργού το καλοκαίρι του 2022 για 2.021 ΑΦΜ που είχαν δηλώσει βοσκοτόπια χωρίς ζώα, δεσμεύτηκε η πληρωμή τους και οι υποθέσεις προωθήθηκαν στη δικαιοσύνη. Οι αιτήσεις για άλλα 2.654 ΑΦΜ απορρίφθηκαν γιατί δήλωναν ότι είχαν ζωικό κεφάλαιο και δεν παρέδωσαν γάλα ή κρέας. Ενώ άλλες 10.000 αιτήσεις απορρίφθηκαν.

Τις προηγούμενες μέρες επτά φυσικά πρόσωπα έχουν καταδικαστική εισαγγελική πρόταση στην εκδίκαση της υπόθεσης τους. Αυτό είναι από την ελληνική δικαιοσύνη και δεν είναι από την Ευρωπαϊκή Εισαγγελία. Προχωρά, λοιπόν, απερίσπαστα η διερεύνηση της υπόθεσης την οποία ζήτησε και ζητά και παρακολουθεί η ίδια η Κυβέρνηση. Και βεβαίως ταυτόχρονα το Υπουργείο προχωρά στην αντιμετώπιση των δομικών προβλημάτων με την επαναφορά, όπως σας είπα και σε άλλη σχετική ερώτηση, των σχεδίων βόσκησης στο Υπουργείο, με την προγραμματική σύμβαση για την πλήρη ψηφιοποίηση του πληροφοριακού συστήματος, με την ανασυγκρότηση της σύνθεσης του διοικητικού συμβουλίου, με το σχέδιο δράσης για οριστική επίλυση των χρονιζόντων προβλημάτων και τη μεταφορά του οργανισμού στην Ανεξάρτητη Αρχή Δημοσίων Εσόδων.

Ως προς τα έγγραφα στα οποία αναφερθήκατε η ΑΑΔΕ είναι ανεξάρτητη αρχή. Δεν γνωρίζω. Προφανώς η ανακοίνωση της είναι ξεκάθαρη για την ψηφιοποίηση και τους λόγους που κατέστρεψε τα έγγραφα.

Επίσης, ως προς τους ελέγχους που αναφέρατε, ότι μπορεί να συνεχίζονται οι περιπτώσεις παράνομων επιδοτήσεων, είναι ένα γεγονός που το ψάχνουμε. Ήδη ο κ. Τσιάρας έδωσε μία εντολή να μην προχωρήσουν η βιολογική μελισσοκομία και η βιολογική κτηνοτροφία γιατί είχαμε ενδείξεις, υπόνοιες απ’ τα στοιχεία που δηλώθηκαν, όπως στην Κρήτη 234.000 κυψέλες, στη Θεσσαλία 134.000 κυψέλες, ότι κάτι κι εκεί συμβαίνει. Σταμάτησαν οι διαδικασίες έγκρισης. Θα ελεγχθούν. Ήδη έχουμε συγκροτήσει κλιμάκια από τις τοπικές ΔΑΟΚ, απ’ τα ΤΑΕ και όπου χρειαστεί θα συνδράμει και η Ελληνική Αστυνομία, για να κάνουμε τους ελέγχους.

Από την πλευρά μας και από την πλευρά μου να είστε σίγουρος ότι θα κάνουμε αυτό που πρέπει. Η πολιτική ηγεσία και η Κυβέρνηση θα κάνει αυτό που πρέπει. Συνεπώς, όχι μόνο η Κυβέρνηση αυτή δεν κρύβει τα επίμονα προβλήματα κάτω από το χαλί αλλά τολμά να αναμετρηθεί με αυτά όπως δεσμευτήκαμε στους πολίτες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 15.48 λύεται η συνεδρίαση για τη Δευτέρα 14 Ιουλίου 2025 και ώρα 14.00΄, με αντικείμενο εργασιών του Σώματος: κοινοβουλευτικός έλεγχος, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**